BASARAB NICOLESCU 
DE LA ISARLAK LA VALEA UIMIRII 


ŞTIINŢĂ, SPIRITUALITATE, SOCIETATE 

colecţie coordonată de Basarab Nicolescu şi Magda 
Stavinschi 

Lucrare apărută cu sprijinul Institutului de Studii 
Transdisciplinare în Ştiinţă, Spiritualitate, Societate (IT4S) 


BASARAB Nicolescu (n. 1942) trăieşte în Franţa din 
1968. Este fizician onorific la CNRS, Franţa, profesor la 
Universitatea „Babeş-Bolyai”, Cluj-Napoca, Membru de 
Onoare al Academiei Române, Profesor Extraordinar la 
Universitatea din Stellenbosch (Africa de Sud), Fellow la 
Stellenbosch Institute for Advanced Study (STIAS), Doctor 
honoris causa - Universitatea din Veracruz (Mexic), 
Universitatea „Al. I. Cuza” din laşi, Universitatea Tehnică 
din Cluj-Napoca, Universitatea „George Bacovia” din 
Bacău şi Universitatea „Vasile Goldiş” din Arad. Specialist 
în teoria particulelor elementare, autor a peste 130 de 
articole publicate în reviste ştiinţifice internaţionale de 
mare prestigiu, Basarab Nicolescu este, de asemenea, 
personalitatea majoră, pe plan mondial, a 
transdisciplinarităţii, fondator şi preşedinte al Centrului 
Internaţional de Cercetări şi Studii 'Transdisciplinare 
(CIRET), Paris, fondator şi director al colecţiilor 
Transdisciplinaritate (Rocher, Monaco), Românii din Paris 
(Exus, Paris), Ştiinţă şi Religie şi Ştiinţă, Spiritualitate, 
Societate (Curtea Veche Publishing, Bucureşti), redactor- 
şef al revistei internaţionale Transdisciplinary Journal of 
Engineering. Science, UŞA, director al revistelor 
internaţionale Transdisciplinarity în Science and Religion 
şi  Transdisciplinarity Studies - Science, Spirituality, 


Society, România. 

Cărţi publicate în România: Theoremes poctiques/ 
Teoreme poetice, ediţie bibliofilă bilingvă realizată în 50 de 
exemplare de Mircia Dumitrescu, Bucureşti, 2009; Ce este 
realitatea Junimea, laşi, 2009; în oglinda destinului - 
Eseuri autobiografice, Ideea Europeană, Bucureşti, 2009; 
Ştiinţa, sensul şi evoluţia - Eseu asupra lui Jakob Boehme, 
Cartea Românească, Bucureşti, 2007; Noi, particula şi 
lumea, Junimea, Iaşi, 2007;  Transdisciplinaritatea 
(manifest), Junimea, laşi, 2007; 'Teoreme poetice, Junimea, 
laşi, 2007; Rădăcinile libertăţii, Curtea Veche Publishing, 
Bucureşti, 2004, Ion Barbu - Cosmologia „Jocului secund 
Universul Enciclopedic, Bucureşti, 2004. 

Biobibliografia completă a lui Basarab Nicolescu 
poate fi găsită pe pagina de Internet cu adresa de mai jos: 

http://Basarab. nicolescu. perso. 
sfr.fr/ciret/Notice/BNT - între.html 

BASARAB NICOLESCU 

DE LA ISARLÂK LA VALEA UIMIRII 

Vol II 

Drumul fără sfârşit Bucureşti, 2011 

Descrierea CIP a Bibliotecii Naţionale a României 

NICOLESCU, BASARAB 

De la lIsarlik la Valea Uimirii/ Basarab Nicolescu 
pref.: Irina Dincă. 

— Bucureşti: Curtea Veche Publishing, 2011 2 vol. 

ISBN 978 - 606 - 588 - 217 - 1 

Vol. 2: Drumul fără sfârşit. 

— ISBN 978 - 606 - 588 - 219 - 5 82.09 

Coperta: MIRCIA DUMITRESCU Foto copertă: 
ORBAN Anna-Maria 

CURTEA VECHE PUBLISHING 

ISBN 978 - 606 - 588 - 219 -5 


DRUMUL FĂRĂ SFÂRŞIT 


O descoperire surprinzătoare Nivelurile de Realitate 

Ideea de „niveluri de Realitate” mi-a apărut în timpul 
unui sejur la Lawrence Berkeley Laboratory, în 1976, 
pentru că nu înţelegeam de unde venea rezistenţa faţă de 
unificarea între teoria relativităţii şi mecanica cuantică. 
Acesta a fost punctul de pornire a reflecţiilor mele. Lucram 
în acea vreme cu Geoffrey Chew, fondatorul teoriei 
bootstrap. Discuţiile pe care le-am avut cu el şi cu alţi 
colegi de la Berkeley m-au stimulat mult, până ce am ajuns 
să formulez această idee. Berkeley a fost locul unde am 
început redactarea unei cărţi privind  extinderile 
epistemologice şi filosofice ale fizicii cuantice. 

În 1981, m-a intrigat noţiunea de „real voalat” a lui 
Bernard d'Espagnat!, care nu mi se părea a fi o soluţie 
satisfăcătoare pentru problema care mă preocupa şi am 
hotărât să fac publică noţiunea mea de „niveluri de 
Realitate”. Am introdus astfel această noţiune într-un 
articol publicat în 19822. Formularea acestui concept a fost 
reluată în prima ediţie a cărţii mele, Noi, particula şi 
lumea? Apoi, de-a lungul anilor, am dezvoltat această idee 
în cărţi, articole şi conferinţe. 

În 1992 am fost invitat ca expert la o sesiune a 
Academiei Pontificale de Ştiinţe, dedicată studiului 
complexităţii în ştiinţă. Am vorbit despre Natură, din 
punctul de vedere al fizicii cuantice, şi am prezentat 
considerentele mele privind nivelurile de Realitate”. 


1 Bernard d'Espagnat, A la Recherche du Réel, Gauthier-Villars, Paris, 
1981. 

2 Basarab Nicolescu, „Sociologie et mécanique quantique", 3e 
Mill&nairenr. 1, Paris, martie-aprilie 1982, pp. 68-77. 

3 Basarab Nicolescu, „Levels of Complexity and Levels of Reality", în 
The Emergence of Complexity in Mathematics, Physics, Chemistry and 


Marele fizician austriac Walter Thirring, prezent la 
congresul de la Roma, a ţinut să-mi arate un mic articol, 
încă inedit, în care am descoperit observaţiile sale 
importante privind natura legilor fizice, în cazul diferitelor 
niveluri de realitatet. 

Dar marea surpriză am avut-o în 1998, când am 
descoperit lucrarea lui Werner Heisenberg, Obilosophie - 
Le manuscrit de 1942 b. Această carte m-a tulburat pentru 
că am regăsit aceeaşi idee asupra nivelurilor de realitate, 
desigur sub o formă diferită, dar foarte fecundă. Cartea lui 
Heisenberg a avut o istorie surprinzătoare: a fost scrisă în 
1942, dar a fost publicată în germană abia în 1984. A fost 
tradusă în franceză în 1998. O traducere în engleză a 
acestei lucrări poate fi găsită pe internet?. 

Punctul meu de vedere asupra relaţiei între Subiect 
şi Obiect este în acord total cu cel al fondatorilor mecanicii 
cuantice: Werner Heisenberg, Wolfgang Pauli şi Niels Bohr. 

Ştiinţa modernă se bazează pe ideea unei separări 
totale între subiectul-cunoscător şi Realitate, presupusă a 
fi complet independentă de subiectul care o observă. Dar, 
în acelaşi timp, ştiinţa modernă are trei postulate 
fundamentale, care extind, la un grad suprem pe planul 
raţiunii, căutarea legilor şi a ordinii: 

1. Existenţa legilor universale cu caracter matematic. 

2. Descoperirea acestor legi prin experienţa 
ştiinţifică. 

3. Reproductibilitatea perfectă a datelor 
experimentale. 


Biology, Princeton University Press, 1996, pp. 393-417, editat de 
Bernard Pullman. 

4" Walter Thirring, „Do the Laws of Nature Evolve?", în What is Life ? — 
The Next Fifty Years: Speculations on the Future of Biology, Cambridge 
University Press, Cambridge, 1995, editat de Michael P. Murphy şi Luke 
A. O'Neil. 

5 http ://werner-heisenberg.unh.edu/t-OdW-english.htm#seg01 


Succesele extraordinare ale fizicii clasice, de la 
Galilei, Kepler şi Newton până la Einstein, au confirmat 
justeţea acestor trei postulate. In acelaşi timp, ele au 
contribuit la instaurarea unei paradigme de simplicitate, 
care a devenit predominantă în pragul secolului al XIX-lea. 

Fizica clasică se bazează pe ideea de continuitate, în 
acord cu evidenţa furnizată de organele de simţ: nu se 
poate trece dintr-un punct în altul al spaţiului şi timpului 
fără a trece prin toate punctele intermediare. 

Ideea de continuitate este strâns legată de un 
concept-cheie al fizicii clasice: cauzalitatea locală. Orice 
fenomen fizic ar putea fi înţeles printr-un lanţ continuu de 
cauze şi efecte: fiecărei cauze dintr-un punct dat îi 
corespunde un efect într-un punct infinit apropiat şi 
fiecărui efect dintr-un punct dat îi corespunde o cauză într- 
un punct infinit apropiat. Nu avem deloc nevoie de o 
acţiune directă la distanţă. 

Conceptul de determinism este central în fizica 
clasică. Ecuatiile fizicii clasice sunt astfel formulate încât, 
dacă se cunosc poziţiile şi vitezele obiectelor fizice la un 
moment dat, pot fi prevăzute poziţiile şi vitezele lor în 
orice alt moment. Legile fizicii clasice sunt deterministe. 
Stările fizice fiind funcţii de poziţii şi viteze, rezultă că, 
dacă precizăm condiţiile iniţiale (starea fizică la un 
moment dat), poate fi prevăzută complet starea fizică în 
orice alt moment. 

Obiectivitatea fizicii clasice este fundamental legată 
de cunoaşterea unui obiect evoluând în timpul cu o 
dimensiune şi în spaţiul cu trei dimensiuni. Rolul central al 
spaţiului-timp cu patru dimensiuni nu a fost afectat de cele 
două teorii ale relativităţii, restrânsă şi generală, ale lui 
Einstein, care constituie apogeul fizicii clasice. 

Mecanica cuantică este în ruptură totală cu mecanica 
clasică. 


Conform descoperirii lui Planck, energia are o 
structură discretă, discontinuă. Discontinuitatea înseamnă 
că între două puncte nu există nimic, nici obiecte, nici 
atomi, nici molecule, nici particule, chiar nimic. 

O cantitate fizică are, conform mecanicii cuantice, 
mai multe valori posibile, afectate de probabilităţi bine 
determinate. Dar într-o măsurătoare experimentală se 
obţine, evident, pentru cantitatea fizică respectivă, un 
singur rezultat. Această abolire bruscă a pluralităţii de 
valori posibile a unei cantităţi „observabile”, prin actul de 
măsurare, avea o natură obscură, dar indica limpede 
existenţa unui nou tip de cauzalitate. 

La şapte decenii după naşterea mecanicii cuantice, 
natura acestui nou tip de cauzalitate a fost clarificată 
datorită unui rezultat teoretic riguros - teoremă lui Bell - 
şi unor experienţe de mare precizie. Un nou concept îşi 
făcea astfel intrarea în fizică: nonsep ar abilitatea. 
Entităţile cuantice continuă să interacţioneze oricare ar fi 
distanţa dintre ele. Un nou tip de cauzalitate apărea astfel 
- o cauzalitate globală, care priveşte sistemul tuturor 
entităţilor fizice, în ansamblul lor. 

Entităţile cuantice - „cuantonii” - sunt în acelaşi timp 
corpuscule şi unde sau, mai exact, nu sunt nici particule, 
nici unde. 

Celebrele relaţii ale lui Heisenberg arată, fără nicio 
ambiguitate, că este imposibil de localizat un cuanton într- 
un punct precis din spaţiu şi într-un punct precis de timp. 
Cu alte cuvinte, este imposibil să se atribuie o traiectorie 
bine determinată unei particule cuantice. În determinismul 
la scară cuantică este un indeterminism constitutiv, 
fundamental, ireductibil, care nu înseamnă deloc hazard 
sau imprecizie. 

Aşa-zisele paradoxuri cuantice (ca, de exemplu, 
celebrul paradox al „pisicii lui Schrodinger”) sunt false 


paradoxuri, pentru că ele relevă contradicții exclusiv în 
raport cu limbajul natural, cel de toate zilele, care este cel 
a realismului clasic; ele încetează să fie paradoxuri când 
este folosit limbajul propriu mecanicii cuantice. Dacă sunt 
instructive când dorim să arătăm incompatibilitatea dintre 
realismul clasic şi realismul cuantic, aceste paradoxuri 
devin inutile în contextul ideilor cuantice. 

Adevărata problemă este incompatibilitatea dintre 
realismul clasic şi realismul cuantic. 

Obiectul clasic este localizat în spaţiu-timp, în timp 
ce obiectul cuantic nu este localizat în spaţiu-timp. El 
evoluează într-un spaţiu matematic abstract, descris prin 
algebra cu operatori şi nu prin algebra cu numere. În fizica 
cuantică, abstracţia nu mai este un simplu mijloc de 
descriere a realităţii, ci o parte constitutivă a realităţii 
înseşi. 

Obiectul clasic se supune unei cauzalităţi locale, în 
timp ce obiectul cuantic nu se supune acestei cauzalităţi. 
Este imposibil de prevăzut un eveniment cuantic 
individual. Nu pot fi prevăzute decât probabilităţi de 
apariţii de evenimente. Cheia înţelegerii acestei situaţii 
aparent paradoxale şi chiar iraționale (din punctul de 
vedere al realismului clasic) este principiul suprapunerii 
cuantice: suprapunerea a doua stări cuantice este din nou 
o stare cuantică. 

Este imposibil să obţinem mecanica clasică ca un caz 
particular al mecanicii cuantice deoarece constanta h care 
caracterizează interacţiunile cuantice - celebra constantă 
a lui Planck - are o valoare numerică bine determinată. 
Această valoare este diferită de zero. Trecerea la limita h 
> O nu are niciun sens riguros. 

Ruptura radicală între realismul clasic şi realismul 
cuantic explică de ce nu s-a reuşit până în prezent reunirea 
teoriei relativităţii şi a mecanicii cuantice într-o singură 


teorie, cu toată evoluţia fulgerătoare a teoriei cuantice a 
câmpurilor, ducând până la teoria supercorzilor. Este 
posibil chiar ca o astfel de teorie de unificare să nu fie 
găsită niciodată. Înseamnă oare această incompatibilitate 
că s-a atins o limită în descrierea fizică a realităţii sau 
poate că suntem pe cale de a descoperi o nouă 
caracteristică a realităţii? Această a doua posibilitate am 
explorat-o în lucrările mele. 

Eu interpretez incompatibilitatea dintre mecanica 
cuantică şi mecanica clasică ca fiind necesitatea de a lărgi 
câmpul realităţii, abandonând ideea clasică de existenţă a 
unui singur nivel de realitate. 

Să dăm cuvântului „realitate” sensul său, în acelaşi 
timp pragmatic şi ontologic. 

Înţeleg prin Realitate, mai întâi, ceea ce rezistă 
experienţelor, reprezentărilor, descrierilor, imaginilor sau 
formalizărilor noastre matematice. In fizica cuantică, 
formalismul matematic este inseparabil de experienţă. În 
felul său, el rezistă, prin necesitatea de autoconsistenţă 
internă şi prin nevoia sa de a integra datele experimentale 
fără a distruge această autoconsistenţă. 

Trebuie să dăm, de asemenea, o dimensiune 
ontologică noţiunii de Realitate. 

Natura este o sursă imensă şi inepuizabilă de 
necunoscut care justifică însăşi existența ştiinţei. 
Realitatea nu este doar o construcţie socială, consensul 
unei colectivităţi, un acord intersubiectiv. Ea are şi o 
dimensiune transsubiectivă, în măsura în care un simplu 
fapt experimental poate ruina cea mai frumoasă teorie 
ştiinţifică. 

Bineînţeles, deosebesc Realul de Realitate. Realul 
însemnă ceea ce este, în timp de Realitatea este legată de 
rezistenţa din experienţa noastră umană. Realul este, prin 
definiţie, voalat pentru totdeauna, în timp ce Realitatea 


este accesibilă cunoaşterii noastre. 

Trebuie să înţelegem prin nivel de Realitate un 
ansamblu de sisteme, invariant la acţiunea unui număr de 
legi generale: de exemplu, entităţile cuantice supuse 
legilor cuantice, care sunt radical diferite de legile lumii 
macrofizice. Aceasta înseamnă că două niveluri de 
Realitate sunt diferite dacă, trecând de la unul la altul, 
există o diferenţă de legi şi o diferenţă de concepte 
fundamentale (ca, de exemplu, cauzalitatea). 

Discontinuitatea care s-a manifestat în lumea 
cuantică se manifestă de asemenea în structura nivelurilor 
de Realitate, prin coexistenţa lumii macrofizice şi a lumii 
microfizice. 

Nivelurile de Realitate sunt radical diferite de 
nivelurile de organizare, aşa cum au fost definite în 
abordările sistemice. Nivelurile de organizare nu presupun 
o ruptură de concepte fundamentale: mai multe niveluri de 
organizare aparţin unuia şi aceluiaşi nivel de Realitate. Nu 
există  discontinuitate între nivelurile de organizare 
aparţinând unui nivel de Realitate bine determinat. 
Nivelurile de organizare corespund unor structurări 
diferite ale aceloraşi legi fundamentale, în timp ce 
nivelurile de Realitate sunt generate prin acţiunea 
coerentă a ansamblurilor de legi radical diferite. 

Nivelurile de Realitate şi nivelurile de organizare 
oferă posibilitatea unei noi taxonomii a celor peste 8.000 
de discipline academice care există astăzi. Mai multe 
discipline pot coexista la unul şi acelaşi nivel de Realitate 
chiar dacă ele corespund unor niveluri de organizare 
diferite. De exemplu, economia marxistă şi fizica clasică 
aparţin unuia şi aceluiaşi nivel de Realitate, în timp ce 
fizica cuantică şi psihanaliza aparţin unui alt nivel de 
Realitate. 

Datorită noţiunii de niveluri de Realitate, Realitatea 


dobândeşte o structură multidimensională şi 
multidiferenţială. De asemenea, nivelurile de Realitate 
permit să definim noţiuni utile, ca niveluri de limbaj, 
niveluri de reprezentare, niveluri de materialitate sau 
niveluri de complexitate. 

Realitatea comportă, conform modelului meu, un 
anumit număr de niveluri. Într-adevăr, consideraţiile 
precedente privind două niveluri de Realitate pot fi uşor 
generalizate la un număr mai mare de niveluri. Analiza 
care va urma nu depinde de faptul că acest număr este 
finit sau infinit. Pentru claritatea terminologică a 
expunerii, voi presupune că acest număr este infinit. 

Există desigur o coerenţă între diferitele niveluri de 
Realitate, cel puţin în lumea naturală. Într-adevăr, o vastă 
autoconsistenţă pare să acţioneze evoluţia universului, de 
la infinitul mic la infinitul mare, de la infinitul scurt la 
infinitul lung. De exemplu, o foarte mică variaţie a 
constantei de cuplaj a interacțiunilor tari între particulele 
cuantice ar conduce, la nivelul infinitului mare - universul 
nostru, fie la transformarea integrală a hidrogenului în 
heliu, fie la inexistenţa atomilor complecşi, cum e 
carbonul. De asemenea, o foarte mică variaţie a constantei 
de cuplaj gravitațional ar conduce fie la planete efemere, 
fie la imposibilitatea formării lor. Mai mult, conform 
teoriilor cosmologice actuale, Universul pare capabil să se 
autocreeze fără nicio intervenţie externă. Un flux de 
informaţie se transmite în mod coerent de la un nivel de 
Realitate la un alt nivel de Realitate al universului nostru 
fizic. 

Fiecare nivel de Realitate are spaţiul-timpul său 
asociat. Astfel, nivelul de Realitate clasic este asociat cu 
spaţiul-timpul cu patru dimensiuni, în timp ce nivelul de 
Realitate cuantic este asociat la un spaţiu-timp cu mai mult 
de patru dimensiuni. În cea mai sofisticată şi cea mai 


promițătoare teorie a supercorzilor - teoria M (M de la 
„membrană”), pe planul unificării tuturor interacțiunilor 
fizice, spaţiul-timp trebuie să aibă unsprezece dimensiuni: 
o dimensiune pentru timp şi zece dimensiuni pentru spaţiu. 

Supercorzile modifică în mod interesant concepţia 
noastră asupra realităţii fizice. Supercoarda, entitate 
fundamentală a noii teorii, este un obiect întins în spaţiu. 
Prin urmare, este logic imposibil de a defini unde şi când 
interacționează supercorzile. Această caracteristică este 
exact în spiritul mecanicii cuantice. Pe de altă parte, 
dimensiunea lor finită implică existenţa unei limite pentru 
posibilitatea noastră de a sonda realitatea. Convenţia 
noastră antropomorfă de distanţă pur şi simplu nu se 
aplică. Nici universul şi niciunul dintre obiectele sale nu au 
vreun sens dincolo de această limită. In fine, dimensiunile 
spaţiale sunt de două feluri: mari, întinse, vizibile (precum 
cele trei dimensiuni a ceea ce considerăm ca fiind spaţiul 
nostru) şi mici, înfăşurate pe ele însele, invizibile. 

Un nou Principiu al Relativității este generat de 
modelul nostru de Realitate: niciun nivel de Realitate nu 
constituie un loc privilegiat de unde am putea înţelege 
toate celelalte niveluri de Realitate. Un nivel de Realitate 
este cel care este pentru că toate celelalte niveluri există 
în acelaşi timp. Cu alte cuvinte, modelul nostru este 
neierarhic. Nu există nivel fundamental. Dar absenţa 
fundamentelor nu înseamnă o dinamică anarhică. 
Fundamentele sunt înlocuite prin dinamica solidară şi 
coerentă a tuturor nivelurilor de Realitate deja descoperite 
sau care vor fi descoperite în viitor. 

Fiecare nivel de Realitate este caracterizat prin 
incompletitudine: legile acţionând la acest nivel nu sunt 
decât o parte din ansamblul legilor care guvernează toate 
nivelurile de Realitate. Această proprietate este în acord 
cu teorema lui Godel privind aritmetica şi orice teorie 


matematică conţinând aritmetica. Teoremă lui Godel 
afirmă că un sistem de axiome suficient de bogat conduce 
inevitabil la rezultate fie indecidabile, fie contradictorii. 

Dinamica nivelurilor de Realitate se clarifică prin 
cele trei teze formulate de fizicianul Walter Thirring*: 

1. Legile oricărui nivel inferior nu sunt complet 
determinate de legile nivelului superior. Astfel, noţiuni 
bine ancorate în gândirea clasică, precum „fundamental” 
şi „accidental”, trebuie să fie reexaminate. Ceea ce este 
considerat fundamental la un anumit nivel poate apărea ca 
accidental la un nivel superior şi ceea ce este considerat 
ca accidental sau de neînțeles la un anumit nivel poate 
apărea ca fundamental la un nivel superior. 

2. Legile unui nivel inferior depind mai mult de 
împrejurările apariției lor decât de legile nivelului 
superior. Legile unui anumit nivel depind esențialmente de 
configuraţia locală la care se referă aceste legi. Există deci 
un fel de autonomie locală a nivelului de Realitate 
respectiv. Dar unele ambiguităţi interne privind legile 
nivelului inferior sunt rezolvate prin considerarea legilor 
nivelului superior.  Autoconsistenţă legilor reduce 
ambiguitatea lor. 

3. Ierarhia legilor a evoluat odată cu Universul. Altfel 
spus, asistăm la naşterea legilor pe măsură ce Universul 
evoluează. Aceste legi preexistă la „începutul” Universului 
ca potenţialităţi. Evoluţia Universului este cea care 
actualizează aceste legi şi ierarhia lor. 

Zona dintre diferitele niveluri de Realitate, ca şi zona 
de dincolo de toate nivelurile de Realitate, este în fond o 
zonă de non-rezistenţă la experienţele, reprezentările, 
descrierile, imaginile sau formalizările noastre 
matematice. Această zonă de transparenţă este datorată 
limitărilor corpului nostru şi organelor noastre de simţ. 


6 Walter Thirring, op. cit. 


Trebuie deci să conchidem că „distanţa” între nivelurile 
extreme de Realitate (înţeleasă ca distanţă topologică) este 
finită. Dar această distanţă finită nu înseamnă deloc o 
cunoaştere finită. După cum un segment de dreapta 
conţine un număr infinit de puncte, distanţa topologică 
finită poate corespunde unui număr infinit de niveluri de 
Realitate. 

Obiectul este definit, în teoria mea, prin ansamblul 
de niveluri de Realitate şi zona sa complementară de non- 
rezistenţă. 

Se vede astfel întreaga diferenţă dintre abordarea 
mea asupra Realităţii şi cea a lui Bernard d'Espagnat (vezi 
Fig. 1). Pentru d'Espagnat există de fapt un singur nivel de 
realitate - realitatea empirică - înconjurat de o zonă difuză 
de non-rezistenţă, care corespunde Realului voalat. Realul 
voalat, prin definiţie, nu rezistă. Prin urmare, nu are 
caracteristicile unui nivel de Realitate. 

— REAL VOALAT 

LR 

Fig. 1. Modelul D'Espagnat 

Inspirându-mă din fenomenologia lui Edmund 
Husserl”, afirm că diferitele niveluri de Realitate sunt 
accesibile cunoaşterii umane datorită existenţei diferitelor 
niveluri de percepţie, care se află în corespondenţă 
biunivocă cu nivelurile de Realitate. Aceste niveluri de 
percepţie permit o viziune din ce în ce mai generală, 
unificatoare, cuprinzătoare a Realităţii, fără a o epuiza 
niciodată cu totul. Coerenţa nivelurilor de percepţie 
presupune, ca în cazul nivelurilor de Realitate, o zonă de 
non-rezistenţă la percepţie. 

Ansamblul nivelurilor de percepţie şi zona sa 
complementară de non-rezistenţă constituie, în modelul 


7 Edmund Husserl, Meditations cartesiennes, traducere din germană de 
Gabrielle Pfeiffer şi Emmanuel Levinas, Vrin, Paris, 1966. 


nostru, Subiectul. 

Cele două zone de non-rezistenţă ale Obiectului şi 
Subiectului trebuie să fie identice pentru ca fluxul de 
informaţie să poată circula în mod coerent între Obiect şi 
Subiect. Această zonă de non-rezistenţă corespunde unui 
al treilea termen, termenul de Interacţiune între Subiect şi 
Obiect, care nu poate fi redusă nici la Obiect, nici la 
Subiect şi pe care eu îl numesc „Tert Ascuns”. 

Partiţia mea ternară (Subiect, Obiect, Terţ Ascuns) 
este, bineînţeles, diferită de partiţia binară (Subiect, 
Obiect) a realismului clasic (vezi Fig. 2). Ea conduce la o 
nouă viziune asupra lumii. 


Strania dimensiune a patra 

Sfântul Augustin se înşela, oare, afirmând că nu 
putem gândi, şi deci reprezenta, timpul? Fizicienii, de la 
Galilei încoace, susţin că timpul poate fi gândit matematic. 
Geniul lui Einstein l-a condus la deducţia că timpul este o 
dimensiune, ca şi cele trei dimensiuni ale spaţiului, a unui 
spaţiu mai larg, cu patru dimensiuni. 

Contradicţia dintre aceste două puncte de vedere e 
doar aparentă. De fapt nimeni, nici măcar matematicienii 
sau fizicienii nu pot să-şi reprezinte în mod real un spaţiu 
cu mai multe dimensiuni. Faceţi şi dvs. Exerciţiul simplu 
care constă în a adăuga o a patra dimensiune celor trei 
dimensiuni familiare - lungime, lăţime şi înălţime - ale 
încăperii în care vă aflaţi acum şi veţi constata că e 
imposibil să vedeţi această nouă dimensiune. Creierul 
nostru a fost modelat de constrângerile selecţiei naturale: 
bizonii sau leii erau ucişi în trei dimensiuni şi nu în patru! 
Dar a nu putea vedea o dimensiune suplimentară nu 
înseamnă că ea nu există. Să fim, oare, conduşi de invizibil 
în lumea noastră vizibilă? 

Extraordinara aventură a dimensiunilor suplimentare 


ale spaţiului a început cu un matematician german, Georg 
Bernhard Riemann (1826 - 1866). În 1854, la vârsta de 28 
de ani, el a prezentat o teză, Ueber die Hypothesen, 
welche der Geometrie zu Grunde liegen, care avea să 
marcheze nu doar matematica. 

„Traducere din limba franceză de Simona Modreanu. 

ci şi fizica, până în zilele noastre. În această teză, 
care nu a fost publicată decât în 1868, după moartea sa, el 
a introdus conceptul de „varietate diferenţială cu n 
dimensiuni”, care generalizează concepţia noastră 
obişnuită despre spaţiu. În aceeaşi teză, Riemann lansează 
o altă idee revoluţionară, cu mult înaintea lui Einstein: 
interacţiunea dintre spaţiu şi materie, întreaga gândire a 
lui Riemann este de fapt ghidată de principiul că legile 
Naturii devin mai simple şi unificate atunci când sunt 
considerate într-un spaţiu cu mai multe dimensiuni decât 
spaţiul nostru obişnuit. Astăzi, regăsim exact aceeaşi idee 
în fizică de vârf - cea a supercorzilor. 

Având un psihic fragil - suferea de o depresie cronică 
ce îl chinuia îngrozitor - Riemann a murit la 40 de ani, 
după ce şi-a abandonat catedra de la Universitatea din 
Göttingen în 18628. Nimeni nu poate spune dacă depresia 
e cea care a deschis canalele sensibilităţii sale către 
dimensiunile suplimentare, ori dacă tocmai contemplarea 
acestor dimensiuni i-a provocat tulburări psihice. Dar e 
adevărat că aceste dimensiuni au ceva tulburător. 

Paradoxal, fizicienii nu au acordat atenţie ideilor lui 
Riemann, iar fizică a urmat o cale paralelă, mai lentă. În 
schimb, artiştii, scriitorii şi misticii de tot felul s-au 
năpustit literalmente asupra ideii dimensiunilor 
suplimentare. Lewis Carroll (pseudonimul lui Charles 


8 Michio Kaku, Hyperspace — A Scientic Odyssey Through Parallel 
Universes, Time Warps, and The Tenth Dimension, Oxford University 
Press, New York-Oxford, 1994. 


Lutwidge Dodgson (1832 - 1898), matematician, logician, 
fotograf, romancier, eseist, diacon al Bisericii Anglicane şi 
profesor la Universitatea Oxford) se inspiră de altfel direct 
din Riemann pentru Alice în ţara minunilor, cum ar putea 
Alice trece prin oglindă dacă nu ar exista dimensiuni 
suplimentare ale spaţiului? 

E greu să ne imaginăm astăzi, în 2011, această 
incredibilă vogă a spaţiilor multidimensionale care a durat 
peste douăzeci de ani în jurul anului 1900. 

Astfel, în 1884, teologul Edwin Abbott (1838 - 1926) 
scrie un roman, Flatland - O aventură, cu mai multe 
dimensiuni”, care devine imediat bestseller tocmai datorită 
pasiunii publicului pentru lumile  multidimensionale. 
Abbott descrie în lucrarea sa aventurile unei fiinţe 
bidimensionale  smulsă din lumea sa de o fiinţă 
tridimensională. La întoarcerea acasă, fiinţa 
bidimensională mărturiseşte despre existenţa altor lumi, a 
altor realităţi, cu riscul vieţii sale (căci marii preoţi îi 
asasinează pe toţi martorii stânjenitori). Aluziile la propria 
noastră lume sunt transparente. Este evident că fiinţele 
bidimensionale sunt incapabile să facă anumite lucruri pe 
care ființele tridimensionale le pot face fără nicio 
problemă. De exemplu, fiinţele din Flatland nu pot avea 
tub digestiv! Imaginaţi-vă o fiinţă care poate trăi în două 
dimensiuni şi numai în două dimensiuni, ca pe o foaie de 
hârtie fără grosime. Un tub digestiv ar disloca-o complet în 
două părţi fără nicio legătură una cu cealaltă. Noi, fiinţele 
umane tridimensionale, ne aflăm, poate, în aceeaşi situaţie 
ca un locuitor din Flatland, şi alte lumi şi alte entităţi sunt 
prezente aici fără ca noi să le bănuim existenţa. Totuşi sunt 
aici, la bine şi la rău. 


9 Edwin A. Abbott, Flatland — Une aventure ă plusieurs dimensions, 
Denoël, col. „Presence du futur", nr. 110, Paris, 1984, traducere din 
engleză de Elisabeth Gille. 


Un alt exemplu important este celebră carte Maşina 
timpului de H.G. Wells (1866 - 1946), apărută în 1894 şi 
care ne descrie, datorită unei maşini care ne poate face să 
călătorim în timp, Anglia anului 802 701. Dincolo de faptul 
că, prin acest text, Wells a marcat istoria literaturii 
science-fiction, el are meritul de a fi gândit, înainte de 
Einstein, cea de a patra dimensiune ca timp, în vreme ce 
majoritatea fanilor celei de a patra dimensiuni o 
considerau doar o altă dimensiune spaţială. Este 
remarcabil faptul că expresia lui Wells, the time machine, a 
fost reluată de fizicienii cuantici de astăzi într-o direcţie de 
cercetare ce aparţine ştiinţei şi nu ţine de science-fiction. 
Abia în 1988, un secol după Wells, prima propunere 
ştiinţifică de maşină a timpului a fost publicată în 
prestigioasa revistă internațională Physical Review 
Letters!?. Vom vedea mai departe ce se înțelege în ştiinţă 
prin „maşina timpului”, ceea ce implică o călătorie în timp. 
Totuşi, pentru a evita eventuala decepţie a cititorului, 
trebuie să spun că această călătorie nu va fi deloc 
confortabilă. Nu vom putea să ne aşezăm în faţa 
calculatorului, să apăsăm câteva taste, să manipulăm nişte 
butoane, să facem să pâlpâie câteva becuri şi să vedem pe 
ecran ce se întâmplă în anul 2000 001, rămânând în 
confortul biroului nostru. Potrivit fizicienilor noştri, 
oamenii dintr-o civilizaţie terestră extrem de dezvoltată 
vor putea construi următoarea maşină a timpului, 
bazându-se pe teoria actuală a relativităţii generale a lui 
Einstein: ei vor pune în fiecare dintre două cutii diferite o 
pereche de plăci foarte late între care vor stabili un câmp 
electric intens. Acest câmp interacționează cu spaţiul-timp 
şi deci îi modifică structura. După teoria lui Einstein, se 


10 Michael S. Morris, Kip S. Thornc, şi Ulvi Yurtscver, „Wormholes, Time 

creează atunci o gaură în spaţiul care leagă cele două 
cutii, o gaură de spaţiu-timp (o „gaură de vierme” spun 
fizicienii de azi, cu o imaginaţie cam pământeană). Apoi, 
prietenii noştri vor plasa una dintre cutii într-o rachetă, 
păstrând-o pe cealaltă pe Pământ. Gaura leagă astfel două 
regiuni ale spaţiului, în care timpul e diferit: timpul curge 
mai lent în prima cutie. Deci, o persoană care atinge unul 
dintre capetele găurii de vierme va fi absorbită 
instantaneu către capătul celălalt al găurii de vierme, unde 
timpul este în mod necesar diferit. Persoana va călători 
astfel în trecut sau în viitor. 

Apogeul modei celei de a patra dimensiuni este 
marcat de scrierile unui personaj extravagant, 
matematician şi filosof pe deasupra, Charles Howard 
Hinton (1853 - 1907). Hinton are la început o carieră 
academică de invidiat: studii la Oxford şi profesor la 
Uppingham School. Începe să fie pasionat de problema 
celei de a patra dimensiuni şi se însoară cu văduva lui 
George Boole (fondatorul algebrei booleene, atât de 
obişnuită în calculatoarele noastre de azi). Dar, Dumnezeu 
ştie din ce impuls, se însoară şi cu o a doua femeie, Maude 
Weldon, cu care a petrecut câteva zile într-un hotel şi de la 
care a avut doi gemeni. Judecat în 1886 pentru bigamie, 
este concediat şi închis pentru trei zile. Hinton şi prima sa 
familie fug în Japonia. În 1893 îl regăsim la Departamentul 
de matematică al Universităţii Princeton, unde inventează 
o bâtă de baseball, utilizată şi astăzi. Concediat, îşi încheie 
viaţa într-un oficiu de brevete (ca Einstein!). A murit subit 
la vârsta de 54 de ani, pronunţând un toast în onoarea 
„femeilor filosofice” la un banchet al unei societăţi 
filantropice din Washington4. Să fie, oare, femeia cea de a 
patra dimensiune a bărbatului? 

Articolul lui Hinton, „Ce este a patra dimensiune?”, 
apare în 1880 într-o revistă a Universităţii din Dublin şi are 


un succes răsunător. Scrierile sale sunt reunite în 1904 în 
cartea A patra dimensiune, uimitoare printr-un neîncetat 
du-te-vino între matematică şi metafizică. 

Citind această carte, putem înţelege originea pasiunii 
lui Hinton pentru spaţiile cu n dimensiuni. E vorba pur şi 
simplu de demnitatea umană. 

Desigur, la fel ca toată lumea, Hinton ştie foarte bine 
că este imposibil să vedem direct aceste spaţii stranii. Dar 
să presupunem că a patra dimensiune există cu adevărat. 
Atunci, poate că suntem chiar noi fiinţe cu patru 
dimensiuni şi dintr-un motiv sau altul (selecţia naturală?) 
am devenit orbi la a patra dimensiune, la fel cum orbii din 
naştere nu pot vedea sau imagina culorile. Totul se petrece 
ca şi cum am fi proprietarii unui somptuos castel, dar ne 
trăim întreaga viaţă într-o locuinţă sordidă, ignorând 
complet existenţa propriului nostru palat. 

Dar mai există o posibilitate: suntem cu adevărat 
fiinţe cu doar trei dimensiuni. In acest caz, suntem nişte 
marionete în mâinile entităţilor cu patru dimensiuni, zeii 
noştri (sau demonii?), tot aşa cum noi suntem zei (sau 
demoni?) pentru fiinţele ipotetice din Flatland. Visurile, 
iubirile, speranţele noastre nu sunt, oare, decât fum, 
simple gânduri în mintea zeilor noştri multidimensionali? 
Şi Universul însuşi o fi doar un vis al acestor zei? 

Vedem foarte bine, atât în plan matematic, cât şi în 
plan metafizic, unde se situează miza demnităţii noastre 
umane. Nu este, oare, straniu să regăsim consideraţiile lui 
Hinton, făcute în zorii secolului XX, în imaginarul nostru 
din zorii secolului XXI, aşa cum se exprimă într-un film-cult 
precum Matrix? În era noastră informatică, zeul 
multidimensional va fi fiind un calculator cosmic care ne 
consideră nişte sclavi virtuali şi care vrea să-i pedepsească 
pe ultimii rezistenți - cei care cunosc realitatea lucrurilor 
şi luptă pentru o posibilă eliberare? 


Hinton exprimă în fraze admirabile poziţia noastră 
umană: „Nu suntem, oare, comparabili cu acei preoţi 
egipteni care, adorând o divinitate ascunsă, o îmbrăcau cu 
haine tot mai bogate şi o împodobeau cu cele mai 
frumoase ornamente? La fel ca ei, ne drapăm spaţiul în 
veşmântul măreției şi îl înfrumuseţăm cu podoabe de mari 
dimensiuni. Până ce, deodată, pentru noi ca şi pentru ei, cu 
o uşoară mişcare din umăr, divinitatea începe să se mişte, 
lăsând să cadă veşmintele şi podoabele, redevenind ea 
însăşi, revelată, dar invizibilă; invizibilă, dar lăsând să 
planeze prezenţa ei”. Şi Hinton formulează soluția 
eliberării noastre, care e totodată matematică şi fizică: 
„Adevărata înţelegere şi adevărata venerare a spaţiului se 
întemeiază pe perceperea tuturor detaliilor formelor şi 
configuraţiilor, detalii care, la rândul lor, prin exactitatea şi 
precizia lor, generează singura înţelegere fundamentală”. 

Aceasta este cheia metodelor şi a nenumăratelor 
exerciţii inventate de Hinton pentru a ne cultiva creierul, 
pentru a-l obişnui să intre în arcanele lumilor 
multidimensionale: vizualizarea şi perceperea tuturor 
detaliilor formelor şi configuraţiilor. Astfel, de exemplu, un 
locuitor din Flatland nu poate percepe un cub, dar îi poate 
vedea şi înţelege proiecția pe o coală de hârtie. Una dintre 
faţetele cubului se odihneşte pe coală. Dacă decupăm 
cubul de-a lungul celorlalte linii ale sale, obţinem o cruce 
formată din şase pătrate în spaţiul cu două dimensiuni. 
Locuitorul din Flatland nu poate reconstitui cubul, dar noi 
o putem face. Atunci, el va vedea subit dispărând cinci 
pătrate din lumea să şi va crede că e vorba de un miracol. 
În acelaşi mod, noi nu putem vedea un hipercub - adică un 
cub cu patru dimensiuni. Dar îi putem foarte bine vedea şi 
înţelege proiecția în spaţiul nostru, care configurează o 
cruce formată din opt cuburi suprapuse. Această cruce are 
un nume - tesseract - inventat de Hinton şi intrat în 


engleza uzuală. Crucea în patru dimensiuni a lui Hinton l-a 
fascinat pe Dali care a pictat, inspirat de acesta, o pânză 
celebră, Christus Hypercubus. Il vedem acolo pe Hristos 
(Dali?) crucificat pe această cruce-hipercub, aflându-se în 
levitaţie faţă de suprafaţa podelei, ea însăşi făcută din 
pătrate. La picioarele sale, Maria (Gala?) se roagă. Elogiu 
suprem adus celei de a patra dimensiuni! 

Metodele proiecției lui Hinton sunt şi astăzi utilizate 
de fizicienii teoreticieni pentru a reprezenta spaţiile cu mai 
multe dimensiuni, chiar dacă ei ignoră complet numele lui 
Hinton. 

Acesta a construit chiar un fel de retină 
tridimensională a unei fiinţe cu patru dimensiuni, sub 
forma unui aranjament de 46 656 de cuburi într-un cub 
uriaş, format deci din 36 x 36 x 36 de cuburi, fiecare având 
latura de 3 centimetri. Această structură are de fapt doar 
216 componente distincte. Hinton putea astfel să 
vizualizeze invizibilul. 

A mai avut şi o idee genială privitoare la faptul că noi 
nu putem vedea direct lumea multidimensională. Dacă o 
dimensiune suplimentară este invizibilă pentru noi, 
înseamnă că ea este  înfăşurată într-o regiune 
infinitezimală a spaţiului nostru. Exact această idee - 
numită „compactificare” - se regăseşte în teoriile marii 
unificări de astăzi, care ambiţionează să reunească cele 
patru interacțiuni fizice cunoscute! Lumina ar fi astfel 
vestigiul acestor dimensiuni suplimentare, ceea ce explică 
rolul său atât de special în relativitatea lui Einstein. Hinton 
merge chiar mai departe, deducând că dacă o dimensiune 
suplimentară este înfăşurată într-o regiune infinitezimală, 
celulele creierului - neuronii noştri - trebuie să aibă o 
consistenţă în această dimensiune suplimentară. Suntem 
într-adevăr fiinţe cu patru dimensiuni al căror creier este 
în mod natural şi material capabil să perceapă a patra 


dimensiune. Această proprietate ar putea explica, la urma 
urmei, de ce matematicienii sunt capabili să jongleze cu 
spaţiile multidimensionale chiar dacă, la fel ca muritorii de 
rând, sunt incapabili să le vadă. 

Hinton şi a patra dimensiune au avut un succes 
popular dincolo de tot ce ne putem imagina astăzi. Foarte 
serioasă revistă Scientific American organizează în 1909 
un concurs, dotat cu un premiu de 500 de dolari, pentru 
cea mai bună explicaţie populară a celei de a patra 
dimensiuni. Editorii au primit scrisori din lumea întreagă. 
Dar e amuzant să constatăm că niciuna dintre ele nu-l 
menţiona pe Einstein! 

Ideile lui Hinton au migrat rapid spre Europa şi mai 
ales în Rusia, datorită filosofului Piotr Demianovici 
Ouspensky (1878 - 1947). Spre deosebire de Hinton, 
Ouspensky pune accentul pe relaţia dintre conştiinţă şi a 
patra dimensiune şi identifică această nouă dimensiune, 
urmându-l pe Einstein, cu timpul şi nu cu spaţiul. Pentru 
Ouspensky, a patra dimensiune deschide accesul către 
misterul conştiinţei noastre şi ne permite astfel o evoluţie 
personală reală, comparabilă cu evoluţia biologică pe care 
fiinţa umană a cunoscut-o de-a lungul timpului. Asociată cu 
spiritul  neliniştit şi  clocotitor al Rusiei dinaintea 
Revoluţiei, aceasta explică influenţa extraordinară a lui 
Ouspensky în mediile intelectuale şi spiritualiste, mai ales 
printre scriitori şi pictori. Autor prolific, Ouspensky a 
publicat în 1910, la Sankt Petersburg, eseul său despre A 
patra dimensiune, care s-a răspândit fulgerător în întreaga 
Rusie. Un an mai târziu, acest studiu era reluat în opera sa 
majoră, Tertium Organum!!, a cărei a doua ediţie apărea 

chiar în ajunul Revoluţiei ruse. Traducerea în engleză a 
acestei cărţi, în 1920, i-a asigurat lui Ouspensky o 
reputaţie internaţională solidă până în mediile academice 
(de altfel, arhivele sale se află la Universitatea Yale). Un 
scriitor ca J.B. Priestley (1894 - 1984) s-a inspirat mult din 
ideile lui Ouspensky, la o jumătate de secol după apariţia 
lui Tertium Organum, în frumoasa sa carte Omul şi 
timpul!?, ilustrată cu splendide reprezentări ale timpului 
de-a lungul istoriei. 

Aproape toţi intelectualii din Rusia vorbeau cu 
pasiune despre a patra dimensiune, datorită scrierilor lui 
Ouspensky. Dostoievski s-a inspirat din ele pentru Fraţii 
Karamazov:  lvan Karamazov evocă dimensiunile 
suplimentare într-o discuţie privitoare la existenţa lui 
Dumnezeu. 

Lenin însuşi s-a amestecat în dispută. Era îngrozit de 
deriva  spiritualistă a celei de a patra dimensiuni, 
considerată un mare pericol pentru revoluţia care se 
pregătea. În uriaşul text Materialism şi empiriocriticism, 
pe care îl scrie în timpul exilului său la Geneva, Lenin 
declară război celei de a patra dimensiuni, pivot al 
misticismului şi al metafizicii epocii. Lenin nu avea nimic 
împotriva  matematicienilor care  explorau spațiile 
multidimensionale, dar, scrie el, „Țarul nu poate fi 
răsturnat decât în trei dimensiuni”... E ceea ce a şi dovedit 
mai apoi în sângeroasa Revoluţie. Dar oare chiar a dovedit- 
0? Oare nu şi-a luat Ţarul revanşa după 1989? 

Influenţa cea mai importantă a celei de a patra 
dimensiuni se manifestă în pictură. Intr-un studiu foarte 
documentat şi riguros, Jean Clair demonstrează importanţa 
crucială a lui Ouspensky pentru pictura suprematistă a lui 
Kasimir Malevitch (1879 - 1935), prin analiza unor opere 


Petersburg). 
12 J. B. Priestley, Man and Time, Aldus Books, Londra, 1964. 


precum Instrument muzical/ Lampă, Portretul lui Matiuşin, 
Un englez la Moscova sau Mişcare de mase colorate în a 
patra dimensiune, dar şi prin textele sale teoretice!3. Cele 
trei consecinţe majore în domeniul reprezentării sunt, 
potrivit lui Jean Clair: refuzul perspectivei, refuzul 
măsurătorii şi refuzul obiectului ca totalitate. 

Mai departe încă, istoricul de artă Linda Dalrymple 
Henderson'1-consideră că a patra dimensiune este o temă 
unificatoare a artei moderne. Pentru cubişti, de exemplu, 
explorarea prin artă a lumilor multidimensionale este o 
reacţie împotriva  chingilor materialismului îngust, 
mecanicist şi pozitivist al secolului al XIX-lea. E interesant 
că această insurecție s-a produs, totuşi, în numele ştiinţei. 

Să privim, de pildă, celebra pânză a lui Picasso, 
Portretul Dorei Maar. Chipul dedublat al femeii este exact 
ceea ce ar vedea o fiinţă trăind în patru dimensiuni privind 
o femeie din lumea noastră cu trei dimensiuni, căci ar 
putea vedea acest chip sub toate unghiurile deodată. 
Pentru Picasso, a patra dimensiune este o dimensiune 
spaţială şi nu temporală. Marcel Duchamp e cel care se 
apropie de Einstein: lucrarea sa, Nud coborând scara, ne 
arată un număr mare de imagini uşor neclare ale aceleiaşi 
femei, ca nişte flash-uri succesive. Dacă a patra 
dimensiune e timpul, o fiinţă cvadridimensională vede 
toate imaginile succesive deodată. Trecutul şi viitorul nu 

au pentru ea o existenţă distinctă. În spaţiu-timp, totul este 
acolo, veşnic acolo. 

Jean Clair observă pertinent că una şi aceeaşi temă - 
a patra dimensiune - dă naştere la două curente distincte 
în pictură. Unul din aceste curente - reprezentat de 
Gleizes, Metzinger, Picasso, Villon sau Duchamp - foloseşte 
această temă ca pretext pentru jocuri intelectuale, de 
ordin pur formal. Un al doilea curent - reprezentat de 
Malevitch, Kupka, Lissitzky, Mondrian sau Van Doesburg 
(şi, aş adăuga, Rothko) - preia această temă ca suport al 
unei căutări spirituale, departe de orice joc formal. Când 
privesc un tablou de Rothko nu sunt asaltat de o ilustrare 
mai mult sau mai puţin inteligentă a spațiilor 
multidimensionale. Ieşirea mea din lumea tridimensională 
se operează printr-o vibraţie subtilă şi invizibilă care 
emană din pânză, mă pătrunde şi, la rândul meu, intru în 
tablou: vibraţiile sale şi fiinţa mea fac un singur tot. 

Problematica celei de a patra dimensiuni nu se 
limitează, desigur, la pictură. Ea este pe deplin prezentă şi 
în literatură. Pe lângă autorii deja citați, îi putem menţiona 
şi pe Oscar Wilde, Marcel Proust sau Joseph Conrad. In 
muzică, ea a inspirat compozitori precum Alexander 
Scriabin, Edgar Varese sau George Antheil. De fapt, 
întreaga cultură a fost influenţată de această problematică. 

Dar să revenim la punctul nostru de pornire, la 
Einstein. 

Vreme de o jumătate de secol după ce au fost 
formulate ideile matematice revoluţionare ale lui Riemann, 
nu s-a petrecut nimic remarcabil, în acest context, în fizică. 
Toată această dezbatere tumultuoasă în jurul celei de a 
patra dimensiuni în lumea artei, a literaturii sau a filosofiei 
se vădeşte complet sterilă în planul fizicii. Anumite spirite 
cinice consideră că această a patra dimensiune e bună 
pentru vânătorii de fantome şi pentru jocurile matematice, 


dar că ea nu are nicio existenţă reală. Aici intră în scenă 
un obscur fizician al cărui nume este Einstein. 

Albert Einstein (1879 - 1955) demonstrează, dincolo 
de orice îndoială, că această dimensiune este reală, dar cu 
condiţia să o interpretăm ca pe o dimensiune a timpului 
asociată cu o geometrie foarte specială. În mod paradoxal, 
nu Einstein a descoperit această geometrie, ci unul dintre 
profesorii săi, rusul Hermann Minkowski (1864 - 1909). 
Este amuzant să constatăm că Einstein, considerat de toţi 
prototipul fizicianului teoretician modern, avea de fapt 
cunoştinţe foarte limitate de matematică. Avea, desigur, o 
fabuloasă şi inegalabilă intuiţie, dar a trebuit întotdeauna 
să găsească în altă parte aparatul matematic care să 
convină descoperirilor sale. Când Minkowski îşi susţinea, 
în 1908, la Keiln, memorabila conferinţă, prezentând 
geometria adaptată teoriei relativității restrânse", 
Einstein era foarte sceptic faţă de ceea ce i se părea o 
inutilă pedanterie. Dar şi-a dat seama foarte repede de 
întreaga importanță a descoperirii lui Minkowski. 

Spaţiul-timp îşi face intrarea pe scena lumii ca un 
univers-blocy unde nu există nici loc, nici timp, ci 
evenimente. Spaţiul şi timpul sunt întrepătrunse - nu 
există separat. „Timpul şi spaţiul nu sunt decât «umbre»! ”, 
exclamă Minkowski. Doar unirea lor dă un sens la ceea ce 
putem numi realitate independentă. In continuumul spațiu- 
timp nu există nici peisaje spațiale, nici peisaje temporale. 
E o viziune mai radicală decât cea a lui Picasso sau a lui 
Duchamp. În acest univers-bloc nimeni nu poate spune cu 
adevărat „acum”, pur şi simplu pentru că „acum” ul unui 
observator nu e acelaşi cu „acum” ul altui observator. 
Simultaneitatea nu există. Propriile noastre vieți umplu cu 


15 Hermann Minkowski, „Raum und Zeit", conferință la a 80-a Adunare 
a fizicienilor şi medicilor germani, Köln, 21 septembrie 1908, publicată 
în Physikalische Zeitschrift, nr. 10, 1909. 


siguranţă o minusculă porţiune a acestui spaţiu-timp, dar 
ele nu fac decât să exploreze ceea ce este deja acolo. Ele 
nu sunt decât „linii de univers”. În acest univers nu pot 
spune „prietenul meu a murit la 57 de ani”, căci e o 
afirmaţie lipsită de sens din moment ce timpul nu e decât o 
simplă iluzie. Devenirea nu există. Stranie viziune, în 
dezacord complet cu intuiţia noastră! Dar aşa e făcută 
lumea dacă fizica are dreptate. Chiar dacă sunt convinşi că 
timpul nu este decât o iluzie, asta nu-i împiedică pe 
fizicieni să se comporte în viaţa de zi cu zi ca şi cum acest 
afurisit de timp ar exista totuşi. Ca şi celelalte fiinţe 
umane, fizicienii tropăie de enervare în ambuteiaje pentru 
că „pierd timpul”, sau luptă fără îndurare pentru a-şi 
îmbunătăţi cariera şi a „câştiga timp”. Dar cum poţi 
câştiga sau pierde ceva ce nu există? 

Nu putem, desigur, vizualiza acest continuum de 
spaţiu-timp, dar îl putem reprezenta matematic prin 
diagramele lui Minkowski, care sunt, de fapt, o variantă a 
diagramelor lui Hinton. Mai precis, timpul este desemnat 
printr-o axă verticală şi spaţiul prin două orizontale 
perpendiculare pe axa timpului. „Acum” ul unui observator 
va fi astfel figurat de planuri paralele cu planul constituit 
din cele două orizontale, pe când „acum” ul unui alt 
observator va fi indicat prin alte planuri paralele între ele, 
dar înclinate în raport cu planul celor două orizontale. Se 
poate deci „vedea” de ce nu există un „acum” absolut în 
universul lui Einstein. Şi se pot face o mulţime de alte 
lucruri utile cu ajutorul acestor diagrame ale lui Hinton- 
Minkowski. 

Dar dimensiunea temporală are totuşi un rol foarte 
special în raport cu celelalte trei dimensiuni. Timpul nu 
este complet spaţializat. Pentru a înţelege aceasta trebuie 
să considerăm noţiunea de distanţă în spaţiu-timp. În 
lumea noastră, ştim ce este distanţa dintre două puncte: 


luăm o riglă şi măsurăm această distanţă. Ştim şi ce este 
un interval de timp (sau distanţă temporală): ne privim 
ceasul în două momente de timp şi măsurăm astfel acest 
interval. Dar în spaţiu-timp lucrurile sunt mai complicate. 
Minkowski ne spune că trebuie să facem operaţiunile 
următoare pentru a măsura o distanţă. Luăm intervalul de 
timp şi îl înmulţim cu viteza luminii; obţinem astfel o 
distanţă spaţială obişnuită - o secundă va fi echivalentă cu 
o distanţă de 300.000 km, un număr cam mare, dar nu 
avem de ales, căci viteza luminii este de 300.000 km pe 
secundă. Ridicăm la pătrat numărul astfel obţinut. Apoi 
luăm pătratul distanţei spaţiale (în km). Scădem primul 
număr din cel de al doilea. In sfârşit, extragem rădăcina 
pătrată a numărului rezultat şi obţinem distanţa dintre 
două evenimente. 

Se poate deja observa că timpul este asociat 
semnului „ceea ce este neobişnuit pentru cei care cunosc 
teorema lui Pitagora. Dar asta nu are nimic arbitrar şi este 
legat de o proprietate profundă a teoriei. Oricât de relativă 
ar fi teoria relativităţii, ea este totuşi în căutare de 
invarianţi. Viteza luminii este un prim invariant, fondator 
al teoriei. Distanţa între două evenimente, care tocmai a 
fost definită, este un alt invariant. Un al treilea exemplu 
este masa unei particule măsurată în sistemul de referinţă 
în repaus. Mai sunt şi alţi invarianţi. Aceşti invarianţi sunt 
extrem de utili în fizica particulelor. 

Să încercăm să aplicăm definiţia distanţei la câteva 
exemple simple. 

Să considerăm Turnul Eiffel la 9 h dimineaţa pe 25 
decembrie 2001 şi, în aceeaşi zi, centrul Soarelui la 9 h 6 
min 40 sec şi să ne întrebăm care e distanţa în spaţiu-timp 
între aceste două „evenimente”. E foarte uşor de calculat. 
Distanţa în spaţiu dintre Turnul Eiffel şi centrul Soarelui 
este de 150 milioane km şi, prin urmare, pătratul ei este 


de 22.500 bilioane km?. Intervalul de timp considerat este 
de 6 min 40 sec, adică 400 de secunde. Înmulțirea cu 
viteza luminii ne dă 120 milioane km, iar pătratul ei este 
de 14 400 bilioane km?. Diferenţa dintre 22.500 bilioane şi 
14 400 bilioane este de 8 100 bilioane. Rădăcina pătrată a 
acestui ultim număr este 90 milioane. Deci 90 milioane km 
separă Turnul Eiffel şi centrul Soarelui în spaţiu-timp. 
Această distanţă este mai mică cu 60 milioane km decât 
distanţa dintre ele în spaţiul nostru! Dacă ne vine ideea să 
ne punem întrebarea „care este distanţa în spaţiu-timp 
între Turnul Eiffel la 9 h dimineaţa şi centrul Soarelui la 9 
h 8 min 20 sec?” obţinem un răspuns încă şi mai 
surprinzător pentru intuiţia noastră comună: această 
distanţă este strict egală cu zero, chiar dacă separarea în 
spaţiu este de 150 milioane km! Cum e posibil aşa ceva? 
De fapt, răspunsul e foarte simplu. În 8 min 20 sec (adică 
500 de secunde) lumina parcurge 150 milioane km, ceea 
ce corespunde distanţei în spaţiul nostru dintre Turnul 
Eiffel şi centrul Soarelui: distanţa în spaţiu şi distanţa în 
timp între cele două evenimente ale noastre este pur şi 
simplu egală. 

Lucrurile devin ceva mai bizare dacă ne punem 
întrebarea uşor perversă: „care este distanţa în spațiu- 
timp între Turnul Eiffel la 9 h dimineaţa pe 25 decembrie 
2001 şi acelaşi Turn Eiffel la 9 h 6 min 40 sec în aceeaşi 
zi?”. În acest caz, distanţa în spaţiu este zero. Deci trebuie 
să extragem rădăcina pătrată dintr-un număr negativ, 
adică respectiva distanţă în spaţiu-timp este un număr zis 
„imaginar”! lată ceva ce ne contrariază total intuiţia, căci 
suntem obişnuiţi, în spaţiul nostru, cu distanţe pozitive sau 
nule, dar nu imaginare. Desigur, numărul imaginar nu este 
imaginar decât cu numele: el este la fel de real ca bine- 
cunoscutele noastre numere reale. Este important aici să 
amintim pe scurt ce sunt aceste numere imaginare (istoria 


lor acoperă mai multe secole), căci imaginaţia multora se 
aprinde când este pronunţată sau scrisă sintagma „număr 
imaginar”. 

Se ştia bine, de multă vreme, că pătratul oricărui 
număr (pozitiv sau negativ) este pozitiv. Extragerea 
rădăcinii pătrate dintr-un număr negativ părea deci să fie o 
operaţie absurdă, imposibilă. Şi totuşi, în secolul al XVI- 
lea, Gerolamo Cardano (1501 - 1576), unul dintre 
personajele cele mai fascinante din istoria ştiinţei, a 
îndrăznit să introducă aceste noi numere (rezultanta 
extragerii rădăcinii pătrate dintr-un număr negativ). Aşa 
cum remarca Jacques Hadamard în cartea sa, Eseu despre 
psihologia invenţiei în domeniul matematic, aceste numere 
păreau mai aproape de nebunie decât de logică, dar, 
paradoxal, ele au iluminat întreaga matematică!€. 

Cardano, mare algebrist italian din Renaştere, este 
mai degrabă cunoscut ca inventator al „cardanului” 
(sistem de suspendare care asigură o poziţie invariabilă 
corpului atârnat). A fost profesor de matematică la Milano 
şi profesor de medicină la Bologna şi Pavia. Insurat cu faţa 
unui bandit, a avut doi fii care au devenit criminali. Viaţa 
sa a fost un vagabondaj neîntrerupt. A fost urmărit şi 
spionat de multe guverne, iar în 1570 a fost inculpat 
pentru erezie şi arestat. Cel care îşi spunea „al şaptelea 
medic după crearea lumii” avea o credinţă oarbă în 
revelaţiile aduse de vise şi suferea de halucinaţii încă din 
copilărie. Şi-a descris de altfel pe îndelete visele şi 
halucinaţiile în una dintre numeroasele sale cărţi, De 
Somniis. Cel care a stabilit horoscopul lui Hristos a fost în 
acelaşi timp unul dintre cei mai importanţi oameni de 
ştiinţă ai vremii sale. Şi cel care credea, precum Pare, în 
existenţa unei „păsări a paradisului” (pasăre fără picioare 
şi care nu se hrăneşte decât cu aer şi rouă) era totodată 

autorul lui Liber de Iudo aleae, prima expunere sistematică 
a calculului probabilităților. 

Nu este deci prea surprinzător faptul că Gerolamo 
Cardano a avut curajul să accepte existenţa numerelor 
„imaginare”. În 1545, în cartea Ar tis magnae sive de 
regulis algebraicis (zisă Ars magna), Cardano studiază 
soluţia ecuaţiei de gradul trei şi ajunge astfel să introducă, 
în celebra sa formulă, aceste numere, numite pe atunci 
„numere imposibile”. Termenul de „numere imaginare” a 
fost inventat mai târziu, în 1637, de Descartes. În fine, 
notația „i”, iniţială cuvântului „imaginar”, simbolizând 
rădăcina pătrată a lui (-1), a fost introdusă în 1777 de 
Euler. 

Reticenţa  matematicienilor faţă de numerele 
imaginare a fost considerabilă, în efortul constant de a 
justifica  „realitatea” acestor numere. Legitimitatea 
numerelor imaginare nu a fost dobândită decât în 1806, 
când Robert Argand  descoperea o reprezentare 
geometrică a numerelor imaginare care pune în evidenţă 
similaritatea de natură între numerele reale şi numerele 
imaginare. El asociază noţiunea de „direcţie” cu cea a unei 
categorii date de numere: dacă numerele reale sunt 
reprezentate ca nişte puncte pe o axă, atunci numerele 
imaginare sunt puncte pe axa perpendiculară. Misteriosul 
„i” nu este deci decât un operator de perpendicularitate. 
Drumul de la Cardano la Einstein şi la Planck a fost lung, 
dar fizica modernă este de neconceput fără numerele 
imaginare. 

Să reluăm exemplul nostru: distanţa în spaţiu-timp 
între Turnul Eiffel la 9 h dimineaţa pe 25 decembrie 2001 
şi acelaşi Turn Eiffel la 9 h 6 min 40 sec în aceeaşi zi este 
egală cu numărul imaginar i care multiplică distanţa 
parcursă de lumină în 400 de secunde: ea este deci de 
120.000.000 i km. Nu e niciun mister aici: aceste distanţe 


imaginare în spaţiu-timp corespund cazului în care 
separarea temporală între evenimente este mai mare decât 
separarea lor spaţială. 

Inţelegem acum ceva mai bine originea semnului” - 
„în definiţia lui Minkowski a distanţei în spaţiu-timp. Într- 
adevăr, pătratul lui i este tocmai - 1. Prin urmare, pătratul 
distanţei în spaţiu-timp poate fi exprimat ca o sumă de 
pătrate, ceea ce ne aminteşte calculul lungimii ipotenuzei 
unui triunghi conform teoremei lui Pitagora: pătratul 
distanţei în spaţiu-timp este suma pătratului distanţei 
spaţiale şi a pătratului unei distanţe spaţiale imaginare, 
cea a distanţei parcurse de lumină în intervalul de timp 
considerat multiplicat prin numărul i. Nu timpul este, deci, 
spaţializat în teoria relativităţii restrânse a lui Einstein, ci 
timpul multiplicat prin i - ceea ce corespunde unui timp 
imaginar. 

În ciuda asalturilor fizicii împotriva stranietăţii celei 
de a patra dimensiuni, timpul rămâne totuşi fundamental 
diferit de celelalte trei dimensiuni (ale spaţiului). A patra 
dimensiune îşi păstrează, chiar şi după Einstein, aura de 
mister. 

Întrebări esenţiale y despre Univers 

Acum 14 miliarde de ani se năştea Universul nostru. 

Cunoaşterea ştiinţifică a cunoscut, în ultimele 
decenii, o dezvoltare spectaculoasă. Listă a ceea ce ştim 
este desigur impresionantă. Dar, în prezenta conferinţă, 
care are ca subiect „întrebări esenţiale despre Univers”, 
este potrivit să analizăm ceea ce nu ştim. Voi formula deci 
câteva întrebări pe care le voi comenta. 

1. Există oare o singură energie ca sursă a 
diversităţii lumii? 

Cele patru interacțiuni fizice cunoscute sunt foarte 
diferite unele de altele şi ca intensitate şi ca rază de 
acţiune (vezi vol. I, capitolul „Silviu Oravitzan”). 


În ciuda acestei mari diversităţii, fizicienii cred astăzi 
că toate interacţiunile pot fi unificate într-o singură teorie. 

Unificarea interacțiunilor tari, electromagnetice şi 
slabe are loc la o energie fabuloasă (de IOY-ori mai mare 
decât energia corespunzând masei protonului). După 
relaţia lui Heisenberg, această energie corespunde unei 
distanţe infime (10 cm): dacă protonul ar fi la fel de mare 
ca Soarele, această scară de unificare ar fi cea a unui fir de 
praf. 

Energia corespunzând unificării a fost atinsă doar la 
începutul Big Bangului. Universul era atunci o sferă de foc 
în care domnea o temperatură infernală, agitând o masă 
informă de quarci, leptoni şi mesageri. Prin răcire 
continuă, au apărut treptat diferitele interacțiuni. La 
origine, când o simetrie perfectă stăpânea lumea, toate 
particulele aveau o masă nulă. Astăzi, singurul mesager 
observabil, de masă nulă, este fotonul. 

Particula şi cosmosul sunt deci strâns legate: 
Înţelegând infinitul mic, înţelegem infinitul mare. 

Energia de unificare a interacțiunilor tari, slabe şi 
electromagnetice este aproape de ceea ce se numeşte 
masa Planck (de 1019 ori masa protonului) reprezentând, 
cum remarca Planck în 1900, scară naturală a unificării 
dintre fizica cuantică şi teoria gravitaţională. Este deci 
tentant să se încerce unificarea tuturor interacțiunilor 
fizice cunoscute. Anumite încercări ale unei asemenea 
unificări există: e vorba despre teoriile supergravitaţiei, 
dar ele sunt încă într-o stare foarte speculativă şi 
întâmpină unele greutăţi de formulare. Aceste teorii se 
sprijină pe ideea de supersimetrie, care unifică particulele 
de spin întreg cu cele de spin semiîntreg. 

Este interesant de menţionat că anumite teorii ale 

unificării fac apel la un spaţiu al cărui număr de 
dimensiuni este mai mare decât al lumii în care trăim (sau 
credem că trăim). Evident nu este cu putinţă să vizualizăm 
o dimensiune suplimentară a spaţiului, căci organele 
noastre de simţ sunt construite corespunzător unei 
realităţi tridimensionale. Dimensiunile suplimentare ale 
spaţiului au o realitate mai curând matematică. Teoriile 
unificate pot fi formulate într-un spaţiu cu cel puţin 
unsprezece dimensiuni (o dimensiune de timp şi zece de 
spaţiu). Cele şapte dimensiuni suplimentare ale spaţiului s- 
au înfăşurat, probabil, în jurul lor înseşi la 10-43 secunde 
după Big Bang, într-o regiune de ordinul a 10 j3 cm. 

2. Este substanţa Universului eternă? 

O predicţie experimentală spectaculoasă a anumitor 
teorii unificate susţine că protonul nu e stabil: el trebuie să 
se dezintegreze în particule mai uşoare. Cum protonul 
este, câteodată alături de neutron, un constituent al 
nucleului atomic, înseamnă că - dacă aceste teorii 
unificate au temei - Universul este ameninţat de o moarte 
lentă prin dezintegrare. 

Dezintegrarea nu poate fi prea rapidă: de exemplu, 
corpurile noastre nu sunt spontan radioactive. Experienţa 
ne arată că protonul trebuie să trăiască cel puţin 103” ani 
(o durată mult mai mare decât vârsta actuală a 
Universului), ceea ce ne consolează oarecum: chiar dacă 
Universul va sfârşi prin a se dezintegra, noi nu vom fi aici 
pentru a observa fenomenul. 

Ideea dezintegrării protonului a apărut chiar înaintea 
formulării teoriilor unificate. Andrei Saharov a fost primul 
care a observat că dezintegrarea poate oferi o explicaţie 
naturală unuia dintre misterele cosmologiei: faptul că 
Universul nostru este format din materie, în pofida 
simetriei materie-antimaterie care a predominat probabil 
la început. Teoriile unificate au furnizat o bază solidă 


pentru formularea riguroasă a acestei idei. 

Dezintegrarea protonului fiind extrem de lentă, 
experimentele trebuie să folosească o foarte mare 
cantitate de substanţă, care cuprinde un număr foarte 
mare de protoni. Dacă, de pildă, am ţine sub observaţie, zi 
şi noapte, nu mai mult de un gram de fier, ar trebui să 
aşteptăm milioane de ani pentru a putea detecta un singur 
eveniment care să semnaleze dezintegrarea protonului. În 
schimb, dacă se observă câteva mii de tone de substanţă, 
de pildă beton, apă sau fier (aurul ar fi prea scump), chiar 
pentru un experiment de o asemenea importanţă există o 
oarecare şansă de a observa câteva zeci de evenimente pe 
an. Marile cantităţi de substanţă sunt de obicei plasate în 
mine (de aur, de argint, de sare etc.), pentru a le proteja 
de influenţa razelor cosmice care ar putea simula în 
aparatele de măsură evenimente similare dezintegrării 
protonului. Aceste experimente au fost sau sunt efectuate 
aproape pretutindeni în lume. Rezultatele de până acum 
nu sunt concludente. 

3. Se poate unifica Totul? 

Fizică este o ştiinţă tânără: ea nu apare ca disciplină 
distinctă decât în jurul anului 1500, odată cu Renaşterea. 
Totuşi, câteva secole mai târziu, la începutul celui de-al 
treilea mileniu, are pretenţia să dobândească statutul unei 
teorii a 'Totului. Dincolo de ambiguitatea terminologică 
legată de cuvântul „Tot”, ambiția este clară: construirea 
unei teorii simple şi fără parametri liberi care ar 
reprezenta, în asociere cu matematica, fundamentul 
conceptual al piramidei tuturor disciplinelor ştiinţifice. 
Provocarea esenţială a acestei teorii finale o constituie 
unificarea teoriei relativităţii generale cu mecanica 
cuantică, un adevărat Sfânt Graal al fizicienilor. Toate 
scările universului fizic ar fi astfel legate unele de altele, 
de la infinitul mic la infinitul mare şi toate interacţiunile 


fizice cunoscute - cea tare, cea electromagnetică, cea 
slabă şi cea gravitaţională - ar fi unificate, precum patru 
ramuri ale unuia şi aceluiaşi arbore. 

Unificarea interacțiunilor fizice constituie, fără 
îndoială, aventură intelectuală majoră a ştiinţei moderne. 
Impactul ei asupra culturii noastre este astăzi greu de 
evaluat, dar se dovedeşte plauzibilă ideea că va influenţa 
în mod esenţial viziunea asupra lumii veacului nostru. 

Ceea ce atrage atenţia în panorama logică a 
unificării, proces care a avut nevoie de trei secole pentru a 
se clarifica, este paralelismul aproape total între două căi 
de unificare: pe de © parte, interacțiunile 
electromagnetice, slabe şi tari şi, pe de altă parte, 
gravitația. 

Unificarea între gravitația terestră şi gravitația 
celestă este primul pas major făcut datorită geniului lui 
Newton. Gravitația newtoniană este prima teorie a 
unificării care ajunge să lege, calitativ şi matematic, cerul 
şi Pământul. 

Teoria relativităţii restrânse a lui Einstein, la rândul 
ei, împacă două fapte fizice fundamentale: 1) echivalenţa 
punctului de vedere al observaţiei experimentale şi al 
formulării legilor fizice ale tuturor sistemelor de referinţă 
în mişcare, cu o viteză constantă unul în raport cu celălalt; 
2) viteza luminii în vid este constantă (este independentă 
de mişcarea sursei). Luarea în considerare a cazului celui 
mai general al sistemelor de referinţă în mişcare, cu o 
viteză variabilă unul în raport cu celălalt, devine 
abordabilă. Astfel se naşte teoria relativităţii generale a lui 
Einstein, care îngăduie eliminarea separării dintre spațiu- 
timp şi corpul în mişcare sub influenţa forţei 
gravitaționale: masa şi energia determină curbura şi 
geometria spaţiu-timpului, iar spaţiu-timpul determină 
mişcările corpurilor materiale. Altfel spus, materia şi 


spaţiu-timpul sunt interrelaţionate: ele nu pot exista 
independent.  Relativitatea generală prevede existenţa 
undelor gravitaționale care nu au fost încă detectate. 

Pasul următor al unificării, pe calea gravitaţiei, este 
gravitația cuantică. Ea implică unificarea relativităţii 
generale şi a mecanicii cuantice, două teorii situate în 
două domenii conceptuale radical diferite: fizica clasică şi 
fizica cuantică. Două structuri contradictorii pot fi oare 
conciliate? Există numeroase încercări de unificare, dar 
niciuna n-a avut încă succes. Obstacolul major îl reprezintă 
înţelegerea spaţiului şi a timpului, care joacă roluri extrem 
de diferite în feluritele teorii propuse. Cadrul matematic 
este din ce în ce mai complex, din ce în ce mai rafinat şi 
mai obscur pe plan experimental. 

Un nou pas a fost făcut prin formularea teoriilor 
supergravitaţiei. 

Supergravitaţia rezultă din reunirea dintre gravitația 
cuantică şi un nou concept al unificării - supersimetria. 
Invenţie a anilor '70, supersimetria leagă două clase 
fundamental diferite de particule: fermionii, particule de 
spin semiîntreg, şi bosonii, particule de spin întreg. Spinul 
este momentul angular intrinsec al particulei - de la 
englezescul spin a învârti. După imaginea clasică, spinul 
descrie cum particulă se învârte în jurul axei proprii. 
Fiecărei particule cunoscute i se asociază o nouă particulă 
-  super-partenerul său. Deocamdată, aceşti super- 
parteneri nu au fost descoperiţi. Poate se vor descoperi în 
curând la marele accelerator european de la Geneva - 
Large Hadron Collider (LHC), care tocmai a intrat în 
funcţiune. 

Supergravitaţia este ultima verigă dintr-un lung 
drum de unificare a gravitaţiei care are drept punct de 
pornire gravitația newtoniană. Dar ea este mai curând un 
proiect decât o realizare. 


În ciuda obstacolelor, se speră unificarea celor două 
capete extreme ale celor două lanţuri paralele pe care le- 
am descris: supergravitaţia şi Marea Teorie Unificată, două 
teorii întrucâtva virtuale, dar a căror existenţă este dictată 
de coerenţa logică a unificării. 

Deocamdată, singură teorie ce pare să aibă o şansă, 
într-un viitor nu prea îndepărtat, de a fi o teorie cu 
adevărat superunilicată este teoria supercorzilor. 

4. Totul este oare vibraţie? 

În teoria supercorzilor, particulele sunt corzi 
vibrante, care există într-o lume cu o singură dimensiune. 
Ele au o lungime de ordinul lungimii Planck (1, 62 x 10-*3 
cm). De fapt, toate particulele din natură apar ca moduri 
vibratorii ale uneia şi aceleiaşi corzi. 

Când o coardă se deplasează în spaţiu-timp, ea 
generează o suprafaţă bidimensională, care înregistrează 
întreaga istorie a particulei respective. Această lume 
bidimensională este radical diferită, pe plan matematic, de 
lumea  unidimensională ce caracterizează deplasarea 
particulelor punctuale, prezente în celelalte teorii. 

Consistenţa cu mecanica cuantică este dobândită 
prin creşterea numărului de dimensiuni ale spaţiu-timpului 
nostru obişnuit. 

Când se face suma, în teoria supercorzilor, pe toate 
istoriile posibile, adică pe toate suprafeţele bidimensionale 
asociate unei particule, diferitele suprafeţe apar ca 
fluctuații cuantice ale unei singure suprafeţe-lume. Suma 
pe toate istoriile implică o interacţiune între supercoardă 
şi spaţiu-timp. Tocmai aici se află posibilitatea conceptuală 
de a include în teorie şi relativitatea generală. 

Miezul problemei este natura spaţiu-timp ului. 
Datorită relaţiilor de incertitudine ale lui Heisenberg, 
fluctuațiile cuantice, extrem de puternice, fac ca spaţiul să 
nu mai fie neted ca în relativitatea generală a lui Einstein. 


Pentru a descrie turbulenţa fluctuaţiilor cuantice, John 
Wheeler a inventat expresia spumă cuantică. 

Teoria supercorzilor nu tolerează niciun parametru 
arbitrar: toate numerele pure trebuie să fie deduse din 
teoria însăşi. Singurul parametru acceptat este, fireşte, 
acela care trebuie să determine propriile noastre măsuri, 
un parametru de scară, şi anume tensiunea supercorzii. 
Relaţia cu gravitația implică faptul că această tensiune 
este cea a lui Planck: 1039 tone. Scara de masă este fixată 
de masa Planck: de 1019 ori masa protonului, ceea ce 
corespunde deja cu masa unui obiect macrofizic, cum ar fi 
un grăunte de polen. Dimensiunea unei corzi este fixată de 
lungimea foarte mică, dar finită, a lui Planck: IO” 33 cm. 
Tocmai această dimensiune finită îngăduie supercorzilor să 
fie insensibile la fluctuațiile cuantice. Dar pentru a observa 
aceste supercorzi, la distanţe atât de mici, ar fi necesar un 
accelerator de talia universului. Energia corespunzătoare 
nu este enormă - ea este de ordinul celei consumate de 
aparatele noastre casnice, dar problema constă în 
concentrarea acestei energii asupra unei dimensiuni atât 
de mici, infinit mai mici decât aceea a aparatelor casnice. 
Va ajunge omenirea vreodată la un asemenea stadiu de 
dezvoltare tehnologică? 

Supercorzile modifică în mod radical concepţia 
noastră asupra realităţii fizice: ele sunt obiecte întinse în 
spaţiu. Deci este imposibil să definim unde şi când 
interacționează acestea. 

Dimensiunile spaţiale sunt de două feluri: mari, 
întinse, vizibile (asemenea celor trei dimensiuni ale 
spaţiului nostru macrofizic) şi mici, înfăşurate asupra lor 
înseşi, invizibile. 

Mai pot exista, pe un plan strict teoretic, şi 
dimensiuni suplimentare ale timpului. Această posibilitate 
ar însemna că s-ar putea călători în trecut. O asemenea 


posibilitate este atât de îndepărtată de experienţa noastră 
umană încât fizicienii preferă să creadă că toate 
dimensiunile suplimentare sunt dimensiuni spaţiale. 

O idee interesantă este aceea a unei dualităţi 
generalizate care ajunge să lege între ele toate teoriile 
acceptabile. Acestea apar astfel drept cazuri-limită ale 
uneia şi aceleiaşi teorii care, ea singură, ar merita 
calificativul de „teorie a Iotului”. Ea are şi un nume: teoria 
M (nume inventat de Edward Witten), litera M însemnând, 
după diferiţi autori, Magie, Mister, Mamă, Matrice sau 
Membrană. 

Marea descoperire a lui Witten este a unsprezecea 
dimensiune a spaţiu-timpului: teoria M reclamă zece 
dimensiuni ale spaţiului, şi nu nouă, ca în teoriile 
supercorzilor. Nouă dimensiune nu caracterizează vibrația 
unei corzi, ci însăşi structura ei. Corzile nu mai sunt 
unidimensionale, ci bidimensionale - membrane. 

Se creează impresia că regăsim Flatland-ul, lumea 
imaginată de Edwin Abbott. În 1884, abatele Edwin Abbott 


scrie un roman, Flatland - A Românce of Many 
Dimensions, care devine numaidecât un bestseller tocmai 
datorită admiraţiei publicului pentru lumile 


multidimensionale. Abbott descrie în cartea lui aventurile 
unei fiinţe bidimensionale smulse din lumea ei de o fiinţă 
tridimensională. La întoarcerea în lumea sa, fiinţa 
bidimensională povesteşte despre existenţa altor realităţi, 
cu riscul vieţii sale (căci marele preot îi ucide pe toţi acei 
martori incomozi). 

Drumul unificării în fizică pare a fi fără sfârşit, dar el 
marchează o aventură intelectuală prolifică şi de o 
semnificaţie esenţială pentru înţelegerea naturii Naturii şi 
a naturii cunoaşterii. 

5. Este oare fiinţa umană un fenomen periferic? 

Principiul antropic („antropic” vine de la cuvântul 


grecesc antbropos, care înseamnă „om”) a fost introdus de 
Robert H. Dicke în 1961. Utilitatea sa a fost demonstrată 
de lucrările multor cercetători. 

Astăzi există diferite formulări ale principiului 
antropic. În pofida diversităţii lor, se poate recunoaşte o 
idee comună care traversează toate aceste formulări: 
existenţa unei corelaţii între apariţia omului, a vieţii 
inteligente în cosmos (şi deci pe Pământ, singurul loc unde 
am putut identifica această viaţă inteligentă) şi condiţiile 
fizice care guvernează evoluţia Universului nostru. Această 
corelaţie pare a fi supusă unor puternice restricţii: dacă se 
schimbă cât de puţin valoarea anumitor constante fizice, 
condiţiile fizice, chimice şi biologice care îngăduie apariţia 
omului pe Pământ nu mai sunt întrunite. 

De fapt, o vastă autoconsistenţă pare să guverneze 
evoluţia Universului,  autoconsistenţă care priveşte 
deopotrivă interacțiunile fizice şi fenomenele vieții. 
Galaxiile, stelele, planetele, fiinţa umană, atomul, lumea 
cuantică par unite printr-o singură şi aceeaşi 
autoconsistenţă. 

Cum remarca Stephen Hawking, care a contribuit 
totuşi la aprofundarea principiului antropic, acesta „nu 
este complet satisfăcător şi nu ne putem împiedica să 
credem că există o explicaţie mai profundă. De asemenea, 
acest principiu n-ar putea da seamă de toate regiunile 
Universului... Poate că totalitatea galaxiei noastre să fi fost 
chiar astfel impusă, dar nu pare necesar să se întâmple la 
fel cu alte galaxii existente, fără a mai vorbi de câteva 
miliarde dintre ele, pe care le reperăm, răspândite aproape 
uniform prin Universul observabil. Această omogenitate la 
scară mare a Universului face foarte greu de adoptat un 
punct de vedere antropocentric sau de crezut că structura 
Universului este determinată de ceva atât de periferic ca o 
structură moleculară complicată, prezentă pe o planetă 


unică, învârtindu-se pe orbita unei stele medii, în 
suburbiile exterioare ale unei galaxii-spirală destul de 
tipice”. 

Chiar dacă fiinţa umană este, într-un anumit sens, un 
fenomen periferic, ea pare totuşi să fie necesară pentru 
autoconsistenţa Totului. Fiinţa umană nu este centrul, ci, 
mai curând, o verigă a unei Realităţi care îl înglobează, un 
participant la structura dinamică, evolutivă a Universului: 
centrul este pretutindeni. 

6. Există oare o autocoerenţă cosmică? 

Cum funcţionează Universul? Este oare un soi de 
maşinărie, desigur miraculoasă, dar la urma urmei o 
maşinărie, alcătuită din sisteme practic independente, 
legate mecanic între ele? Sau are mai curând o unitate 
subiacentă, asigurată de o inteligenţă dinamică, în 
continuă evoluţie, funcţională la fiecare scară a naturii? 
Există oare legi care străbat toate scările naturii 
(particulele, atomii, oamenii, planetele etc.), legi 
neschimbătoare, care au totuşi efecte diferite în funcţie de 
scara la care funcţionează? Cu alte cuvinte, există o 
interacţiune între scările diferite ale naturii, sau Universul 
nu este decât o maşinărie tristă, fiecare scară fiind sortită 
distrugerii şi morţii, prin creşterea continuă a dezordinii, a 
entropiei? 

Întrebări, evident dificile, pe care omul şi le pune, 
sub o formă sau alta, dintotdeauna. Întrebări la care nu 
putem avea acum răspunsuri definitive, căci viziunea 
noastră asupra naturii este în neîntreruptă schimbare. 
Ceea ce este totuşi nou în epoca noastră este 
considerabilul progres experimental şi teoretic al ştiinţei 
contemporane, care a reuşit să pătrundă riguros, 
matematic, în chiar miezul materiei. Dacă întrebările 
formulate mai sus sunt, prin natura lor, metafizice, ele pot 
totuşi să-şi găsească o clarificare parţială, dar 


pătrunzătoare prin demersul raţional al ştiinţei. 

Un exemplu elocvent al unei asemenea evoluţii a 
ştiinţei moderne este naşterea unei noi discipline - 
cosmologia cuantică. Aşa cum arată şi numele, această 
nouă ştiinţă se întemeiază pe ideea unităţii între două scări 
ale naturii care erau considerate, cu câţiva ani în urmă, ca 
fiind total diferite - scara cuantică şi scara cosmologică. 
Interacțiunile dintre particule ne pot lămuri asupra 
evoluţiei cosmosului, iar informaţiile asupra dinamicii 
cosmologice pot clarifica anumite aspecte ale fizicii 
particulelor. 

Ideea de unitate între scara cuantică şi scara 
cosmologică nu este, la urma urmei, atât de ciudată pe cât 
pare la prima vedere. Potrivit teoriei Big Bangului, 
Universul trebuie să fi avut, la începuturile sale, 
dimensiuni minuscule. În acel timp (IO” 42 secunde după 
apariţie) procesele cuantice trebuie să fi fost importante şi 
chiar precumpănitoare. Este normal ca universul să fi 
păstrat o amintire a ceea ce s-a petrecut la naşterea sa. 

In cosmologia cuantică, probleme considerate tabu 
pentru ştiinţă, într-un trecut recent, pot fi abordate cu 
mijloace de investigaţie ştiinţifică. Se poate oare imagina o 
cauză a Big Bangului? Se poate vorbi ştiinţific despre o 
origine a Universului? De unde vine extraordinara energie 
consumată în momentul Big Bangului? Chiar o chestiune 
considerată de natură metafizică, precum aceea a genezei 
spaţiului şi timpului, poate fi astăzi abordată de către 
ştiinţă. 

De exemplu, teorii recente argumentează că Big 
Bangul rezultă din ciocnirea între două Universuri cu patru 
dimensiuni. Universul ar fi existat înaintea Big Bangului, 
acesta din urmă fiind doar un moment al unei istorii 
eterne. 

Cosmologia cuantică sugerează ideea de apariţie 


spontană a Universului, ca rezultat al legilor fizice. 
Universul nostru pare capabil să se autocreeze şi, de 
asemenea, să se autoorganizeze, fără nicio intervenţie din 
exterior. Imaginea cea mai potrivită pentru vizualizarea 
acestei dinamici autoconsistenţe a Universului ar fi aceea 
a uroborosului - şarpele care îşi muşcă coada -, vechi 
simbol gnostic şi, de asemenea, simbol al desăvârşirii 
Marii Opere alchimice. 

Ansamblul proceselor de  autocreare şi de 
autoorganizare a Universului a fost denumit bootstrap 
cosmic de către fizicianul englez Paul Davies: „Universul 
se umple el însuşi, exclusiv din interior, graţie propriei 
naturi fizice, de toată energia necesară pentru a crea şi 
însufleţi materia, canalizându-şi astfel propria origine 
explozivă. Acesta este bootstrap'*-ul cosmic. Datorăm 
existenţa noastră uimitoarei sale puteri.”1? 

Dar până unde se poate merge cu autoorganizarea 
Universului? Are fiinţa umană un loc în ordinea cosmică? 

7. Ce este Realitatea şi cum este ea structurată? 

Lumea noastră pare invadată de complexitate. Peste 
tot unde ne uităm - spre infinitul mare, spre infinitul mic 
sau chiar spre propria noastră scară -, vedem 
manifestându-se, triumfând, complexitatea. Supus gândirii 
sale analitice, omul contemporan traversează ca un străin 
o lume din ce în ce mai inexplicabilă. 

În ciuda marii diversităţi ce caracterizează abordările 
Realităţii, se pot recunoaşte totuşi câteva idei-forţă 
comune. 

Astfel, Universul se poate concepe că un Tot, ca o 
vastă matrice cosmică în care totul este în perpetuă 
mişcare şi structurare energetică. Dar această unitate nu 


18 Autococrcnţă sau autoconsistenţă. 


19 Paul Davies, Superforce, Simon & Schuster, New York, 1984, pp. 
150-168. 


este statică, ea implică diferenţierea, diversitatea, apariţia 
nivelurilor  ierarhizate, apariţia sistemelor relativ 
independente, a obiectelor în calitate de configurații locale 
de energie. 

Diferitele sisteme sunt ansambluri de elemente între 
care se exercită o interacţiune ce nu se poate reduce 
niciodată la zero: absenţa interacțiunii ar însemna 
moartea, dispariţia unui sistem, descompunerea sa în 
elementele constitutive. Însăşi existenţa unui sistem 
înseamnă că el reprezintă mai mult decât suma părţilor 
sale. 

Tocmai deschiderea sistemului, prin interacţiunea cu 
celelalte sisteme, împiedică degenerarea, moartea sa, prin 
degradarea inevitabilă a energiei, prin dezordinea 
crescândă. Se pot constitui astfel sisteme de sisteme 
pentru a construi întreaga diversitate a lumii, într-un 
perpetuu şi universal schimb energetic, într-o vastă şi 
neîncetată ne separ abilitate, adevărată salvare a vieţii 
sistemelor. 

Spre deosebire de reducționism, care explică 
diversitatea printr-o substanţă comună diferitelor sisteme, 
gândirea sistemică identifică o organizare comună. 
Aceasta este de natură energetică, energia apărând ca un 
concept unificator al substanţei (formă legată de energie), 
al spaţiu-timpului (formă geometrică a energiei) şi a 
informaţiei (formă codificată a energiei). Materie înseamnă 
astăzi complexul energie - substanţă - spaţiu-timp - 
informaţie. 

Sistemele naturale se formează din ele însele, se 
creează în timp. Sistemele naturale evită echilibrul 
echivalent cu degenerarea şi moartea, alegând, prin 
deschiderea spre celelalte sisteme, stabilitatea într-o stare 
de dezechilibru. Fluctuaţiile devin astfel izvorul evoluţiei şi 
al creaţiei. Autoorganizarea şi autocreativitatea sistemelor 


naturale sunt semnele neîndoielnice ale unei libertăţi, dar 
această libertate se exercită în limitele conformităţii, ale 
compatibilităţii cu necesităţile dinamice ale Totului. 

Unitatea în diversitate şi diversitatea prin unitate - 
acesta pare a fi mesajul realităţii naturale. 

Dar ce este Realitatea? 

Dăm cuvântului „realitate” înţelesul său deopotrivă 
pragmatic şi ontologic. 

Înţelegem prin Realitate mai întâi ceea ce rezistă la 
experienţele, reprezentările, descrierile, imaginile sau 
formalizările noastre matematice. 

De asemenea, trebuie să dăm o dimensiune 
ontologică noţiunii de Realitate, în măsura în care Natura 
participă la fiinţarea lumii. 

Bineînţeles, trebuie să facem deosebire între Real şi 
Realitate. Realul înseamnă ceea ce este, în timp ce 
Realitatea este legată de rezistenţa în experienţa noastră 
umană. Realul este, prin definiţie, ascuns pentru 
totdeauna, în timp ce Realitatea este accesibilă cunoaşterii 
noastre. 

Trebuie să înţelegem prin niveluri de Realitate un 
ansamblu de sisteme aflate mereu sub acţiunea unui 
număr de legi generale: de pildă, entităţile cuantice 
supuse legilor cuantice, care sunt radical diferite de legile 
lumii macrofizice. Înseamnă că două niveluri de Realitate 
sunt diferite dacă, trecând de la unul la altul, există o 
ruptură a legilor şi o ruptură a conceptelor fundamentale 
(cum ar fi, de exemplu, cauzalitatea). 

Apariţia a cel puţin trei niveluri diferite de Realitate 
în studiul sistemelor naturale - nivelul macrofizic, nivelul 
microfizic şi ciber-spaţiu-timpul (la care se cuvine adăugat 
un al patrulea, pentru moment pur teoretic, acela al 
supercorzilor, considerat de fizicieni ca fiind scheletul 
ultim al universului) - este un eveniment capital în istoria 


cunoaşterii. Acest fapt poate să ne determine să regândim 
viaţa individuală şi socială, să întreprindem o nouă lectură 
a vechilor cunoştinţe, să explorăm altfel cunoaşterea de 
sine, aici şi acum. 

Un flux de informaţie este transmis în mod coerent 
de la un nivel de Realitate la un alt nivel de Realitate al 
universului nostru fizic. Ca exemplu de asemenea schimb 
vertical, se poate presupune că semnificaţia profundă a 
relaţiilor de incertitudine ale lui Heisenberg este legată de 
schimbul posibil de informaţie între lumea particulelor şi 
celelalte sisteme, de scară diferită. Caracterul probabilist 
al evenimentelor cuantice ar putea să capete astfel o 
explicaţie interesantă. 

Coerenţa este orientată: există o săgeată asociată cu 
transmiterea informaţiei de la un nivel la altul. Drept 
urmare, dacă este limitată numai la nivelurile de Realitate, 
coerenţa se opreşte la nivelul cel mai „înalt” şi la nivelul 
cel mai „jos”. Pentru a continua dincolo de aceste două 
niveluri-limită, pentru a exista o unitate deschisă a 
coerentei, trebuie să considerăm că ansamblul nivelurilor 
de Realitate se prelungeşte cu o zonă de nonrezistenţăla. 
Experiențele, reprezentările, descrierile, imaginile sau 
formalizările noastre matematice. În această zonă nu 
există niciun nivel de Realitate. 

Nonrezistenţa zonei de transparenţă absolută se 
datorează, pur şi simplu, limitelor corpului nostru şi ale 
organelor de simţ, indiferent de instrumentele de măsură 
care prelungesc aceste organe. Zona de nonrezistenţă 
corespunde sacrului, adică ceea ce nu se supune niciunei 
raţionalizări. Se cuvine să ne reamintim distincţia 
importantă făcută de Edgar Morin între raţional şi 
raţionalizare. Sacrul este raţional, dar nu este 
raţionalizabil. 

Problema sacrului, înţeleasă ca prezenţă a ceva de 


domeniul realului ireductibil în lume, este inevitabilă 
pentru orice abordare raţională a cunoaşterii. Se poate 
nega sau afirma prezenţa sacrului în lume şi în noi înşine, 
dar suntem întotdeauna obligaţi să ne referim la sacru 
pentru a elabora un discurs coerent asupra Realităţii. 

Am folosit până acum cuvântul „informaţie” în sens 
ştiinţific. Dar existenţa unei zone de nonrezistenţă permite 
introducerea unui nou concept - informaţie spirituală. 

Numim „informaţie spirituală” informaţia circulând 
simultan în zona de nonrezistenţă între nivelurile de 
Realitate ale Obiectului, între nivelurile de Realitate ale 
Subiectului şi, de asemenea, între Obiect şi Subiect. Un 
asemenea concept permite un dialog fecund între ştiinţă şi 
spiritualitate, atât de necesar astăzi. 

8. Evoluție sau involuţie? 

Pe lângă sentimentul de uimire pe care îl încercăm 
contemplând coerenţa neîndoielnică a universului fizic, nu 
ne putem împiedica să încercăm, în acelaşi timp, o adâncă 
senzaţie de nelinişte. La ce foloseşte toată această 
coerenţă? La ce folosesc toate aceste potriviri extrem de 
fine şi de exacte între diferiţii parametri fizici, pentru ca 
Universul să fie cel care este? De pildă, ar fi fost de ajuns 
ca rata de expansiune a Universului să fi fost cu foarte 
puţin mai mică sau mai mare decât cea observată, pentru 
ca Universul să se prăbuşească, să se piardă de mult, într- 
o totală risipire. De asemenea, este necesar un mare grad 
de coerenţă pentru că uniformitatea distribuţiei materiei, 
la scară mare, observată experimental, să se păstreze în 
timp. Cooperarea între scara cuantică şi scara cosmologică 
este în măsură să asigure asemenea potriviri foarte fine. 
Dar toate acestea pentru a ajunge la moartea sigură a 
Universului fizic, fie prin răcirea progresivă (în cazul unui 
Univers deschis, în continuă expansiune), fie prin 
încălzirea progresivă (în cazul unui Univers închis, care va 


sfârşi prin a se micşora continuu)? 

Ultimele observaţii experimentale par să favorizeze 
scenariul unui univers plat, în expansiune accelerată. 
Pentru a asigura această expansiune, nici materia vizibilă 
(din care suntem făcuţi), nici materia numită „neagră” 
(care nu emite lumină şi nu intră în interacţiune cu 
substanţa vizibilă) nu este suficientă. Trebuie postulată şi 
existenţa unei energii negre a cărei natură nu o cunoaşte 
încă nimeni. Materia din care suntem făcuţi este extrem de 
rară în Univers: O, 4 din cantitatea totală, comparat cu 26, 
6 pentru materia neagră şi 73 pentru energia neagră. 

Atâtea mistere pentru a ajunge la un Univers străin 
(fiind format dintr-o materie străină celei din care suntem 
alcătuiți), în care vom fi din ce în ce mai singuri, din ce în 
ce mai îndepărtați de alte concentrări cosmice... 

Acest sentiment de nelinişte este foarte bine 
exprimat de Steven Weinberg, când scrie: „Este aproape 
imposibil pentru fiinţele umane să nu creadă că există o 
relaţie specială între ele şi univers, că viaţa nu este numai 
rezultatul grotesc al unei succesiuni de accidente care 
urcă în trecut până la primele trei minute şi că, într-un 
chip anume, noi am fi fost concepuţi de la început... Este şi 
mai greu să înţelegem că acest univers a evoluat de la 
condiţii iniţiale atât de puţin familiare încât abia ni le 
putem imagina şi trebuie să sfârşească prin a se stinge 
într-un frig interminabil sau într-o căldură infernală. Cu 
cât universul ni se pare mai de înţeles, cu atât pare mai 
absurd”.20 

Absurd, Universul? Poate dacă se trece cu vederea 
rolul vieţii şi al fiinţei umane. Trebuie să recunoaştem clar 
că nu avem în prezent nicio idee, pe temei ştiinţific, asupra 
rolului cosmologic eventual al vieţii. Dar este logic de 


20 Steven Weinberg, Les trois premieres minutes de l'univers, Seuil, 
Paris, 1978, p. 179. 


conceput că viaţa poate juca un rol cosmologic. 

A emite păreri bine definite asupra rolului 
cosmologic al vieţii ar însemna, în prezent, a face mai 
curând ficţiune ştiinţifică decât ştiinţă. E vorba de o 
problemă prin definiţie transdisciplinară, pe care s-ar 
cuveni s-o studiem treptat în viitor. 

Pentru moment, s-ar putea aborda o problemă mai 
puţin ambițioasă: aceea a locului fiinţei umane ca sistem 
natural. 

O coerenţă remarcabilă pare să guverneze scara 
cuantică şi scara cosmologică. Scara intermediară, cea a 
fiinţei umane, scapă oare unităţii, tot mai sesizabile, a 
lumii? Violenţa, anarhia, lipsa de coerenţă să fie oare 
soarta fiinţei umane, în contrast cu autoorganizarea şi 
autoconsistenţa care par să domnească în alte sisteme 
naturale? 

O deosebire importantă între fiinţa umană şi 
majoritatea celorlalte sisteme naturale constă în 
capacitatea sa de a alege. Un automobil nu alege între a 
merge sau a nu merge. Un măr nu alege să fie sau să nu fie 
mâncat. Universul întreg nu alege între numeroasele 
evoluţii posibile. Singura excepţie, în starea actuală a 
cunoştinţelor noastre, se manifestă la scara cuantică, ce 
este caracterizată printr-o spontaneitate fundamentală, 
locaş al unei anumite libertăţi. Numai la scară cuantică un 
eveniment este neaşteptat, nepredeterminat; în acest sens 
se poate vorbi despre o anumită libertate. 

Dar între libertatea cuantică şi libertatea fiinţei 
umane este o diferenţă importantă. Evenimentele cuantice 
nu aleg între a coopera sau nu între ele - neseparabilitatea 
lor le forţează să se supună acestei cooperări. In 
ansamblu, scara cuantică nu alege între a coopera sau a nu 
coopera cu scara cosmologică. Totul se petrece ca şi cum 
autoorganizarea şi autoconsistenţa ar putea opera până la 


un anumit punct, acela al apariţiei vieţii şi a fiinţei umane. 
De aici încolo intervine un nou tip de alegere: acela între 
evoluţie şi involuţie. Fiinţa umană pare a fi singurul sistem 
natural care are posibilitatea de a alege între evoluţia 
speciei sale şi distrugerea ei totală. Fiinţa umană, cheia de 
boltă a semiosferei?!, este cea capabilă să interpreteze 
semnele sensului Universului. 

Dacă anumite fenomene noi, că dezvoltarea rapidă a 
informaticii sau conştientizarea unei interdependenţe 
economice, pot fi considerate semne încurajatoare ale unei 
manifestări treptate a neseparabilităţii corpului umanităţii, 
ele sunt totuşi prea viciate de aspectele utilitare ca să 
poată fi înţelese în semnificaţia lor deplină. 

Informaţiile obţinute pornind de la studiul sistemelor 
naturale şi integrarea lor într-o viziune transdisciplinară 
coerentă a lumii ar putea să determine o transformare, 
urgentă şi necesară, a atitudinii noastre faţă de realitate. 
Astfel, va putea să înceapă o nouă perioadă a cunoaşterii, 
perioadă în care studiul Universului şi studiul omului se 
vor susţine reciproc. 

Originea creştină a ştiinţei moderne”. 


y 

Problema identității este, desigur, crucială pentru 
Europa. 

Identitatea trecută are multiple  întruchipări: 
moştenirea greacă, romană şi creştină, Reforma, 
Renaşterea şi Secolul Luminilor, mesianismele moderne 
(comunismul şi nazismul), psihanaliza. Această relație 
contradictorie între unitate şi diversitate a identității este 
în acelaşi timp o bogăţie şi o provocare. 

Există un aspect, adesea neglijat, care mi se pare cu 
toate acestea esențial în vederea încercării de a descifra 


21 Jesper Hoffmeyer, Signs of Meaning in the Universe, Indiana 

identitatea viitoare a Europei: naşterea ştiinţei moderne 
aici, în Europa, din timpul marilor săi fondatori - Galilei, 
Newton, Kepler. 

In fapt, modernitatea a început în Europa în 1632, 
odată cu publicarea cărţii lui Galilei, Dialog asupra celor 
două sisteme ale lumii??. 

Joseph Needham se întreba în celebra sa carte, 
Ştiinţa chineză şi Occidentul: „de ce ştiinţa modernă, ca 
matematizare a ipotezelor cu privire la natură, cu toate 
implicaţiile sale în domeniul tehnologiei avansate, are o 
ascensiune rapidă numai în Occident, în epoca lui 
Galilei?”2 

Cercetarea, până în resorturile cele mai intime, a 
modului de a gândi şi a imaginarului, care conduc la o 
anumită viziune asupra lumii, caracteristică unei epoci 
date, este indispensabilă pentru o abordare riguroasă a 
întrebării lui Joseph Needham. Ambientul spiritual şi 
cultural al Europei conţinea în germene ştiinţa modernă. 
Este premisa care m-a condus la formularea, în anul 1988, 
în cartea mea, La science, le sens et l'évolution - Essai sur 
Jakob B6hme?*, a ipotezei originii creştine a ştiinţei 


22 Galileo Galilei, Dialogue sur les deux grands systemes du monde, 
Seuil, col. „Sources du savoir", lucrare editată sub coordonarea lui Jean- 
Marc Levy-Leblond şi traducere din italiană de Rene Frereux cu ajutorul 
lui Francois de Gandt. 

23 Joseph Needham, La science chinoise et l'Occident, Seuil, Paris, 
1973, p. 15. 

1995, volum prefaţat de Antoine Faivre şi Joscelyn Godwin; traducere în 
engleză: Science, Meaning and Evolution — The Cosmology of Jacob 

by Rob Baker, foreword by Joscelyn Godwin, afterword by Antoine 
Faivre, Parabola Books, New York, 1991 ; traducere în română: Ştiinţa, 
sensul şi evoluţia — Eseu asupra lui Jakob Böhme, Ed. Eminescu, 
Bucureşti, 1992, prefaţă de Antoine Faivre, traducere de Aurelia Batali; 


moderne. 

Conform analizei mele, dogmele creştine ale Treimii 
şi întrupării, care impregnau ambientul cultural şi spiritual 
al epocii lui Galilei, însoţite de o importantă dezvoltare 
tehnologică, au permis formularea metodologiei ştiinţei 
moderne. 

După publicarea cărţii mele, am descoperit un scurt 
studiu al lui Alexandre Kojève, intitulat chiar l'origine 
chrétienne de la science moderne”. Kojève nu poate fi în 
niciun caz bănuit de o prea mare simpatie faţă de religia 
creştină. Studiul lui, publicat în 1964, este fundamentat 
numai pe dogma întrupării. 

Kojeve porneşte de la constatarea naşterii fizicii 
matematice, cu vocaţie universală, în Europa Occidentală, 
în secolul al XVI-lea. Pentru Kojève, teologia păgână 
reprezintă teoria dublei transcendente a lui Dumnezeu: 
„Theos-ul păgânismului «clasic» nu este numai dincolo de 
lumea în care trăieşte păgânul. Acest Theos se află în mod 
iremediabil dincolo de Dincolo-ul la care păgânul poate, la 
un moment dat, accede după moarte”%. Dubla 
transcendenţă este precum un zid de netrecut care nu 
permite conceperea perfecțiunii în lumea noastră, 
perfecţiune presupusă totuşi de legile fizicii. Această 
perfecţiune este asigurată, după Kojeve, de către fizică 
matematică: „De aceea, pentru păgâni convinşi precum 
Platon şi Aristotel, ca şi pentru toţi grecii civilizaţi şi deci 
susceptibili a se îndeletnici cu ştiinţele, căutarea unei 
ştiinţe precum fizică matematică modernă ar fi nu numai o 

nebunie curată, ci chiar un mare scandal - ca, de altfel, şi 
pentru evrei”. %'în privinţa reproşului evident privind 
conflictul dintre fondatorii ştiinţei moderne şi Biserica 
Catolică, Kojève răspunde cu îndreptăţire: „Ceea ce 
combat aceşti savanţi este scolastica în forma sa cea mai 
evoluată, respectiv aristotelismul redat în autenticitatea sa 
păgână, a cărui incompatibilitate cu teologia creştină 
fusese în mod limpede observată şi indicată de către primii 
precursori ai filosofiei noilor timpuri”. în continuare, 
Kojève trece în revistă dogmele creştine ale unicităţii lui 
Dumnezeu, creaţiei ex nibilo, Treimii şi întrupării, pentru a 
ajunge la concluzia preeminenţei acestei din urmă dogme, 
a întrupării, în naşterea ştiinţei moderne. El elimină 
primele două dogme pur şi simplu pentru că le întâlnim de 
asemenea şi în altă parte, respectiv în iudaism şi în islam. 
El elimină şi dogma Treimii pentru că, scrie Kojève, „incită 
mai mult la introspecţie «mistică» sau la speculaţii 
metafizice decât la o observare atentă a fenomenelor 
sensibile corporale sau la experimente cu acestea”%. 
Rămâne dogma întrupării, despre care Kojève scrie: „Într- 
adevăr, ce este întruparea, dacă nu posibilitatea pentru 
Dumnezeu de a fi în mod real prezent în lumea temporală, 
în care trăim noi înşine, fără a decădea totuşi din 
perfecțiunea sa absolută?” 3 Pentru Kojève, Copernic „a 
urcat în Cer trupul lui Hristos resuscitat de ansamblul 
lumii terestre unde lisus a murit, după ce aici fusese 
născut. Insă orice va fi fost acest Cer pentru creştinii 
credincioşi, el a fost pentru toţi savanții epocii un cer 
«matematic» sau matematizabil”31. 


27 Ibid., p. 298. 

28 Ibid., p. 301. 

29 Alexandre Kojève, op. cit., p. 302. 
30 Ibid., p. 303. 

31 Ibid., pp. 304-305. 


Tezele lui Kojève au putut seduce un specialist al 
literaturii medievale de calibrul lui Alexandre Leupin. În 
cartea sa, Fiction et încarnationn, publicată în 1993, 
Leupin arată că ruptura epistemologică păgân-ereştin a 
introdus o nouă concepţie privind limbajul şi un nou regim 
al adevărului şi al ficţiunii. Epistemologia creştină 
presupune un realism al limbii şi al conceptelor. Structura 
limbajului nu este prinsă într-o buclă infinită, închisă 
asupra ei înseşi. Ea se deschide asupra Realităţii, asupra 
sensului. Ea face trimitere la un eveniment al Realităţii. 
Leupin operează conjuncţii seducătoare: concept/ adevăr 
divin, experienţă/ viaţă a lui Hristos, eveniment/ scriere. 
Perechea contradictorie Dumnezeu-din-afara-lumii/ 
Dumnezeu-din-această-lume este  întemeietoare pentru 
ştiinţa modernă, care este caracterizată de o altă pereche 
contradictorie: matematică/ experienţă ştiinţifică. Leupin 
afirmă: „Scrierea evanghelică este în mod consubstanţial 
istorisire despre lucru (res gestare) şi lucrul însuşi. 
Identitate de negândit, care plasează întreaga scriitură 
medievală, indiferent de natură sa, sub semnul imperios al 
imposibilității. In acelaşi timp depozitară a experienţei şi 
experienţă ea însăşi, adevăr şi reprezentare a adevărului, 
«antescrierea» testamentară promovează scrierea la o 
demnitate incomparabilă cu valorile pe care i le acordase 
antichitatea păgână.”%2 

Desigur că tezele lui Kojeve au fost criticate, chiar 
violent, de către filosoful american Steven Louis 
Goldman, care îi reproşează faptul de a fi atribuit 


32 Alexandre Leupin, op. cit., p. 43. Termenul francez original este 
antecrit, un neologism inventat de către autor, a cărui semnificaţie este 
aceea a expresiei lui Tertulian „prae-scriptio" (ceea ce a fost scris 
înainte). 

33 Steven Louis Goldman, „Alexander Kojeve on the Origin of Modern 
Science: Sociological Modelling Gone Awry", Studies in History and 
Philosophy of Science, Pergamon Press, Oxford-New York, voi. 6, nr. 2, 


creştinismului paternitatea fizicii matematice. 

Din punctul meu de vedere, Kojeve greşeşte şi în 
acelaşi timp are dreptate. 

El are cu siguranţă dreptate prin faptul că a subliniat 
importanţa dogmei întrupării pentru naşterea ştiinţei 
moderne. 

Insă el a greşit mai întâi reducând ştiinţa modernă la 
fizică matematică. 

Ştiinţa modernă se defineşte prin metodologia sa, 
care a fost formulată de către Galilei sub formă a trei 
postulate valabile şi astăzi: 

1. Existenţa legilor universale cu caracter matematic. 

2. Descoperirea acestor legi prin experiența 
ştiinţifică. 

3.  Reproductibilitatea perfectă a rezultatelor 
experimentale. 

O examinare, fie şi sumară, a acestor postulate ne 
arată că matematicile joacă, desigur, un rol important, dar 
care este departe de a fi exclusiv. Matematicile sunt în 
acelaşi timp un limbaj artificial, diferit de limbajul familiar, 
dar şi, după cuvintele lui Galilei exprimate prin intermediul 
lui Salvicio, un limbaj comun între Dumnezeu şi oameni?. 
Dacă primul postulat şi, probabil, cel de al treilea, prezintă 
un anumit raport cu dogma întrupării, acest lucru nu este 
deloc evident pentru cel de al doilea postulat, care 
introduce un tert în raport cu fiinţa umană şi cu 
Dumnezeu: Natura. 

Kojève a greşit, de asemenea, prin faptul de a fi 
neglijat rolul dogmei Treimii în naşterea ştiinţei moderne. 
Este cu siguranţă fals a reduce această dogmă la o 
„incitare la  introspecţie mistică” şi la „speculații 
metafizice”. După cum am arătat într-un studiu realizat în 

colaborare cu preotul catolic Thierry Magnin, cu filosoful 
şi poetul Michel Camus şi cu istoricul religiilor Karen- 
Claire Voss”, dogma Treimii operează cu o logică diferită 
de logica clasică - logica terţului inclus, studiată de 
Stephane Lupasco35. Această logică este un extraordinar 
instrument de analiză şi deducție, necesar pentru a putea 
cugeta diferenţa în unitate şi coexistenţa armonioasă a 
contrariilor. Nu este deloc întâmplător că tocmai logica 
terţului inclus este cea care rezolvă toate paradoxurile 
mecanicii cuantice şi ale fizicii cuantice. Dogma Treimii 
este încă fertilă astăzi. 

În acest context, exemplul lui Jakob Böhme (1575 - 
1624), pe care Hegel l-a numit „primul filosof german” şi a 
cărui operă a exercitat o influenţă indiscutabilă asupra lui 
Newton, Novalis, Schlegel, Goethe, Fichte, Schelling sau 
Karl Marx, este cu totul semnificativ. Am fost desigur 
surprins în mod fericit atunci când, în timpul unei 
întrevederi cu ocazia ceremoniei de încheiere a 
„procesului Galilei”, în anul 1992, l-am auzit pe Papa loan 
Paul al Illea spunându-mi că îl consideră pe Böhme „un 
mare om”. 

Böhme a inventat, pentru a explica lumea, o tipologie 
septenară, inspirată în mod direct de dogmele întrupării şi 
Treimii. Dogma Treimii intervine sub formă a trei structuri 
asociate nivelurilor de Realitate“, care la rândul lor 


35 Michel Camus, Thierry Magnin, Basarab Nicolescu and Karen- Claire 
Voss, „Levels of Representation and Levels of Reality: Towards an 
Ontology of Science", în The Concept of Nature in Science and Theology 
(part II), Editions Labor et Fides, Geneva, 1998, pp. 94-103, &ditât de 
Niels H. Gregersen, Michael W.S. Parsons si Christoph Wassermann. 

36 Stephane Lupasco — L'homme et l'oeuvre, Rocher, col. „Trans- 
disciplinarite", Monaco, 1999, coord, de Horia Badescu si Basarab 
Nicolescu. 

37 Asupra noţiunii de „niveluri de Realitate" a se vedea Basarab 
Nicolescu, Nous, la particule et le monde, Rocher, col. „Transdisci- 


prezintă o structură ternară. Böhme obţine astfel o 
structură cu nouă elemente, dintre care două sunt 
discontinuități ţfiat, în limbajul lui Böhme). Dacă ternarul 
(asociat dogmei Treimii) priveşte dinamica intimă a 
fiecărui sistem, septenarul (asociat dogmei întrupării) este 
fundamentul manifestării tuturor proceselorsă. 

În orice caz, ipoteza originii creştine a ştiinţei 
moderne deschide o pistă interesantă pentru cercetarea 
transdisciplinară*, nu numai pentru satisfacerea erudiţiei, 
ci şi pentru asumarea responsabilităţii pe care aceasta o 
implică în construcţia Europei. 

Poemul poemelor 

Cu mulţi ani în urmă, prietenul meu Andre Chouraqui 
(19172007), celebrul traducător al Biblieit%în limba 
franceză, mi-a explicat că veritabilul titlu al „Cântării 
cântărilor” este, de fapt, „Poemul poemelor”. Titlul 
„Cântarea cântărilor” este o transcriere din limba latină, 
titlul în limba ebraică S bir ha-shirăm însemnând „Poemul 
poemelor”, expresie cum nu se poate mai potrivită acestui 
singular poem de dragoste. „Cântarea cântărilor” este într- 
adevăr un poem-sursă, o matrice a tuturor poemelor de 
dragoste care s-au scris sau se vor scrie de acum înainte în 
orice limbă a pământului. lar iubirea este matricea 
sensului existenţei noastre terestre. 


plinarite", Monaco, 2002, ediţia a Il-a, sau traducerea românească: Noi, 
particula şi lumea, Ed. Polirom, laşi, 2002, traducere dc Vasile Sporici 
(ediţia a doua: Ed. Junimea, laşi, 2007). 

381 S Basarab Nicolescu, La science, le sens et l'évolution - Essai sur 
Jakob Böhme, pp. 39-53. 

39 Asupra noţiunii de „transdisciplinaritate" a se vedea Basarab 
Nicolescu, La transdisciplinarite, manifeste, Le Rocher, colecţia „Trans- 
disciplinarite", Monaco, 1996; în româneşte: Transdisciplinaritatea. 
Manifest, Ed. Polirom, laşi, 1999, traducere de Horia Vasilescu. 

40 La Bible, tradusă şi prezentată de André Chouraqui, Desclée de 
Brower, Paris, 1986. 


Printr-o minunată coincidenţă, actul estetic de mare 
însemnătate pentru limba română înfăptuit de Radu 
Cârneci, prin alcătuirea unei antologii care acoperă peste 
trei secole de traduceri şi adaptări ale „Cântării cântărilor” 
în limba română, redă textului semnificaţia sa originară, 
cea de „Poem al poemelor”41. Cum altfel am putea explica 
caracterul inepuizabil al acestui text ebraic, infinitele 
adaptări la care el se pretează de-a lungul timpului, fără ca 
sensul să fie trădat? 

Din antologia lui Radu Cârneci reiese cu claritate nu 
numai existenţa a două niveluri de Realitate distincte - cel 
uman şi cel cosmic - dar şi întrepătrunderea, interacţiunea 
lor, un nivel dând sens celuilalt, într-o reciprocitate ce nu 
tolerează reducerea la unul dintre cele două niveluri. 
Există un terţ tainic inclus care mediază interacţiunea 
între cele două niveluri de Realitate, un terţ imposibil a fi 
definit raţional, care se refuză oricărui discurs, dar care 
impregnează întregul poem, dând sens dragostei înseşi. 

Andre Chouraqui, care nu era doar un traducător 
genial dar şi poet, eseist şi memorialist remarcabil, scria în 
nota introductivă la „Cântarea cântărilor”: „O lectură 
atentă a celor 117 versete care compun poemul ne 
revelează două planuri de semnificaţie care se îmbină între 
ele: un plan uman, unde autorul pune în scenă un bărbat şi 
o femeie uniţi prin dragoste, şi un plan cosmic privind 
creatul în întregimea sa... lubirea se naşte în şi din 
universalitatea realului. Astfel, poezia ebraică celebrează 
nunta fiinţei umane cu cosmosul; ea vede realul sub forma 
unui om, iar în acest om - totalitatea universului”. 
Cum“?nte magistrale cu care nu pot decât să fiu de acord. 


41 Regele Salomon, Cântarea cântărilor, antologie de Radu Cârneci 
cuprinzând 16 variante în limba română (1688-2008), Ed. Hasefer, 
Bucureşti, 2009, cuvânt-înainte de Bartolomeu Valeriu Anania. 

42 La Bible, p. 1325. 


„Cântarea cântărilor” comportă în mod evident trei 
secţiuni, trei teme: tema naşterii dragostei, tema exilului şi 
tema contemplării dragostei. 

Il citez din nou pe Andre Chouraqui: „Partea centrală 
a poemului este cea mai importantă; ea este cea care 
dezvăluie întreaga semnificaţie a operei. Tema exilului, a 
singurătăţii şi a suferinţei este reluată în toată amploarea 
sa. Iubita, cufundată într-o stare de semisomn, nu a 
răspuns chemării iubitului. El o abandonează şi pleacă... 
Ea se confruntă cu noi şi crude încercări. Dar căutarea 
fidelă a dragostei o salvează... A treia temă răbufneşte în 
bucuria regăsirii: exilul a luat sfârşit şi suferinţa este 
răscumpărată. lubiţii se reunesc în suavitatea nunţii 
perpetue, într-o nouă primăvară care nu se va sfârşi 
niciodată. În paroxismul pasiunii împlinite, ei celebrează 
iubirea realizată prin transfigurarea ființei, întemeiată 
pentru totdeauna, inexorabilă ca moartea însăşi. "4% 

Aş fi dorit să ilustrez universalitatea „Cântării 
cântărilor” printr-o punere în paralel detaliată a traducerii 
făcute de Bartolomeu Valeriu Anania în limba română şi 
cea a lui Andre Chouraqui în limba franceză, pentru a 
studia complementaritatea diferitelor limbi în traducerea 
acestui poem universal. Dar spaţiul îmi lipseşte şi mă voi 
limita la câteva sumare exemple. 

Acolo unde Andre Chouraqui scrie „Mon amant est 
pour moi un sachet de myrrhe; / îl nu te entre mes seins”, 
Bartolomeu Valeriu Anania traduce prin „lubitul meu e 
săculeţ de smirnă/ cu noaptea stinsă între sânii mei”. 
Extraordinarele valenţe poetice ale limbii române se 
regăsesc în compararea acestor câteva cuvinte. „Noaptea 
stinsă” sună desigur mai bine decât „îl nu te”. Expresia 
„noaptea stinsă” prefigurează exilul şi suferinţa, dar şi 
lumina care se anunţă. 


43 La Bible, p. 1326. 


Un alt exemplu: Chouraqui scrie „Îl répond, mon 
amant, et me dit: Lève-toi vers toi-même, / mă compagne, 
ma belle, et va vers toi-meme!”, pe când Bartolomeu 
Valeriu Anania traduce prin „lubitul meu răspunde şi îmi 
zice: / «Ridică-te, iubita mea, şi vino, / frumoasa mea, tu, 
porumbiţa mea!»”. Aici limba franceză îşi dovedeşte 
valenţele conceptuale: „levetoi vers toi-même” implică 
întâlnirea sinelui profund care, desigur, înseamnă şi 
„Tidică-te”, dar expresia în limba română este mai 
ambiguă. 

În sfârşit, un ultim exemplu. André Chouraqui scrie 
„Mon amant lance să main par le tron; / mes boyaux se 
bouleversent pour lui.”, pe când Bartolomeu Valeriu 
Anania traduce prin „lubitul meu prin rază şi-a întins 
mâna/ şi totu'n mine se mişca spre el”. Din nou, valenţele 
poetice ale limbii române sunt eclatante. „Mes boyaux se 
bouleversent pour lui” este desigur o expresie precisă şi de 
mare forţă, dar precizia limbii franceze atinge dimensiuni 
clinice, greu compatibile cu spiritul poetic, pe care limba 
română reuşeşte să îl cuprindă, prin acest delicat „şi totu'n 
mine se mişca spre el”. 

În fond, antologia întocmită de Radu Cârneci este un 
imn adus frumuseţii limbii române, capabile să ilustreze în 
multiple feluri acest „Poem al poemelor” care este 
„Cântarea cântărilor”. 

Câteva consideraţii asupra neoateismului 
contemporan”. 

Suntem martorii astăzi ai apariţiei unui neoateism, 
fără nicio legătură cu vechiul ateism materialist-dialectic. 
Acest neoateism provine din sânul comunităţii ştiinţelor 
exacte. El propune, de fapt, ştiinţa ca nouă religie. 

1. Natura, astăzi 

Modernitatea este mortiferă. Ea a inventat felurite 
tipuri de „moarte” şi „sfârşit”: moartea lui Dumnezeu, 


moartea omului, sfârşitul ideologiilor, sfârşitul Istoriei. 
Există însă o moarte despre care se vorbeşte mult mai 
puţin, din jenă ori din ignoranță: moartea Naturii. După 
părerea mea, din această moarte. I Naturii izvorăsc toate 
celelalte concepte mortifere pe care le-am amintit. În orice 
caz, până şi cuvântul „Natură” a ajuns să dispară din 
vocabularul ştiinţific. 

Din noaptea timpurilor, omul n-a încetat să-şi 
modifice viziunea despre Natură. Istoricii ştiinţei sunt 
unanim de acord e a, în ciuda aparenţelor, în decursul 
timpului n-a existat o singură Natură“. Ce poate oare avea 
în comun Natura omului zis „primitiv”, Natura grecilor, 
Natura epocii lui Galilei, a un Marchizului de Sade, a lui 
Laplace ori a lui Novalis? Nimic, în afară de omul însuşi. 
Viziunea asupra Naturii dintr-o epocă dată depinde de 
imaginarul predominant în acea epocă, dependent la 
rândul său de o multitudine de parametri: gradul de 
dezvoltare a ştiinţelor şi tehnicii, organizarea socială, arta, 
religia etc. Odată constituită, imaginea Naturii acţionează 
asupra tuturor domeniilor cunoaşterii. Trecerea de la o 
viziune la alta nu este progresivă, continuă - se produce 
mai degrabă prin rupturi bruşte, radicale, discontinue. Pot 
chiar coexista mai multe viziuni contradictorii. 
Extraordinara diversitate a viziunilor asupra Naturii 
explică de ce nu se poate vorbi despre Natură, ci numai 
despre o anumită natură în concordanță cu imaginarul 
epocii considerate. 

Este important de subliniat că relația privilegiată, 
dacă nu exclusivă, dintre Natură şi ştiinţă nu este decât o 
prejudecată recentă, fondată pe ideologia scientistă a 
secolului al XIX-lea. Realitatea istorică este mult mai 
complexă. Imaginea Naturii a avut întotdeauna o acţiune 
multiformă: ea a influenţat nu numai ştiinţa, dar şi artă, 


44 'evolution de l'humanité", Paris, 1990. 


religia, viaţa socială. 

În ciuda abundenței şi fascinantei diversităţi a 
imaginilor Naturii, se pot distinge totuşi trei mari etape: 
Natura magică, Natura-maşină şi moartea Naturii. 

Pentru gândirea magică, Natura este un organism 
viu, dotat cu inteligenţă şi conştiinţă. Postulatul 
fundamental al gândirii magice este acela al 
interdependenţei universale: Natura nu poate fi concepută 
în afara relaţiilor sale cu omul. Totul este semn, urmă, 
semnătură, simbol. Ştiinţa, în accepţia modernă a acestui 
termen, este inutilă. 

În 

La celălalt pol, gândirea mecanicistă a secolului al 
XVIII-lea şi mai ales a secolului al XIX-lea (care este şi 
astăzi predominantă) concepe Natura nu ca pe un 
organism, ci ca pe o maşină, pe care dacă o demontăm 
bucată cu bucată o putem poseda în întregime. Postulatul 
fundamental al gândirii mecaniciste este că Natura poate fi 
cunoscută şi cucerită prin metodologia 


Câteva consideraţii asupra neoateismului 
contemporan ştiinţifică, definită într-o manieră complet 
independentă de om şi separată de acesta. Viziunea 
triumfalistă a „cuceririi Naturii” îşi are rădăcinile în 
redutabila eficacitate tehnologică a acestui postulat. 

Consecința logică a viziunii mecaniciste este moartea 
Naturii, dispariţia conceptului de Natură din câmpul 
ştiinţei. Natura-maşină, cu sau fără Dumnezeu pe post de 
ceasornicar, de la începuturile viziunii mecaniciste se 
descompune într-un ansamblu de piese detaşate. De aici, 
inutilitatea unui Tot coerent, a unui organism viu sau chiar 
a unei maşini care ar păstra, oricum, o trăsătură finalistă. 
Natura este moartă. Rămâne complexitatea. O 
complexitate incredibilă ce invadează toate domeniile 


cunoaşterii, de la infinitul mic la infinitul mare. Numai că 
această complexitate este percepută ca fiind accidentală, 
omul însuşi fiind considerat ca un accident al complexităţii. 
Viziune sinistră, care ne readuce în propria noastră lume 
aşa cum o trăim astăzi. 

Moartea Naturii este incompatibilă cu interpretarea 
coerentă a rezultatelor ştiinţei contemporane, în ciuda 
persistenţei atitudinii neoreducţioniste care acordă o 
importanţă exclusivă  cărămizilor fundamentale ale 
materiei şi celor patru interacțiuni fizice cunoscute. 

Stricta obiectivitate a gândirii clasice nu mai este 
valabilă în lumea cuantică, a infinitului mic şi a infinitului 
scurt2. O separare totală a observatorului de Realitatea 
presupusă a fi complet separată de acesta ar duce la 
paradoxuri insurmontabile. () mult mai subtilă obiectivitate 
caracterizează lumea cuantică. „Obiectivitatea” depinde de 
nivelul de Realitate considerat. 

Vidul vid al fizicii clasice este înlocuit de vidul plin al 
fizicii cuantice. Cea mai mică regiune a spațiului este 
animată de o extraordinară activitate, semn al unei mişcări 
perpetue. 

Insuşi spaţiul-timp nu mai este un concept imuabil. 
Spaiiul-timp continuu cu patru dimensiuni al lumii noastre 
nu 

Basarab Nicolescu, Noi, particula şi lumea, Ed. 
Junimea, Iaşi, 2007 (ediţia a Il-a), traducere din franceză 
de Vasile Sporici. 

este singurul spaţiu-timp ce poate fi conceput. În 
anumite teorii fizice, el apare mai curând ca o aproximare, 
ca o „secţiune” a unui spaţiu-timp capabil să genereze 
mult mai multe fenomene posibile. Dimensiunile 
suplimentare nu sunt rezultatul unei simple speculaţii 
intelectuale. Pe de o parte, aceste dimensiuni sunt 
necesare pentru asigurarea autoconsistenţei teoriei şi 


eliminarea anumitor aspecte indezirabile. Pe de altă parte, 
ele nu au un caracter pur formal - ele au consecinţe fizice 
la nivelul propriei noastre lumi. 

Gradul de materialitate cuantică este, desigur, diferit 
de gradul de materialitate considerat de fizica clasică. 
Nivelurile de Realitate reprezintă conceptul-cheie în 
înţelegerea materialităţii Universului. 

Insăşi noţiunea de legi ale Naturii îşi schimbă 
complet conţinutul în raport cu viziunea clasică. Ierarhia 
legilor a evoluat în acelaşi timp cu Universul însuşi. Altfel 
spus, asistăm la naşterea legilor pe măsură ce Universul 
evoluează. Aceste legi  preexistau la  „începutul” 
Universului sub formă de  potenţialităţi. Evoluția 
Universului determină actualizarea acestor legi şi ierarhia 
lor. 

Modelul transdisciplinar al Naturii“-integrează toate 
aceste noi caracteristici ale universului fizic. In acord cu 
modelul transdisciplinar al Realităţii, putem distinge trei 
aspecte majore ale Naturii: 

1) Natura obiectivă, supusă unei obiectivităţi 
subiective. Această obiectivitate este subiectivă în măsura 
în care nivelurile de Realitate ale Obiectului corespund 
nivelurilor de Realitate ale Subiectului. Accentul este pus 
totuşi pe obiectivitate, în măsura în care metodologia este 
aceea a ştiinţei. 

2) Natura subiectivă, supusă unei subiectivităţi 
obiective. Această subiectivitate este obiectivă în măsura 
în care nivelurile de Realitate ale Subiectului corespund cu 
nivelurile de Realitate ale Obiectului. Accentul este totuşi 
pus pe subiectivitate, în măsura în care metodologia este 
aceea a vechii ştiinţe a fiinţei, care traversează toate 


45 Basarab Nicolescu, Transdisciplinaritatea. Manifest, Ed. Junimea, 
laşi, 2007 (ediţia a doua), traducere din franceză de Horia Mihail 
Vasilescu. 


tradiţiile şi religiile lumii. 

3) Trans Natura, care asigură unitatea dintre Natura 
obiectivă şi Natura subiectivă. Trans Natura priveşte 
domeniul sacrului. 

Natura transdisciplinară are o structură ternară 
(Natură obiectivă, Natură subiectivă, trans Natură), care 
defineşte Natura vie. Această Natură este vie fiindcă viaţa 
este prezentă în toate părţile sale şi studierea sa cere 
integrarea unei experienţe trăite. Cele trei aspecte ale 
Naturii trebuie considerate simultan, în interrelaţia dintre 
ele şi în conjugarea lor în orice fenomen al Naturii vii. 
Studiul Naturii vii reclamă o nouă metodologie - 
metodologia transdisciplinară. De fapt, „Natură vie” este 
un pleonasm, deoarece cuvântul „Natură” este intim legat 
de acela de „naştere”. Cuvântul latin natura are ca 
rădăcină verbul nasci (a naşte) şi desemnează acţiunea de 
a da naştere precum şi organele feminine reproducătoare. 
Natura vie este matricea naşterii de sine a omului. 

Galilei a avut viziunea Naturii ca text scris în limbajul 
matematicii care era suficient pentru a fi descifrat şi apoi 
citit. Această viziune, care a parcurs secolele, s-a dovedit a 
avea o considerabilă eficacitate. Numai că noi ştim astăzi 
că situaţia este cu mult mai complexă. Natura ne apare 
mai curând ca un pretext: cartea Naturii nu este deci 
menită a fi citită, ci a fi scrisă. 

În mod paradoxal poate, neoateismul contemporan 
este generat tocmai în acest context de mutație a viziunii 
noastre despre lume. 

2. Neoateismul contemporan 

Afacerea Sokal a început cu o farsă. În 1996, un 
fizician matematician de la Universitatea New York, 
necunoscut în afara unui cerc restrâns de fizicieni, a trimis 
revistei Social Text un articol intitulat „ITransgressing the 
Boundaries: Toward a Transformative Hermeneuties of 


Quantum Gravity”45. 


Textul era presărat cu citate corecte din fizicieni ca 
Bohr şi Heisenberg, şi din filosofi, sociologi, istorici ai 
ştiinţei sau psihanalişti, precum Kuhn, Feyerabend, Latour, 
Lacan, Deleuze, Guattari, Derrida, Lyotard, Serres sau 
Virilio, iar în bibliografie erau trecuţi autori precum 
Lupasco - terţul inclus fiind dat ca exemplu de „logică 
feministă”... Comentariile lui Sokal conţineau totuşi unele 
afirmaţii absurde, creând impresia că era aliniat perfect 
postmodernismului şi, în special, gândirii relativiste 
asociată curentului din jurul revistei Cultural Studies. 
Editorii revistei au fost încântați de presupusa adeziune la 
cauza lor a unui fizician şi au publicat textul lui Sokal fără 
să ezite şi fără cea mai mică verificare. 

Aproape imediat după ce articolul a fost tipărit, Sokal 
însuşi a dezvăluit farsa într-un alt articol, publicat de 
această dată în Lingua Franca şi, din acel moment, 
propulsat de efectul internetului, Sokal devine celebru. La 
nivel politic, Sokal a vrut să demonstreze prietenilor săi 
din stânga americană faptul că o revoluţie sau o 
transformare socială nu poate fi dusă la îndeplinire în baza 
noţiunii de Realitate aşa cum este aceasta prezentată de 
relativismul filosofic. Numai fizică (de fapt, fizică în 
viziunea lui Sokal) putând juca un astfel de rol. 

S-a dezlănţuit astfel o furtună de reacţii pe internet, 
ca şi publicarea de cărţi şi nenumărate articole în reviste, 
dezvăluind astfel o problemă reală. Pentru unii, Sokal era 
apostolul Iluminismului împotriva  obscurantismului 
postmodern. Pentru alţii, el era un poliţist al gândirii sau 
un impostor ignorant. 

Afacerea Sokal a avut meritul de a face lumină 


46 Alan D. Sokal, „Transgressing the Boundaries: Toward a 
Transformative Hermeneutics of Quantum Gravity", Social Text 46/47, 
primăvară/vară 1996, pp. 336-361. 


asupra unui fenomen care devine tot mai prezent în 
cultura contemporană: radicalizarea relativismului. Intr- 
adevăr, devine evident faptul 

WH - Îl-Câteva consideraţii asupra neoateismului 
contemporan că extremismul relativist are o capacitate 
nefastă de a-şi însuşi limbajul ştiinţelor exacte. 
Decontextualizat, el poate fi apoi manipulat pentru a spune 
aproape orice şi a susține orice demonstrație. Primele 
victime ale acestei forme de deconstrucţie sunt tocmai 
ştiinţele exacte, care se văd astfel declasate în rândul 
constructelor sociale, alături de multe altele, din momentul 
în care este pusă între paranteze exigenţa verificării 
experimentale. Astfel, nu este o surpriză faptul că în 
câteva luni Alan Sokal a devenit eroul unei comunităţi care 
resimte o contradicţie flagrantă între ceea ce practică zi de 
zi şi imaginea sa culturală şi socială. 

Cu toate acestea, paradoxal, afacerea Sokal a servit 
la dezvăluirea amplorii unei alte forme de extremism, 
respectiv extremismul scientist, imaginea în oglindă a 
extremismului religios. Poziţia lui Sokal a fost sprijinită de 
câteva personalităţi celebre, inclusiv de către laureatul 
Nobel, Steven Weinberg, care a şi scris un lung articol în 
New York Review of Books". 

Pentru Weinberg, „Dimensiunea uriaşă a 
neînţelegerii dintre oamenii de ştiinţă şi alți intelectuali 
pare a fi cel puţin la fel de mare ca şi atunci când aceasta 
îl preocupa pe C.P Snow, cu treizeci de ani în urmă”. Care 
este Însă cauza acestei „dimensiuni uriaşe a 
neînțelegerii”? După Weinberg, una dintre condițiile 
esențiale pentru naşterea ştiinţei moderne a fost ruperea 
lumii fizicii de cea a culturii. În consecință, din acel 
moment, orice interacțiune între ştiinţă şi cultură nu poate 

îi decât prejudiciabilă. Dintr-o lovitură, Weinberg înlătură, 
ca lipsite de valoare, consideraţiile filosofice ale părinţilor 
fondatori ai mecanicii cuantice. 

Argumentele lui Weinberg pot surprinde, părând o 
miasmă scientistă venită din alt veac: invocarea bunului- 
simţ pentru afirmarea legilor fizicii, descoperirea de către 
fizică a lumii „ca atare”, corespondenţa biunivocă între 
legile fizicii şi „realitatea obiectivă”, hegemonia în plan 
intelectual a ştiinţei naturale. Cu toate acestea, Weinberg 
nu este, cu siguranţă, nici pozitivist, nici mecanicist. El 
este, dincolo de orice îndoială, unul dintre cei mai 
remarcabili fizicieni ai secolului XX, un om cu o largă 
cultură, şi de aceea argumentele sale trebuie luate în 
considerare cu toată atenţia. 

Ideea centrală a lui Weinberg, repetată neîncetat, ca 
o mantră, se referă la descoperirea de către fizică a 
existenţei legilor impersonale, eterne, care asigură 
progresul obiectiv al ştiinţei şi explică dimensiunea uriaşă 
a  neînţelegerii dintre ştiinţă şi cultură. Tonul 
argumentaţiei sale este în mod deschis profetic, vorbind 
parcă în numele unei religii stranii, lipsite de Dumnezeu. 
Aproape că îţi vine să crezi în imaculata concepţie a 
ştiinţei! Reiese că pentru Weinberg miza afacerii Sokal 
este statutul adevărului şi al realităţii. Adevărul, prin 
definiţie, nu poate depinde de ambientul social al omului 
de ştiinţă. Ştiinţa este păstrătoare a adevărului şi, astfel, 
ruptura ei de cultură este completă şi definitivă. Există o 
singură realitate: realitatea obiectivă a fizicii. Weinberg 
declară fără echivoc că, pentru cultură sau filosofie, 
distincţia dintre mecanica cuantică şi cea clasică, sau 
dintre teoria gravitaţiei a lui Newton şi cea a lui Einstein, 
este nesemnificativă. Dispreţul cu care Weinberg tratează 
noţiunea de hermeneutică pare foarte natural. 

Fraza lui Weinberg cade ca o ghilotină: „concluziile 


fizicii ar putea deveni relevante pentru filosofie şi cultură 
atunci când vom afla originea universului său legile ultime 
ale naturii” - adică niciodată! 

În 1997, Sokal se hotărăşte să scrie un 
contraargument la faimosul articol din Social Text, pentru 
a da expresie adevăratei sale gândiri. În acest scop, îl ia 
drept coautor pe fizicianul belgian Jean Bricmont. 
Rezultatul colaborării lor a fost cartea Imposturi 
intelectuale“%. Impostorii despre care era vorba - dintre 
care mulţi sunt francezi - sunt Jacques Lacan, Julia 
Kristeva, Luce Irigaray, Bruno Latour, Jean Baudrillard, 
Gilles Deleuze, Felix Guattari şi Paul Virilio. 

Nu are rost să trecem în revistă, aici, natura 
„imposturii”. Metoda fizicienilor american şi belgian a fost 
simplă: frazele sunt scoase din contextul lor originar şi 
apoi demonstrate ca nonsensuri sau ca fiind eronate din 
perspectivă matematică ori fizică. 

Metoda întrebuințată de către autori a descalificat 
cartea şi s-a crezut că afacerea Sokal a fost definitiv 
închisă. 

Sokal recidivează însă. Acum trei ani a publicat în 
Franţa o nouă carte, cu atrăgătorul titlu Pseudosciences et 
postmodernisme: Adversaires ou compagnons de route?%. 

Neîndoielnic, comparaţiile între postmodernism şi 
pseudoştiinţă prezintă o anume atractivitate, chiar dacă 
Sokal este de acord că nu a găsit decât câţiva gânditori 
postmoderni raliaţi la cauza pseudoştiinţei. Adevărata 
noutate a cărţii este însă altă; capitolul intitulat „Religia ca 
pseudoştiinţă”. Trebuie precizat de la început faptul că 

Sokal nu face referire la culte sau noi mişcări religioase, ci 
la religiile consacrate: creştinism, iudaism, islam şi 
hinduism. 

Papa loan Paul al II-lea este descris de Sokal drept 
cap al unui „mare cult pseudoştiinţific” - catolicismul. 
Ultima afirmaţie reprezintă fără nicio îndoială o defăimare, 
este însă interesant de văzut de ce religia este pentru 
Sokal şi Bricmont o pseudoştiinţă în aceeaşi măsură cu 
astrologia. 

Candid, Sokal afirmă că „religia face referire la 
fenomene reale sau presupuse, sau la presupuse legături 
cauzale pe care ştiinţa modernă le consideră improbabile”. 
El continuă apoi astfel: „aceasta religia încearcă să îşi 
fundamenteze afirmaţiile pe un tip de raționalitate şi un 
sistem de dovezi care este departe de a satisface criteriile 
ştiinţei moderne în termeni de logică şi verificare”. 
Eroarea epistemologică a lui Sokal se observă însă cu 
uşurinţă: el consideră că ştiinţa modernă este singurul 
arbitru al adevărului şi Realităţii. Sokal nu întrevede nicio 
clipă ideea unei pluralităţi a nivelurilor Realităţii, unde 
ştiinţa este valabilă în anumite planuri, iar religia în altele. 
Pentru Sokal nu există decât un singur nivel de realitate, 
ipoteză care nu se poate susţine epistemologic în lumina a 
ceea ce ne spune ştiinţa modernă. 

Atitudinea lui Sokal aminteşte în mod ciudat de 
poziţia lui Lenin atunci când, în 1908, atacă în Materialism 
şi empiriocriticism teoriile fizicii cu referire la spațiu- 
timpul multidimensional, argumentul său capital fiind că 
revoluţia poate fi îndeplinită numai în patru dimensiuni. 
Lenin, ca şi Sokal mai târziu, credea în existenţa unui 
singur nivel de Realitate. Sau, mai degrabă, a îmbrăţişat 
această credinţă pentru a-şi argumenta revoluţia. 

Este clar că se pot găsi numeroase argumente pentru 
a spulbera afirmaţiile pe care le fac Sokal şi prietenii lui. 


Din punctul meu de vedere însă, acest demers este inutil 
de vreme ce presupune riscul unor interminabile polemici 
şi al parodierii reciproce până la proferarea de insulte. 

Afacerea Sokal se prelungeşte în mod spectaculos 
prin cartea lui Richard Dawkins Himera credinţei în 
Dumnezeu, care este deja un bestseller mondial şi care a 
fost publicată, în traducere românească, la Curtea Veche 
Publishing”. Câteva fraze ale lui Dawkins sunt suficiente 
pentru a înţelege finalitatea neoateismului contemporan: 
„Imaginaţi-vă o lume lipsită de religie. Fără atentate 
sinucigaşe, fără 11 septembrie... fără Cruciade şi vânători 
de vrăjitoare, comploturi, războaie şi separatişti, fără 
războaie israeliano-palestiniene, fără masacre între sârbi, 
croaţi şi musulmani... Fără talibani care să arunce în aer 
statui antice, fără execuţii publice ale celor care 
proferează blasfemii şi fără femei biciuite pentru crima de 
a-şi fi arătat faţa... O lume tolerantă şi raţională, care să ia 
în calcul şi posibilitatea că Dumnezeu nu există - sub nicio 
formă şi pentru nicio religie”. 

Retorica lui Dawkins poate înşela cititorul neavizat. 
El face identificarea abuzivă între violenţă şi religie, între 
terorism şi islam, între crimele oamenilor şi Dumnezeu. 
Alunecările semantice sunt vizibile la fiecare pagină a 
cărţii. Lucruri adevărate sunt amestecate cu minciuni 
privind puterea ştiinţei, afirmaţii care nu pot fi verificate 
de omul de rând. Dawkins denunţă cu justeţe anumite 
aspecte mediatice ale vieţii religioase în Statele Unite ale 
Americii dar le extinde la toată viaţa religioasă, din orice 
parte a lumii. Dawkins este convins, precum fizicienii 
secolului al XIX-lea, că ştiinţa poate răspunde la orice 
întrebare, dar ignoră cu rea-voinţă evidentă semnificaţia 
revoluţiei cuantice, mergând până la a reproşa fizicienilor 

cuantici lipsa lor de rigoare pe plan epistemologic... Dar 
ceea ce este cel mai criticabil în cartea lui Dawkins este 
ignoranţa sa în domeniul filosofiei. Acest fapt este bine pus 
în evidenţă într-o carte recentă de Alister Megrath, doctor 
în biofizică moleculară, fost ateu care a devenit un renumit 
teolog creştin.5! 

Oricare ar fi precauţiile oratorice şi acrobaţiile 
dialectice ale neoateiştilor contemporani, argumentele lor 
ne conduc la concluzia că Universul ar fi absurd, afirmaţie 
discutabilă în lumina unor interogaţii transdisciplinare 
(vezi capitolul „întrebări esenţiale despre Univers” din 
acest volum). 

3. Concluzii 

Raţional şi irațional, materie şi conştiinţă, materie şi 
spirit, finalitate şi nefinalitate, ordine şi dezordine, hazard 
şi necesitate etc. etc. 

— Sunt cuvinte uzate,  ofilite,  devalorizate, 
prostituate, întemeiate pe o viziune clasică asupra 
Realităţii, în dezacord cu faptele. Ele provoacă polemici 
nesfârşite şi dezlănţuirea unor pasiuni viscerale. Se pot 
scrie astfel tone de cărţi fără a provoca nici cel mai mic 
progres al cunoaşterii. 

Dar a făuri concepte noi duce întotdeauna la un drum 
plin de capcane. Cele mai rele deformări şi cele mai 
periculoase recuperări (politice, ştiinţifice şi chiar oculte) 
se pot ivi pe un asemenea drum! 

Câţi filosofi, prea iuți sau prea interesaţi, vor 
proclama că noua raționalitate revine la hegemonia 
iraţionalului, vor confunda miraculosul şi iraţionalul, vor 
discuta la nesfârşit dacă spiritul este de dreapta sau de 
stânga! Câţi gânditori religioşi, prea iuți sau prea 

interesaţi, vor proclama că noua raționalitate revine la 
substituirea religiei prin transdisciplinaritate, confundând 
transcendentul cu ceea ce este accesibil reprezentărilor 
umane, inevitabil parţiale şi eliminând, în numele păstrării 
identităţii, ceea ce este universal în fiinţa umană! Adică pe 
Dumnezeu însuşi. Dumnezeu este Unul şi Realitatea este 
Una. Unitatea şi diversitatea pot coexista în noua 
raționalitate. Ele se distrug reciproc în vechea raționalitate 
care domină încă pe planeta noastră. 

Singurul mod de a evita aceste deformări şi 
recuperări mi se pare a fi acela al unei cercetări cu 
adevărat transdisciplinare, răbdătoare, deschise, toleranţe, 
de largă respiraţie, deschisă celor mai bune competenţe şi 
întemeiată pe rigoare ştiinţifică şi spirituală. 

Noua raționalitate, în dialog cu misterul ireductibil al 
lumii, va avea cu siguranţă o naştere grea. Dar sunt 
convins că gândirea apofatică ortodoxă va juca un rol 
important în naşterea noii raţionalităţi”?. 

Ortodoxia,  transdisciplinaritatea şi atitudinea 
transreligioasă 

Metodologia transdisciplinarității este fondată pe trei 
postulate??: 

1. Existenţa, în Natură şi în cunoaşterea noastră a 
Naturii, a unor niveluri diferite de Realitate ale Obiectului 
şi ale Subiectului. 

2. Trecerea de la un nivel de Realitate la un alt nivel 
de Realitate se realizează prin logică terţului inclus. 

3. Structura ansamblului nivelurilor de Realitate este 
una complexă: fiecare nivel este ceea ce este (est ce cu'al 
est) pentru că toate celelalte niveluri există în acelaşi timp. 

Abordarea transdisciplinară a Naturii şi a cunoaşterii 
poate îi descrisă prin diagrama din Fig. 1. 

Să conferim cuvântului „realitate” sensul său, în 
acelaşi timp pragmatic şi ontologic. 

Politic non-A. 

Economic 

Mediu înconjurător v Cuantic 

Macrofizic v Ciber-Spaţiu-Timp”. 

O Jilitualitţi V/ C ulturi i-...” 

Fig. 1 Transrealitate înţeleg prin Realitate ceea ce 
opune rezistenţă experienţelor noastre, reprezentărilor, 
descrierilor, imaginilor sau formalizărilor matematice. 

Trebuie, de asemenea, conferită o dimensiune 
ontologică noţiunii de Realitate, în măsura în care Natura 
participă la fiinţa lumii. 

Bineînţeles, este necesar să facem distincţia între 
Real şi Realitate. Realul semnifică ceea ce este, în timp ce 
Realitatea este legată de rezistenţa la experienţa noastră 
umană. Prin definiţie, realul rămâne voalat pentru 
totdeauna, în timp ce Realitatea e accesibilă cunoaşterii 
noastre. 

Prin nivel de Realitate”t-trebuie înţeles un ansamblu 
de sisteme invariante la acţiunea unui număr de legi 
generale: de exemplu, entităţile supuse legilor cuantice, 
aflate în ruptură radicală cu legile lumii macrofizice. Două 

niveluri ale Realităţii sunt diferite dacă, prin trecerea de la 
unul la celălalt, are loc o ruptură a legilor şi conceptelor 
fundamentale (cum este, de exemplu, situaţia pentru 
cauzalitate). Exemple: nivelul macrofizic şi nivelul cuantic 
(în zona Obiectului) şi nivelul individual şi nivelul social (în 
zona Subiectului). 

Două niveluri adiacente din Fig. 1 sunt legate prin 
logică terţului inclus, o nouă logică în raport cu cea 
clasică. Înțelegerea axiomei terţului inclus - există un al 
treilea termen T care este în acelaşi timp A şi non-A - se 
lămureşte în întregime din momentul în care este 
introdusă noţiunea de „niveluri de Realitate”. Dacă se 
rămâne la un singur nivel de Realitate, orice manifestare 
apare ca o luptă între două elemente contradictorii. Al 
treilea dinamism, acela al stării T, se produce la un alt 
nivel de Realitate, unde ceea ce apare ca separat este de 
fapt unit şi ceea ce apare contradictoriu este perceput ca 
non-contradictoriu. 

Există, desigur, o coerenţă între diferitele niveluri de 
Realitate. De fapt, o vastă auto consistenţă - un bootstrap 
cosmic - pare să guverneze evoluţia universului, de la 
infinitul mic la infinitul mare, de la infinitul scurt la 
infinitul lung. Un flux de informaţie se transmite într-o 
manieră coerentă de la un nivel al Realităţii Obiectului la 
alt nivel al Realităţii Obiectului şi un flux de conştiinţă se 
transmite într-o manieră coerentă de la un nivel al 
Realităţii Subiectului la alt nivel al Realităţii Subiectului. 

Această coerenţă este orientată: există o săgeată 
asociată transmiterii informaţiei şi conştiinţei de la un 
nivel la altul. În consecinţă, dacă coerenţa este limitată la 
nivelurile Realităţii, ea se opreşte la nivelul cel mai „înalt“ 

şi la nivelul cel mai „coborât” (a se vedea Fig. 1). Pentru ca 
o unitate deschisă să existe, iar coerenţa să continue 
dincolo de aceste niveluri-limită, trebuie să considerăm 
ansamblul nivelurilor de Realitate ca prelungindu-se 
printr-o zonă de  non-rezistenţă la experiențele, 
reprezentările, descrierile, imaginile sau formalizările 
noastre matematice. În această zonă nu există niciun nivel 
de Realitate. 

Non-rezistenţa acestei zone de transparenţă se 
datorează pur şi simplu limitărilor corpului şi organelor 
noastre de simţ, oricare ar fi instrumentele de măsură ce 
prelungesc aceste organe de simţ. 

Este important de notat că buclele de coerenţă din 
Fig. I se situează nu numai în zona unde nivelurile de 
Realitate sunt absente, dar şi între nivelurile de Realitate: 
zona de nonrezistenţă pătrunde şi traversează nivelurile de 
Realitate. Aceasta înseamnă că abordarea 
transdisciplinară a Naturii şi a cunoaşterii ne oferă o punte 
între Real şi Realitate. 

Ansamblul nivelurilor de Realitate ale Obiectului şi 
zona complementară de non-rezistenţă constituie Obiectul 
transdisciplinar. 

Din coexistenţa pluralităţii complexe şi a unităţii 
deschise derivă un nou Principiu al Relativității: niciun 
nivel de Realitate nu este un loc privilegiat din care ar 
putea fi înţelese toate celelalte niveluri ale Realităţii. Un 
nivel de Realitate este ceea ce este pentru că toate 
celelalte niveluri coexistă. 

Diferitele niveluri de Realitate ale Obiectului sunt 
accesibile cunoaşterii umane datorită existenţei diferitelor 
niveluri de Realitate ale  Subiectului, aflate în 
corespondenţă biunivocă cu nivelurile de Realitate ale 
Obiectului. 

Coerenţa nivelurilor de Realitate ale Subiectului 


presupune, ca în cazul nivelurilor de Realitate ale 
Obiectului, o zonă de transparenţă, de non-rezistenţă. In 
această zonă nu există niciun nivel de Realitate. 

Ansamblul nivelurilor de Realitate ale Subiectului şi 
zona complementară de transparenţă constituie Subiectul 
transdisciplinar. 

Cele două zone de transparenţă ale Obiectului şi 
Subiectului transdisciplinar trebuie să fie identice pentru 
că Subiectul transdisciplinar să poată comunica cu 
Obiectul transdisciplinar. Fluxului de informaţie care 
traversează coerent diferitele niveluri de Realitate ale 
Obiectului îi corespunde un flux de conştiinţă care 
traversează coerent diferitele niveluri de Realitate ale 
Subiectului. Cele două fluxuri se află într-o relaţie de 
izomorfism datorită existenţei uneia şi aceleiaşi zone de 
nonrezistenţă. 

Zona de transparenţă este Terţul Ascuns care 
permite unificarea, în diferenţa lor, a Subiectului 
transdisciplinar şi a Obiectului transdisciplinar. 

Terţul Ascuns este paznicul misterului nostru 
ireductibil, singur fundament al toleranţei şi demnităţii 
umane. În absenţa Terţului Ascuns, totul este cenuşă. 

Cunoaşterea nu este nici exterioară, nici interioară: 
ea este în acelaşi timp exterioară şi interioară. Studiul 
Universului şi studiul fiinţei umane se sprijină reciproc. 

Pentru a asigura transmiterea coerentă a informaţiei 
şi conştiinţei în toate regiunile Universului, cele trei bucle 
ale informaţiei şi conştiinţei trebuie să se întâlnească cel 
puţin într-un punct X. Într-un anumit sens, punctul X este 
sursa Realităţii şi a percepţiei. Punctul X şi buclele 
asociate de informaţie şi conştiinţă descriu cel de-al treilea 
termen al cunoaşterii  transdisciplinare: termenul 
interacțiunii între Subiect şi (obiect, care nu este 
reductibil nici la Obiect, nici la Subiect. 


Zona de transparenţă nu se reduce la sacru, dar ea 
corespunde sacrului, adică a ceea ce nu se supune niciunei 
raţionalizări. Sacrul este raţional, dar nu este 
raţionalizabil. 

Înţeleasă ca prezenţă a ceva ireductibil realin lume, 
problema sacrului este inevitabilă pentru orice abordare 
raţională a (unoaşterii. Se poate nega sau afirma prezenţa 
sacrului în lume şi în noi înşine, dar suntem întotdeauna 
obligaţi să ne referim la sacru în vederea elaborării unui 
discurs coerent despre Realitate. 

Sacrul nu este atributul unei religii sau a alteia: 
„Sacrul nu implică credinţa în Dumnezeu, în zei sau 
spirite. El este... experienţa unei realităţi şi originea 
conştiinţei de a exista în lume” - scrie Mircea Eliade. 
Fiind în primul rând o experienţă, sacrul se traduce 
printr-un sentiment - sentimentul „religios” -, a ceea ce 
uneşte fiinţele şi lucrurile şi, în consecinţă, induce în 
străfundurile fiinţei umane respectul absolut al alterităţilor 
unite prin viaţa comună pe una şi aceeaşi planetă. 

După cum a anticipat Mircea Eliade, o problemă 
crucială este astăzi statutul sacrului în relaţia lui cu 
tehnoştiinţa. Ruptura dintre ştiinţă şi sens, dintre Subiect 
şi Obiect, era, desigur, prezentă în germene în secolul al 
XVII-lea, când se formula metodologia ştiinţei, dar ea n-a 
devenit vizibilă decât în secolul al XIX-lea, când s-a 
dezlănţuit Big Bangul disciplinar. 

Percepția sacrului reprezintă o experienţă 
ireductibilă la orice teoretizare. Ea priveşte tăcerea de 
dincolo de cuvinte. Cum să nu te gândeşti la „tenebra 
supraluminoasă” a lui Dionisie Areopagitul? 


56 Mircea Eliade, L'épreuve du labyrinthe, dialoguri cu Claudc-Henri 
Rocquet, Pierre Belfond, Paris, 1978, p. 175; versiunea în limba română: 
încercarea labirintului, traducere şi note de Doina Cornea, Ed. Dacia, 
Cluj-Napoca, 1990. 


De fapt, cunoaşterea transdisciplinară se află în 
acord cu tradiţia patristică şi, în particular, cu învăţăturile 
lui Dionisie Areopagitul şi Grigore din Nişă, fiindcă ea 
reprezintă o tentativă de deschidere a dialogului între 
cunoaşterea catafatică şi cea apofatică. lar cunoaşterea 
ştiinţifică este tocmai una de tip catafatic. Este important 
de amintit aici distincţia făcută de Dumitru Stăniloae în 
cartea sa, Trăirea lui Dumnezeu în ortodoxieântre tradiţia 
patristică orientală şi via negativă a teologiei occidentale: 
pentru prima, teologia apofatică este o experienţă directă 
şi nu o negatie discursivă. Există două tipuri de apofatism: 
cel experimentabil, dar non-raţionalizabil şi cel care este în 
acelaşi timp non-raţionalizabil şi non-experimentabil. 

Cele două tipuri de apofatism se regăsesc în 
cunoaşterea transdisciplinară. 

Insăşi noţiunea de  „niveluri” se regăseşte în 
iconografia creştină (scara lui Iacob) şi, de asemenea, în 
învăţăturile lui Grigore din Nazianz şi ale Sfântului loan 
Scărarul””. Experienţa apofatică se exprimă prin grade şi 
niveluri de fiinţă. In acest sens, după Dumitru Stăniloae, 
cunoaşterea apofatică nu este iraţională, ci 
„supraraţională” (cu aş spune transraţionala). Cunoştinţele 
raţionale şi cele transraţionale se completează reciproc. 

In fine, considerarea cuplurilor contradictorii 
reciproc exclusive (A, non-A) este curentă în gândirea lui 
Dionisie Areopagitul, Grigore din Nişă şi Grigore Palamas. 
De exemplu, în cartea Despre Numirile Dumnezeieşti a lui 
Dionisie Areopagitulst, rezultă cu claritate că experienţa 


57f ' loan Scărarul, Scara Raiului, Ed. învierea, Arhiepiscopia 
Timişoarei, 2004, trad., introducere şi note de Mitropolit Nicolae 
Corneanu. 

58 Sfântul Dionisie Areopagitul, Opere complete şi Scoliile Sfântului 
Maxim Mărturisitorul, Ed. Paideia, Bucureşti, 1996, trad., introducere şi 
note de Pr. Dumitru Stăniloae. 


apofatică unifică fără încetare contradictoriile, depăşindu- 
le. Cunoaşterea apofatică este în mod structural o 
cunoaştere a Terţului Ascuns. 

Atitudinea transreligioasă nu este un simplu proiect 
utopic: ea este înscrisă în străfundurile fiinţei noastre. Prin 
transcullural, care se deschide către transreligios, războiul 
culturilor, o ameninţare din ce în ce mai prezentă în epoca 
actuală, n-ar mai avea nicio rațiune de a fi. Războiul 
civilizaţiilor n-ar mai avea loc dacă atitudinea 
transculturală şi transreligioasă şi-ar găsi locul potrivit în 
modernitate. 

Pentru înlăturarea unei confuzii nocive, trebuie 
subliniat că hansdisciplinaritatea nu este o religie, ci o 
metodologie, adică un logos al metodelor: o infinitate de 
metode pot fi compatibile cu una şi aceeaşi metodologie. 
Noutatea acestei metodologii este că îmbină ontologia 
(prin postulatul nivelurilor de 

Realitate), logica (prin postulatul logicii terţului 
inclus) şi epistemologia (prin postulatul complexităţii). 
Terţul Ascuns, care mediază interacţiunea între Obiect şi 
Subiect, este o consecinţă a acestei metodologii. Aici 
rezidă forţa transdisciplinarităţii - în legătura între 
ontologie, logică şi epistemologie. Şi această forţă îi 
permite să se propună ca limbaj terţ, de dialog, între 
domenii ale cunoaşterii care altfel, văzute prin propria lor 
metodologie, sunt strict incompatibile. Este cazul precis al 
ştiinţei şi religiei. 

Cât despre principiul meu de Relativitate, el nu 
înseamnă relativism: nu orice valorează orice. Situaţia este 
mult mai subtilă. Eu accept distincţia pe care unii 
gânditori ortodocşi o fac între „religia ortodoxă” şi 
„teologia ortodoxă”. Unii dintre ei merg până acolo încât 
neagă noţiunea de „religie ortodoxă” (tocmai pentru că 
acest cuvânt, „religie”, ar pune ortodoxia pe picior de 


egalitate cu celelalte religii) şi preferă să vorbească 
exclusiv de „teologia ortodoxă”. Ca ortodox, eu accept 
acest punct de vedere care este de altfel împărtăşit de unii 
înalţi ierarhi din Biserică Ortodoxă Română. Principiul 
meu de Relativitate se aplică doar religiilor şi nu 
teologiilor. Religiile implică participarea unor niveluri de 
Realitate ale Obiectului (de exemplu, prin teritoriul unde 
apare o religie) şi Subiectului (de exemplu, prin fondatorii 
acestor religii) pe când teologia ortodoxă se situează în 
întregime în zona Terţului Ascuns. De aceea, pentru mine, 
„transreligios” şi „teologie ortodoxă” sunt sinonime. Deci, 
transdisciplinaritatea nu are nimic de a face cu 
concordismul. 

Hristos poate fi, desigur, descris ca paradoxotaton, 
adică un paradox al paradoxurilor. Convingerea mea intimă 
este că în viitorul nu prea îndepărtat va apărea o 
hermeneutică transdisciplinară şi transreligioasă care va 
avea drept Centru ontologic al Realităţii persoana lui lisus 
Hristos. Sunt, în acest context, cu totul de acord cu 
afirmaţia filosofului catolic Jeanluc Marion: „Hristos nu 
este un mijloc de identificare a creştinilor din lumea 
întreagă aşa cum Mahomed este un 

Ortodoxia,  transdisciplinaritatea şi atitudinea 
transreligioasă mijloc de identificare a islamicilor, iar 
Buddha un mijloc de identificare a budiştilor. Pentru un 
creştin, Hristos este mai mult decât atât. Într-un anumit 
sens, creştinii nu au dreptul de a se identifica cu Hristos, 
ci Hristos are dreptul de a-i identifica pe creştini cu 
urmaşii săi. 59 

Despre imaginea României 

Este de domeniul evidenţei faptul că imaginea 


59s Jean-Luc Marion, „Esenţialul este invizibil", interviu din martie 
2003, luat la Paris, de Mihail Neamţu, Iclei în dialog, Bucureşti, nr. 2, 
februarie 2006, pp. 32-34. 


României în lume nu este bună. 

Bineînţeles, nu am nicio reţetă-miracol, dar pot totuşi 
formula câteva idei pentru ameliorarea acesteia în 
următorii ani. 

Spiritualitatea nu poate fi „mare” sau „mică”. 

Aud sau citesc prea des discursuri despre caracterul 
marginal al culturii române, despre cât este ea de 
neînsemnată în context mondial, despre fatalitatea 
supunerii sale la legile economiei de piaţă. Aceste 
discursuri nu sunt numai obositoare, dar şi false pe plan 
epistemologic. Spiritualitatea nu poate fi măsurată în 
kilograme sau număr de cărţi. O spiritualitate nu poate fi 
mică sau mare. Ea este sau nu este. lar, prin natura sa, 
spiritualitatea este universală. O schimbare a imaginii 
României în lume este condiţionată de reformă 
reprezentărilor noastre culturale. 

Cultura nu se reduce la literatură 

O altă greşeală epistemologică constă în reducerea 
culturii la literatură, obsesie persistentă a unor intelectuali 
români din 

„Text publicat în Altitudini, Bucureşti, nr. 15 - 16, 
iunie 2007, pp. 7 - 8. 

România sau din afara României, caracteristică a 
unei subdezvoltări culturale şi ignorării  realităţilor 
secolului XXI. Astăzi ştiinţa, ingineria, informatică, 
arhitectura urbană, comportamentul politic fac parte 
integrantă din cultură. Acest fapt ar putea crea o nouă 
viziune a ceea ce este „imaginea României în lume”. 

Diaspora, memoria suferinței şi memoria culturală 

Un mare număr de persoane au ales calea unui exil 
fără întoarcere în timpul regimului totalitar din România. 
Aceste persoane s-au integrat, în general cu mari eforturi, 
în noua lor ţară. Ele au contribuit, ca anonimi sau ca 
personalități recunoscute, la dezvoltarea culturală, 


ştiinţifică şi economică a noilor lor ţări, dar, în acelaşi 
timp, au păstrat, într-o manieră conştientă sau 
inconştientă, memoria ţării lor de origine - România şi 
memoria propriei lor suferinţe. Memoria suferinţei va 
garanta că suflul sensului să străbată Europa de mâine. 

Diaspora românească nu este numai depozitara 
memoriei suferinţei. Nu trebuie uitat că, înainte de 1989, 
ca şi acum, opere importante s-au creat în afara graniţelor 
ţării. Cultura română depăşeşte cu mult frontierele 
României. Diaspora poate juca un rol important în 
valorizarea acestei memorii culturale. 

Pentru ca ea să poată juca acest dublu rol este de la 
sine înţeles că nu trebuie să fie aservită niciunui interes 
politic. Relaţia cu autorităţile din ţară trebuie să fie una de 
parteneriat şi nu una de supunere la raţiuni politice sau 
diplomatice. Orice activitate festivistă şi minoră nu 
înseamnă numai pierdere de timp şi bani, dar şi 
compromiterea acestui parteneriat. 

Rolul limbii franceze 

Limba franceză este o parte constitutivă a identităţii 
naţionale a României moderne. Românii nu au fost 
niciodată cu adevărat străini în Franţa, cel puţin pe plan 
cultural şi spiritual. Românii n-au constituit niciodată un 
grup etnic său religios separat, deoarece ei erau pe deplin 
francezi. Exilul românesc din Franţa înainte de 1989 a fost 
deseori criticat pentru a fi fost fragmentat, într-o dispută 
permanentă între diferite grupuscule şi această dispută a 
fost explicată printr-un imaginar caracteristic latinilor - cel 
al unui individualism exacerbat. Dar această fragmentare 
are o explicaţie simplă: o coerenţă perfectă a exilului 
românesc era imposibilă pentru că românii vorbitori ai 
limbii franceze se simțeau pe deplin. Francezi. Acest fapt 
explică de ce marii intelectuali români din Franţa şi-au 
scris opera în limba franceză. Ei au contribuit astfel la 


edificarea culturii şi ştiinţei franceze moderne. Ce alt fapt 
poate oare fi mai important pentru bună imagine a 
României în lume? 

Darul transgresiunii 

Marii creatori români au fost dintotdeauna fiinţe ale 


transgresiunii -  transgresiunea normelor culturale 
convenţionale,  transgresiunea limbii,  transgresiunea 
credințelor profund înrădăcinate. Dar această 


transgresiune nu a fost, în esenţa sa, agresivă. Ea a fost 
constructivă. Brâncuşi, Ion Barbu, Eliade, Lupasco, Cioran, 
Tzara, Gherasim Luca, Vintilă Horia, Andrei Şerban sunt 
fiinţe ale transgresiunii frontierelor între diferite domenii 
ale cunoaşterii şi între diferite culturi, spre disperarea 
vameşilor de tot felul, vameşi ai cunoaşterii şi culturii. 
Acest dar al transgresiunii ar trebui valorizat, pus în 
lumină, dat ca model. 

Metisajul cultural în Europa de mâine 

Metisajul cultural este, cred, inevitabil în Europa de 
mâine. Diaspora românească este una dintre precursoarele 
acestui  metisaj.  Metisajul cultural nu înseamnă 
omogenizare culturală şi pierderea identităţii naţionale. 
Sensul său este crearea unei noi culturi - europene, care 
va coexista cu culturile naţionale. „Unitate în diversitate şi 
diversitate prin unitate” - această străveche expresie a 
înţelepciunii umane ar trebui să ghideze paşii noştri. 

Cultura română însăşi nu este oare produsul unui 
metisaj, la frontiera între Orient şi Occident, între Balcani 
şi Europa C) ceidentală? Aici este chiar forţa sa, destinul 
său unic. În acest context, am putea medita asupra unei 
strategii culturale fondate pe axa Bucure şti-Parisatena, 
crucială în evoluţia Europei de mâine. 

California Europei? 

Ultima mea remarcă priveşte necesitatea emergenţei 
unei dimensiuni spirituale a democraţiei în România. Noi 


am trăit, în regimul totalitar, o spiritualitate fără 
democraţie şi, după aceea, o democraţie fără spiritualitate 
şi chiar o caricatură a democraţiei: În ţara lui Urmuz, se 
poate accepta în mod natural ca acte nedemocratice să fie 
întreprinse cu respectul deplin al normelor democratice. 
Este greu de imaginat efectul nociv şi durabil pe care 
asemenea acte îl pot avea asupra imaginii României în 
lume. Dimensiunea spirituală a democraţiei este 
indispensabilă pentru însăşi supraviețuirea democraţiei în 
România. 

Trista imagine a României de Fanar al Europei ar 
putea astfel şi înlocuită de cea de Californie a Europei. 

Cluj, mon amour 

Pentru mine, brandul Clujului este „oraş european al 
secolului XXI, multicultural, multispiritual şi multireligios”. 

Clujul are dublul avantaj al tradiţiei şi al viitorului. 

El s-a născut printr-o intersecţie uimitoare între 
diferite culturi şi religii. Poartă o bogată memorie multiplă 
a diferitelor ţări care şi-au lăsat amprenta în arhitectură, 
în limbile vorbite, în practicile culinare şi în mentalități. 
Dar Clujul nu este un oraş-muzeu. El este un oraş viu, în 
permanentă evoluţie şi adaptare la condiţiile complicate 
ale globalizării. Existenţa unor instituţii universitare de 
mare prestigiu Îi asigură posibilitatea  actualizării 
multiplelor sale valenţe. Dar, pentru aceasta, instituţiile 
universitare trebuie să evolueze ele însele. Memoria să vie 
face din Cluj o adevărată Europă în miniatură. 

În acest context, spaţiul mioritic îşi are rolul său. 
Există o mentalitate  transilvană inconfundabilă şi 
singulară în spaţiul românesc. Norocul nostru, în România, 
este că, pe lângă lIsarlik, avem şi Transilvania, nume 
predestinat deoarece conţine magnifica prepoziţie latină 
„trans”. Sentimentul cosmic al existenţei este încă viu în 
subconştientul locuitorilor săi. El poate fi germenele unei 


dimensiuni spirituale a democraţiei în Europa, care 
lipseşte astăzi şi fără de care Europa va cădea într-o nouă 
formă de totalitarism, fie el de sorginte economică. 

Problema identităţii este desigur crucială într-o lume 
dominată, în acelaşi timp, de diversificare şi de existenţa 
unui imperiu care nu îşi spune numele - cel american. 
Imensele fluxuri 

— Text publicat în Steaua, Cluj-Napoca, nr. 6, 2011, 
pp. 7 -8. 

migratorii contemporane pun în contact culturi, 
spiritualităţi şi religii radical diferite. Oare singura 
alternativă este fie conflictul, fie integrarea într-o magmă 
culturală, spirituală şi religioasă? Spectrul identității 
absolute este tot atât de periculos ca spectrul unei lumi 
dominate de o singură cultură, spiritualitate sau religie. El 
va duce inevitabil la autodistrugere. Alegerea nu este între 
o identitate unică şi o lume amorfă, fără identitate, alegere 
condiţionată de o logică depăşită, nevalabilă în situaţii 
complexe - logica binară, cea a lui „da” şi „nu”, a 
adevărului absolut şi a falsităţii absolute. O nouă logică, 
cea a terţului inclus, trebuie învățată, asimilată, trăită. 
Natura funcţionează conform acestei logici. De ce fiinţa 
umană, care este, cel puţin în parte, o fiinţă naturală, ar 
putea pretinde să se sustragă acestei logici, creând, în 
numele unei logici fantasmatice, conflicte, războaie, 
suferinţe fără sfârşit? 

Da, este într-adevăr posibil să concepem o lume în 
care să coexiste, în deplină armonie, identitatea şi 
unitatea. Unitatea lumii (şi unitatea Europei este un prim 
pas în această direcţie) este inevitabilă în contextul unei 
globalizări din ce în ce mai accelerate, dar ea nu trebuie să 
ducă la dispariţia diverselor limbi şi culturi. Preţul nu este 
prea mare: renunţarea la lanţurile prejudecăţilor noastre, 
fundate pe logică binară. Suntem, fără să ştim, sclavii 


prejudecăţilor noastre pe care le luăm drept adevăruri 
absolute. 

Deci acolada identitară nu trebuie să fie un lanţ. 
Pentru aceasta, identitatea trebuie să fie nu unică, ci 
dublă: o identitate românească (în cazul discutat al 
Clujului) şi o identitate europeană. Dacă identitatea 
românească ar fi singura promovată, excesul naţionalist ar 
duce la un circ identitar, fără nicio altă eficacitate decât 
cea demagogică, a celor în căutare de votanţi. 

Cele două identități nu sunt juxtapuse, ci unite fără 
fuziune, exact cum o monedă are două feţe, ceea ce nu o 
împiedică să fie o singură monedă. Mai mult, o asemenea 
dublă acoladă identitară va conferi Clujului un rol de 
premergător în ineluctabilul proces care se amorsează în 
Europa. 

Relaţia provincie-capitală aparţine altor timpuri. Este 
astăzi Bucureştiul capitală sau un oraş de provincie? 
Bucureştiul este desigur capitală pe plan administrativ, dar 
pe plan cultural şi spiritual pare astăzi mai degrabă un 
oraş de provincie, când este comparat cu Clujul, Sibiul sau 
Iaşul. Aceeaşi observaţie se poate aplica altor ţări, precum 
SUA, Brazilia sau Turcia. Desigur există şi cazul contrar, 
când o capitală este un centru şi administrativ, şi 
spiritualcultural - Parisul, de exemplu. 

In orice caz, noţiunea de centru şi periferie nu mai 
funcţionează în lumea de astăzi, în care devine 
predominantă structura în reţea. 

O experienţă fundamentală 

Pentru a evoca altfel decât prin tăcere experienţa 
mea fundamentală de moarte şi naştere, singurul mijloc de 
abordare ar fi să mă refer la experienţa „morţii sieşi 
însuşi”, prezentă în majoritatea tradiţiilor. Am citit, 
desigur, multe mărturii privind această experienţă a 
„morţii sieşi însuşi” care mi s-a părut întotdeauna un 


mister insondabil. Însă, retrospectiv, pot afirma că ceea ce 
am trăit nu a semănat în nimic multelor idei şi fantasme pe 
care le ţesusem în timpul lecturilor mele. Mai întâi, o 
anulare deplină a tuturor funcţiilor corpului, reduse la 
strictul minim al supravieţuirii fizice. Totuşi, în acelaşi 
timp, în mod paradoxal, niciun dezgust pentru viaţă - doar 
o indiferenţă totală, completă. Pe urmă, câteva săptămâni 
mai târziu, a apărut în mine cel pe care-l numesc martorul, 
prezenţă bruscă şi organică. Dacă termenul impasibilitate 
are vreun sens, acest martor a fost pentru mine încarnarea 
impasibilităţii şi a compasiunii. În sfârşit, după câteva zile, 
în 19 noiembrie 1989 spre orele 16, aproape de 
Notredame, la Paris, s-a produs ceea ce îndrăznesc să 
numesc experienţa mea fundamentală. 

Acord atâta exactitate acestei date pentru că o 
consider ziua adevăratei mele naşteri. Din această pricină, 
am mereu o tresărire de surpriză şi amuzament atunci 
când mi se vorbeşte de vârsta mea biologică. Nu cred că se 
poate vorbi de o experienţă de iluminare, cu toate că 
lumina a jucat aici un rol 

— Text publicat în revista Caiete Critice, Bucureşti, 
nr. 10, 2004, pp. 35 - 36. 

Important. Tot ce pot spune este că a fost vorba deo 
percepţie obişnuită, dar intensificată la un grad de 
neimaginat. Această experienţă nu s-a mai repetat de 
atunci. Cam aşa stau lucrurile în ce priveşte prima 
experienţă conştientă de autotransformare. 

Am fost străbătut de certitudinea că totul e fals. 
Această certitudine m-a marcat brusc şi pentru totdeauna, 
ca pe o stofă imprimată, luându-mă prin surprindere. Într-o 
clipă, fulgerător, am înţeles că moartea înseamnă să 
trăieşti fără să fii conştient că totul e fals. Nu e vorba 
despre a fi conştient că „ceva” e fals - convențiile noastre, 
imaginile noastre, reprezentările noastre, teoriile noastre, 


actele noastre. Nu, aici cuvântul „tot” înseamnă chiar tot. 

Ciudat, nu am resimţit nicio tulburare în faţa acestei 
afirmaţii radicale, nu am făcut nicio judecată raportată la 
situaţia noastră insuportabilă. Dimpotrivă, m-a încercat o 
bucurie fără nume în faţa evidentei frumuseți a lumii. 
Trecătorii şi trecătoarele erau de o frumuseţe neasemuită, 
ca şi tot ce mă înconjura - fiinţele din familia mea, arborii, 
pietrele de pe Notredame, eu însumi. Şi mai cu seamă acea 
lumină stranie, lichidă precum mierea, mângâind 
trecătorii, arborii, pietrele. 

Am fost mult timp intrigat de asemănarea cu ceea ce 
René  Daumal descrie privitor la amintirea sa 
„determinantă”“: un cerc originar, perfect, pur şi omogen 
în afara unui singur punct care se lărgeşte într-un cerc a 
cărui circumferință e împinsă la infinit printr-o mişcare 
perpetuă. Nu avem de-a face cu o similitudine a formei, ci 
a sensului: acest punct şi acest cerc, le-am simţit unite 
într-o aceeaşi unică mişcare, de includere, nu de 
excludere. Punctul singular care eram îmi apărea deodată 
solidar cu exteriorul indiferent, în aparenţă, la existenţa 
mea. Grozăvia situaţiei, pe planul gândirii, făcuse loc dintr- 
odată, fără tranziţie, bucuriei fără limite a experienţei. 
Evidenţa Absolută făcând faţă Evidenţei Absurde. 

Imi dau seama câtă dreptate avea Jean Carteret când 
spunea că moartea este uşa spre bucurie, făcând distincţia 
- capitală - între „muritul” că „absenţă a prezenţei” şi 
„moartea” ca „prezenţă a absenţei”€!. Tocmai această 
prezenţă a absenței m-a făcut să înţeleg că totul e fals. Şi 
zic că „moartea sieşi însuşi” este această conştientizare 
bruscă şi totală că totul e fals (inclusiv noi) şi această 


60 Rene Daumal, Les pouvoirs de la parole — Essais et notes II (1935- 
1943), Gallimard, Paris, 1972, pp. 112-120. 

61 Jean Carteret, Des dialogues et du verbe, L'Originel, Paris, 1978, p. 
95. 


conştientizare a morţii ca „existenţă fără devenire), 
conform lui Jean Carteret. De aceea prefer să datez a doua 
mea naştere în măsura în care, tot conform lui Jean 
Carteret, există o devenire a naşterii. „Naşterea este 
trecerea spre tot ce e posibil; moartea este trecerea spre 
unicul imposibil O - iată cuvinte vii, la fel de vii ca 
experienţa însăşi. 

În mod paradoxal pentru mine, conştiinţa că totul e 
fals e dublată de o angajare totală în viaţă, mai precis cu 
viaţa, printr-un soi de pact pe care l-am pecetluit cu 
necunoscutul. 

A urmat experienţa scrierii Teoremelor poetice4, pe 
care o văd că o consecinţă a experienţei evocate. Într- 
adevăr, totul s-a petrecut ca şi cum se deschiseseră dintr- 
odată zăgazurile unui izvor ascuns înainte, lăsând valuri de 
informaţie să se reverse peste mine, în mine, prin mine; 
această „lectură în interiorul procesului scrierii” a fost o 
experienţă fascinantă, uimitoare şi hrănitoare. Printr-o 
schimbare de rol a cărei natură nu o cunosc, eu sunt cel 
care a devenit martorul de care vorbeam mai sus. Ca şi 
cum scrierea devenise întruparea luminii simţite, trăite, 
atinse, prezente dincolo de cuvinte, din experienţa de la 
Notredame. 

Geoffrey Chew şi descoperirea Extremului Occident 

La câţiva ani după susţinerea tezei de doctorat la 
Universitatea din Paris, în septembrie 1976, am fost invitat 
la Lawrence Berkeley Laboratory. Am acceptat cu bucurie 
invitaţia, faima laboratorului fiind imensă, iar 
personalitatea directorului său, Geoffrey Chew, care a fost 
de altfel membru al comisiei mele de doctorat, mă fascina 
de multă vreme. La acest prim argument se adaugă cel al 
mitologiei pe care mi-o construisem despre California. 
Câteva pagini memorabile din Raymond Abellio, unde el 
scria despre Extremul Occident, au contribuit la 


construirea acestei mitologii interioare. Extremul Occident 
- locul unde ţărâna Occidentului se sfârşeşte, plonjând în 
ocean. Nici Occident, nici Orient, California mi se părea, 
de departe, ţara promisă mie, pasionat fiind de dialogul 
posibil şi necesar între Orient şi Occident şi având 
dintotdeauna un ataşament atavic faţă de apă, de mare, de 
ocean. Cu străbunici greci (din partea mamei) din Istanbul 
şi Anatolia, genele mele păstrează memoria navigatorilor 
din vremuri străvechi şi îmi creează dorinţa vitală, 
imperioasă şi permanentă a apei mării. 

Primele impresii au fost totuşi şocante. Mergeam cu 
autobuzul alături de soţia mea Michelle în căutarea unui 
apartament, purtând-o în braţe pe fiica mea Daria (numită 
astfel după titlul unei piese de Lucian Blaga), care avea 
atunci un an şi jumătate. 

„Text publicat sub titlul „Descoperirea Extremului 
Occident”, în Caiete Critice, Bucureşti, nr. 12, 2004, pp. 23 
- 25. 

O negresă blândă, plină de admiraţie faţă de Daria, 
intră în vorbă cu noi şi, aflând că suntem din Paris, ne 
întreabă: „Este Parisul tot atât de mare ca Berkeley?” 
Primul meu contact a fost în fond nu cu California, ci cu 
America profundă... 

Am găsit un apartament care ne-a plăcut şi am dorit 
să îl închiriem. Dar, din nefericire, nu observasem pancartă 
pe care scria „No pets, no kids”. Nici animale de 
companie, nici copii! În cele din urmă am găsit un mic dar 
splendid apartament într-o penthouse, construcţie uşoară 
din lemn şi cărămidă, făcută să reziste cutremurelor de 
pământ destul de dese din California. Casa era situată la 
poalele celebrului deal din Berkeley, care oferă o vedere 
fără egal a oceanului şi a oraşului San Francisco, 
laboratorul aflându-se la vârful dealului. 

Prima imagine, conformă mitologiei mele 


californiene, a fost cea a campusului universitar, de mare 
frumuseţe, a cărui viaţă păstra încă ceva, greu de definit, 
din intensitatea mişcărilor studenţeşti din anii 1960. Tot 
felul de afişe anunțau zilnic un număr exorbitant de 
evenimente, de la întâlniri cu celebre nume din lumea 
culturii până la cele mai extravagante publicităţi privind 
tot felul de guru - indieni, tibetani sau, pur şi simplu, 
americani cu nume orientale. 

Viaţa ştiinţifică se desfăşura într-un ritm trepidant. 
Fizicienii cei mai cunoscuţi se perindau la seminarele 
laboratorului şi ale Universităţii (laboratorul fiind separat, 
din punct de vedere instituţional, de Universitate). La 
restaurantul laboratorului, aflat pe o terasă ce domina 
oceanul, ne găseam deseori alături de câţiva laureați ai 
premiilor Nobel şi discuţiile erau memorabile, dându-mi 
impresia unei istorii a fizicii în curs de constituire sub ochii 
mei. 

M-am apropiat mult de Geoffrey Chew (care a lansat, 
în 1959, principiul bootstrap) astfel încât am fost invitat la 
seminarul lui „secret”, care avea loc o dată pe săptămână 
şi la care participau numai câteva persoane, printre care 
Henry Stapp şi Iritjof Capra. 

Venirea mea la Berkeley a coincis cu începutul unei 
adevărate metamorfoze a teoriei bootstrap-ului, datorită 
întâlnirii între bootstrap şi ramura matematicii numită 
„topologie”. Noua abordare, numită  „bootstrap-ul 
topologic”, a ajuns să împace bootstrap-ul cu teoria rivală 
a quarcilor şi să ia în considerare toate interacţiunile 
fizice. Astfel a debutat colaborarea mea cu Geoffrey Chew, 
materializată în mai multe lucrări semnate împreună cu el 
şi cu matematicianul francez de origine română Valentin 
Poenaru. 

Geoffrey Chew este un tip de fizician extrem de rar. 
Pasiunea lui pentru fizică este totală. Extrem de generos, a 


descoperit şi ajutat o seamă de tineri necunoscuţi care au 
devenit după aceea celebri. Nu are cunoştinţe aprofundate 
de filosofie, dar el produce filosofie prin însuşi felul său de 
a face fizică. În fond, Chew este un Filosof al Naturii, din 
familia spirituală a romantismului german, dar născut sub 
soarele Californiei. Pentru mine, bootstrap-ul rămâne şi 
astăzi indisociabil legat de Extremul Occident. 

Extremul Occident, între cultură şi contracultură 

California mi se părea, în anii '70, un veritabil 
laborator pentru noi idei şi noi experienţe. Un nucleu al 
lumii care se naşte. Departe de rafinamentul intelectual de 
pe Coasta de Est, Calitornia era străbătută de un veritabil 
suflu revoluţionar, de un vânt de nebunie care punea sub 
semnul întrebării întreaga civilizaţie occidentală. Mişcarea 
Neiv Age era la apogeu. Ce am văzut cu ochii mei acolo nu 
are nimic de a face cu ceea ce „New Age” înseamnă acum 
în Europa. În epoca modernă, 1. Uropa a fost întotdeauna 
decalată faţă de mişcările intelectuale şi spirituale venite 
de peste Ocean. Noi vorbim astăzi despre „New Age” ca de 
un fenomen nou, mai ales de tip sectar, când, în realitate, 
mişcarea „New Age”, în punctul său de plecare, în 
California, nici nu mai există. 

Ce m-a surprins şi m-a atras, în comparaţie cu viaţa 
liniştită şi raţională a Franţei (şi chiar a Parisului), a fost 
rolul pe care noii profeţi îl atribuiau corpului şi afectului. 
Acest aspect era i-a totul vizibil în viaţa de fiecare zi, chiar 
şi la Lawrence lâerkeley Laboratory, unde lucram. 

Nu voi putea uita ziua în care l-am descoperit, într-o 
atmosferă electrizată de pasiune, pe Allen Ginzberg, 
înconjurat de o mulţime în delir. Allen Ginzberg avea 50 de 
ani. Cartea sa, Fall of America: Poems of These States, 
1965 - 1971, câştigase în 1972 „Naţional Book Award”. 
Lider al generaţiei beat, poetul era unul dintre inamicii 
ordinii morale instalate în Statele Unite. 


„Text publicat în Caiete Critice, Bucureşti, nr. 1, 
2005, pp. 56 - 58. 

In Berkeley şi San Francisco poezia era, pe atunci, o 
stare normală de a fi. Am descoperit două locuri magice: 
librăria „Cody's Books” la Berkeley şi librăria „City’s 
Lights” în San Francisco. Lecturile de poezie erau 
adevărate ritualuri, într-o atmosferă de reculegere, de 
intensitate interioară şi de celebrare a misterului. Astfel 
am avut ocazia să-l cunosc la „Cody's Books”, într-o seară 
din decembrie 1976, pe Andrei Codrescu. Puțin mai târziu, 
am avut prilejul să îl cunosc pe un alt compatriot, Virgil 
Nemoianu, cu care am petrecut plăcute momente. 

Contracultura californiană era, de fapt, o nouă 
cultură, asociată unei noi viziuni religioase. Religiile 
oficiale nu mai satisfăceau setea contemporană de 
spiritualitate. Ritualul lor aseptizat contrasta cu dorinţa de 
a trăi din plin nemaipomenitul eros al misterului, aici şi 
acum. In practicile religioase oficiale corpul este aproape 
cu totul exclus. Templu al misterului, el nu mai era, în 
opulenta societate americană, decât o cochilie vidă, bună 
doar pentru a mânca şi a se reproduce. De aici a plecat 
revolta tinerilor californieni şi a profeților lor. 

In iunie 1977, la Pacific School of Religion (foarte 
aproape de casă în care locuiam) am avut prilejul să ascult 
o memorabilă conferinţă a lui Theodore Roszak, autor al 
celebrei cărţi The Making of a Counter Culture, despre 
„noile mişcări religioase” (New Religious Movements). Pe 
atunci, în Europa, această sintagmă era cu totul 
necunoscută. Acum există catedre dedicate noilor mişcări 
religioase, chiar şi la Sorbona. Dar ceea ce este acum un 
subiect academic sec, eu am trăit ca realitate vie. Curios 
din fire, am gustat din fructul interzis şi trebuie să 
mărturisesc că gustul era bun. În fond, în centrul 
căutărilor de tot felul era unitatea transcendentală a 


religiilor, resimţită ca fiind, în acelaşi timp, imanentă. 
Vehiculul unităţii este propriul nostru corp. De asemenea, 
afectivitatea este centrală în această căutare. Mintea 
intervine doar ca o bună servitoare. Dar, în niciun caz, 
servitoarea nu trebuie să-şi aroge rolul de stăpână. 
Desigur, aceste idei puteau căpăta forme naive, precum 
practicile îmbăierilor făcute de bărbaţi şi femei goale, în 
luxoasele piscine de la Big Sur, sub lumina protectoare a 
lunii. 

La câţiva paşi de apartamentul nostru se afla un 
important centru tibetan, Nyigma Institute, unde am avut 
ocazia să meditez şi să ascult cuvintele inspirate ale lui 
Lama Govinda. 

Cu altă ocazie, am fost invitat la o celebrare a 
discipolilor lui Swami Mukhtananda. Din nefericire, 
amintirea este destul de neplăcută. Fiind invitat la o oră 
târzie cinasem deja. Mi s-a servit un copios platou cu tot 
felul de mâncăruri vegetariene, de care am încercat să mă 
dezbar în mod discret. A fost imposibil, căci un discipol mă 
supraveghea spunându-mi „Lui Swami nu îi place acest 
lucru!”. Ca să nu îl supăr pe absentul Swami, am mâncat 
şi, bineînţeles, am suferit. 

Ceea ce nouă, acum, ne pare un bezmetic amestec de 
religii incompatibile, era o căutare nobilă a ceea ce se află 
între diferitele religii, a ceea ce traversează diferitele 
religii şi a ceea ce transcende toate religiile existente. 
Dacă nu vom găsi o soluţie a acestei grave probleme, ne 
vom confrunta, în mod inevitabil, cu războiul devastator 
între diferitele religii. Contracultura californiană a jucat un 
rol de pionierat în această căutare. 

Multe alte evenimente ar trebui rememorate, ca de 
exemplu întâlnirile cu Kathleen Speeth şi Luc Brebion, 
reprezentanţi de vază ai contraculturii californiene, care 
mi-au rămas prieteni apropiaţi până astăzi. 


Ce judecată aş putea emite acum, la peste un sfert de 
secol după experienţa mea californiană? 

Recunosc desigur, în mişcarea New Age, existenţa 
mai multor niveluri de Realitate şi de percepţie fără o 
corelaţie riguroasă între ele. Pericolul confuziei este deci 
mare. Această mişcare complexă, haotică şi anarhică, 
necesită totuşi o judecată nuanţată, specifică tendinţelor 
contradictorii ce o constituie. Sursa New Age-ului este 
nobilă, căci ivirea să se explică printr-o reacţie de 
supravieţuire față de îmbătrânirea şi  inadecvarea 
sistemului de gândire actual în raport cu provocările lumii 
moderne. Anumite personalităţi care au animat la început 
mişcarea New Age făceau parte, fără nicio umbră de 
îndoială, din rasa inovatorilor. In fine, anumite idei şi 
practici, în special cele legate de revalorizarea rolului 
corpului în viaţa omului contemporan, sunt de reţinut. Insă 
pericolul asociat mişcării New Age, aşa cum s-a propagat 
în Europa, izvorăşte din lipsă de rigoare, ce face ca totul să 
fie amestecat, într-un vălmăşag amorf şi fără consistenţă. 
New Age se prezintă pe piaţa europeană, oricare ar fi 
motivațiile unora sau altora dintre reprezentanţii săi, ca un 
supermarket uriaş al societăţii de consum, unde fiecare 
poate veni să caute un pic de Orient şi un pic de Occident 
pentru a redobândi, ieftin, pacea propriei conştiinţe. Dar, 
repet, mişcarea New Age aproape a dispărut în California. 
În ultimele mele călătorii am observat deplasarea 
interesului spre ecologie, feminism şi calitatea vieţii de 
fiecare zi. 

Consumul spiritual este imaginea în oglindă a 
consumului de bunuri materiale. Lipsa de rigoare poate 
duce la izolarea sectară, cu redutabile pericole. Înmulțirea 
rapidă a sectelor este unul dintre semnele dispariţiei 
reperelor în societatea de consum. Evadarea în lumea 
închisă a unei secte reprezintă de fapt nevoia de a evita 


orice responsabilitate într-o lume de o complexitate 
incomprehensibilă. Drogul pseudospiritual este un drog ca 
oricare altul. Aici şi nu numai, ar fi mai inteligent să se 
abordeze cauzele maladiei, în loc de concentrarea într-o 
manieră obsesivă asupra simptomelor acestei maladii. 

Contracultura  californiană a formulat întrebări 
importante, la care nu s-a răspuns până astăzi. Dar, ca în 
multe alte contexte, formularea unor întrebări juste este 
mult mai importantă decât schiţarea unor răspunsuri 
pripite. 

Un lucru mă intrigă, totuşi. Fizica cuantică nu are, 
desigur, nimic de a face cu contracultura apărută în 
Extremul Occident. Dar sunt obligat să constat că cele 
două mari curente în fizica anilor '70 - bootstrap-ul şi 
quarcii - din California izvorăsc. Inventatorul teoriei 
bootstrap-ului este Geoffrey Chew din Berkeley, iar 
inventatorul teoriei quarcilor este Murray Gell-Mann din 
Los Angeles. Pe atunci, bootstrap-ul reprezenta „cultura“, 
iar quarcii - „contracultura”. Contracultura de ieri a 
devenit cultura de astăzi. 

Farmecul discret al Vaticanului 

La începutul anului 1992 am avut plăcuta surpriză de 
a primi o invitaţie de la Academia Pontificală de Ştiinţe 
pentru a vorbi, ca expert, la sesiunea dedicată emergenţei 
complexităţii în matematică, fizică, chimie şi biologie. 
Organizatorii congresului mi-au cerut să vorbesc despre 
modelul transdisciplinar al Naturii. 

Am fost încântat şi onorat de invitaţia primită. 

Eram bucuros să pot testa, în faţa unui redutabil 
auditoriu, ideea mea de niveluri de Realitate. Cunoşteam 
bine imensul prestigiu ştiinţific al acestei Academii, 
fondate în 1603 de Federico Cesi sub numele de Pontificia 
Academia dei Nuovi Lincei şi restaurate în 1936 de Papa 
Pius al XI-lea sub numele ci actual, Pontificia Academia 


Scientiarum. Ea este singura veritabilă academie 
internaţională, multiconfesională şi multirasială. Printre 
membrii săi s-au numărat celebre personalităţi ca Niels 
Bohr, Louis de Broglie, James Chadwick, Paul Dirac, Sir 
Alexander Fleming, Otto Hahn, Werner Heisenberg, Max 
von Laue, Robert Millikan, Max Planck, Lord Ernest 
Rutherford, Erwin Schrâdinger, Hermann Weyl, Hideki 
Yukawa şi românul Emil Palade. În prezent, un număr 
impresionant de laureați Nobel sunt printre cei 80 de 
membri ai Academiei Pontificale de Ştiinţe. 

Congresul urma să aibă loc în octombrie şi îmi 
pregăteam conferinţa cu febrilitate. Din nefericire, la 
începutul lunii septembrie, am aflat că tatăl meu avea 
cancer la plămâni şi la creier 

— Text publicat în Caiete Critice, Bucureşti, nr. 6, 
2005, pp. 24 - 26. 

şi că zilele îi sunt numărate. O extraordinară legătură 
spirituală ne unea şi mi se părea imposibil să îl părăsesc. 
Am telefonat imediat organizatorilor anunţându-i că sunt 
silit să îmi anulez participarea. 

Tatăl meu a plecat în cealaltă lume pe 17 octombrie 
1992. Avea un plămân complet mâncat de cancer şi două 
tumori la creier, cu toate astea nu resimțea nicio durere 
fizică. „Secreţiile mele” - spunea el zâmbind. Făcea aluzie 
la faptul că în fragedă copilărie hainele i se aprinseseră de 
la focul din soba aflată în casa din Păcureţi, în care se 
născuse. Doctorul nu-i dădea şanse de viaţă însă ela 
supravieţuit în mod miraculos. Mai târziu, între 1942 şi 
1948, a trecut prin suferinţe oribile în lagărul sovietic în 
care se afla ca prizonier. Ofițerii români mureau unul după 
altul, ca muştele, el a supravieţuit. 

În ultimele zile din viaţa lui, când nu se mai putea 
mişca ori hrăni, eu şi soţia mea Michelle ne-am hotărât să-i 
citim pagini din Cartea tibetană a morţilor (Bardo Thodol). 


Era greu să crezi că înţelegea cuvintele, însă, în mod 
straniu, ne dădea certitudinea că înţelegea sensul. Trupul 
lui se liniştea dintr-odată şi angoasa bine cunoscută în 
preajma morţii dispărea. 

S-au mai petrecut şi alte lucruri ciudate. Astfel, după 
obiceiul ortodox, i-am cerut permisiunea de a-i aduce un 
preot român pentru ultima împărtăşanie. De îndată ce a 
intrat în cameră, preotul a început să predice cu voce 
foarte puternică, de parcă s-ar fi aflat într-o catedrală. 
„Prea tare, prea tare!” - îi spune tatăl meu în franceză. 
Preotul coboară vocea, dar tatăl meu îi spune iar: „Prea 
tare, prea tare!” Scena se repetă de mai multe ori. La 
sfârşit, excedat, preotul spune: „Dar şoptesc, domnule 
Nicolescu!” „Nu vocea e prea puternică, ci convingerile 
dumneavoastră”, îi răspunde tatăl meu tot în franceză. 
Preotul, inteligent, nu s-a supărat şi, la cererea mea, a 
intonat, în română, o rugăciune ortodoxă minunată. Tatăl 
meu s-a destins, cu o expresie de fericire strălucindu-i pe 
chip. Şi-a ridicat privirea deasupra capetelor noastre, spre 
colţul din dreapta al plafonului, şi a făcut o mişcare de 
salut. Apoi şi-a întors capul spre colţul din stânga, pe urmă 
spre centru, repetând gestul de a saluta. În fine, ne-a privit 
şi a spus în franceză: „Vă am pe toţi în inima mea”. Numai 
Dumnezeu ştie ce-a vrut să spună prin „toţi”: cei pe care i- 
a „văzut” sau noi, cei care eram în cameră. Câteva zile mai 
târziu, părăsea lumea aceasta într-o stare de pace totală, 
ca un lama: a părăsit lumea aceasta exact atunci când s-a 
hotărât s-o facă. Ca şi cum dorea să îmi permită să particip 
la congresul de la Vatican, care începea la nouă zile după 
moartea sa. l-am contactat imediat pe organizatori 
întrebându-i dacă am fost înlocuit de un alt orator. Mi s-a 
spus că locul mi-a fost păstrat şi astfel, pe 25 octombrie, 
am ajuns la Roma. 

Sesiunea a avut loc la sediul Academiei - Casina Pio 


IV, o adevărată bijuterie arhitectonică, situată în celebrele 
grădini ale Vaticanului, interzise publicului. Casina Pio IV a 
fost construită în 1561 de Pirro Ligorio ca reşedinţă de 
vară a Papei Pius al IV-lea. Reliefurile în stuc, mozaicurile, 
frescele sunt încântătoare. Închizând ochii, mi se părea că 
îl văd pe Mozart, cântând la pian pentru suveranul pontif. 

Cum aş putea uita curtea ovală Nimphea din faţa 
clădirii, unde am avut discuţii extrem de interesante în 
timpul pauzelor cu participanţii la sesiune, simţindu-mă, în 
acelaşi timp transportat în secolul al XVI-lea? Moartea 
recentă a tatălui meu îmi provocă o extraordinară acuitate 
a sentimentelor. 

Sesiunea asupra complexităţii a fost, desigur, 
interesantă, iar conferinţa mea a stârnit un clar interes. 
Aveam tot timpul în minte cuvintele tatălui meu adresate 
preotului ortodox: „Prea tare, prea tare!... Nu vocea e prea 
puternică, ci convingerile dumneavoastră”. Cred că am 
reuşit să găsesc un echilibru, când am vorbit, între forţa 
convingerilor mele intime şi relativizarea lor, în contextul 
unei academii formate din personalităţi animate de extrem 
de diferite convingeri epistemologice şi religioase. 

Dar, pentru mine, timpul petrecut la sesiune a fost 
marcat de discuţiile avute, după conferinţa mea, cu 
fizicianul Walter 

Thirring, cu matematicianul René Thom şi cu 
laureatul Nobel pentru medicină şi fiziologie, John Eccles. 

Walter Thirring este un important fizician 
contemporan şi un om de mare fineţe şi eleganţă. Ca stil, 
el aparţine secolului al XIX-lea. M-am bucurat că era de 
acord cu ideea mea de „niveluri de Realitate”. 

Rene Thom, care participa ca şi mine ca expert, m-a 
uimit când mi-a reproşat că am fost cam dur, în conferinţa 
mea, în ceea ce priveşte gândirea magică. Am fost plăcut 
surprins că un matematician de talia lui (deţinător al 


Medaliei Fields, echivalentul Premiului Nobel în 
matematică) şi convins aristotelian, este atât de interesat 
de gândirea magică. 

Cât despre John Eccles, totul a pornit de la o 
întrebare pe care i-am pus-o în discuţiile în plenul sesiunii, 
după propria sa conferinţă, exprimând îndoielile mele 
privind aplicarea legilor cuantice la scara creierului. Mi-a 
explicat cu pasiune punctul lui de vedere, fundat pe o 
lucrare făcută în colaborare cu un fizician cuantic. Nu m-a 
convins, dar acest fapt nu este esenţial. Ce m-a 
impresionat era obstinaţia cu care căuta să stabilească o 
legătură, pe plan ştiinţific, între suflet şi creier. 

Thom şi Eccles nu mai sunt în această lume, dar ei 
rămân vii în mine, prin momentele petrecute împreună în 
atmosfera magică a Vaticanului. N 

Dar marea surpriză nu se petrecuse încă. In prima zi, 
am fost anunţaţi că la sfârşitul sesiunii vom fi primiţi în 
audienţă de Papa loan Paul al Il-lea. Faptul nu m-a 
impresionat peste măsură, ştiind că el avea bunul obicei de 
a primi multă lume aflată în trecere la Vatican. î 

Numai în ultima zi am aflat nemaipomenita veste: În 
ziua de 31 octombrie va avea loc sfârşitul „Procesului 
Galileo Galilei” şi deci „reabilitarea” oficială a unuia dintre 
fondatorii ştiinţei moderne. Papa numise în 1981 o 
comisie, prezidată de Cardinalul Poupard, care a studiat 
timp de 11 ani documentele epocii, dintre care unele, din 
Biblioteca Vaticanului, rămăseseră până atunci secrete, 
inaccesibile. Dintr-odată, cea de a 28-a sesiune a 
Academiei Pontificale de Ştiinţe a devenit o sesiune 
istorică. 

Ceremonialul intrării în splendida sală Regia a 
palatului Vaticanului mi-a dat impresia că mă aflu într-un 
film de Federico Fellini. Noi ne-am aşezat pe scaune 
dispuse de-a lungul zidurilor, în dreapta şi în stânga 


tronului pontifical. Apoi au intrat membrii corpului 
diplomatic, care s-au aşezat în fundul sălii, rândurile din 
faţă fiind ocupate de cardinali. Defilarea cardinalilor, a 
ambasadorilor decoraţi cu tot felul de însemne şi a 
femeilor voalate în negru producea o explozie de culori 
armonioase, într-o solemnitate spirituală greu de imaginat. 

Cardinalul Poupard a prezentat raportul comisiei, 
subliniind cu rigoare şi fără nicio emfază greşelile Bisericii 
Catolice. Am descoperit astfel un personaj fascinant, 
cardinalul Robert Bellarmin, care a jucat un rol crucial în 
„afacerea Galileo”. Bellarmin, prieten cu Galileo, i-a cerut, 
în fond, un singur lucru: să recunoască faptul că sistemul 
copernican este un model şi nu adevărul însuşi. Galileo a 
refuzat, prefigurând astfel atitudinea scientistă, care a 
predominat până la revoluţia cuantică. 

In timpul lecturii raportului prezentat de Cardinalul 
Poupard, îl observăm cu atenţie pe Papă, aflat în imediata 
mea proximitate. Era palid şi părea extrem de obosit, 
poate bolnav. În mod ciudat, când a început să vorbească, 
s-a transformat total, ca şi cum un imens curent de energie 
vitală îl traversă. O lumină perceptibilă emana din întreaga 
sa fiinţă. Am avut instantaneu percepţia organică a unei 
prezenţe, care avea asupra corpului şi spiritului meu o 
influenţă benefică indiscutabilă. Nu mi s-a întâmplat decât 
de câteva ori în viaţa mea să am această stranie şi 
minunată experienţă. 

O frază a discursului său m-a impresionat în mod 
deosebit: „Emergenţa temei complexităţii marchează 
probabil, în istoria ştiinţelor naturii, o etapă tot atât de 
importantă ca cea căreia i se asociază numele lui Galileo, 
şi care a încercat să impună un model unic al ordinii 
naturale. Complexitatea ne arată că, pentru a capta 
bogăţia realului, este necesar să recurgem la o pluralitate 
de modele”. Mi se părea că afirmaţia Papei, reprezentatul 


suprem al catolicismului ce se vrea să fie, prin definiţie, o 
religie universală, avea un caracter într-adevăr 
revoluţionar prin ceea ce sugera în domenii ale cunoaşterii 
dincolo de ordinea naturală. Astfel s-ar putea explica 
pasiunea Papei loan Paul al II-lea pentru dialogul inter şi 
intrareligios, al cărui apogeu este dialogul transreligios. In 
măsura în care diferitele religii reprezintă modele ale 
spiritualităţii umane, ele nu sunt decât aproximaţii ale unei 
religii unice, dar neformulabile în dogmele religiei catolice. 
În mod ciudat nici jurnaliştii, nici numeroşii comentatori ai 
evenimentului nu au semnalat această frază. 

O altă frază mi-a captat atenţia: „Desigur, succesele 
constatate se datorează specializării în cercetarea 
ştiinţifică. Dar dacă această specializare nu este 
echilibrată de o reflecţie determinată să realizeze 
articularea cunoştinţelor, vom fi confruntaţi cu marele risc 
de a ajunge la o cultură care va exploda în nenumărate 
fragmente, ceea ce ar fi, de fapt, negarea adevăratei 
culturi”. 

Această idee a necesităţii unei culturi 
transdisciplinare traversează nu numai conferinţa pe care 
am prezentat-o la Academie, dar şi cartea mea Noi, 
particula şi lumea, pe care i-o trimisesem Papei la apariţie, 
în 1985. Îi trimisesem şi cartea mea, Ştiinţa, sensul şi 
evoluţia. 

— Eseu asupra lui jakob Bdbme, publicată în 1988. 
De fiecare dată am primit, din partea Papei, scrisori de 
mulţumire, cu remarci de mare profunzime filosofică şi 
spirituală. 

După terminarea părţii audienței solemne dedicate 
„afacerii Galileo”, Papa Ioan Paul al II-lea a ţinut să se 
întreţină personal cu fiecare dintre participanţii la 
sesiunea Academiei. Când i-am fost prezentat, l-am 
întrebat ce gândeşte despre Jakob Bohme. M-a privit 


câteva lungi secunde în tăcere şi apoi mi-a spus că a fost 
un mare om şi gânditor. Am avut lacrimi în ochi, auzind 
aici, în somptuoasa sală Regia, la Vatican, aceste cuvinte 
de apreciere la adresa celui socotit de contemporanii săi, 
şi care mai este şi acum socotit, în România, drept un 
eretic. 

Ciudate sunt căile destinului! Am participat la multe 
(prea multe, poate) congrese şi colocvii în viaţa mea. 
Niciunul nu m-a marcat precum cel desfăşurat la Vatican. 
Un decalaj de câteva zile al decesului tatălui meu m-ar fi 
împiedicat să particip la evenimentul de la Vatican. 
Destinul m-a protejat şi de data aceasta, în pofida 
nenumăratelor obstacole întâlnite în drumul meu. 

Note despre imaginaţie, imaginar şi imaginai 

Experienţa fundamentală pe care am trăit-o la 19 
noiembrie 1989%-m-a intrigat. Doream să înţeleg pe plan 
raţional cele întâmplate. Am citit un număr impresionant 
de mărturii din toate timpurile, dar nu am fost satisfăcut. 
Astfel am ajuns să mă interesez de imaginaţie, imaginar şi 
imaginai, în urma unei întâlniri determinante cu cel care a 
devenit unul dintre marii mei prieteni, Gilbert Durand. 

Am fost, în particular, surprins de mărturiile puţin 
cunoscute ale unor mari oameni de ştiinţă. 

Un clişeu îndărătnic impune ca, mai ales în 
matematică şi în fizica teoretică, creaţia ştiinţifică să fie 
asociată cu un demers logic de neclintit, factorul 
psihologic fiind prezent cel mult pe planul accidentului şi 
al pitorescului. „Imaginaţia, ca şi senzaţia, de altfel, este 
respinsă de toţi cartezienii ca stăpâna greşelii” - scrie 
Gilbert Durand în cartea sa Imaginaţia simbolică. Este 

adevărat că un rezultat ştiinţific tehnic se obţine, în 
general, prin dezvoltarea riguroasă a unui anumit 
formalism. Dar, în marele joc al invenţiei ştiinţifice, focul 
arzător al imaginarului joacă adesea un rol predominant în 
raport cu calmul imperturbabil al logicii ştiinţifice. 
Imaginarul joacă, în mod sigur, un rol important în 
procesul dinamic al conformităţii dintre gândirea umană şi 
inteligenţa ascunsă în legile naturale. 

Terenul pe care îl voi aborda nu este prea explorat. 
Motivele sunt multiple. Mărturiile marilor inventatori 
ştiinţifici asupra rolului imaginarului, care ar putea 
constitui documente de primă însemnătate, sunt din 
nefericire foarte rare. Există, cu siguranţă, o anumită jenă 
a confesiunii, apreciată ca extra-ştiinţifică, şi o anumită 
teamă de alterarea frumuseţii construcţiei ştiinţifice, prin 
luarea în considerare a elementelor psihologice judecate 
ca impure şi chiar inutile. În cele din urmă, odată construit 
edificiul ştiinţific, ne putem descotorosi de imaginar, care 
constituie totuşi natura acestui edificiu. 

S-ar putea încerca drumul invers, al reconstituirii 
cursului istoric al ideilor ştiinţifice, obţinând astfel 
clarificarea rolului imaginarului în elaborarea lor. Dar 
acest drum este prea plin de capcane, sinuos, şi, în cele 
din urmă, ineficace. Cum să înţelegem momentul unic al 
naşterii unei teorii, studiind un formalism dezvoltat pe 
deplin şi cristalizat? 

În sfârşit, o dificultate importantă este legată de 
însăşi natura domeniului pe care îl abordăm. Imaginarul 
operează aici într-un cadru abstract, matematic, ale cărui 
rafinament şi complexitate exclud o cunoaştere rapidă. 
Filosoful sau psihologul care nu posedă, la un nivel înalt, 
cunoştinţele ştiinţifice necesare şi care nu a experimentat 
el însuşi momente de creaţie ştiinţifică este, prin forţa 
împrejurărilor, dezarmat. Cercetarea de tip universitar - al 


cărei exemplu este cartea, de altminteri foarte utilă, a lui 
Gerald Holton, Imaginaţia ştiinţifică*t-nu pare nici ea pe 
deplin adaptată să descrie rolul imaginarului, care este 
adesea copleşit de masa de informaţii foarte diverse. 

Dimpotrivă, două lucrări, scrise de oameni de ştiinţă, 
clarifică rolul imaginarului în creaţia ştiinţifică. E vorba 
despre celebra conferinţă rostită în 1908 de Henri 
Poincaré la Societatea de Psihologie din Paris%-şi despre 
cartea Essais sur la psychologie de Vinvention dans le 
domaine  mathematiqueb, scrisă de un alt mare 
matematician francez, Jacques Salomon Hadamard. Aceste 
două lucrări reprezintă piatra de temelie a unei direcţii 
care s-ar putea dovedi rodnică şi pentru ştiinţă, şi pentru 
filosofie, şi pentru psihologie, şi pentru neurofiziologie, pe 
scurt - pentru studiul conştiinţei. Iar acest studiu nu poate 
fi decât transdisciplinar. 

Henri Poincaré (1854 - 1912) este considerat unul 
dintre cei patru sau cinci cei mai mari matematicieni ai 
tuturor timpurilor. El a avut contribuţii esenţiale în toate 
domeniile matematicilor, în mecanica celestă, în fizică 
matematică, în filosofia ştiinţelor. A fost fondatorul 
topologiei algebrice (numită de el analysis situ). Cu câteva 
luni înaintea lui Einstein, descoperă ecuaţiile relativităţii 
restrânse (fără a studia însă consecinţele lor fizice). 
Poincare a scris multe lucrări de popularizare a ştiinţei şi 
este chiar autorul unui roman. Stilul lucrărilor sale de 
filosofie şi de popularizare a ştiinţei este de o mare 
eleganţă şi frumuseţe. 

Henri Poincare a fost, de asemenea, un explorator al 
imaginarului ştiinţific. 

O celebră descoperire a lui Poincare a fost aceea a 
grupurilor fuchsiene. După luni şi luni de eşecuri, el 
abandonează subiectul cercetărilor sale. Soluţia i se 
prezintă brusc, în modul cel mai neaşteptat: „In acel 
moment părăseam Caenul, unde locuiam atunci, pentru a 
lua parte la o expediţie geologică organizată de Şcoala de 
Mine. Peripeţiile călătoriei m-au obligat să uit de lucrările 
mele matematice; ajunşi la Coutances, 1111 urcat într-un 
omnibuz pentru nu ştiu ce plimbare; în momentul în care 
am pus piciorul pe treaptă, mi-a venit ideea, iară ca nimic 
din gândurile mele dinainte să fi părut a o pregăti, că 
transformările de care mă folosisem eu pentru a defini 
funcţiile fuchsiene erau identice cu cele ale geometriei 
neeuclidiene. N-am făcut verificarea; n-aş fi avut timp, 
fiindcă, abia aşezaţi în omnibuz, am reluat conversaţia 
începută, dar am avut numaidecât certitudinea adevărului. 
La întoarcerea la (laen, am verificat rezultatul la rece 
pentru a fi cu conştiinţa împăcată”. %-Uitarea lucrărilor 
sale matematice în timpul voial îi 1 ui, revelaţia bruscă a 
soluţiei şi, în fine, certitudinea totală a validității acestei 
soluţii merită să fie subliniate. De altfel, expei ienţa nu 
este unică în viaţa lui Poincare. Se repetă chiar destul de 
frecvent: „M-am apucat atunci să studiez chestiuni de 
aritmetică fără cine ştie ce rezultat aparent şi fără să 
bănuiesc că ar putea să aibă vreo legătură cu cercetările 
mele anterioare. I dezamăgit de eşec, m-am dus câteva zile 
pe malul mării şi mă gândeam la cu totul altceva. Într-o zi, 
plimbându-mă pe faleză, mi-a venit ideea, cu aceeaşi 
concizie,  bruscheţe şi siguranţă imediată, că 
transformările aritmetice ale formelor cvadratice ternare 
nedefinite erau identice cu cele ale geometriei 
neeuclidiene”. 

Există deci un fel de comunicare selectivă, rezultată 

dintr-o alegere operată într-un număr infinit de posibilităţi. 
Dar cine face alegerea? Există un fel de privire ce vede 
acolo unde conştiinţa de veghe este oarbă. Paradoxal, 
efortul logic conştient barează calea acestei priviri, iar 
când el încetează, informaţia atât de căutată survine 
instantaneu. Şi totuşi, efortul logic pregăteşte terenul pe 
care poate surveni informaţia. In acelaşi timp, trebuie 
postulată existenţa unei logici a inconştientului, logică 
non-liniară, neasociativă, capabilă să cuprindă global 
complexitatea problemei studiate. Poincare însuşi vorbeşte 
despre muncă inconştientă: „Ceea ce vă va şoca mai întâi 
sunt aceste aparenţe de iluminare subită, semne vădite ale 
unei îndelungate munci inconştiente; rolul acelei munci 
inconştiente în invenţia matematică mi se pare 
incontestabil”. 

Interpretarea dată de Poincare propriilor experienţe 
nu este singura posibilă. Iluminarea subită şi siguranţa 
imediată pot fi proprietăţi intrinsece ale unei priviri care, 
în stare normală, de percepţie obişnuită, nu poate opera, 
este ca şi absentă. Munca îndelungată şi conştientă 
anterioară dă posibilitatea de a vedea ceea ce i se arată 
acestei priviri. Logica obişnuită, asociativă, ajută astfel la 
manifestarea logicii  neasociative şi  globalizante. 
Imaginarul şi realul se completează reciproc, într-o 
rodnică relaţie de contradicţie (în sensul lupascian al 
termenului), dând la iveală o realitate mai profundă decât 
aceea accesibilă organelor de simţ. 

Existenţa acestei priviri este descrisă într-un mod 
experimental precis de către Poincaré: „Intr-o seară, am 
făcut o cafea neagră, contrar obiceiului, şi n-am putut 
adormi; ideile se iveau mulţime; le simţeam cum se 
ciocnesc, până când două dintre ele se ataşează, să spun 
aşa, pentru a forma o combinaţie stabilă”. S-a produs 
astfel o subtilă răsturnare: ceea ce este activ devine pasiv 


şi ceea ce este pasiv devine activ. Poincare asistă pasiv, ca 
şi cum ar fi văzut imagini pe un ecran, la avalanşa de idei, 
la combinaţia lor născătoare de adevăr, verificată printr-o 
muncă îndârjită. 

Eul inconştient, spune Poincaré, „este în stare să 
discearnă, are tact, delicateţe, ştie să aleagă, să 
ghicească... într-un cuvânt, oare eul subliminal nu este 
superior eului conştient?” 

În înaltul nivel intelectual şi rigoarea descrierii 
făcute de un om de ştiinţă de talia lui Henri Poincaré, care 
şi-a povestit propriile experienţe, au încurajat şi alţi 
oameni de ştiinţă să-şi facă cunoscute mărturiile. Şi când 
spunem „rigoare” în acest context, înseamnă în primul 
rând absenţa oricărei prejudecăţi filosofice sau religioase, 
care n-ar face decât să întunece şi să altereze faptele 
experimentale. 

Astfel, în 1945, un alt mare matematician francez, 
Jacques Hadamard, publică o mică dar foarte densă carte, 
fundamentală pentru înţelegerea rolului imaginarului în 
creaţia ştiinţifică“. Unul dintre fondatorii teoriei moderne 
a ecuaţiilor cu derivate parţiale, cunoscut şi pentru 
lucrările sale importante asupra funcţiilor analitice, 
Jacques Hadamard arată o preocupare constantă pentru 
problemele de fizică şi, asemenea lui Poincare, scrie 
numeroase articole pe subiecte variate. 

Cartea lui Hadamard este întemeiată, în mare parte, 
pe analiza mărturisirii lui Poincare, şi constituie o primă 
încercare de a construi o teorie asupra rolului imaginarului 
în ştiinţă. Dar, după părerea mea, interesul major al 
eseului său constă în descrierea experienţelor trăite de 
Hadamard însuşi. 

Autorul pune în evidenţă rolul esenţial al perioadei 
foarte scurte, intermediare, dintre somn şi trezie: „Un 

fenomen este sigur şi pot să garantez certitudinea lui 
absolută: e vorba de apariţia bruscă şi nemijlocită a unei 
soluţii în chiar momentul unei treziri bruşte. Fiind trezit 
dintr-odată de un zgomot exterior, mi-a apărut numaidecât, 
fără nici cea mai scurtă reflecţie, o soluţie îndelung 
căutată - fapt suficient de remarcabil pentru a mă 
impresiona într-un mod de neuitat - şi pe o cale cu totul 
diferită de toate acelea pe care încercasem să le urmez 
înainte.”68 

Din nou se poate observa caracterul brusc, imediat 
(dar întotdeauna după o lungă perioadă de pregătire) al 
manifestării revelaţiei, fără nici cea mai mică participare a 
gândirii logice obişnuite. Poincare vorbeşte despre o 


iluminare  neaşteptată, Hadamard - despre apariţia 
neaşteptată a unei soluţii, Gauss - despre o lumină 
neaşteptată$”. Alte mărturisiri - ale lui Helmholtz, 


Langevin, Ostwald, citați de Hadamard, merg în aceeaşi 
direcţie. 

O altă observaţie importantă a lui Hadamard se 
referă la absenţa cuvintelor şi chiar a simbolurilor 
matematice, în timpul momentelor privilegiate de 
adevărată creaţie ştiinţifică: „Insist asupra absenței totale 
a cuvintelor din spiritul meu când gândesc realmente... 
Această comportare o am atât faţă de cuvinte, cât şi faţă 
de semnele algebrice. Le folosesc atunci când fac calcule 
uşoare; dar, de fiecare dată când problema pare mai grea, 
ele devin un bagaj prea stânjenitor pentru mine: atunci 
folosesc reprezentări concrete, dar de o natură cu totul 
diferită.”70 

Cuvintele şi simbolurile matematice precise sunt deci 
stânjenitoare când Hadamard gândeşte realmente. Ele 

sunt înlocuite prin reprezentări de altă natură. Dar despre 
ce altă natură poate fi vorba exact? 

Şi aici, o altă observaţie esenţială a lui Hadamard ne 
luminează drumul: caracterul vag al noii gândiri. În 
această privinţă, Hadamard realizează o magistrală 
ilustrare a teoremei „succesiunea numerelor prime este 
nelimitată”: „Eu văd o masă confuză;... îmi imaginez un 
punct destul de îndepărtat de această masă confuză. Văd 
un al doilea punct dincolo de primul. Văd un loc undeva 
între masă confuză şi primul punct”. 

— Tre'1buie să convenim că această descriere este 
foarte îndepărtată de orice clişeu referitor la natura unei 
demonstraţii matematice. 

Caracterul vag al informaţiei astfel primite nu trebuie 
confundat cu absenţa preciziei. Un amănunt al unei 
demonstraţii sau o verigă a raţionamentului sunt fără 
îndoială vagi, imprecise, dar globalitatea unei probleme 
este percepută cu o precizie neechivocă. Este ca şi cum 
percepţia realităţii ar pretinde cu necesitate sacrificarea 
preciziei logice obişnuite: „Orice cercetare matematică, 
scrie Jacques Hadamard, mă obligă să construiesc o 
schemă de acest gen, schemă care are şi trebuie să aibă 
întotdeauna un caracter vag, ca să nu mă deruteze”. 
"Astfel se produce o nouă răsturnare subtilă: precizia 
logică obişnuită îl derutează pe cercetătorul pornit pe 
calea viziunii globalizante. Ea este necesară după aceea, în 
elaborarea riguroasă şi amănunţită a unei demonstraţii, 
etapă în care difuzul, vagul poate într-adevăr deruta. 

Constatările lui Hadamard asupra relaţiilor vag- 
globalitate şi  detaliu-precizie corespund perfect cu 
mărturiile pictorilor, compozitorilor sau scriitorilor (mult 
mai numeroase decât ale oamenilor de ştiinţă), care pun în 

evidenţă, la rândul lor, rolul unei gândiri globalizante, non- 
liniare, fără cuvinte, în geneză unei opere artistice. 
Similaritatea de natură între funcţionarea imaginarului în 
creaţia artistică şi în creaţia ştiinţifică este un fapt 
remarcabil, care ar merita să fie aprofundat şi ar putea 
elimina multe confuzii. 

Ca om de ştiinţă riguros, Jacques Hadamard nu a 
vrut să se limiteze la propriile experienţe. El a făcut o 
adevărată anchetă printre oamenii de ştiinţă 
contemporani. 

Răspunsul lui Einstein este lămuritor în ceea ce 
priveşte realitatea acestei gândiri fără cuvinte: „Cuvintele, 
scrise sau vorbite, nu par să joace nici cel mai mic rol în 
mecanismul gândirii mele. Entităţile psihice care servesc 
ca elemente ale gândirii sunt anumite semne ori imagini 
mai mult sau mai puţin clare, care pot «după bunul lor 
plac» să fie reproduse şi combinate... Elementele pe care 
le-am menţionat sunt, în cazul meu, de tip vizual şi uneori 
motoriu. Cuvintele sau alte semne convenţionale trebuie să 
fie căutate cu grijă abia într-un stadiu secundar, în care 
jocul asociaţiilor în chestiune este îndeajuns de bine 
stabilit şi poate fi reprodus după voie...”73 

Remarca lui Einstein asupra rolului elementelor 
motorii în funcţionarea imaginarului este interesantă, căci 
arată că semnalul primit nu este în mod necesar vizual, ci 
poate fi şi cinetic sau auditiv, fapt confirmat de alte 
răspunsuri la ancheta lui Hadamard. Ipoteza lui Gilbert 
Durand asupra „unei strânse concomitenţe între gesturile 
corpului, centrii nervoşi şi reprezentările simbolice” “pare 
a fi deci pe deplin justificată. 


73 Ibid., p. 82 

Afirmația paradoxală a lui Souriau, „Pentru a inventa, 
trebuie să gândeşti pe lângă”, îşi capătă astfel întreaga 
semnificaţie. Invenţia ştiinţifică este stimulată de o 
anumită relaxare fizică. Mulţi matematicieni vorbesc de 
soluţii găsite în timpul somnului sau chiar în clipa trezirii. 
Ea este stimulată şi de o anumită atitudine de lăsare a 
lucrurilor în voia lor, de stingerea gândirii logice obişnuite, 
care favorizează apariţia unui fel de nouă atenţie. 
Reciproc, numeroasele eşecuri ale cercetătorilor care nu 
percep consecinţele directe ale propriilor lucrări (eşecuri 
bine cunoscute în istoria ştiinţelor) se pot explica prin 
faptul că ei nu gândesc „pe lângă” atât cât ar fi necesar. 

Mărturia lui Gérard Cordonnier”, strălucit 
politehnician capabil să găsească instantaneu mai multe 
soluții la probleme complicate şi care, la un examen cu 
Becquerel, a reuşit să expună un formalism ce s-a dovedit 
a fi o teorie inedită a lui Poincaré, este foarte instructivă. 
El şi-a impus o anumită metodă care să favorizeze 
declanşarea viziunii: o relaxare a tuturor muşchilor, 
încercând „să aducă toți muşchii la o tensiune nulă”. 
Relaxarea musculară totală pare de asemenea să joace un 
rol important în cazul celebru al matematicianului hindus 
Srinivasa Ramanujan (1887 - 1920) 17. Cu o educaţie 
modestă, neavând la dispoziţie decât o singură carte de 
matematică, Ramanujan redescoperă singur rezultatele 
obţinute timp de o jumătate de secol de matematicienii 
europeni şi face descoperiri importante în teoria 
numerelor. Funcţionar la un birou din Madras, el este în 
cele din urmă chemat să predea la Universitatea 
Cambridge, în Marea Britanie. Ca şi Hadamard, 

Ramanujan consemna adesea rezultate matematice în 
momentul trezirii. El spunea că zeiţa Namagiri îi inspira 
formule matematice în visele sale. Mărturia lui este, din 
nefericire, fragmentară, iar biografii săi nu dau prea multă 
atenţie documentelor care ar putea clarifica una dintre 
manifestările cele mai spectaculoase ale geniului 
matematic. 

Există deja schiţa unei teorii generale a imaginarului, 
datorită lucrărilor lui Gilbert Durand şi colaboratorilor săi, 
şi ar fi interesant, chiar necesar, să asociem o componentă 
privind creaţia ştiinţifică. 

Este poate prematură încercarea de a formula o 
teorie asupra rolului imaginarului în ştiinţă. Datele sunt 
încă destul de puţine. De asemenea, legătura dintre 
manifestarea imaginarului în creaţia ştiinţifică şi cea din 
alte domenii ale cunoaşterii (artistică sau religioasă, de 
pildă) nu este practic explorată, cel puţin prin metode 
ştiinţifice. 

Un lucru pare sigur: este ceea ce s-ar putea numi 
realitatea imaginarului. În creaţia ştiinţifică există o 
pavăză naturală împotriva halucinaţiei, delirului (oricare ar 
fi coerenţa sa aparentă) şi reveriei hoinare: o informaţie 
obţinută graţie imaginarului este apoi supusă testului 
demonstraţiei logice, într-un cadru formai bine determinat, 
şi al experimentării ştiinţifice. Istoria ştiinţei e presărată 
cu exemple de rezultate obţinute cu mult înainte că 
metodele de demonstraţie să fie elaborate (cazurile lui 
Fermat, Galois sau Riemann sunt printre cele mai 
cunoscute). Matematica şi fizica teoretică modernă abundă 
în asemenea exemple de rezultate abstracte, formale, care 
au fost considerate mult timp curiozităţi matematice, fără 
nicio legătură cu realitatea, şi care au găsit după aceea 
aplicaţii fizice fructuoase. 

De altfel, în majoritatea cazurilor studiate, n-ar 


trebui folosit termenul de „imaginar”, ci mai curând acela 
de imaginai, concept introdus de Henry Corbin pentru a 
desemna imaginarul adevărat, creator, vizionar, esenţial, 
fondator: fără viziune, realitatea se dizolvă într-o înlănţuire 
nesfârşită de imagini voalate, deformate, mutilate”. 
„Urmându-l pe Corbin - scrie Gilbert Durand, s-ar putea 
spune că acel cogito al Imaginarului este «ceea ce mă 
priveşte», căci tocmai în actul vizionar al «privirii»... se 
desăvârşeşte cunoaşterea celui ce priveşte, a obiectului 
privit şi a viziunii care îngăduie respectiva «privire»”. 

— Este exact ceea ce se întâmplă în cazul lui 
Poincaré. Conform propriei mărturii, Poincaré se vedea 
văzându-se, contempla procesul de creaţie în curs de 
desfăşurare, era scribul gândirii înseşi. 

Conformitatea dintre gândirea umană şi structura 
legilor naturii este un domeniu deschis, a cărui explorare 
sistematică ar permite elucidarea a numeroase chestiuni 
privind relaţia dintre real şi imaginar şi finalitatea 
cunoaşterii. 

În limbajul  transdisciplinarităţii”?, imaginaţia 
corespunde unui singur nivel de Realitate, imaginarul 
captează informaţia acţiunii simultane a mai multor 
niveluri de Realitate, pe când imaginatul corespunde 
informaţiei globale a tuturor nivelurilor de Realitate şi de 
percepţie şi a zonei de non-rezistenţă situate între Obiect 

şi Subiect. Imaginaţia ne rătăceşte din drumul nostru, deşi 
ea constituie, prin îmbinarea cu gândirea asociativă, 
partea majoritară a artelor, literaturii, ştiinţei şi a tuturor 
celorlalte domenii ale cunoaşterii. Gândirea conştientă 
este de o natură radical diferită de gândirea noastră de 
toate zilele. Ea integrează informaţia care ne este 
accesibilă prin imaginar şi imaginai. 

Am meditat îndelung asupra câtorva cuvinte ale lui 
Henri Poincaré, anume ultimele fraze din celebra sa carte, 
Valoarea ştiinţei: „Tot ceea ce nu este gândire este pur 
neant... noi nu putem gândi decât gândirea... Şi totuşi... 
istoria geologică ne arată că viaţa nu este decât un scurt 
interludiu între două eternităţi de moarte, şi că în acest 
interludiu, gândirea conştientă nu a durat şi nu va dura 
decât un moment. Gândirea nu este decât un fulger în 
mijlocul unei lungi nopţi... Dar acest fulger este, pentru 
noi, totul. ”80 

FRAGMENTE 

Cel mai greu în viaţă este să-ţi găseşti locul 

Interviu acordat lui Ovidiu Şimonca (2010)”. 

Prejudecata acestui interviu: mergi cu inima strânsă 
la o întâlnire cu un celebru român stabilit la Paris în 1968, 
care a lansat, înainte de plecarea în Franţa, o carte despre 
Ion Barbu - Ion Barbu - Cosmologia „Jocului secund”, care 
a lucrat ca fizician în mari universităţi ale lumii şi care se 
ocupă, de peste 20 de ani, de transdisciplinaritate. Eşti 
copleşit? Eşti strivit? Mi-a plăcut şi m-a incitat ideea de 
transdisciplinaritate, pedagogia aceasta de a învăţa, de a 
te forma, atent la toate orizonturile lumii, pe care a 
dezvoltat-o Basarab Nicolescu în cărţile şi conferințele 
sale. Dar mi-au plăcut şi punctele de inflexiune din opera 
sa, acele Teoreme poetice. A fost şi momentul 19 

noiembrie 1989, când lui Basarab Nicolescu i s-a întâmplat 
un fapt uluitor, care l-a călăuzit pe mai departe. Aşa că un 
asemenea om n-are cum să te copleşească şi să te 
strivească. Dimpotrivă, cred că prin această întâlnire s-au 
pus în mişcare mai multe energii. Sper ca aceste energii 
creative să ajungă şi la cititori. 

Ovidiu Şimonca 

Ovidiu Şimonca: Toate cărţile dumneavoastră sunt 
traduse în româneşte, unele au o a doua şi o a treia ediţie: 
Noi, particula şi lumea, Rădăcinile libertăţii, 
Transdisciplinaritatea. Manifest, Teoreme poetice, Ştiinţa, 
sensul şi evoluţia - Eseu asupra lui 

— Observator Cultural nr. 517, Bucureşti, 19 martie 
2010, pp. 22 - 23. 

Jakob Böhme. În afară de cărţi, sunteţi prezent în 
România, faceţi dese călătorii aici, aveţi întâlniri ştiinţifice. 
Cum s-a produs reîntoarcerea în România şi de ce aţi 
revenit? 

Basarab Nicolescu: Am revenit acasă. Întrebarea are 
răspunsul imediat: România este locul naşterii mele, locul 
copilăriei mele, locul multor lucruri care au constituit 
subconştientul meu. Am revenit în 1993, după 25 de ani de 
absenţă. 

O. Ş.: De ce aţi revenit? 

B. N.: Din bucurie. Doream să regăsesc o ţară liberă. 
La prima vizită, am fost dezamăgit, vedeam oameni cu 
privirile în pământ, oameni trişti, oameni obsedaţi de 
lucrurile de fiecare zi. Mă aşteptam la o explozie de 
bucurie, de democraţie regăsită. După aceea, am văzut o 
evoluţie indiscutabilă. Am revenit şi ca să mă regăsesc pe 
mine. 

O. Ş.: V-aţi regăsit? 

B. N.: M-am regăsit. Am fost în locuri speciale. La 
prima vizită, am fost cu soţia mea (care a decedat în 2005) 


şi cu cei doi copii ai mei. Am fost la Bucureşti, exact în 
acea perioadă era marele scandal cu Andrei Şerban, el era 
la Teatrul Naţional, încerca să mişte lucrurile. În acel an, 
când mi s-a tradus prima carte în româneşte, Ştiinţa, 
sensul şi evoluţia - Eseu asupra lui Jakob Bohme, mi s-a 
dat un premiu al Uniunii Scriitorilor, graţie, cred eu, lui 
Laurenţiu Ulici, care a fost prietenul meu, de care am fost 
foarte apropiat. Apoi am fost în Bucovina, la mănăstiri, am 
regăsit o parte a afectivității mele. Paradoxul este că toate 
cărţile mele au fost traduse, cu excepţia uneia, apărută 
deja în româneşte: Ion Barhu - Cosmologia „Jocului 
secund”. 

O. Ş.: Cartea despre Ion Barhu a avut o nouă ediţie 
abia în 2004. De ce atât de târziu? 

B. N.: Mulţi editori au vrut să o reediteze, dar cu o 
condiţie: s-o reactualizez. Am refuzat. Era un document al 
epocii, era scrisă în 1966, atunci a avut o presă 
nemaipomenită, Ion 

Barbu era recuperat, după ce, în anii '50, era 
considerat poetul decadent, burghez. Ediţia din 2004 este 
neschimbată, graţie domnului Eugen Simion şi Editurii 
Univers Enciclopedic, a apărut ca în 1968. A avut o prefaţă 
a lui Eugen Simion şi o postfață a lui Pompiliu 
Crăciunescu, scrisă în perspectiva tuturor celorlalte cărţi 
ale mele. 

O. Ş.: Prin aceste traduceri şi reeditări vă simţiţi 
acasă? 

B. N.: Sunt acasă. Multă vreme numele meu a fost 
cvasi-interzis. Nu era chiar interzis, eram interzis în 
mintea oamenilor, pentru că plecasem. Foarte mulţi îmi 
spuneau: nu te putem cita, eşti transfug. Unii au îndrăznit 
să mă citeze, ca Solomon Mărcuş, şi nu au fost persecutați 
deloc. Solomon Mărcuş m-a citat abundent, chiar în 
perioada în care abandonasem Republica Socialistă 


România. Astăzi, mă regăsesc, într-adevăr, sunt foarte 
mulţumit de o colaborare extraordinară pe care am 
stabilit-o cu d-na Magda Stavinschi, pentru o reţea de 
„Ştiinţă şi Religie”, cu care avem activităţi de 10 ani. Mă 
simt bine în România pentru operă, pentru cărţi şi, mai 
ales, pentru comunicarea cu studenţii. Am această 
oportunitate ca să fiu profesor, de câţiva ani, la 
Universitatea Babeşbolyai din Cluj, unde conduc doctorate 
în transdisciplinaritate şi am studenţi excepţionali. 

O. Ş.: Dumneavoastră enumeraţi, printre atitudinile 
transdisciplinarităţii, rigoarea, deschiderea şi toleranța. 
Sunt ele cu adevărat prezente în spaţiul occidental şi în 
spaţiul românesc? 

B. N.: Dacă ar fi fost cu adevărat prezente, nu le-aş fi 
pus într-o cartă a transdisciplinarităţii. Cu alte cuvinte, nu 
sunt prezente. Sunt răstălmăcite, sunt prost înţelese. De 
exemplu, toleranţă nu înseamnă să-l tolerezi pe un negru 
că e negru, tu fiind altfel. Asta nu e toleranţă. Toleranţă 
este atunci când te regăseşti pe tine însuţi într-un negru, 
într-un musulman, tu fiind creştin. Toleranţă nu înseamnă 
doar să accepti existenţa cuiva. 

O. Ş.: Cum poţi să te găseşti pe tine însuţi într-un 
musulman sau într-un negru f 

B. N.: Suntem aceeaşi fiinţă umană. Fiinţa umană 
este aceeaşi peste tot. Biologic este indiscutabil: din 
punctul de vedere al legilor naturii, natura ne-a făcut 
identici, cu diferenţe minore - culoarea pielii, credinţa, 
religia. 

O. Ş.: Religia este un obstacol? 

B. N.: Religia este un obstacol artificial, creat de 
birocraţi. Există birocraţi şi în religie, sunt autorităţi 
religioase ce acţionează ca autorităţi politice, îşi apără 
teritoriul. In sensul acesta, religia este un obstacol, dar 
este şi un factor de legătură. 


O. Ş.: Ştiţi foarte bine că un creştin are mari rezerve 
să se adreseze unui musulman, iar un musulman are mari 
impedimente în comunicarea cu un creştin şi, de 
asemenea, în a se vedea pe sine însuşi într-un creştin. 

B. N.: Foarte adevărat. Observaţia dumneavoastră 
poate fi extinsă şi la creştini, nici creştinii între ei nu se 
prea înţeleg. Un ortodox consideră că un protestant este 
eretic, iar un catolic, tot în viziunea ortodocşilor, este 
aproape eretic. Catolicii sunt ceva mai toleranţi... Sunt 
multe confesiuni, chiar în creştinism, care nu se prea 
înţeleg, în ciuda unui dialog între religii, care, şi el, nu este 
suficient.  Transdisciplinaritatea încearcă să creeze 
condiţiile dialogului. Dialogul nu există încă, într-adevăr. 
Toleranţa nu există încă, aveţi foarte mare dreptate. In 
sensul acesta, e o muncă imensă, trebuie să fim realişti. 
Fără această toleranţă, după umila mea părere, specia 
noastră va dispărea, va fi imposibil să stăvilim ceea ce noi 
numim „războiul civilizaţiilor”, „războiul religiilor”. E o 
situaţie explozivă, în fond. 

O. Ş.: Ne paşte acest pericol f 

B. N.: Pentru mine, este o evidenţă absolută, o spun 
ca om de ştiinţă, ca fizician. Pe acest pământ, sunt 
acumulate arme nucleare care pot să distrugă de 40 de ori 
planeta. Nu doar o singură dată. Ajung câţiva nebuni, 
câţiva despoţi (politici sau nu, religioşi sau nu) ca să 


distrugă planeta... In numele binelui, întotdeauna 
distrugerea s-a făcut în numele binelui. 
Transdisciplinaritatea vizează dialogul pentru 
supravieţuire. 


O. Ş.: Aveţi o excelentă sintagmă despre prostie. 
Spuneţi aşa: „Totul îşi are locul în lumea asta - Binele şi 
răul, Omul şi Natura, Dumnezeu şi Diavolul, legea şi 
accidentul. Prostia n-are niciun loc, fiindcă este tocmai 
confuzia lucrurilor. Ce Ce facem cu prostia, cum procedăm 


f 

B. N.: Citaţi din Teoreme poetice şi e o mare bucurie 
pentru mine, atunci când vorbim despre regăsire şi 
reîntoarcere acasă, să reamintesc că anul trecut, la Târgul 
de carte Gaudeamus, s-a lansat o ediţie bibliofilă 
extraordinară, făcută de Mircia Dumitrescu. Este o carte 
care înseamnă totul, un obiect viu, minunat, creat de un 
artist genial. In Teoreme poetice, prostia e un capitol 
esenţial. 

O. Ş.: De ce? 

L 

B. N.: Prostia este un fel de accident metafizic haotic, 
care este foarte greu de extirpat, cu toată evoluţia 
omenirii, cu toată evoluţia binelui. După umila mea părere, 
omul nu este o fiinţă finită, terminată. Este terminată 
biologic, dar nu s-a împlinit cultural. În această evoluţie, 
prostia, care înseamnă, pentru mine, confuzia nivelurilor 
de realitate, este împărţită de toată lumea, oricare ar fi 
dezvoltarea economică, spirituală. La nivel individual, 
prostia ar însemna, acum când vorbim, dacă nu v-aş vedea, 
dacă nu v-aş auzi, dacă nu v-aş situa prin ceea ce scrieţi. 
Prostia ar trebuie să-i preocupe pe oamenii politici. Prostia 
este o neaşezare, o neacceptare a celuilalt şi o neacceptare 
a propriului nostru loc. După mulţi ani de existenţă, ajung 
la concluzia simplă că lucrul cel mai greu în viaţă este să-ţi 
găseşti locul. Am petrecut mulţi ani să-mi găsesc locul. 
Locul în sine, nu neapărat locul în societate. Locul în 
societate ţi-l găseşti repede, dar, deseori, nu este locul tău. 
Locul în societate este o făcătură, o imagine, o deformare 
a propriei fiinţe. 

Uneori, locul social coincide cu locul interior, dar 
sunt numeroase cazuri când locul exterior nu se regăseşte 
în locul interior, în artă, în muzică, în poezie. 

O. Ş.: Ce înseamnă când. Îţi găseşti locul interior f 


B. N.: Pentru mine, găsirea locului este un proces 
cosmic. Fiinţa umană se situează într-un ansamblu, nu este 
disparat, nu este localizat în Bucureşti, România, Europa. 
Este o dimensiune cosmică, trebuie să mă situez faţă de 
mine, faţă de ceilalţi, faţă de cultura mea, faţă de culturile 
pe care le-am întâlnit în viaţa mea, faţă de ştiinţă, faţă de 
filosofie. 

O. Ş.: Sunteţi într-un loc, vă simţiţi într-un loc, vă 
simţiţi al unui loc f 

B. N.: Pot să spun, cam târziu, că sunt într-un loc. 
Asta, poate, şi graţie unui lucru personal, pe care nu pot 
să-l evoc prea mult. E vorba de căsătoria mea recentă, de 
acum doi ani, cu Anne. Această căsătorie mi-a dat gustul 
nu doar al locului interior, dar şi al vieţii exterioare. 

O. Ş.: De ce să nu vorbim despre căsătoria 
dumneavoastră? Dacă e atât de importantă pentru locul 
dumneavoastră, de ce să n-o evocăm? 

B. N.: Cred foarte mult în noţiunea de întrupare. 
Vreau să spun că lucrurile mari, complicate, se întrupează 
foarte simplu, printr-o întâlnire, o dragoste, o prietenie. Eu 
situez prietenia dincolo de dragoste, e faza supremă a 
relaţiilor omeneşti. Aceste evenimente pot crea 
oportunităţi, dar trebuie să le vezi. De asemenea, este 
extrem de importantă o cale spirituală. Fără o cale 
spirituală este imposibil să poţi să-ţi găseşti locul. Trebuie 
să-ţi conciliezi natura animală şi natură divină, ca să-ţi 
găseşti locul. 

O. Ş.: Anne v-a ajutat să vă găsiţi locul f 

B. N.: Da, enorm. Anne mi-a adus o prospeţime a 
privirii faţă de lume. Până la întâlnirea cu Anne, cam 
dispreţuiam lumea, în sensul că mi se părea săracă, faţă de 
lumea mea interioară. Eram omul cărţilor, omul gândirii, 
omul creaţiei şi, în acelaşi timp, simţeam această dorinţă 
de a fi în relaţie cu exteriorul. În mod paradoxal, nu 


reîntoarcerea în România, nu această solicitare să fiu 
prezent la dezbateri în multe ţări ale lumii - acum mă 
întorc din Costa Rica, unde am fost primit ca un rege -, ci 
această întâlnire cu Anne mi-a dat locul. Trebuie să spun 
că soţia mea este psihanalistă, deci are un anume exerciţiu 
al toleranţei faţă de celălalt, cel care suferă. În sensul 
acesta, soţia mea m-a învăţat să privesc o suferinţă, care 
mie mi se părea, deseori, inutilă, ca pe un fapt pe care 
trebuie să-l acceptăm, să-l integrăm şi să-l transformăm. 

O. Ş.: Revenind la prostie, aş vrea să spun că, în 
concepţia dumneavoastră, Lucifer este mai degrabă prost 
decât diavolesc. 

B. N.: Reiau o idee a lui Jakob Bohme, care a fost una 
dintre figurile mele tutelare. Böhme spune că Lucifer era 
fiul iubit al lui Dumnezeu. Era purtătorul luminii. Când s-a 
transformat în Diavol, în Satana? În momentul când şi-a 
întors capul spre sursa magică a realităţii, în momentul în 
care a încercat să acapareze un lucru care nu era al lui. 
Sursa magică a realităţii era a Tatălui său, a celui care l-a 
creat. Acest gest fatal al întoarcerii capului se regăseşte şi 
în mitul lui Orfeu. E un mit extrem de profund, care spune 
că este un loc care nu trebuie atins niciodată, un loc al 
misterului. Când începi să raţionalizezi acest mister, devii 
Satana. E la Lucifer un orgoliu nemăsurat, o confuzie între 
locul lui şi locul sursei magice a realităţii. Asta e prostia lui 
Lucifer. 

O. Ş.: La Curtea Veche Publishing, coordonaţi 
colecţia „Ştiinţă şi religie”. Se pot reconcilia religia şi 
ştiinţa? 

B. N.: Trebuie să se reconcilieze. În fond, despărţirea 
dintre ştiinţă şi religie, care a avut loc în Renaştere, a fost 
relativ artificială. Ştiinţa a vrut să aibă autonomie. Această 
autonomie avea un preţ: ruptura. Această ruptură a 
persistat până în secolul XX, când a apărut revoluţia 


cuantică. 

O. Ş.: De ce este o ruptură artificială? 

B. N.: Ştiinţa este integrată în căutarea sensului lumii 
şi este imposibil de separat de religie. Sigur, este distinctă, 
are alte mijloace, altă metodologic, dar dialogul dintre 
ştiinţă şi religie este natural. Dialogul părea absurd până 
acum 20 de ani, în ţările din Occident era aproape de 
neconceput acest dialog. In ultimii 15 ani, dialogul a 
început în mod timid, am contribuit şi eu prin cărţile mele 
publicate în Franţa şi prin anume activităţi pe care le-am 
avut la Fundaţia Templeton, în Statele Unite, unde am fost 
cooptat într-o reţea care se numea „ştiinţă şi căutare 
spirituală”. 

O. Ş.: Este posibil acest dialog? 

B. N.: Da, e un dialog natural în căutarea unui nou 
sistem de valori, adaptat acestor pariuri extraordinare ale 
societăţii contemporane. 

O. Ş.: Ce le leagăf Terţul tainic inclus? 

B. N.: Aţi pus punctul pe i. lerţul tainic ascuns, 
despre care vorbesc în cărţile mele, este terţul mediator 
între subiect şi obiect. In toată metafizica modernă, noi am 
învăţat că subiectul şi obiectul sunt cu totul separate. 
Revoluţia cuantică şi fondatorii, Werner Heisenberg, 
Wolfgang Pauli, Niels Bohr, au adus această idee 
extraordinară că există un terţ, între subiect şi obiect, care 
nu se poate reduce nici la obiect, nici la subiect. Eu am 
formalizat acest lucru în cărţile mele: există un ter 
mediator care este sursa realităţii şi a realului, nu este 
Dumnezeu, este o putere a lui Dumnezeu, dacă vrem să ne 
exprimăm în termeni teologici. Dacă nu se poate reduce 
nici la subiect, nici la obiect, el este împărtăşit de toate 
culturile lumii, care caută unicitatea. Această dorinţă sau 
iluzie de absolut este legată de acest terţ tainic inclus. 

O. Ş.: Vă aduc cu picioarele pe pământ: realitatea, cel 


puţin cea pe care o observăm în România, arată că cele 
două realităţi sunt separate. Oamenii de litere ştiu prea 
puţin din matematică, fizică, chimie, iar oamenii de ştiinţă 
ştiu prea puţin despre un scriitor. E adevărat că dinspre 
ştiinţă pare să fie un interes mai mare către literatură 
decât invers. Existând aceste separări, acest dezinteres, 
cum ar trebui să comunice un om de ştiinţă cu un literat? 
Care ar fi puntea? Există asemenea punți? 

B. N.: Bineînţeles, dar nu se poate găsi în orice 
magazin sau supermarket. Este vorba despre o 
metodologie a dialogului. În ultimii 20 de ani, m-am 
consacrat acestei metodologii a dialogului între toate 
domeniile cunoaşterii, printre care ştiinţă şi religie, ştiinţă 
şi artă, ştiinţă şi poezie. În ce sens? Prin identificarea 
diferitelor niveluri de realitate, între obiect şi subiect, şi 
circulaţia care se stabileşte printr-o nouă logică la care 
compatriotul nostru, Stephane Lupasco, a avut o mare 
contribuţie, logica terţului inclus. Prin această metodologie 
se poate elabora nu o cunoaştere enciclopedică, un 
conglomerat al cunoaşterii, ci se stabilesc punti, legături. 

O. Ş.: Vă spun din capul locului că mi-aş dori să 
înţeleg mai multă matematică, mai multă fizică. Pentru 
mine a fost uimitor să citesc că aţi fost olimpic atât la 
matematică, cât şi la literatură, când eraţi în liceu. Am 
căutat şi alte exemple, în România, în ultimii 20 de ani. N- 
am găsit. 

B. N.: Vor mai apărea. Nu cred că sunt un caz unic. 
Vă spun un lucru din experienţă personală: lucrez în 
transdisciplinaritate din anii '80. Receptarea cea mai 
entuziastă, cea mai directă, cea mai substanţială vine din 
partea poeţilor, a psihanaliştilor, nu a celor din ştiinţele 
exacte. Lucrul este oarecum inversat, cei din ştiinţele 
exacte au mai multe obstacole în stabilirea legăturilor. Ca 
să vă liniştesc: nu trebuie să ştiţi matematică, nu trebuie 


să ştiţi fizică pentru a înţelege ceea ce vorbim în 
transdisciplinaritate despre legile naturii, despre revoluţia 
cuantică. Aceste legături se stabilesc la frontieră, iar acolo 
importante nu sunt detaliile şi tehnologiile. În fizică eu nu 
ştiu tehnica altor domenii ale fizicii, sunt specializat doar 
în fizica particulelor elementare. Nu e vorba să ştii 
matematică şi fizică, e vorba să înţelegi legile generale. 

O. Ş.: Cred că aveţi un mare merit prin deschiderea 
transdisciplinarităţii către pedagogie, prin construcţia unei 
pedagogii a transdisciplinarităţii. Vă simţiţi un pionier, un 
deschizător de drumuri f 

B. N.: Eu am afirmat deseori că fizica cuantică poate 
fi învățată la şcoala elementară. În fond, intuiţia este un 
mediator extraordinar al înţelegerii. Nu ştiu dacă sunt un 
pionier. Ceea ce ştiu sigur este că am un companion 
extraordinar în România - Solomon Mărcuş, care este un 
membru marcant al Centrului Internaţional de Cercetări şi 
Studii Transdisciplinare, pe care l-am înfiinţat la Paris. 
Solomon Mărcuş este foarte activ în acest domeniu, a 
participat la primul Congres Mondial al 
Transdisciplinarităţii. 

O. Ş.: Poţi să cobori cu transdisciplinaritatea la copii 
de vârste fragede, la liceeni? 

B. N.: Bineînţeles. S-au făcut experienţe în mai multe 
ţări ale lumii, în Canada, în Brazilia, în România. Am fost 
surprins să descopăr la Arad, la Liceul „Moise Nicoară”, 
experienţe extraordinare din punct de vedere 
transdisciplinar. Rezultatul a fost spectaculos: s-a 
înregistrat un progres în diverse discipline, graţie 
înţelegerii transdisciplinarităţii. Problema educaţiei a fost 
prima preocupare transdisciplinară. 

O. Ş.: Care este rezultatul din punct de vedere al 
transdisciplinarităţii? Care este câştigul pentru un tânăr? 

B. N.: Principalul câştig este flexibilitatea interioară. 


Suntem într-o societate în care şomajul pândeşte la fiecare 
pas (vorbesc de toate ţările, nu doar de România), în care 
schimbarea unei meserii va fi o necesitate absolută. Vă dau 
un exemplu de metodă care este foarte utilă: pentru un 
copil, basmele sunt extrem de naturale. „Realitatea” din 
basme este acceptată de copii, este asimilată. Copiii au în 
ei acest simţ al contradictoriului, negru-alb, Harap Alb, 
trăiesc povestea că pe o realitate în care se simt integrati. 
După aceea, la liceu, dar mai ales la universitate, toate 
lucrurile acestea sunt eliminate. Ce e grav este sclerozarea 
în anumite forme ale gândirii, care e peste tot, că eşti poet, 
că eşti artist, că eşti om de ştiinţă. Din această cauză, e 
mai greu de lucrat cu adulţii decât cu copiii. 

O. Ş.: Colecţia pe care o coordonaţi la Curtea Veche 
Publishing, „Ştiinţă şi Religie”, a fost o punte între ştiinţă 
şi religie? 

B. N.: Este o punte. Lucrez de peste 10 ani în 
România în acest domeniu, în reţeaua Templeton. Am adus 
în ţară peste 1.000.000 de euro, numai în ultimii trei ani, s- 
au făcut cursuri, colocvii, s-au înfiinţat catedre, au apărut 
publicaţii. Ca principiu general: s-a învăţat şi s-a practicat 
această metodologie a dialogului. Axa acestor preocupări, 
suportul bibliografic, este tocmai această colecţie „Ştiinţă 
şi Religie”. Am publicat 36 de cărţi, în doi ani; mai sunt în 
curs de publicare 23 de cărţi. Vom avea 59 de cărţi, în trei 
ani. Este un miracol. 

O. Ş.: Cum a fost posibil miracolul? 

B. N.: Am avut bani - aceasta a fost posibilitatea 
practică. Dar n-a fost suficient. Am ales o editură în care 
contactul uman să fie posibil şi am găsit Curtea Veche 
Publishing. Colaborarea este exemplară, e un parteneriat, 
Curtea Veche Publishing pune şi ea bani în realizarea 
colecţiei. 

O. Ş.: Care a fost impactul? 


B. N.: Este o colecţie pentru cercetători, pentru 
studenţi, pentru masteranzi şi doctoranzi, suntem citați în 
teze de doctorat, în articole, se discută la colocvii despre 
aceste volume. 

O. Ş.: Aveţi ecouri şi dinspre teologi? 

B. N.: Depinde care teologi şi depinde care facultate 
de teologie. Dacă spuneţi Facultatea de Teologie Ortodoxă 
din Bucureşti, impactul este aproape zero, dacă spuneţi 
Facultatea de Teologie Ortodoxă din Cluj, impactul este 
enorm. Mă întrebaţi şi sunteţi curios ce teologi rezonează 
cu colecţia noastră „Ştiinţă şi Religie”? Sunt teologi 
ortodocşi tineri, deschişi la minte, care au dorinţa acestei 
deschideri. Noi publicăm cărţi care nu vin doar din 
orizontul ortodox, ci şi din orizontul catolic, iudaic. 
Impactul este mare asupra studenţilor. Obstacolul, la nivel 
ortodox, vine din partea unor cercuri pe care nu ezit să le 
numesc fundamentaliste, există şi în România. 

O.  Ş.: Cum se manifestă aceste cercuri 
fundamentaliste? 

B. N.: Sunt încremeniţi în texte, în scripturi, de la 
litera scripturilor nu se abat niciodată, dar sensul nu-l 
discută niciodată. Sensul îl discută doar prin citate sau 
printr-o limbă de lemn. Impotriva noastră s-a publicat şi o 
carte, de fapt o prefaţă. Ce s-a întâmplat? Există o carte, 
pe care doream eu să o public, se intitulează Repere 
patristice în dialogul dintre teologie şi ştiinţă. Au lucrat 
mai multe colective, de la Bucureşti, Cluj, Ploieşti, am avut 
două contribuţii din Paris. Au lucrat doi ani sub 
conducerea noastră. Unii autori, influenţaţi probabil, au 
considerat că unul dintre textele incluse în această carte 
foloseşte prea mult transdisciplinaritatea. Aşa că şi-au 
retras cartea, Repere patristice în dialogul dintre teologie 
şi ştiinţă, de la Curtea Veche Publishing, şi au publicat-o la 
Editura Basilica a Patriarhiei Române. lar în prefaţă, 


autorii, coordonaţi de Adrian Lemeni, au spus că 
transdisciplinaritatea nu este conformă cu ortodoxia, că 
relativizează ortodoxia. Prefaţa a fost o replică-manifest 
împotriva transdisciplinarităţii, cu argumente false şi 
copilăreşti. Textele care au rămas pe dinaţară au format o 
altă carte, Realitatea  transdisciplinarăo fuziune de 
orizonturi ale teologiei, ştiinţei şi filosofici, pe care am 
lansat-o sâmbătă, 13 martie, la Institutul Cultural Român, 
împreună cu autorii: Gabriel Memelis, Adrian Iosif şi Dan 
Răileanu. 

O. Ş.: Vă vedeţi de drum şi de colecţie, prin urmare. 
Aţi susţinut şi o conferinţă la Institutul Francez, cu titlul 
qu'est-ce que la réalité? Care e ideea principală a 
conferinţei? 

B. N.: E un ciclu de conferinţe cu acest titlu, 
inaugurat prin expunerea susţinută de mine. Ciclul acesta 
de conferinţe a fost iniţiat de domnii Michel Farine, ataşat 
pentru cooperarea academică şi ştiinţifică al Ambasadei 
Franţei, şi de Denis Soriot, consilier ştiinţific şi director al 
Institutului Francez din Bucureşti. Ideea de bază a fost că, 
dacă trăim şi acţionăm, avem în noi o anumită viziune a 
realităţii. Dacă n-am avea această idee a realităţii, ne-am 
sinucide. Cuvântul realitate este extrem de ambiguu. 
Fiecare locuitor al Pământului are o altă viziune despre ce 
înseamnă realitatea. Eu am publicat la Editura Junimea o 
carte intitulată Ce este realitatea o punere în ordine a 
conceptului de realitate. Wolfgang Pauli spunea în anii '50 
ai secolului XX că va fi nevoie de elaborarea unei noi 
viziuni a realităţii, în conformitate cu ştiinţa modernă. 

O. Ş.: Ultima întrebare: ştiu că povestiţi şi nu 
povestiţi despre 19 noiembrie 1989, acea iluminare, acea 
epifanie pe care aţi trăit-o lângă Notredame, la Paris. 
Poate fi legată acea dată de tot ce s-a întâmplat mai 
departe cu dumneavoastră? 


B. N.: Vă mulţumesc că încheiaţi cu această 
întrebare. Este momentul central din fiinţa mea. E o 
experienţă personală foarte greu de pus în cuvinte. Ca om 
de ştiinţă ştiu să disting ceea ce este delir de ceea ce este 
realitate. Ce a fost? Apariţia unui martor. Nu-l numesc 
înger sau altfel. E un martor care mi-a spus unele lucruri. 
Poate că eram eu însumi care îmi vorbeam mie însumi. 
Acea întâlnire a fost legată de anumite schimbări de 
percepţie a luminii, a culorilor. A fost o experienţă pe care 
n-am regăsit-o niciodată, dar fundamentală. E legată de 
cealaltă întrebare a dumneavoastră: cred că 19 noiembrie 
1989 m-a ajutat să-mi găsesc locul. Acea întâlnire îmi 
ghidează paşii şi astăzi. Dacă vorbesc în ultimele mele 
lucrări de Dumnezeul cel Viu este şi pentru acea 
experienţă fundamentală, care m-a intrigat, am regăsit-o şi 
la alţii. De pildă, la Rene Daumal, un mare poet francez, 
ignorat în România. S-a publicat de curând Muntele 
Analog, la Editura Niculescu, cu o prefaţă a mea. Rene 
Daumal a avut o experienţă de acest gen, pe care o 
povesteşte şi care a rămas în centrul existenţei lui. Cred că 
mulţi mistici, mulţi sfinţi, mulţi creatori vorbesc de această 
experienţă. 

O. Ş.: V-a ghidat acea întâlnire f 

B.N.: Total. 

O. Ş.: Vă ghidează şi astăzi? 

B. N.: Exact în momentul în care vorbim. 

O. Ş.: Nu v-a copleşit? Pot fi întâlniri de acest gen 
care să-i ducă pe oameni într-o ataraxie, într-o 
noncombativitate. 

B. N.: A fost un mesaj de tipul: „Apucă-te, Basarab, 
de lucru”. Şi primul fapt pe care l-am scos la iveală a fost 
volumul Teoreme poetice. Acestea - de cine, cum, nu ştiu 
cum s-a întâmplat - mi-au fost dictate. 

Niciodată nu am regretat plecarea din România. De 


altfel, am plecat eu într-adevăr din România? 

Interviu acordat Emanuelei Ilie (2008)”. 

Emanuela Ilie: Dacă viaţa dvs. Profesională 
înregistrează o serie indubitabilă de reuşite, la fel se poate 
spune şi despre viaţa dvs. Personală? Aţi regretat 
vreodată, spre exemplu, plecarea din România? 

Basarab Nicolescu: Niciodată nu am regretat 
plecarea din România. De altfel, am plecat eu într-adevăr 
din România? Ea a rămas înscrisă în celulele mele. O 
pasiune mistuitoare care, ciudat, este mai bine trăită la 
distanţă. Mai ales când punctul de ancorare este Parisul, 
oraş cosmopolit, al străinilor. Distanţa între „România 
reală” şi „România ideală” este încă atât de mare... 

Viaţa mea personală a avut, desigur, ca la oricine, 
obstacolele ei redutabile şi aspectele ei tragice. Dar, ceea 
ce m-a ghidat întotdeauna a fost dorinţa de a transforma 
propria mea viaţă într-o operă estetică. Viaţa se opune cu 
vigoare unui asemenea proiect. Dar obstacolele şi chiar 
tragediile m-au ajutat să realizez acest proiect crucial al 
vieţii mele. 

E. I.: Vă consideraţi un scriitor francez de origine 
română sau un scriitor român de limbă franceză? 

B. N.: Niciuna, nici alta. Sunt un scriitor european de 
limbă română, franceză şi engleză. Opinia că nu este 
scriitor 

„Emanuela Ilie, Basarab Nicolescu - eseu 
monografic, Timpul, Iaşi, 2008, pp. 97 - 98; a doua ediție 
la Curtea Veche Publishing, 2009, Bucureşti. 

român cel care scrie în altă limbă decât limba 
română mi se pare simplistă şi chiar periculoasă. O astfel 
de opinie a fost susținută, de exemplu, de Virgil Ierunca. 
Ar trebui, oare, să excludem din cultura română opera în 
limba franceză a lui Gherasim Luca sau cea a lui Cioran? 
Desigur, o cultură este indiscutabil asociată unei limbi 


specifice. Dar o cultură demnă de acest nume are şi o 
dimensiune universală. Această dimensiune universală a 
unei culturi se revelează şi prin operele în alte limbi decât 
cea a naşterii într-un loc determinat. Se poate oare 
înţelege pe deplin opera în limba franceză a lui Gherasim 
Luca sau cea a lui Cioran fără considerarea dimensiunii 
româneşti a fiinţei? Dimensiunea universală şi 
dimensiunea românească a fiinţei nu pot fi separate - ele 
sunt interconectate. Secretul este că spiritualitatea nu are 
o limbă specifică. Ea se traduce prin extrem de numeroase 
limbi şi idiomuri ale pământului, dar rămâne, în felul ei, 
unică. Aşa cum Dumnezeu nu este captivul unei religii sau 
al alteia. 

Sunt un om al cărţii 

Interviu acordat Cristinei Hermeziu (2007)”. 

Cristina Hermeziu: Câte limbi ştiţi, d-le Basarab 
Nicolescu? 

Basarab Nicolescu: Puține: româna, engleza, 
franceza. Când eram copil vorbeam bine greceşte şi 
turceşte. Mama mea este grecoaică. În perioada în care 
tata a fost prizonier, în Uniunea Sovietică, între 1942 şi 
1948, acasă vorbeam mult greceşte şi turceşte, mai puţin 
româneşte. Dar acum le-am uitat. Deci ştiu puţine limbi. 
Dar mai vorbesc şi... matematica! 

C. H.: Ce credeţi că aţi moştenit de la mama, 
grecoaica Anghelichi Anastasiadis f 

B. N.: Imaginaţia şi sensibilitatea. E o trăsătură a 
celor obişnuiţi cu marea, cu oceanul. De la români cred că 
am luat persistenţa, dorinţa de a construi. Numele meu 
înseamnă de altfel „constructor”, „fondator”. Haşdeu a 
găsit etimologia numelui. Vine din limba cumană. De acolo 
se trag numele domnitorilor români, Basarabii. 

C. H.: Ce fel de copilărie aţi avut? 

B. N.: O copilărie foarte studioasă. Bunicii mei, şi din 


partea mamei şi din partea tatălui, m-au învăţat să citesc 

* „Chiar dormind sub podurile Parisului, tot aş fi 
rămas în Franţa”, Suplimentul de cultură, laşi, nr. 122, 7 - 
13 aprilie 2007, pp. 8 - 9; republicat în trei părţi sub titlul 
„Interviu cu acad. Basarab Nicolescu” în Ştiinţă şi tehnică, 
Bucureşti, nr. 4, aprilie 2007, pp. 53 - 55, nr. 5, mai 2007, 
pp. 69 - 70 şi nr. 6, iunie 2007, pp. 72 - 73. 

devreme. Devoram cărţile din jurul meu de la patru 
ani. Am avut o copilărie modestă, erau vremuri de sărăcie. 
M-am născut în 1942. E adevărat că bunicul meu grec era 
un om bogat dar, cum a pierdut totul în momentul 
instaurării regimului totalitar, am avut o viaţă dificilă pe 
plan material, dar extrem de bogată pe plan spiritual, 
sentimental, intelectual. 

C. H.: Erau cărţi în casa părinţilor? 

B. N.: Sunt două surse ale cărţilor. Aveam cred şase 
ani, îmi petreceam vacanţele la bunicii din partea tatălui în 
satul care se numeşte Păcureţi. E un sat din judeţul 
Prahova unde se spune că s-a descoperit pentru prima dată 
petrolul, de aceea se numeşte Păcureţi. Bunicii aveau o 
fermă imensă, cu multe clădiri, grajduri, livadă, un loc 
minunat. Era o singură încăpere, la primul etaj, în care 
bunica mea îmi spunea că e interzis să merg. Mirosea 
foarte frumos în acel loc, acolo era o crescătorie de viermi 
de mătase. Cum de mic nu mi-au plăcut lucrurile interzise, 
am intrat bineînţeles în acea cameră: spre surpriza mea, 
am găsit una dintre cele mai extraordinare biblioteci pe 
care le-am văzut în viaţa mea. Erau acolo cărţi, 
manuscrise, letopiseţe din Evul Mediu românesc, monede 
de aur. A fost şocul care probabil a determinat pasiunea 
pentru cărţi. Sunt un om al cărţii. Era biblioteca 
străbunicului meu, Andrei Nicolescu-Păcureţi, care a fost 
învăţător de modă veche: un învăţat, membru al primului 
Senat al României întregite. În 1906 a primit un premiu al 


Academiei Române pentru monografia satului Păcureţi. 

C. H.: Ce s-a întâmplat cu acea bibliotecă fabuloasă? 

B. N.: Din fericire lucrurile au fost salvate, sunt acum 
la muzeul din Ploieşti. O parte le-am păstrat eu. La casa 
părinţilor din Ploieşti erau mai mult romane, şi pe acestea 
le-am devorat, dar adevărata sursă a uimirii şi a fascinaţiei 
mele în faţa cărţilor, de la Păcureţi se trage. 

C. H.: Cum v-aţi descoperit pasiunea pentru 
matematică? 

B. N.: A fost simultană cu iubirea pentru carte. Dar 
am avut o şansă. Am fost la unul dintre cele mai bune licee 
cu tradiţie din ţară, „lon Luca Caragiale” din Ploieşti. În 
jurul anilor 1956 - 1960 s-a petrecut acolo un fel de 
miracol: erau profesori de neimaginat astăzi. Nu predau 
doar lecţiile, erau şi învăţători de viaţă. Unul dintre ei, cel 
care mi-a fost cel mai apropiat, a fost profesorul de 
matematică Ion Grigore. A devenit apoi prolesor emerit, el 
avea şi talent de cercetător. Şi-a sacrificat însă lalentul de 
cercetător pentru a-i învăţa matematică pe copii. El a fost 
mentorul meu în adolescenţă. Mă bucur că anul acesta, în 
octombrie, vom celebra la Ploieşti centenarul naşterii sale. 
Prin el mi-am descoperit fascinația pentru matematică, 
aceasta rămânând prima mea pasiune, şi care se îmbină cu 
pasiunea pentru literatură şi pentru filosofie. Într-un fel, 
m-am născut în altă epocă decât ar fi trebuit, am o 
structură de om al Renaşterii în sensul multitudinii 
domeniilor de abordare. Dar nu e vorba de enciclopedism, 
ci de legăturile dintre diversele domenii. 

C. H.: Cum v-aţi decis ce carieră să urmaţi dintre 
atâtea posibilităţi? 

B. N.: A fost un fel de dramă. Aveam prostul obicei să 
câştig în acelaşi timp olimpiadele naţionale de literatură şi 
de matematică. Ce puteam alege pentru universitate? Să 
devin critic literar mi se părea de negândit, pe atunci se 


promova doar literatura realist-socialistă. Filosofia era 
iarăşi de negândit, cu materialismul dialectic. Matematica 
mi se părea prea îndepărtată de viaţă, de natură, deci am 
ales fizica, un termen de conciliere între aceste domenii. 
Sunt foarte mulţumit de alegerea mea pentru că mi-a 
permis să  concretizez activitatea mea în domeniul 
transdisciplinarităţii, domeniul legăturilor dintre diverse 
discipline ale cunoaşterii. 

În mod deliberat, lucrez încă mult în domeniul fizicii 
particulelor elementare, dar în acelaşi timp consacru o 
bună parte din timpul meu transdisciplinarităţii. E ceea ce 
Eliade numea iniţierea prin cultură. Eu cred în iniţierea 
prin cultură, în ciuda a ceea ce se întâmplă peste tot în 
lume, în România, în Europa sau în Statele Unite: o 
mişcare inversă faţă de această iniţiere prin cultură. 

C. H.: Aţi părăsit ţara în 1968. Cum arăta Franţa de 
atunci? 

B. N.: Am plecat în 1968 cu o bursă a guvernului 
francez, am aşteptat timp de doi ani să mi se acorde viză 
de plecare. În afară de obstacolele legate de familia mea, 
atunci s-a petrecut şi invadarea Cehoslovaciei, ceea ce a 
însemnat o nouă amânare. Dar orice s-ar fi întâmplat, eu 
eram hotărât să plec. Paradoxal, pentru că în 1968 era o 
perioadă de oarecare liberalizare în România, o fărâmă de 
democraţie care părea să se formeze. Cariera mea părea 
trasată, eram deja din 1965 asistent la Universitatea din 
Bucureşti, la Facultatea de Fizică. 

C. H.: De ce voiaţi să plecaţi cu orice preţ? 

B. N.: E foarte simplu şi foarte complicat în acelaşi 
timp. Nu voiam să-mi pierd sufletul. Eram conştient că 
dacă rămâneam era o obligaţie profesională să mint, ca să 
pot merge înainte. Asta mi se părea de negândit, prin 
structura mea interioară. Şi am sacrificat totul ca să plec. 
Ştiam dinaintea plecării că voi rămâne acolo, orice s-ar 


întâmpla, chiar dormind sub podurile Parisului, sau fără 
niciun fel de slujbă, tot aş fi rămas. 

C. H.: Aţi dormit sub podurile Parisului? 

B. N.: N-a fost cazul, dar am trăit doi ani cu o bursă 
infimă a guvernului francez, pentru că ea ar fi trebuit 
dublată de una a guvernului român. Înainte de plecare mi 
s-a spus: „Nu vă putem da suplimentul. Mai plecaţi?” 
„Sigur că plec”. Doi ani mi-am drămuit banii pentru fiecare 
masă, mi-am economisit fiecare bilet de metrou. Apoi am 
obţinut o bursă a Comisariatului pentru Energie Atomică, 
după care am intrat la CNRS (Centrul Naţional de 
Cercetări Ştiinţifice) şi s-a deschis o altă perspectivă, de 
viaţă materială mai relaxată. 

C. H.: V-a dezamăgit Franţa? 

B. N.: Pentru intelectualul român Franţa era, pe 
atunci, un mit. Înainte să plec cunoşteam limba, cultura, 
muzica franceză, eram îmbibat de spiritul francez. Parisul 
a fost conform cu ceea ce-mi imaginam. Am fost oarecum 
decepţionat însă să descopăr că în Franţa sunt oameni ca 
peste tot, ca şi în România. E adevărat, trăiau mult mai 
bine decât românii pe atunci. Dar atât. Ca structură 
mintală, ca structură psihologică, şi poate aici latinitatea 
este extrem de importantă, francezii erau decepţionam de 
asemănători românilor. Am înţeles mai târziu decepţia 
mea: francezii n-aveau nevoie să facă în fiecare zi 
revoluţie, ei au făcut-o demult, la 1789. De altfel, alt 
mentor al meu, marele lingvist Alexandru Rosetti, care a 
garantat pentru mine ca să pot ieşi din ţară, îmi spunea: 
„când noi ne băteam cu turcii, francezii făceau bijuterii”. 
Am înţeles după aceea că francezul mediu are un stil de 
viaţă care pare mic-burghez pentru că se concentrează pe 
calitatea vieţii de fiecare zi. În Franţa m-am simţit ca 
acasă. N-am avut niciun fel de dificultate de adaptare. 

C. H.: Aşadar, n-aţi trăit o dramă a exilului? 


B. N.: Am trăit o dramă interioară: ştiam că nu mă voi 
putea întoarce niciodată în ţară. Părinţii erau acolo, i-am 
cumpărat, i-am adus aici în 1986. Era un drum fără 
întoarcere pe atunci. E foarte greu pentru tineri să 
înţeleagă astăzi care era structura psihologică a exilatului 
fără întoarcere. Am început să am noaptea coşmaruri, 
credeam că numai eu am şi apoi mulţi prieteni mi-au spus 
că trăiau acelaşi coşmar: se imaginau întorşi în ţară şi nu 
mai puteau ieşi de acolo. E un coşmar ieri bil. L-am trăit 
ani de zile. 

C. H.: Cum aţi trăit faptul că vi s-a luat cetăţenia 
româna: 

B. N.: Nu mi s-a luat, am dat-o. Am renunţat la ea 
plătind 

Nu mi s-a luat, în sensul abandonării republicii, a fost 
o proi e dură de renunțare: mai întâi am demisionat ca 
asistent de îi universitate, după aceea am renunţat la 
cetăţenia română, am plătit pentru asta. Bineînţeles, 
imediat apartamentul părinţilor mei a fost confiscat în mod 
abuziv şi vândut, nici acum când merg la Bucureşti nu am 
un loc al meu unde să stau. Am renunţat la cetăţenia 
română pentru că părinţii mei să poată veni la mine, dar 
am redobândit-o în 1999. 

C. H.: Sunteţi un om al cuvântului, al cărţii, al 
culturilor şi al legăturilor dintre culturi. Cum vă regăsiţi în 
lumea de astăzi când războiul dintre culturi pare să ducă 
adeseori la drame? g 

B. N.: Aceasta este una dintre ideile mele cheie: Intr- 
o perioadă de criză, morală, intelectuală, spirituală, multe 
lucruri se pot face. Deci e o perioadă bună! Eu am trăit 
multe perioade în viața mea: printre ele, Războiul Rece, 
când ne imaginăm că în România comunismul e instalat 
pentru o mie de ani. Acum România intră în Europa şieo 
mare minune. Trăim o perioadă de transformare. Ne-am 


imaginat un pic naiv şi romantic că revoluţia informaticii, 
evoluţia internetului, căderea neaşteptată a imperiului 
sovietic vor duce către construcţia unei civilizaţii noi, 
echilibrate, înțelepte, fără agresiuni, fără violenţă. În mod 
foarte ciudat, s-a petrecut exact invers: Începând cu 11 
septembrie 2001, un eveniment important a avut loc nu 
doar pe plan istoric, ci şi pe plan simbolic, civilizaţia veche 
e în curs de a muri. E un semn. A muri înseamnă şi a se 
regenera, e viziunea optimistă pe care o păstrez. Dar 
suntem într-o perioadă de poli-eriză (cum spune Edgar 
Morin), în care construcţia are locul ei: În acest sens, îmi 
consacru o parte din eforturile mele, prin conferinţe, prin 
cărţi, prin acţiuni globale, nu doar la nivelul Franţei sau al 
României, demersului de trezire a conştiinţelor la această 
necesitate a unei civilizaţii conforme cu demnitatea 
umană: fără violenţă, fără război, fără aceste ciudate 
extremisme de tot felul. Extremismele ideologice s-au 
prăbuşit, ideologia comunistă sau nazistă nu mai are nicio 
şansă, dar a venit altceva: fenomenul terorismului, 
fenomenul etnic de luptă pe viaţă şi pe moarte, lupta între 
etnii, lupta între diverse religii, între civilizaţii. Civilizaţia 
Islamului şi civilizaţia Occidentului. Astea sunt, cred, 
semne mari de transformare pentru care sper că oamenii 
vor găsi o soluţie echilibrată ca să nu se prăbuşească în 
distrugerea totală. Ca om de cultură şi de ştiinţă am o 
anumită reţinere faţă de politică şi de lucrurile imediate, 
dar mi se pare uimitor că tocmai oamenii politici nu au 
conştientizat această necesitate a dimensiunii spirituale a 
democraţiei. Cred că fără o dimensiune spirituală, 
democraţia este sortită şi ea pieirii. 

C. H.: Ce credeţi că mai înseamnă „identitate „astăzi 
într-o lume metisată cultural, dar plină de tensiuni 
identitare? 

B. N.: Mulţi colegi ai mei nu sunt de acord cu mine. 


Dar eu spun întotdeauna că metisajul e un lucru bun. 
Metisajul culturilor, inevitabil într-un proces de 
globalizare, chiar metisajul raselor, al etniilor, al 
popoarelor este un lucru care va duce spre pace. Nu eo 
idee originală, Toynbee a spus-o şi îi dau dreptate. Vă dau 
un exemplu: am circulat mult în Brazilia, prin activităţile 
transdisciplinare pe care le-am organizat acolo, îl un loc în 
care metisajul a fost reuşit. Brazilia e un conglomerat de 
diverse rase, religii, culturi, ceea ce a dat o extraordinară 
vitalitate. Când te plimbi prin Brazilia vezi toate culorile 
raselor umane pe stradă. E multă violenţă şi acolo, dar nu 
e legată de etnii, e legată de sărăcie, ceea ce e cu totul 
altceva. A 

C. H.: În Europa s-au încercat diverse soluţii, de la 
asimilare şi integrare a străinilor la formula comunităţilor 
etnice, şi rezultatul nu e la fel de optimist. 

B. N.: Construcţia Europei este o şansă mare. Cu atât 
de multe ţări - din fericire, au intrat şi România şi Bulgaria 
-, metisajul va fi inevitabil. La scara planetei, Europa e un 
sat mai mare, în care culturile sunt destul de apropiate, în 
ciuda unei diversităţi naţionale. Toată înţelepciunea cred 
că va fi echilibrul între păstrarea identităţii naţionale, a 
spiritualităţii naţionale, şi crearea unei culturi europene 
comune. Cultura europeană nu există încă. Deocamdată e 
un conglomerat. Există ca proiect, dar nu ca realizare. Şi 
nu pentru că am tendinţe naţionaliste spun că România are 
un mare rol de jucat: marile personalităţi române în 
cultură au creat deja spaţiul unei culturi europene. Mă 
gândesc la marii români care au trăit în Occident, în 
particular în Franţa. E uluitor numărul de personalităţi 
care au creat şi în cultura română şi în cultură franceză, 
fiind perfect integrați în ambele culturi şi care, în fond, 
prin creaţia lor - Brâncuşi, Eliade, Cioran, Ionesco, 
Lupasco, Andrei Şerban - creează o nouă cultură care este 


cultura europeană. Prin confruntarea între două sau trei 
culturi, cea română, cea franceză şi uneori cultura iudaică 
- sunt mari personalităţi române de origine iudaică ce au 
trăit în Franţa. În acest sens, România are de oferit un fel 
de tezaur Europei. Acum trebuie găsit un cadru, nu numai 
politic, ci un cadru de mentalitate, un cadru epistemologic, 
filosofic, de conciliere a  contradictoriilor: cultură 
naţională/ cultură europeană, specific naţional/ specific 
european. Deseori se alunecă într-o extremă sau alta. 

În acest sens sunt, de mulţi ani, interesat de filosofia 
contradictoriului a lui Stephane Lupasco care ne-a oferit 
un fel de instrument epistemologic pentru a gândi concret 
şi practic aceste lucruri. 

C. H.: Ce nu ştie lumea despre Basarab Nicolescu şi 
aţi vrea să ştie? 

B. N.: Întrebarea asta nu mi-am pus-o niciodată. 
Singurul lucru pe care aş vrea să-l ştie lumea despre mine 
este că sunt legat de Păcureţi şi de Ploieşti. 

Fără nicio fantasmă mesianică, postura mea 
interioară este cea a unui martor 

Interviu acordat lui Horia Bădescu (1999) * 

Horia Bădescu: Editura Polirom publică în 
româneşte, în sfârşit! Manifestul Transdisciplinarităţii, 
carte fundamentală, care postfaţează un veac şi-l 
prefaţează pe următorul. Cum se simte un autor într-o 
asemenea postură? Între două veacuri sau între două lumi 
care riscă să nu semene una cu alta. Ce marchează 
apariţia lui în viaţa ta? 

Basarab Nicolescu: O extremă urgenţă în nevoia de a 
mărturisi. Fără nicio fantasmă mesianică, postura mea 
interioară este cea a unui martor. Ceea ce nu înseamnă 
neapărat că mi-aş asuma destinul de martir, deşi 
apropierea etimologică între „martir” şi „martor” îmi este 
deosebit de grăitoare. Cum bine se ştie, cuvântul „martir” 


vine de la grecescul mărtur, însemnând tocmai „martor”, 
în sensul juridic al cuvântului. Doar mai târziu el a început 
să semnifice „cel ce mărturiseşte asupra adevărului prin 
sacrificiul său”. Interesant este, de asemenea, faptul că 
rădăcina etimologică a cuvântului se ataşează sanscritului 
smarati ce înseamnă „a îţi aminti”. Mărturia de care 
vorbesc nu se situează deci neapărat „între două lumi”, ci 
este mai degrabă o amintire a ceea ce se află şi s-a aflat 
întotdeauna în lăuntrul meu. 

Pe un alt plan, Manifestul îmi apare ca sfârşitul unui 
ciclu, început cu Ion Barbu - Cosmologia „focului secund” 
şi continuat 

„Lumea românească nu este pregătită pentru a face 
faţă noii lumi”, Adevărul literar şi artistic nr. 464, 
Bucureşti, 7 septembrie 1999, p. 3 şi 14. 

cu Noi, particula şi lumea şi Ştiinţa, sensul şi evoluţia 
- Eseu asupra lui jakob Böhme. Într-un anumit sens, în 
Manifest spun tot ceea ce aş fi vrut să exprim în celelalte 
cărţi, dar, fără ele, Manifestul nu ar fi decât o pură 
speculație intelectuală. De exemplu, toată baza ştiinţifică a 
transdisciplinarităţii se găseşte expusă în Noi, particula şi 
lumea. Fiecare carte a avut rolul său în pregătirea 
Manifestului. Ceea ce nu înseamnă, desigur, că el ar fi un 
testament spiritual. Manifestul nu este decât începutul 
unui nou ciclu. 

H. B.: Cunoaşterea omenească şi istoria ei se aşază 
pe câteva întrebări, întrebări între care De ce? joacă un rol 
determinant. Dă-mi voie s-o folosesc şi să te întreb: De ce 
transdisciplinaritatea, de ce Manifestul ei, de ce CIRET-ul 
şi de ce preşedinte al lui? 

B. N.: Ai dreptate să subliniezi importanţa actuală a 
întrebării De ce? Secole în şir, după naşterea ştiinţei 
moderne graţie unor genii ca Galilei, Kepler şi Newton, 
acestei vechi întrebări i s-a substituit Cum? ca fiind 


singura cale în stabilirea adevărului. De ce? a fost împinsă 
în infernul subiectiv al metafizicii şi poeziei. O veritabilă 
schizofrenie între De ce? şi cum? s-a instaurat în mod 
instituţional prin şcoli, universităţi şi academii. S-au 
inventat toate morţile posibile pentru a justifica această 
tranziţie ce părea ireversibilă: moartea lui Dumnezeu, 
moartea Subiectului, moartea Naturii şi iată, chiar sub 
ochii noştri, proclamarea morţii istoriei. Între atâtea morţi 
cum s-ar mai putea simţi vie biată fiinţă umană? In acest 
context mi se pare că se situează întrebările tale. 

De ce transdisciplinaritatea? Pentru că ea arată că 
regele e gol, căci morţile evocate nu sunt decât faţetele 
unei singure morţi: cea a gândirii clasice fundate pe 
separaţia totală între De ce? şi cum? între Subiect şi 
Obiect. Această separație  fundează modernitatea. 
Transdisciplinaritatea, bazată pe ştiinţa contemporană şi, 
îndeosebi, pe fizica cuantică, arată necesitatea introducerii 
unui al treilea termen. Acest Terţ Ascuns este ireductibil la 
Subiect sau la Obiect, el este însăşi interacţiunea solidară 
şi simultană a Subiectului şi Obiectului. Departe de a 
conduce spre un vag postmodernism, transdisciplinaritatea 
deschide drumul transmodernităţii. Într-o penetrantă 
formulare sintetică a acestui fapt, Pompiliu Crăciunescu 
propune, într-un studiu despre Eminescu, înlocuirea 
binarului clasic poezie-metafizică prin ternarul 
transdisciplinar poezie-metaâizică-epistemologie. Binarul 
clasic reprezintă o cunoaştere mutilată, amputată de 
prezenţa Naturii. Cunoaşterea ştiinţifică introduce astăzi o 
circulaţie vitală între poezie şi metafizică, dincolo de 
poezie şi dincolo de metafizică. Aceasta este marea şi buna 
vestire a  transdisciplinarităţii: Îmbinarea organică a 
înţelepciunii Orientului cu ştiinţa Occidentului, a vechii 
ştiinţe a Firii cu noua ştiinţă a Naturii. Prin moarte în 
moarte călcând, pentru naşterea unei noi lumi. 


De ce Manifestul Transdisciplinarităţii? Pentru că 
orice viziune nouă a lumii se cere exprimată într-un limbaj 
simplu, axiomatic, accesibil tuturor. Fiecare capitol al 
Manifestului poate fi dezvoltat într-o carte de sine 
stătătoare, plină de referinţe şi analize subtile. Dar aceste 
cărţi ar introduce o teribilă obscuritate asupra a ceea ce 
este urgent să fie pus în lumină. Căci timpul începe să ne 
lipsească. 

De ce CIRET-ul? Pentru că, într-o mişcare ce se naşte 
în toate colţurile pământului, este necesară o forţă de 
unificare în care oricare cercetător al adevărului să se 
poată recunoaşte. La început CIRET-ul a fost o mică şi 
modestă asociaţie franceză. Acum a devenit vârful de lance 
al mişcării transdisciplinare internaţionale, mai ales graţie 
site-ului său de internet şi colecţiei „Transdisciplinaritate” 
de la Editions du Rocher. Trebuie de altfel recunoscut că 
transdisciplinaritatea şi revoluţia informaţională sunt 
legate prin acelaşi destin. 

De ce preşedinte al CIRET-ului? Pentru că cineva 
trebuie să accepte să îşi pună pe umeri greutatea unei 
activităţi colective de fiecare zi. Este desigur o distanţă 
considerabilă între lipitul timbrelor pe plicuri şi elaborarea 
marilor idei, dar ambele activităţi sunt la fel de 
importante. În era  mondializării, exercitarea unei 
inteligenţe colective este inevitabilă. Dar iată că din nou 
alunec din poziţia de „martor” în cea de „martir”! 

H. B.: Veacul XX debutează cu manifestele 
avangardei pentru a se încheia cu manifestul 
transdisciplinarităţii, debutează cu „revoluţiile” formale 
pentru a se încheia cu „restauraţia” sensului. Spune 
aceasta ceva despre istoria umanităţii, despre devenirea 
ei, care nu înseamnă neapărat şi evoluţie, în acest teribil 
veac XX? 

B. N.: Desigur că spune. Spune mai ales că s-a mers 


prea departe cu deconstrucţia, cu dispariţia 
fundamentelor, cu jocurile combinatorii, cu formalizarea 
fiinţei umane, cu relativismul radical. Fără sens, omul 
moare. Foamea de sens este mai aprigă decât foamea de 
hrana terestră. Şi când se merge prea departe, ce se 
întâmplă? Imaginea unui pendul ne va ajuta să înţelegem 
ce se întâmplă. Limba pendulului merge spre dreapta, 
ajunge la capătul cursei, începe apoi să meargă spre 
stânga, trece prin punctul mort şi apoi merge în 
continuare spre stânga până la capăt şi din nou se reia 
mişcarea oscilatorie, la infinit. Mişcarea nonsensului 
ajunge astăzi la capătul cursei. Sensul îşi va recăpăta 
astfel drepturile. Dar numai pentru un timp limitat. De 
aceea spun în scrierile mele că acum este timpul 
transdisciplinarităţii, dar este urgent de a acţiona imediat, 
tocmai pentru că e timpul său. Dacă nu, locul său va fi luat 
de o nouă ideologie aberantă. Cu preţul câtor milioane de 
morţi? Societatea, ca şi Natura, are oroare de vid. 

H. B.: Ca expresie a sensului integrator, 
transdisciplinaritatea este © provocare. Provocare 
aruncată unei societăţi, unei umanități în care 
pragmatismul se instituie ca valoare fundamentală, 
aproape sacralizată. Ce şanse are această provocare? Este 
nevoia de sens atât de reală pe cât ne place să credem? 

B. N.: Nevoia de sens este, a fost şi va fi întotdeauna 
reală. Dar dacă omul doarme, ea pare doar o făptură de 
vis, în fond inexistentă. Nevoia de sens nu este deci decât 
o potenţialitate. 

Pentru actualizarea sa, trezirea noastră din teribilul 
somn al iluziilor luate drept realitate este necesară. 
Şansele nevoii de sens sunt deci minime. În faţă se află 
forţa imensă a condiţionării mai mult sau mai puţin 
interesate. 

Exact acelaşi lucru se întâmplă în domeniul ştiinţei. 


Când o icorie nouă apare, şansele sale sunt minime, căci 
ea pleacă de la i. Câteva mici anomalii pe plan 
experimental. Dar dacă teoria unanim acceptată la un 
moment dat nu reuşeşte să integreze micile anomalii, ea 
dispare brusc, prin implozie. Aşa au apărut teoria 
relativităţii şi mecanica cuantică: prin mici anomalii. Dar 
acum ele sunt teorii dominante. 

H. B.: Şi totuşi, intrăm în mileniul al treilea sub 
imperiul aceleiaşi ticăloase  binarităţi. Să fie acesta 
blestemul umanităţii? 

B. N.: Nu este un blestem, ci o condiţie naturală. 
Creierul nostru funcţionează în mod esenţial în registrul 
binar. Aşa l-a făcut Natură sau Dumnezeu, ca să reziste 
ostilităţii mediului ambiant. Ca animal, omul este binar. 
Totul este să ştim dacă el este numai un animal. Este deci 
o opţiune. Eu fac opţiunea dublei naturi, conform vechilor 
învăţăminte şi îndreptăţit de ceea ce ştiu ca practician al 
fizicii cuantice. Problema este deci cea a evoluţiei omului. 
În măsura în care evoluţia omului este evoluţia conştiinţei 
sale, nu este vorba de un blestem. 

H. B.: Eşti, lucru recunoscut de toată lumea şi chiar 
de tine însuţi, continuatorul lui Stephane Lupasco. E o 
moştenire grea? Cât îi datorezi? Cât îi datorează 
transdisciplinaritatea? 

B. N.: Raportul între mine şi Stephane Lupasco nu 
este cel între discipol şi maestru, ci unul al unei 
extraordinare prietenii spirituale, în ciuda diferenţei 
noastre considerabile de vârstă. Dacă nu aş fi modest, aş 
putea chiar spune că prietenia exemplară între Fundoianu 
şi L.upasco din anii '40 şi-a găsit echivalentul în prietenia 
noastră din anii '80. 

Filosofia sa de terţ inclus m-a interesat de la bun 
început, deşi nu era primul la care descoperisem această 
fabuloasă potenţialitate de extindere a normelor logice. 


Înaintea lui, cunoscusem îndeaproape opera altor gânditori 
ai ternarului ca Jakob Böhme şi Charles Sanders Peirce. 
Pentru a nu vorbi de cei ce au elaborat, spre secolul IV, 
dogma creştină a Trinității. Dar ceea era într-adevăr nou la 
L.upasco era legătura cu fizica cuantică, în care el vedea o 
posibilitate de reînnoire a filosofiei. Şi, de asemenea, 
formalizarea acestei logici. 

L-am cunoscut pe Lupasco din primele zile ale 
exilului meu parizian: Înaintea plecării mele din Bucureşti, 
în noiembrie 1968, Alexandru Rosetti şi Anatol Baconsky 
mi-au spus să îl contactez neapărat pe Stephane Lupasco. 
Ceea ce am şi făcut. Contactul s-a stabilit imediat, ca şi 
cum ne-am fi cunoscut dintotdeauna şi ca şi cum 40 de ani 
de viaţă nu ne separau în niciun fel. 

Am publicat împreună Omul şi cele trei etici ale sale. 
Am arătat în lucrările mele că logica terţului inclus se 
clarifică complet prin introducerea noţiunii de niveluri de 
Realitate. Dar dincolo de colaborarea noastră, ceea ce îi 
datorez cel mai mult este un fenomen pe care nici astăzi 
nu ajung să îl explic pe plan raţional: la fiecare întâlnire a 
noastră, de obicei o dată pe săptămână, mă întorceam 
acasă reîncărcat de energie vitală, oricare ar fi fost starea 
mea de oboseală. Stephane Lupasco era în primul rând o 
uluitoare prezenţă, atât de rară în acest timp al 
intelectualilor supersofisticaţi. 

Transdisciplinaritatea îi este desigur extrem de 
îndatorată în măsura în care logica terţului inclus este 
unul dintre cei trei piloni ai săi. Stephane Lupasco a fost, 
de altfel, unul dintre membrii fondatori ai CIRET-ului. 

H. B.: Dar lui Eliade, pe care te-am văzut, alături de 
Michel Camus, apărându-l cu patimă, şi pe hună dreptate, 
în faţa unor atacuri nedemne? 

B. N.: Eliade a introdus conceptul de tranzistorie, 
fundamental pentru transdisciplinaritate. A murit exact 


când am 

Fundat CIRET-ul: de aceea el nu s-a aflat printre 
membrii londatori. 

Atacurile de care vorbeşti nu sunt numai nedemne, 
dar chiar nejustificate pe plan academic: niciun argument 
nu vine ni sprijinul tezei lui Daniel Dubuisson cum că 
Eliade nu ar fi făcut decât să ilustreze în mod abuziv în 
opera sa de istoria religiilor convingerile sale legionare din 
tinereţe! 

Dubuisson, cercetător mediocru, a încercat să devină 
celebru acuzându-l pe Eliade de impostură. Bineînţeles, 
după moartea lui Eliade. Ceea ce este ciudat este că 
această teză aberantă s-a propagat în mediul postmodern 
american sau francez şi un exemplu flagrant l-am avut la 
colocviul de la Sorbona pe care îl evoci. M-am bucurat 
când un cercetător serios ca Bryan Rennie a arătat în 
cartea sa, Reconstructing Fliade, toată inepţia tezelor lui 
Dubuisson. 

H. B.: Dar cât îi datorează personalitatea puternic 
relevată a fizicianului şi filosofului Basarab Nicolescu 
poetului din el, poetul pe care-l puteam bănui în 
Cosmologia „Jocului secund” şi pe care l-au dezvăluit 
Teoremele poetice? 

B. N.: Am prea mult respect pentru poezie pentru a 
mă considera poet. Poezia înseamnă în primul rând o 
măiestrie a limbii, care se învaţă şi se cultivă. Această 
măiestrie eu nu o posed, fiind preocupat cu prioritate de 
idee şi sens. Deci nu sunt poet. Sunt un fizician şi un 
cercetător transdisciplinar. Dar, desigur, spiritul poetic 
este fundamental pentru transdisciplinaritate. Teoremele 
poetice nu sunt nici poeme, nici teoreme. Sunt un fel de 
aforisme care mi-au permis să exprim ceea ce nu puteam 
exprima într-un discurs elaborat precum cel din Manifest. 
Teoremele sunt scrise în limba subconştientului, a acestui 


ocean al imaginarului din care numai câteva valuri pot 
apărea într-un riguros eseu. Ele au avut şansa unei 
extraordinare traduceri în limba română: cea a marelui 
scriitor L.M. Arcade. 

H. B.: Te-am văzut, în repetate rânduri, în acele 
animate şi fermecătoare dezbateri pariziene de la Espace 
Kiron ori de la Théâtre Moliere. Aproape mereu în aceeaşi 
companie, cu Michel Camus şi Michel Random, deci cu doi 
poeţi. Eşti prieten cu minunatul poet Andre Chouraqui şi 
cu acel poet al imaginarului care este Gilbert Durand. Să 
fie poetul Basarab Nicolescu cel ce le caută tovărăşia? 

B. N.: Ai putea adăuga la această înşiruire de nume 
ale celor atât de apropiaţi pe Roberto Juarroz şi Adonis. Şi 
pe Horia Bădescu şi Cezar Ivănescu. lar din perioada 
dinaintea exilului, pe Mircea Ciobanu, marele meu prieten 
şi primul meu editor. Ai răspuns de altfel singur întrebării 
pe care ai pus-o... 

H. B.: Există o poezie a cuanticii aşa cum există, 
neîndoielnic, o cuantică a poeziei. Unde crezi că 
interferează? _ 

B. N.: Cu siguranţă nu în creier. În ceea ce este cel 
mai ascuns secret în noi. În acel Terţ Ascuns pe care îl 
invoc fără încetare şi care este, pentru mine, mai real 
decât însăşi Realitatea. El ne permite să jucăm Marele Joc 
iniţiat de Rene Daumal. O potenţialitate prezentă în noi 
aşa cum este prezentă respiraţia, mâncarea sau sexul. O 
erotică dincolo de orice poate imagina mentalul. Un Eros 
cosmic, omniprezent, dând sens existenţei noastre pe acest 
pământ. 

H. B.: Ce şanse ai fi avut să devii ceea ce eşti fără 
şansa de-a vieţui la Paris? O şansă ivită din neşansa de a te 
fi născut într-o lume închisă, încercuită? 

B. N.: Adevăr grăieşti. Într-o emisiune de radio, „For 
interieur”, la „France Culture”, distinsul romancier şi om 


de cultură Olivier Germain-Thomas m-a întrebat de ce am 
plecat din România. „Ca să-mi salvez sufletul” - i-am 
răspuns. În Franţa am avut acces la o informaţie de ordin 
filosofic şi spiritual care mi-era inaccesibilă în România de 
atunci. Cred chiar că nu aş fi ajuns la transdisciplinaritate 
trăind în România. Sunt de altfel convins că transgresiunea 
este înscrisă în destinul intelectualului român care se 
deschide spiritului universal. Să luăm exemplul câtorva 
nume cunoscute. Eugene Ionesco a creat o nouă formă de 
teatru la intersecția cu metafizica şi logica 
contradictoriului. Cioran a ajuns un mare scriitor de limbă 
franceză, dincolo şi de rigoarea „limbii notarilor” (cum 
numea, admirativ, Cioran limba franceză) şi de libertatea 
prea multă a limbii române. Eliade a fondat istoria 
religiilor. Brâncuşi a inventat o nouă formă de artă, la 
intersecţia cu tradiţiile tuturor timpurilor. Lupasco a 
transgresat frontiera între ştiinţă, logică şi filosofie. Andrei 
Şerban merge dincolo de orice formă clasificabilă a punerii 
în scenă. Intelectualul român are genele transculturii. 

H. B.: Ce întrebare şi-ar pune Basarab Nicolescu lui 
însuşi? 

B. N.: Îmi va acorda oare Dumnezeu sau destinul 
suficient răgaz pentru a putea spune tot ceea ce simt că 
trebuie să spun? Dar la această ultimă întrebare îmi este 
imposibil să răspund. 

Doar sentimentul comuniunii cu Dumnezeu este 
individual 

Interviu acordat lui Marius Ghilezan (2010)”. 

Marius Ghilezean: De ce aţi plecat? 

Basarab Nicolescu: Ca să-mi salvez sufletul. 

M. G.: Prin anii 1968, mulţi l-au apreciat pe 
Ceauşescu pentru că a condamnat invazia sovieticilor în 
Cehoslovacia. 

B. N.: O anumită deschidere... dar eu eram hotărât 


mai demult să plec. 

M. G.: Cum aţi plecat? 

B. N.: Cu o bursă a guvernului francez. Alexandru 
Rosetti a garantat pentru mine. 

M. G.: Cum aţi descrie anii exilului? 

B. N.: Tragedie personală, dar şi fericire. 

M. G.: l-aţi cunoscut pe Eliade, Ionesco, Cioran. Nu e 
o împlinire? 

B. N.: Desigur. Dar acum regret că nu l-am frecventat 
mai mult pe Cioran. Credeam pe atunci că trăieşte într-un 
alt univers decât al meu. 

— Bookiseala, 13 martie 2010. 
(http://bookiseala.ro/basarabnicolescu-doar-sentimentul- 
comuniunii-cu-dumnezeu-este-individual/ 16727,  htmi 
(consultat la 30 aug. 2011.) (n.red.) 

M. G.: Ionesco spunea mereu „NU”? 

B. N.: Când am primit odată un premiu al Academiei 
l'Yanceze, a replicat: „Până acum doar un singur român 
este membru al Academiei Franceze. De acum pot fi doi”. 

M. G.: Flatantă replică. 

B. N.: Spre sfârşitul vieţii devenise mistic. Mă tot 
interoga despre moarte. De parcă fizica dădea răspunsuri 
în acest sens. La biserica română din Paris stătea în primul 
rând, cu babele. 

M. G.: Aţi scris postfaţa la cartea lui Andrei Şerban. 
Dar el nu suportă să fie încadrat în teorii sau mătrici 
estetice. Cum de s-a aplecat un fizician asupra unei opere 
greu de încadrat? 

B. N.: Suntem fraţi spirituali. 

M. G.: Sunteţi la vârsta la care mulţi şi-ar scrie 
autobiografia. De ce nu o faceţi? 

B. N.: Prefer să vorbesc despre alţii. Astfel, vorbesc 
implicit şi despre mine. 

M. G.: Ce legătură există între Jakob Böhme şi 


mecanica cuantică? 

B. N.: Niciuna. Böhme trăia pe timpul lui Galileo 
Galilei, preocupat de filosofia naturii. Prin anii '70, Joseph 
Needham lansa public întrebarea de ce ştiinţa a apărut în 
Europa şi nu în civilizaţii mai vechi. Am căutat să găsesc 
rădăcini creştine. 

M. G.: Şi aţi găsit? 

B. N.: Dogmele au permis o comuniune cu omul. 
Acolo unde Galileo Galilei, teolog fiind, a văzut ruptura, 
Bohme, comuniunea. 

M. G.: Dar cuantică? 

B. N.: O revoluţie a lumii. Era să uit... Există totuşi o 
asociere simbolică în gândirea lui Böhme cu subiectul 
interrelaţionat cu obiectul. Intr-o epocă a tranziţiei, el 
descifra o structură bazată pe ternar (pe trei metanumere) 
şi pe septenar (legat de devenirea în timp). 

M. G.: M-aţi pierdut. Aţi afirmat odată că a reduce 
cultură la literatură e o dovadă a subdezvoltării. 

B. N.: Am spus acest lucru la cenaclul lui Leonid 
Mămăligă. Ştiinţa a trecut prin mai multe etape. La 
început era o parte din cultura vremii, pentru a se rupe în 
perioada Renaşterii, iar acum, după apariţia cuanticii, îşi 
regăseşte prin educaţie locul în cultură. 

M. G.: Iar cuantică? 

B. N.: La granițele ştiinţei se găsesc lucruri care pot 
fi înţelese de oricine dacă face apel la intuiţie. Nu pledez 
pentru o epistemologie ştiinţifică. Incerc doar să elaborez 
o metodologie transdisciplinară pe trei axiome: ontologie 
(fiinţă), logică  [terţul inclus), complexitate. Doar 
sentimentul comuniunii cu Dumnezeu este individual. 

M. G.: Restul e colectiv. 

B. N.: Între artă şi ştiinţă nu putem aplica 
metodologia ştiinţifică. 

M. G.: Ce e transdisciplinaritatea? 


B. N.: Fizicianul austriac Wolfgang Pauli trasa marea 
sarcină a secolului XXI: o nouă viziune a realităţii, nici 
religioasă, nici filosofică. Transdisciplinaritatea. 

M. G: Ce trebuie să facă pe viitor cultura 
românească pentru a intra în universalitate f 

B. N.: Asta mă preocupă şi pe mine. Să-şi respecte 
dimensiunea proprie. Nu prin mimare sau menţinerea 
complexelor de cultură mică. Spiritul nu se măsoară în 
kilograme. Eminescu, Ion Barbu au intrat de mult în 
universalitate. Propaganda nu este o soluţie. 

Revelația este un drept natural al fiinţei umane 

Interviu acordat lui Radu Ciobotea (2010)”. 

Radu Ciobotea: Ideea structurii ternare a Universului 
este una constantă în creaţia dumneavoastră, încă de la 
prima carte (Ion Barbu - Cosmologia „Jocului secund”81). 
Remarcaţi, atunci, concepţia barbiană despre om ca 
mijloc, mediator, între „lumea inferioară, a materiei, şi cea 
superioară, a esenţelor”. Cunoaşterea iniţiatică vi se 
părea, de asemenea, tributară viziunii ternare pe care o 
găseaţi la  poetul-matematician (erapele fiind cea a 
Venerei, a lui Mercur şi a Soarelui). Credeţi că ternarul 
oferă o posibilă grilă de lectură a operei barbiene? 

Basarab Nicolescu: Desigur. Monografia mea are în 
centru un triptic de ternare structurante - al miturilor 
fondatoare (Oglinda, Soarele şi Nunta), al culorilor 
(albastrul, galbenul şi verdele) şi al etapelor de 
autocunoaştere (Venus, Mercur şi Soare). Mulţi cercetători 
barbieni au acceptat această grilă de lectură a operei 
barbiene, care se dovedeşte fecundă. 

Nu voi descrie în detaliu aceste ternare, cititorul fiind 


81 Basarab Nicolescu, lon Barbu — Cosmologia „Jocului secund", 
Editura pentru Literatură, Bucureşti, 1968; a doua ediţie: Ed. Univn.. 
Enciclopedic, Bucureşti, 2004, prefaţă de Eugen Simion, postfață d< 
Pompiliu Crăciunescu. 


rugai să citească monografia mea. Însă, în contextul 
convorbirii noastre, îmi permit să evoc mitul Oglinzii în 
contextul trans disciplinarităţii. Există o relaţie intimă 
între Oglindă şi 

Realitatea transdisciplinară (Transrealitate), noţiune 
pe care o puteţi găsi în cartea mea Ce este Realitatea? 2. 
Vă rog să contemplaţi figura ataşată. În această figură, 
liniile orizontale simbolizează nivelurile de Realitate NR 
ale Obiectului (în partea stângă a figurii) şi nivelurile de 
Realitate NP („P” semnifică „percepţie”) ale Subiectului (în 
partea dreaptă a figurii). Expresia „nivel de Realitate” 
semnifică un ansamblu de legi generale care guvernează 
toate evenimentele care se petrec pe nivelul respectiv. 
Aceste niveluri de Realitate sunt discontinue, în sensul că 
nu se poate trece în mod continuu (prin trecere la limită) 
de la un nivel la altul. Nivelurile de Realitate se 
caracterizează prin rezistența la experiențe, teorii, 
descrieri, i reprezentări, imagini şi formalizări matematice. 
Între niveluri i dincolo de niveluri există în mod necesar o 
zonă de non e/. Istenţă - zona Terţului Ascuns. Buclele 
eliptice care traversează zona Terțului Ascuns 
simbolizează coerenţa universului (exterior şi interior) în 
care trăim. Aceste bucle de coerenţă se intersectează într- 
un punct X, care permite comunicarea între Subiect şi 
Obiect şi care ne apare ca sursa întregii Realităţi. E 
nnoaşterea umană pe un anume nivel de Realitate 
întâlneşte, în cursul istoriei, contradictorii reciproc 
exclusive desemnate piin A şi non-A. Pentru depăşirea 
acestor contradictorii trebuie introdus, pe plan logic, un 
terţ inclus T, care însă se situează pe un alt nivel de 
Realitate decât A şi non-A. Trebuie bine distins între terţ 
inclus şi 'Terţ Ascuns: terţul inclus este hvic pe când 
Terţulascunseste alogic. 

Contemplaţi întâi modulul de bază - un triunghi că - 


non-A - T, de exemplu cel care are bază A-non-A pe nivelul 
NKO. După aceea, contemplati acest triunghi suprapus cu 
triunghiul invers - cel care are vârful T pe nivelul NR (-l). 

Basarab Nicolescu, qu'est-ce que Ici realiteliber, 
Montreal, mada, 2009; traducere în limba română de 
Simona Modreanu: Ce este Kr. Ilitatea Ed. Junimea, laşi, 
2009. 

Nivelul NRO acţionează ca o oglindă pentru 
nivelurile vecine: cel de „sus” NR1 şi cel de „jos” NR (-l). 

Observaţi că imaginea paralelogramului conţine trei 
terţuri incluse: TO, Îl şi T (-l). TO apare într-adevăr ca 
punct de reflectare pentru T (-l), care se reflectă, asimetric 
(în sensul informaţiei transmise), în Il. 

Putem merge mai departe. „Oglinda” este formată de 
totalitatea nivelurilor de Realitate ale Subiectului şi 
Obiectului. Aceasta oglindă reflectă perpetuu punctul X 
din imagine - „sursa” 'Transrealităţii. Nivelurile de 
Realitate ne apar ca imagini în Oglindă ale Fiinţei. Astfel 
se poate face nunta între Real şi Realitate. Şi celebrând 
această nuntă, ajungem la lumea Soarelui. Există aici, 
cred, o fabuloasă cheie hermeneutică. 

R. C.: Găsiţi, în fizica cuantică, o confirmare a teoriei 
terţului inclus. Pornind de la teoria lui Stephane Lupasco 
(care contrazice logica binară, descoperind existenţa 
permanentă a unui al treilea termen în orice manifestare a 
materiei), dezvoltați ideea unui „terţ inclus” mereu 
invizibil, dar mereu intervenind în orice fenomen, fie el 
microcosmic, fie macrocosmic. Credeţi că este, aici, unul 
din „misterele „Creaţiei? 

B. N.: Într-adevăr. Cum am spus, terţul inclus este 
logic pe când Terţul Ascuns este alogic. 

Terţul inclus fiind logic generează o nouă teorie, în 
ruptură cu teoria precedentă (de exemplu, mecanica 
cuantică în raport cu mecanica clasică al cărei apogeu sunt 


cele două teorii ale relativităţii ale lui Einstein). În acest 
sens, terţul inclus este vizibil - el conduce la predicții care 
se confirmă pe planul experienţei ştiinţifice. Terţul inclus 
este deci raţional şi raţionalizabil (el conduce la teorii 
formalizabile pe plan matematic). 

La rândul său, Terţul Ascuns este raţional şi 
neraţionalizabil: el scapă oricărei încercări de formulare a 
unui discurs, text, teorie, model, descriere sau imagine. El 
este strict invizibil. Dar Terţul Ascuns conlucrează cu 
terţul inclus logic - vizibilul conlucrează cu invizibilul. Aici 
rezidă misterul Transrealităţii. 


Fig. 1 Obiectul  transdisciplinar, Subiectul 
transdisciplinar şi tema interacțiunii 

R. C.: Deşi nu întotdeauna sunteţi de acord cu teoriile 
lui René Guenon, detectez cel puţin două teme 
convergente. Vorbiţi adeseori despre nivelurile multiple de 
Realitate, precum şi despre simbolul crucii, ale cărei linii 
unesc mai multe niveluri de Realitate. Cum credeţi că se 
raportează „terţul inclus” în simbolistica crucii? 

B. N.: Să contemplăm din nou figura discutată şi să 
ne uităm la paralelogramul că O, II, non - AO, T (-1). Liniile 
că O, non - AO şi ttl, T (-l) formează o cruce care 
traversează trei niveluri de Realitate (NR1, NRO şi NR (-l). 
Să mai observăm că centrul crucii este terţul inclus TO. Să 
mai observăm, de asemenea, că această cruce se obţine 
din forma literei T corespunzătoare formei ţ AO, non - AO 
(TO, T (-l) suprapuse cu litera T inversată corespunzătoare 
formei ţ AO, non-A0 (TO, Îl suprapunerea operându-se pe 
linia că O, TO, non - AO situată în întregime pe nivelul de 
Realitate NRO. 

Interpretarea acestei forme a crucii este destul de 
evidentă: crucea operează transmiterea de informaţie 
(dacă suntem în regiunea Obiectului) şi, simultan, 


transmiterea de conştiinţă (dacă suntem în regiunea 
Subiectului). Ea uneşte trei niveluri de Realitate diferite. 
Ea uneşte ceea ce este „orizontal” (linia că O, non - AO cu 
ceea ce este vertical - linia ttl, T (-l), unificarea făcându-se 
graţie terţului inclus TO (centrul crucii). Această formă a 
crucii se regăseşte, în mod iterativ, la fiecare triplet de 
niveluri de Realitate vecine, până la epuizarea tuturor 
nivelurilor de Realitate. Într-un anume sens, aceste cruci 
traversând toate nivelurile de Realitate constituie simbolul 
Crucii Vizibile în domeniul Transrealităţii. Dar există şi un 
simbol al Crucii Ascunse, pe care ni-l putem imagina astfel: 
trasaţi o linie verticală, infinită, trecând prin punctul X şi 
trasaţi după aceea o linie orizontală, perpendiculară pe 
precedentă, trecând de asemenea prin punctul X. Linia 
verticală a Crucii Ascunse este situată în întregime în zona 
de non-rezistenţă a Terţului Ascuns, pe când linia 
orizontală a Crucii Ascunse intersectează zona de 
rezistenţă a nivelurilor de Realitate ale Obiectului şi ale 
Subiectului. Înţelegem astfel că natura Crucii Vizibile este 
cu totul diferită de natura Crucii Ascunse, dar ele două, 
împreună, descriu dinamica  Transrealităţii. Putem 
conchide că simbolul crucii este central în Transrealitate. 
R. C.: Credeţi în revelație, ca acces la adevăruri pe 
care nu le intuim în viaţa cotidiană? Nu mă refer neapărat 
la revelaţia religioasăci la „calea scurtă spre cunoaştere „a 
alchimiştilor, care nu substituie „calea lungă”, a efortului 
şi experienţei. Îmi amintesc că, în Rădăcinile libertăţii*?, vă 
refereaţi la un moment anume, trăit în preajma catedralei 
Notredame din Paris, când aţi trăit o experienţă a 
iluminării. O experienţă asemănătoare aţi remarcat, de 
altfel, în cazul lui jakob Böhme (Ştiinţa, sensul şi evoluţia - 


82 Basarab Nicolescu şi Michel Camus, Les racines de la liberté, 
Accarias-L'Originel, Paris, 2001. Traducere în limba română de Carmen 
Lucaci: Rădăcinile libertăţii, Curtea Veche Publishing, Bucureşti, 2004. 


Eseu asupra lui Jakob B6hme83) privind un vas de cositor şi 
simțindu-se străfulgerat de înţelegerea profundă şi bruscă 
a Universului... 

B. N.: Cred în revelaţie. Cred chiar că revelaţia este 
un drept natural al fiinţei umane. Din nefericire, 
capacitatea noastră internă de a primi revelaţia s-a atrofiat 
în cursul timpurilor, în favoarea  ultradezvoltării 
capacităţilor noastre mintale. Sunt convins că 
subconştientul este, de fapt, un transconştient, infinită 
sursă de memorie şi cunoaştere. Psihanaliza a deschis un 
drum interesant şi  fecund pentru explorarea 
subconştientului. Universul nostru interior este cel puţin 
tot atât de bogat ca universul exterior. 

R. C.: Rămânând la Jakob Böhme, despre care aţi 
scris o „carte nuntită” (născută din întâlnirea unei pasiuni 
cu o întrebare), aţi subliniat, şi acolo, existenţa unei 
structuri ternare. Există, între tenebre şi lumină, un al 
treilea termen? O „lume de mijloc”? 

B. N.: Cel de al treilea termen este fiinţa umană a lui 
lisus Cristos, în acelaşi timp om şi Dumnezeu. Noi suntem 
imaginea în Oglindă a acestei lumi de mijloc. 

R. C.: Spuneţi, în mai multe ocazii, că „omul este 
încarnarea celor trei principii”. Credeţi că este el, după 
cum susţine şi René Guenon în Marea Triadă (amintesc 
titlul fiindcă tratează tot ideea ternarităţii), este, deci, 
omul elementul median între Cer şi Pământ? Realizarea 
integrală a umanităţii sale are, oare, un loc anume, între 
Yin şi Yang? Nu este ameninţat să fie strivit de intensitatea 


83 Basarab Nicolescu, La science, le sens et l'évolution - Essai sur 
Jakob Böhme, FElin, Paris, 1988, prefaţă de Antoine Faivre; ediţia a 
doua: L'homme et le sens de l'univers - Essai sur Jakob Böhme, Philippe 
Lebaud, Paris, 1995, prefețe de Joscelyn Godwin şi Antoine Faivre. 
Traducere în limba română de Aurelia Batali: Ştiinţa, sensul şi evoluţia - 
Eseu asupra lui Jakob Böhme, Ed. Cartea Românească, Bucureşti, 2007 
(ediţia a treia în limba română). 


contrariilor? 

B. N.: Omul nu este ameninţat de nimic. El se 
ameninţă singur pe sine însuşi. Fiinţa umană are 
capacitatea redutabilă a alegerii. Poate involua ca 
prizonier definitiv al Pământului, dar poate, de asemenea, 
evolua spre realizarea naturii sale divine. Omul este, cu 
siguranţă, elementul median între Cer şi Pământ, între Yin 
şi Yang. Dar numai în stare potenţială. Dacă această 
potentialitate este sau nu actualizată depinde în întregime 
de el. 

R. C.: Am pus întrebarea precedentă gândindu-mă la 
neliniştea dumneavoastră, ba chiar la un soi de disperare 
intelectuală şi existenţială, în raport cu „zodia 
întunericului” în care se află umanitatea, la „roata 
anxietăţii” care poate distruge totul, sau poate salva totul. 
Ne aflăm, oare, într-un moment de cumpănă al evoluţiei 
umanităţii? 

B. N.: Specia umană a fost întotdeauna în cumpănă, 
în criză. Acest fapt nu este nou. Noutatea este adusă de 
puterea iraţională a tehnoştiinţei. Mijloacele de distrugere 
acumulate pe Pământ în ultimul secol pot anihila total 
specia umană nu o singură dată, ci de câteva zeci de ori. 
Totul depinde de evoluţia conştiinţei noastre. 

Suntem parte integrantă din mişcarea Realităţi. 
Libertatea noastră constă în a intra armonios în această 
mişcare vie sau a o perturba. Realitatea depinde de noi: ea 
este plastică. Putem răspunde mişcării Realităţii sau îi 
putem impune voinţa noastră de putere şi dominație. 
Responsabilitatea noastră este de a construi un viitor 
sustenabil în acord cu mişcarea globală a Realităţi. 

Cei care cred că au găsit Adevărul n-au descoperit 
decât un cadavru 

Interviu acordat lui Horia Bădescu (2006). 

Horia Bădescu: Iubite Basarab Nicolescu, într-una 


dintre minunatele cărţi ale Domniei Tale, acea admirabilă 
convorbire cu regretatul nostru prieten Michel Camus, 
Rădăcinile libertăţii, apărută la Curtea Veche Publishing, 
spuneai la un moment dat: „cei care cred că au găsit 
Adevărul n-au descoperit decât un  cadavruperfect 
adevărat, profund adevărat! Numai că a crede că ai găsit 
Adevărul înseamnă a-l căuta şi, mai mult, înseamnă a şti ce 
este Adevărul. Mai căutăm noi astăzi Adevărul, Basarab Ce 
Adevăr căutăm noi astăzi? _ 

Basarab Nicolescu: Într-adevăr, după Auschwitz, 
după lagărele sovietice, după milioanele şi milioanele de 
morţi din secolul trecut în urma unor conflicte iraționale, 
după imensele suferinţe inutile, ne putem întreba ce mai 
poate însemna Adevărul astăzi? 

Moda filosofică este de a afirma că Adevărul nu 
există. Nu ar exista decât adevăruri schimbătoare pe care 
noi le fabricăm conform voinţei şi puterii noastre. Această 
atitudine nu mi se pare numai extrem de nocivă, dar şi 
prostească, nejustificată. 

Imi permit să subliniez că veritabilul om de ştiinţă 
face ceea ce face pentru că este convins că Adevărul 
există. In absenţa Adevărului, ştiinţa ar fi o activitate 
absurdă. Dar acest fapt nu înseamnă că omul de ştiinţă 
găseşte Adevărul. El nu găseşte decât sclipiri ale acestei 
lumini neîmpărţite care este Adevărul. 

„Apostrof, Cluj-Napoca, nr. 8, 2006, pp. 26 - 27. 

Greşeala modernităţii a constat în credinţa că 
Adevărul poate fi găsit şi astfel ar putea fi utilizat ca un 
instrument de putere. Şi naziştii, şi comuniştii, şi scientiştii 
au fost convinşi că au găsit Adevărul. Dar, istoria a dovedit- 
o, ceea ce au găsit ei nu a fost decât un cadavru. 

Eu sunt convins că Adevărul a existat dintotdeauna şi 
va continua să existe până la sfârşitul timpului, şi chiar 
dincolo de acest sfârşit. Dar secretul este că Adevărul nu 


poate fi găsit: el ne poate găsi pe noi. În fond, el ne caută 
pe noi în fiecare clipă a existenţei noastre, dar mintea 
noastră îl refuză, preocupată cum este ea de a-şi fabrica 
propriile adevăruri. Aceasta este veritabila tragedie 
metafizică a somnului. Un adormit nu vede, în locul luminii 
neîmpărţite, decât ceaţă şi întuneric. 

H. B.: Întreaga Domniei Tale operă, întreaga-ţi 
filosofie, pentru că putem vorbi fără tăgadă de filosofie în 
ceea ce te priveşte, chiar dacă nu vrei să admiţi că 
Transdisciplinaritatea nu este decât o cale (dar nu este 
filosofia însăşi o cale?) iniţiatică, îşi asumă drept cheie de 
acces către adevăr  Trezia/ Deşteptarea (l'Eveil), 
deşteptarea acelui ochi aflat înăuntrul nostru, a cărui 
pleoapă reuşim să o ridicăm atât de rar... Este acesta 
sensul pe care-l acorzi Treziei şi cum se acordă ea, Trezia, 
cu starea de veghe? 

B. N.: Este greu de spus dacă ochiul magic se află 
înăuntrul nostru sau în afara noastră. În acest domeniu, 
noţiunile de  „exterior” şi „interior” îşi pierd total 
pertinenţa.  Trezia vine din punerea în contact a 
universului exterior şi a universului interior. Un al treilea 
univers, independent de primele două, este astfel necesar 
pentru declanşarea Treziei, prin armonizarea celor trei 
universuri. Tot misterul formulei „ştiinţă şi conştiinţă” 
constă în descoperirea sensului conjuncţiei „şi”, care nu 
este, cu siguranţă, nici ştiinţă, nici conştiinţă. Nu este deci 
vorba de o juxtapunere, ci de un dans în trei: ştiinţă, 
conştiinţă şi Terţul Ascuns. Cred deci într-o capacitate 
umană infinit superioară celei exercitate în viaţa de fiecare 
zi, o inteligenţă superioară care nu se poate manifesta 
decât în momentul armonizării între mintal, sentimente şi 
corp. Este exact această armonizare pe care o denumesc 
„stare de veghe”. Lxistă o mare diferenţă între Trezie şi 
veghe. Trezia nu poate fi o stare permanentă, atâta vreme 


cât suntem încă înlănţuiţi de veşmântul corpului nostru 
fizic. Trezia nu poate fi trăită decât prin străfulgerări ale 
luminii neîmpărţite. Veghea însă poate deveni, după o 
îndelungă practică, o stare permanentă. Destinul nostru 
este să veghem. Şi dacă veghem, putem fi găsiţi. 

H. B.: Este Terţul, trinitatea, expresia matematică şi 
logică a naturii ascunse a lucrurilor? 

B. N.: Terţul Ascuns nu poate fi confundat cu terţul 
logic, pe care logicienii îl numesc „terţul inclus”. 

Terţul inclus, aflat pe un anumit nivel de Realitate, 
rezolvă contradicţiile care apar fără încetare pe alt nivel 
de Realitate. Terţul inclus se află în centrul mecanicii 
cuantice: superpoziţia a doua stări reciproc exclusive, să 
spunem „da” şi „nu”, este o nouă stare acceptabilă. Terţul 
inclus induce o veritabilă revoluţie epistemologică, ceea ce 
explică fascinația pe care au avut-o faţă de această noţiune 
fizicieni ca Wolfgang Pauli sau Werner Heisenberg, filosofi 
ca Stephane Lupasco şi scriitori ca Vintilă Horia. Pauli 
propunea chiar ca fizica cuantică să fie numită „fizica 
complementarităţii” (în sensul terţului inclus) spre a o 
deosebi astfel de „fizica clasică”. Dar terţul inclus este un 
tert logic şi nu ontologic. 

Terţul Ascuns este ontologic. El apare în zona de 
transparenţă absolută care separă universul interior 
(Subiectul) de universul exterior (Obiectul). In această 
zonă nu există niciun nivel de Realitate. Terţul Ascuns se 
refuză oricărei analize logice, oricărei teoretizări, oricărei 
raţionalizări, rămânând totuşi perfect raţional: raţiunea ne 
impune să postulăm existenţa sa. 

Există totuşi o legătură între terţul inclus şi Terţul 
Ascuns. Terțul inclus poate fi integrat unei veritabile 
practici spirituale, în sensul că cel sau cea care, în faţa 
infinitului număr de contradicții ale vieţii noastre, celei de 
toate zilele, găseşte resursele interioare de depăşire a 


acestor contradicții, prin saltul în vid spre un alt nivel de 
Realitate. O adevărată „scară” evolutivă poate fi astfel 
parcursă în drumul spre marea întâlnire, cea cu Terţul 
Ascuns. De altfel, citesc acum „Scara Raiului” a Sfântului 
loan Scărarul, pentru a vedea cum abordează cei vechi 
acest gen de probleme. 

H. B.: Este iubirea expresia exemplară a Terţului? 

B. N.: Depinde despre ce „iubire” vorbim. Iubirea 
prin corpul fizic, prin sentimente sau prin minte nu are 
nimic de a face cu Terțul Ascuns. Ea depinde de o 
funcţionare mai mult sau mai puţin mecanică a materiei 
noastre fizice, biologice şi psihice din care suntem 
constituiți. Există deci niveluri de iubire, aşa cum există 
niveluri de Realitate. Nenorocirea vine atunci când aceste 
niveluri, şi energiile care le sunt asociate, sunt confundate 
între ele. De aici vin nenumăratele conflicte care dau din 
ce în ce mai mult de lucru psihiatrilor şi psihanaliştilor în 
societatea noastră numită, printr-un abuz de limbaj, 
„civilizată”. 

Terţul Ascuns nu se poate manifesta decât printr-un 
nou tip de funcţionare a noastră, care armonizează corpul 
fizic, sentimentele şi mintalul, sprijinindu-se pe ceea ce se 
poate numi „conştiinţă”. Nu conştiinţa mea, care nu este 
decât o „luare de cunoştinţă”, ci conştiinţa care mă 
traversează. În acest sens, ar fi preferabil să vorbim de 
„comuniune” şi nu de iubire, cuvânt prea ambiguu. O 
comuniune cu celelalte fiinţe umane, cu natura, cu 
universul întreg. Doar atunci iubirea adevărată se poate 
manifesta şi sursa sa este, într-adevăr, Terţul Ascuns. În 
particular, sexualitatea conştientă este fundată pe 
comuniune, pe Terțul Ascuns. Fără această sexualitate 
conştientă, o societate nu poate fi civilizată. Libertatea 
sexuală, slogan de mare circulaţie, nu este decât o tristă 
caricatură a iubirii. 


H. B.: În cartea amintită, pe care eu o iubesc cu 
deosebire, afirmai tranşant: „Sfidarea zilei de astăzi este 
de a reuni înţelepciunea Orientului cu ştiinţa Occidentului 
şi numai în acest fel să încerci să descoperi modul în care 
poate fi căutat Adevărul, să te «trezeşti»”! 

Este programul Templeton „Ştiinţă şi Religie în 
România”, pe care l-ai creat aici, urmarea acestui crez al 
Domniei Tale, privind cercetarea Adevărului? 

B. N.: Bineînţeles. Să-ţi fac, de altfel, o confidenţă: n- 
am făcut nimic în viaţa mea care să nu fie legat de 
cercetarea Adevărului. Nu este un merit al meu: pur şi 
simplu aşa m-am născut. Chiar şi greşelile mele - şi ele au 
fost numeroase - din această atitudine au izvorât. 

În contextul lumii actuale, atât de tulburate, cred că 
ortodoxia are un mare mesaj de transmis... În sfârşit, 
destinul a făcut ca în 1993, cu ocazia revenirii mele în ţară 
după 25 de ani de absenţă, să o cunosc pe d-na Magda 
Stavinschi, astronom de calitate, care conduce acest 
program „Ştiinţă şi Religie în România” cu mare 
abnegaţie, fidelitate şi dăruire de sine. 

H. B.: Ar putea fi natura transgresivă a spiritului 
românesc, care după cum spuneai îl face pe acesta 
disponibil, deschis şi creator în orizontul transcendentului, 
o justificare în plus pentru acest program aici şi acum? 

B. N.: Desigur. Spiritualitatea românească implică o 
transgresiune care nu este agresivă, ci constructivă. O 
transgresiune care nu este impertinentă, ci respectuoasă 
faţă de tradiţie. Ea este fundată pe  antinomiile 
transfigurate despre care vorbea Lucian Blaga. 

H. B.: Trăim în lumea lui homo politicus. Ce loc şi ce 
rost mai poate avea Trezia în această lume Dar veghea? 

B. N.: „Homo politicus”, „homo economicus” sau 
„omul recent” (despre care a scris Iloria-Roman 
Patapievici) menţin şi adâncesc fragmentarea fiinţei 


umane, printr-o totală absenţă a unei viziuni globale 
asupra sensului vieţii noastre pe această planetă. Aceste 
expresii desemnează figuri de tranziţie spre un om 
nefragmentat, pe care l-am putea numi homo 
transdisciplinarus, care va integra homo politicus, homo 
economicus, homo poeticHS şi homo religiosus. Veghea ar 
trebui să fie cuvântul de ordine într-o democraţie demnă 
de acest nume. O veghe poetică de fiecare zi. Întreaga 
noastră viaţă ar putea deveni astfel o operă estetică. Iar 
biata noastră planetă ar putea, în sfârşit, să respire, să 
trăiască, să-şi împlinească destinul. 

Pentru mine, întoarcerea spre cer nu e o metaforă, ci 
un fapt concret 

Interviu acordat lui Claudiu Târziu (2010)”. 

Claudiu Târziu: Copilăria dvs. A stat sub semnul unei 
tutele spirituale de excepţie: părintele Constantin Galeriu. 
Cum l-aţi cunoscut f 

Basarab Nicolescu: Pentru mine, întâlnirea cu 
părintele Galeriu a fost primul miracol din viaţa mea. Era 
prieten cu tatăl meu şi slujea într-o parohie la Ploieşti, 
oraşul meu natal. Pe atunci, era cu totul necunoscut şi abia 
ieşise din închisoare, unde fusese băgat pe motive politice. 
Eu aveam vreo 9 ani şi eram avid de răspunsuri la 
întrebări fundamentale, care mă frământau încă de la 
vârsta aceea: despre infinit, despre problema răului... O să 
vă mire, dar există o origine a acestor întrebări. Tatăl meu 
a fost luat pe front pe când aveam şase luni. La un moment 
dat, a fost dat dispărut; căzuse prizonier. Am fost cotropit 
de groază că nu-l voi cunoaşte niciodată. S-a întors când 
aveam şase ani şi jumătate. Şi nu înţelegeam cum poate 
Dumnezeu să lase să se întâmple un astfel de rău, că tatăl 
unui copil să fie luat de lângă el atâta timp. Părintele 
Galeriu a ştiut să-mi facă o educaţie religioasă personală, 
cu mare blândeţe şi înţelepciune. M-a apropiat de cele 


sfinte. Aşa am ajuns să cânt şi în corul bisericii. 

„Formula AŞ, Bucureşti, nr. 914, 2010, pp. 26 - 27. 

C. T: Ne puteţi spune una dintre învăţăturile 
părintelui Galeriu care v-a fost atunci de mare folos? 

B. N.: Da, m-a marcat, de exemplu, afirmaţia sa că 
răul nu vine de la Dumnezeu, ci de la oameni. Şi că 
Dumnezeu permite să se întâmple răul pentru că respectă 
libertatea omului. El nu te obligă să alegi binele. Mi-a 
explicat că războiul, care este un rău imens, îl fac oamenii, 
nu-l face Dumnezeu. Şi că tot oamenii mi-l răpiseră pe tata. 

C. T.: Cum erau sărbătorile religioase în copilăria 
dvs? 

B. N.: Erau mari evenimente, pentru că părinţii mei 
erau foarte credincioşi. Bunicul matern, grecul Eftimie 
Anastasiadis, care m-a crescut, mă ducea de mână la 
biserică, la slujbe, nu numai de sărbători, ci şi la spovedit, 
şi la împărtăşit... Îmi aduc aminte cu mare emoție cum 
aşteptam Pastele şi Crăciunul, cu toate ritualurile legate 
de ele. Îmi plăcea mult când treceam pe sub Sfântul Epitaf, 
sau pe sub masă, cum se spune în popor, în Vinerea Mare. 
Am şi acum în memorie extraordinarul miros emanat de 
muntele de flori care se adună pe masa pe sub care 
treceam. Sunt lucruri care, dincolo de dogme şi 
rafinamente teologice, te apropie cel mai mult de 
Dumnezeu. 

C. T: După ce v-aţi maturizat şi aţi ajuns om de 
ştiinţă, aţi continuat să fiţi apropiat de Biserică? 

B. N.: Am fost cu inima, dar ritualic, am redus 
prezenţa mea doar la sărbători. În primul rând, pentru că 
braţul Securităţii era lung şi ajungea inclusiv în Biserică. 
După ce am emigrat la Paris, am mers la biserică de pe 
Jean de Beauvais, unde era părintele Vasile Boldeanu, 
pentru care am avut un mare respect. Acolo venea şi 
Eugene Ionesco, stătea în primul rând, foarte evlavios, 


foarte credincios. Iar faţa lui cânta în strană. 

Pentru adevăratul exil, Biserică era un nucleu al 
rezistenţei anticomuniste şi identitare. Ea a rămas 
importantă pentru mine până azi, dovadă că, în ianuarie 
2008, când m-am recăsătorit, am ţinut să o fac şi religios. 
Soţia mea, Anne, franţuzoaică romano-catolică, a trecut la 
ortodoxie din proprie iniţiativă. Cununia a fost celebrată 
de un om apropiat sufletului meu, Mitropolitul Iosif. 

Credinţa este pentru mine o constantă şi mă 
mobilizează în toate acţiunile mele. În acelaşi timp, nu sunt 
un propagandist al ortodoxiei. Eu am ţinuta mea de om de 
ştiinţă, care îmi impune totuşi o anumită rezervă în 
manifestările publice. Nu pot face, de pildă, cursuri 
studenţilor de la Universitatea Babeş-Bolyai din Cluj 
exprimând credinţa mea. Dar asta nu înseamnă că nu 
stimulez cercetări în domeniul religios. Am, de pildă, trei 
doctoranzi care îşi fac lucrările în domeniul interacțiunii 
dintre ştiinţă şi religie. 

C. T.: În cartea Rădăcinile libertăţii spuneţi că în exil 
v-aţi simţit că un arbore cu rădăcinile smulse din pământ şi 
că, pentru a supravieţui, v-aţi îndreptat rădăcinile către 
cer. V-a întărit exilul în credinţă? 

B. N.: Exilul era fără întoarcere. Tot trecutul meu, 
familia, oamenii dragi rămăseseră dincolo de Cortina de 
Fier. Era o dramă din care nu puteam ieşi decât prin 
iniţiere - în sensul de începere a unui proces spiritual, al 
regăsirii de sine. Pentru mine, întoarcerea spre cer nu e o 
metaforă, ci e un fapt concret, întoarcerea spre credinţă, 
cu siguranţă. Şi, de asemenea, înseamnă acceptarea 
destinului. 

C. T.: Odată exilat, aţi pierdut legătura cu părintele 
Galeriu. După cât timp l-aţi reîntâlnit? 

B. N.: În anul 2000, am venit în România să organizez 
primul Congres de Ştiinţă şi Religie, împreună cu d-na 


Magda Stavinschi şi cu ajutorul Fundaţiei americane 
Templeton. Primul la care m-am gândit a fost părintele 
Galeriu. Dar m-am întrebat: „O fi acelaşi?”. In amintirea 
mea, părintele Galeriu rămăsese preotul unei mici parohii 
din Ploieşti, chiar dacă aflasem că între timp devenise un 
reputat teolog şi un mare predicator. Nu mai vorbisem de o 
jumătate de veac cu el. L-am sunat şi i-am spus cum mă 
numesc, neştiind dacă îşi mai aminteşte. Şi a tunat la 
telefon: „Basarab Nicolescu, 1942” - era anul naşterii 
mele. Îşi amintea totul. A acceptat imediat invitaţia să 
vorbească la Congresul pe care l-am organizat la Academia 
Română. A avut o cuvântare despre Nicolae Paulescu, 
inventatorul insulinei, care, după cum se ştie, a fost un om 
foarte credincios şi a şi scris pe tema legăturii dintre 
ştiinţă şi religie. Pe cei de la Fundaţia Templeton i-am 
convins, cu ajutorul părintelui Galeriu, că merită să facem 
în România o reţea de dialog Ştiinţă - Religie. Părintele 
Galeriu le-a arătat ce înseamnă ortodoxia, pe care 
americanii o vedeau că retrogradă, obscurantistă şi opusă 
istoriei. Şi iată că, în ultimii trei ani, au fost investiţi peste 
un milion de euro în catedre universitare, cursuri, 
publicaţii, congrese, colocvii, grupuri de studiu, în cărţi - 
între care peste 50 de titluri publicate sau în curs de 
publicare în colecţia „Ştiinţă şi Religie” de la Curtea Veche 
Publishing. Este un program naţional, derulat cu sprijinul 
Fundaţiei Templeton, care a implicat centre universitare 
din Bucureşti, Iaşi, Cluj, Craiova, Ploieşti, Constanţa. 

C. T: Aţi avut şi obstacole în desfăşurarea acestui 
program? 

B. N.: Da, şi cel mai important a venit dintr-o anume 
mentalitate, cred că tributară sistemului totalitar. Unii 
oameni de ştiinţă credeau că vreau să convertesc ştiinţa la 
religia ortodoxă. Dar le-am explicat că nu e vorba despre 
asta. Putem dialoga, fără să împărtăşim opinia sau 


credinţa celuilalt. Pe de altă parte, teologii se temeau că 
vreau să fac un fel de ştiinţă din teologie. E fals. Au înţeles 
cu timpul că nu asta urmăresc. 

C. T.: Lumea ştiinţei a fost adesea tentată să-l pună 
pe Dumnezeu într-o ecuaţie matematică. Aţi avut şi dvs. O 
astfel de ispită? 

B. N.: Nu, n-am înnebunit încă. Pentru că e o nebunie 
să încerci aşa ceva. Ştiinţa are limitele sale, limite 
metodologice. Ştiinţa nu se preocupă de divinitate, nu 
spune dacă există sau nu Dumnezeu. 

C. T.: Dar presa vehiculează, la răstimpuri, cu 
fervoare, t în de genul: se caută particula lui Dumnezeu, a 
fost descoperită gena divinității... 

B. N.: Apropo de particulă lui Dumnezeu, că aici sunt 
pe terenul meu - cel a fizicii: totul a pornit de la titlul unei 
cărţi, Particula lui Dumnezeu, scrisă de un evreu agnostic, 
Leon Lederman. Titlul a fost pus de către editorul său, 
pentru un mai mare impact la public. Jurnaliştii 
nedocumentaţi au făcut repede legătura: la CERN, la 
Geneva, se caută acum bosonul I liggs, pe care Lederman 
l-a numit „particula lui Dumnezeu”, deci îl căuta pe 
Dumnezeu... E doar o găselniţă de presă, fără legătură cu 
realitatea. 

C. T.: Ca om de ştiinţă care trece totul prin filtrul 
raţiunii, v-a fost de ajuns credinţa nativă în Dumnezeu, 
moştenită în familie, adică aceea care nu cere dovezi? 

B. N.: Pentru mine credinţa fără ştiinţă este ca un 
surd, iar ştiinţa fără credinţă este ca un orb. Pentru ca 
orbul să vadă şi surdul să audă, trebuie să dialogheze. Ce 
vreau să spun cu asta? Ştiinţa este limitată prin 
metodologia sa; este, spre exemplu, oarbă la valori. 
Credinţa, dimpotrivă, este slujitoare a valorilor. Dar religia 
este surdă la natură. Natura este o putere a lui Dumnezeu 
care ni se oferă nouă, oamenilor, pentru a-L înţelege mai 


bine. Descoperim legi ale naturii şi o coerenţă între toate 
fenomenele naturii, care fără existenţa unui terţ ascuns 
devine cu totul absurdă. Terţul ascuns nu e Sfântul Duh 
sau Dumnezeu, ci o putere a lui Dumnezeu. Steven 
Weinberg, mare fizician, laureat al Premiului Nobel, care 
este împotriva credinţei în Dumnezeu, a spus: „De ce toată 
această coerenţă? Universul e absurd”. Întrebarea e justă, 
dar răspunsul e greşit. Universul nu e absurd. Dar ca să 
susţii asta, trebuie să ieşi din ştiinţă şi să mergi spre 
metafizică. Asta e secretul. 

C. T.: La dvs. Ştiinţa şi credinţa merg mână în mână 
şi ştiu, din unele scrieri, că le împletiţi deseori cu filosofia 
şi literatură. Aţi şi spus undeva că dacă nu v-aţi fi născut 
într-o ţară comunistă, aţi fi ales literatura sau filosof ia, dar 
aşa, aţi găsit o singură portiţă de evadare din ideologie: 
fizica. 

B. N.: Matematică a fost prima mea pasiund, dar mi 
s-a părut prea abstractă şi prea puţin legată de lume. Aş fi 
vrut, apoi, să fiu critic literar, de altfel, am şi debutat cu un 
volum despre Ion Barbu (Ion Barbu - Cosmologia „Jocului 
secund 1968), dar nu mă interesa să fiu un critic al 
literaturii realist-socialiste, cum trebuia să devii în acele 
vremuri. Cum nu puteam fi nici filosof materialist, Doamne 
fereşte! Deci, am ales fizica - un tărâm de conciliere, care 
m-a satisfăcut până astăzi. Fizica m-a împins spre anumite 
limite care nu pot fi depăşite decât prin deschiderea spre 
metafizică, religie, filosofie. Fizica m-a ajutat să înţeleg că 
e nevoie de un dialog între domenii, ca de pildă între 
ştiinţă şi religie. Este clar că dacă ştiinţa rămâne în 
domeniul metodologiei sale, religia e absurdă, iar dacă 
religia rămâne în domeniul dogmelor, ştiinţa e absurdă. 
Pentru că ele să se înţeleagă, e nevoie de un limbaj terţ, 
care să fie dincolo de religie şi dincolo de ştiinţă, şi punte 
între ele. În acest scop, de circa 20 de ani încoace, am 


elaborat limbajul transdisciplinar. El este exprimarea unei 
arte a legăturilor: permite dialogul între ştiinţă şi religie, 
între ştiinţă şi artă, între poezie şi matematică. Dacă nu 
accepţi limbajul acesta, inevitabil ajungi la excluderea 
celuilalt. 

C. T.: La ce nivel este dialogul dintre ştiinţă şi religie 
azi? 

B. N.: El există! Aceasta e marea realizare. Pentru că 
până în anii '80, nici nu se punea problema. Eu sunt 
printre iniţiatorii pe plan mondial ai acestui dialog. In 
1985, am scris cartea Noi, particula şi lumea (lucrare 
premiată de Academia Franceză), unde am elaborat 
această metodologie pentru dialogul ştiinţă-religie - 
transdisciplinaritatea. Până atunci, şi posibilitatea unui 
dialog era suspectă, chiar în Occident. Pentru un om de 
ştiinţă era periculos să-şi afirme o credinţă religioasă, îşi 
putea pierde slujba, pentru că încălca principiul 
neutralității. Deci, a fost o noutate majoră atunci. 

C. T.: Spuneaţi, la începutul discuţiei noastre, că 
întâlnirea cu părintele Galeriu a fost prima minune din 
viaţa dvs. Aţi mai trăit şi altele? 

B. N.: Întâi să ne înţelegem asupra termenilor. Eu 
numesc miracol intervenţia unui nivel de realitate asupra 
altui nivel de realitate. Un nivel care are anumite legi 
poate şi trebuie să interacţioneze cu alt nivel, ca să asigure 
o coerenţă Universului. Altfel, Universul ar exploda. Cu 
alte cuvinte, pentru mine, miracolul e un fenomen natural, 
dar neobservabil, pentru că e foarte rar. Fiinţa umană este 
capabilă să reunească în sine toate nivelurile de realitate. 
Aşa se poate explica noţiunea de îndumnezeire a omului. 

C. T.: Această percepţie a dvs. Asupra minunii 
dumnezeieşti este echivalentă cu ceea ce îndeobşte 
spunem că e „mâna lui Dumnezeu”? 

B. N.: lertaţi-mă, dar e cam simplist să spun „este 


mâna lui Dumnezeu”. Omul secolului XXI trebuie să 
integreze în religie cultura şi ştiinţa. O religie care nu 
integrează cultura şi ştiinţa nu este adaptată timpurilor 
noastre. Şi în sensul acesta îl neagă pe Dumnezeu. Eu cred 
în Dumnezeul cel viu! Dumnezeul pe care îl simt şi care îmi 
ghidează fiecare pas şi fiecare cuvânt, chiar acum în 
dialogul nostru. Nu cred într-un Dumnezeu mort, creat de 
mintea omenească. „Mâna lui Dumnezeu” e o expresie 
poetică, frumoasă, populară, pe care o accept. Dar trebuie 
înţeleasă... 

C. T: În România există o dispută pe marginea 
acceptării în şcoală a evoluţionismului. Având în vedere că 
sunteţi în acelaşi timp om de ştiinţă şi om credincios în 
Dumnezeu, pentru ce optaţi: evoluţionism sau creaţionism 
f 

B. N.: Teoria evoluționistă este o teorie ştiinţifică. 
Darwinismul nu e niciun pericol pentru religie. Săracul 
Darwin, care era credincios, n-a spus niciodată că omul se 
trage din maimuţă. Exagerările făcute de alţii pe tema asta 
sunt ideologice. 

E o absurditate să scoţi această teorie din programa 
şcolară, pe motive ideologice, fără a ţine cont de probele ei 
indiscutabile. Unii îl confundă pe Dumnezeu cu un inginer 
care a făcut lumea cu mâinile sale. Creatorul e dincolo de 
ceea ce mintea umană îşi poate imagina despre Dumnezeu. 
Dumnezeu nu a făcut în detaliu lumea, ci i-a creat 
condiţiile să apară. Evoluţionismul şi creaţionismul pot să 
meargă foarte bine în paralel. Nu trebuie să interpretăm 
textele biblice în sens literal. Interpretarea literală îi 
amputează lui Dumnezeu transcendenţa. 

C. T.: Aţi coordonat, nu demult, un volum colectiv 
despre moarte. Cum vedeţi finalul vieţii pământeşti? 

N.: Ca un prag spre viaţă. Una dintre marile greşeli 
ale modernităţii este de a trata moartea ca pe un accident. 


Din acest motiv, unii speră că, prin progresele ştiinţei, vom 
ajunge nemuritori. E o perspectivă de coşmar. Adevărata 
viaţă este după moarte. Dar în această viaţă se pregăteşte 
trecerea. 

T.: Credeţi aceasta pentru că sunteţi creştin? 

B. N.: Nu numai. Se sprijină pe tot ceea ce ştiu din 
ştiinţă şi filosofie. 

Dacă ştiinţa şi religia vor accepta să dialogheze, 
atunci orbul va vedea şi surdul va auzi 

Interviu acordat lui Petrişor Militaru şi Marius Ene 
(2010). 

Petrişor Militaruşi Marius Ene: Cum şi când a luat 
naştere colecţia „Ştiinţă şi Religie” de la Curtea Veche 
Publishing? 

Basarab Nicolescu: Am fondat această colecţie, în 
colaborare cu d-na Magda Stavinschi, în anul 2006, la 
începutul programului de trei ani „Ştiinţă şi Ortodoxie - 
Cercetare şi educaţie” finanţat de celebra fundaţie 
americană John Templeton. 

Până în prezent am publicat 35 de volume şi alte 24 
de volume sunt în curs de apariţie. Un loc particular în 
colecţie îl ocupă revista Transdisciplinarity în Science and 
Religion, unde contribuţiile sunt publicate în engleză şi în 
franceză. Această revistă a reuşit să aibă o bună audienţă 
internaţională. 

Deci un total de 59 de volume - o adevărată 
bibliotecă de informaţie, pentru marele public dar şi 
pentru cercetători şi studenţi, în acest domeniu atât de 
necesar societăţii contemporane. Precizez că această 
colecţie este singura din lume dedicată în întregime 
domeniului dialogului între ştiinţă şi religie, fapt apreciat 
de Fundaţia John Templeton. 

Un asemenea număr - impresionant - de volume într- 
un scurt răstimp a fost posibil şi graţie colaborării 


exemplare cu editura Curtea Veche Publishing, cu care 
avem relaţii de parteneriat extrem de armonioase. 

„SISIF, nr. 26 - 27, 1 februarie 2010; Convorbiri 
literare, laşi, februarie 2010, pp. 10 - 16. 

Printre aceste cărţi, majoritatea sunt traduceri, 
autorii fiind nume bine cunoscute pe plan internaţional. 
Dar i-am încurajat şi pe autorii români să scrie, ceea ce era 
foarte dificil datorită completei noutăţi a domeniului într-o 
Românie posttotalitară. Ortodocşii, ca şi oamenii de ştiinţă 
din România, erau foarte puţin predispuşi la un asemenea 
dialog, pe când în alte ţări acest dialog între religie şi 
ştiinţă s-a instaurat de mult şi s-a adâncit considerabil de 
două decenii. Printre autorii români îi citez pe IPS 
Bartolomeu, Aurel Sasu, Cristian Bădiliţă, Cassian Maria 
Spiridon şi Cătălin Mosoia, iar dintre ortodocşii străini îi 
citez pe Alexei Nesteruk, Jean-Yves Leloup şi Christopher 
Knight. 

Finalitatea acestei colecţii este precizată în fraza- 
cheie care apare pe coperta a patra a fiecărei cărţi: 
„Colecţia «Ştiinţă şi Religie» se adresează tuturor celor 
care doresc să exploreze potenţialitatea unui nou sistem 
de valori fondat pe dialogul transdisciplinar între ştiinţă, 
religie, artă şi societate”. 

P. M. Şi M. E.: In ce constă noul sistem de valori 
bazat pe dialogul transdisciplinar dintre ştiinţă şi religie? 

B. N.: Intr-o societate dominată de procesul de 
globalizare, centrată pe homo economicus şi pe forţa 
imensă a tehnoştiinţei, nimeni nu poate impune un vechi 
sistem de valori tuturor locuitorilor Pământului. Religia? 
Care religie? Sunt mai multe religii constituite care îşi 
împart între ele locuitorii Pământului, ca să nu mai vorbesc 
de nenumăratele noi mişcări religioase. Ştiinţa? Care 
ştiinţă? In anul 2000, o statistică stabilită de National 
Science Foundation indica existenţa a peste 8.000 de 


discipline în universităţile americane. Economia? Singura 
valoare a economiei, aşa cum este ea formulată astăzi, este 
eficacitatea pentru eficacitate: ea poate duce la 
autodistrugerea speciei umane. 

Un nou sistem de valori nu poate apărea decât prin 
dialogul între diferitele domenii ale cunoaşterii, între 
diferitele culturi şi între diferitele religii. Acest sistem nu 
există încă. El va fi deci o creaţie colectivă, fondat pe 
metodologia transdisciplinară. Naşterea acestui nou sistem 
de valori este problema crucială a secolului XXI. 

PM. Şi M. E.: Se poate stabili o relaţie de tip 
transdisciplinar între legile etice şi legile fizice? 

B. N.: Cu siguranţă, nu. Noua etică are un caracter 
transdisciplinar şi deci nu poate fi fondată pe o anumită 
disciplină. Dar fizică poate contribui la naşterea acestei noi 
etici nu prin legile sale, ci prin interpretarea celor mai 
generale rezultate obţinute în explorarea Naturii. De 
exemplu,  terţul inclus, care este fundamental în 
înţelegerea fizicii cuantice şi care constituie unul dintre 
aspectele definitorii ale metodologiei transdisciplinare, va 
fi în mod necesar prezent în noua etică. Cum arăta recent 
un cunoscut specialist al eticii, canadianul Jean-François 
Malherbe, trebuie să alegem între Parmenide şi Heraclit8?. 
Terţul inclus este intim legat de viziunea lui Heraclit. 

P. M. Şi M. E.: Se poate spune că ştiinţa şi religia nu 
pot exista decât împreună? 

B. N.: Nu se poate spune. Ştiinţa şi religia pot exista 
în mod total separat, aşa cum orbul poate trăi fără văz şi 
surdul poate trăi fără auz. Ştiinţa este oarbă la valori, iar 
religia este surdă la explorarea ştiinţifică a Naturii. 

P M. Şi M. E.: Cum poate contribui religia la 


84' Jean-François Malherbe, „Un choix décisif à l'aube de l'éthique: 
Parménide ou Héraclite?", Transdisciplinarity in Science and Religion, nr. 
5, Curtea Veche Publishing, Bucurcşti, 2009, pp. 11 -36. 


dezvoltarea ştiinţei, prin prisma unui dialog 
transdisciplinar şi cum poate participa ştiinţa la 
consolidarea conştiinţei teologice în societatea actuală? 

B. N.: Ştiinţa s-ar putea astfel deschide spre valori şi 
spre o dimensiune spirituală, regăsindu-şi locul în cultură, 
pierdut în Renaştere. Astăzi vorbim de „două culturi”: 
cultura umanistă şi cultura ştiinţifică. Dar cultura nu poate 
fi fragmentată în mod schizofrenic. 

La rândul ei, religia se va deschide astfel spre 
problematica societăţii contemporane, în toată 
complexitatea ei. Religia nu are nimic de pierdut în 
dialogul cu ştiinţa. Dimpotrivă. Credinţa religioasă, oricare 
ar fi ea, nu se poate decât întări descoperind frumuseţea 
străfundurilor Naturii. 

Aceste aspecte au fost admirabil analizate, din 
punctul de vedere ortodox, de Christopher Knight, în 
cartea sa Dumnezeul naturii - întruparea şi ştiinţa 
contemporană, publicată în colecţia de la Curtea Veche%. 

PM. Şi M.E.: În noiembrie 2001 a avut loc la 
Bucureşti, la Academia Română şi la Institutul Francez, 
congresul internaţional „Ştiinţă şi Religie - Antagonism 
sau Complementaritateprimul de acest gen, organizat cu 
sprijinul Academiei Române, al Ministerului Culturii şi 
Cultelor, al Fundaţiei John Templeton, al Centrului pentru 
Teologie şi Ştiinţe Naturale din Berkeley şi al altor 
organisme. Cum a contribuit această manifestare la 
instaurarea dialogului dintre ştiinţă şi religie în România? 

B. N.: A fost evenimentul iniţiator al unei activităţi 
care se desfăşoară în România de aproape zece ani. Eu 
eram deja integrat în activităţile Fundaţiei John Templeton 
de mai mulţi ani. In particular, fusesem cooptat, în anul 

2000, în reţeaua „Science and Spiritual Quest”, anume în 
grupul „Fizică şi cosmologie”, care era alcătuit din 15 
oameni de ştiinţă de diferite credinţe religioase (inclusiv 
atei) şi din diferite ţări. Aveam printre noi nume celebre, 
printre care laureatul Premiului Nobel, William Philips. Ne 
întâlneam în mod regulat pentru a discuta despre credinţa 
noastră confruntată cu experienţa noastră de oameni de 
ştiinţă, în totală libertate, fără presă, fără spectatori. Am 
tăcut şi două evenimente publice majore: unul la General 
Theological Seminary din New York şi unul la Paris, la 
UNESCO. 

Cu această ocazie, am realizat că ortodoxia avea, ca 
şi în Franţa, o foarte proastă imagine: cea a unei forţe 
obscurantiste, reacționare, împotriva istoriei. Am încercat 
să conving autorităţile de la Fundaţia John Templeton că 
această imagine este falsă şi că România este ţara ideală 
pentru realizarea unui program naţional ca laborator al 
dialogului dintre ştiinţă şi religie, care ar putea servi ca 
model pentru ţările postcomuniste. Ca o probă a acestei 
potenţialităţi am propus realizarea congresului din 2001, 
pe care l-am putut organiza graţie unei reîntâlniri, care 
astăzi mi se pare miraculoasă, cu d-na Stavinschi, la Paris, 
în anul 2000, cu ocazia unei manifestări legate de Fundaţia 
John Templeton. O cunoscusem deja în 1993, când am 
vizitat pentru prima dată România, după 25 de ani de 
absenţă. Fără abnegaţia, devotamentul şi muncă fără 
preget a d-nei Magda Stavinschi era imposibil să realizăm 
tot ceea ce am realizat în aceşti nouă ani. 

PM. Şi M. E.: Cum aţi reuşit să îi convingeţi pe 
oamenii de ştiinţă şi pe teologi să participe la congresul 
din 2001? 

B. N.: Cu oamenii de ştiinţă şi teologii străini nu a 
fost nicio problemă: ne cunoşteam şi dialogam de mulţi 
ani. În ceea ce priveşte oamenii de ştiinţă, am beneficiat 


desigur de calitatea mea de membru al Academiei Române 
şi de vechea prietenie care mă leagă, de peste 45 de ani, 
de Solomon Mărcuş. Iar Părintele Galeriu, care m-a iniţiat 
în tainele ortodoxiei când eram copil, mi-a deschis drumul 
spre teologi. El m-a îndrumat spre Mitropolitul Daniel, 
căruia i-am făcut imediat o vizită, în compania lui Jean 
Staune, la reşedinţa sa din Durau. Mitropolitul Daniel a 
acceptat să participe ca orator invitat 1. I congres. Tot la 
acest congres am avut plăcerea să îl descop. N «Părintele 
Doru Costache, pe care îl consider unul dintre a i mai 
străluciți teologi ortodocşi români de astăzi. În sfârşit, un 
avut bucuria să pot oferi o tribună de orator invitat unui - 
pe atunci, foarte tânăr şi puţin cunoscut cercetător - 
Eugen Ciurtin. Cu o modestie copleşitoare, Părintele 
Galeriu nu a participat decât ca orator într-o şedinţă 
paralelă, cu o comunicare despre Nicolae Paulescu. Actele 
congresului au fost publicate la Editura XXI: Eonul 
Dogmatic (un volum în limba română şi un volum în limba 
engleză), fondată de Părintele Doru Costaches*. 

Astfel, de-a lungul timpului, am ajuns la acest fapt 
unic în ţările ortodoxe postcomuniste: Academia şi 
Patriarhia împreună, la toate manifestările noastre până în 
anul 2009. In acest context, trebuie să aduc un omagiu 
special Patriarhului Teoctist şi fostului Preşedinte al 
Academiei Române, Eugen Simion, ale căror uşi ne erau 
deschise în orice moment. Am fost mult ajutaţi şi de înalţi 
ierarhi, precum Mitropolitul (actualmente Patriarh) Daniel 
şi Mitropolitul Bartolomeu. 

PM. Şi M. E.: Cu un an în urma doreaţi să publicaţi 
în colecţia amintită mai sus a editurii Curtea Veche un 
volum punând în evidenţă posibilitatea gândirii patristice 

de a se angaja în dialog cu ştiinţa contemporană. Ce a 
împiedicat apariţia acestui volum f 

B. N.: Istoria acestui volum este cu totul stranie. 
Ideea unei lucrări dedicate contribuţiei gândirii patristice 
la dialogul cu ştiinţa contemporană a apărut în anul 2007, 
la o cină privată la care am fost invitat la Palatul 
Mitropoliei din laşi de către Mitropolitul Daniel, proaspăt 
ales ca Patriarh. La cină au asis tat d-na Magda Stavinschi 
şi domnii Adrian Lemeni şi Sorin Mihalache. Eu am propus 
să se facă două volume: unul dedicai patristicii vechi şi 
unul neopatristicii (în jurul operei lui Dumitru Stăniloae şi 
Andre Scrimă). De comun acord, Adrian Lemeni a fost 
desemnat ca fiind coordonatorul cărţilor. 

I, a aceeaşi cină am discutat alte aspecte ale 
colaborării noastre cu Patriarhia, precum sponsorizarea de 
către noi a unei serii de emisiuni „Ştiinţă şi Religie” la 
Trinitas TV. 

14 autori erau implicaţi în primul volum, pentru 
redactarea a cinci materiale diferite: cinci din Bucureşti 
(Adrian Lemeni, Petre Comşa, Ştefan Trăuşan-Matu, Florin 
Caragiu şi Costea Munteanu), doi de la Iaşi (Sorin 
Mihalache şi Dan Chiţoiu), trei de la Cluj (loan Chirilă, 
Cristian Sonea şi Ştefan Iloaie), trei din Ploieşti (Gabriel 
Memelis, Adrian Iosif şi Dan Răileanu) şi unul din Paris 
(Răzvan lonescu). 

Am depus, eu şi d-na Stavinschi, multe eforturi 
pentru îmbunătăţirea pe plan ştiinţific a variantelor 
succesive ale textelor care ne-au fost prezentate şi au fost 
investiţi bani mulţi pentru producerea acestui volum, în 
particular pentru organizarea întâlnirii naţionale de la 
Bucureşti din 24 septembrie 2008, întâlnire consacrată în 
întregime pregătirii volumului. Dificultăţile majore veneau 
din lipsă de coordonare între autorii temelor abordate. 

Speram ca volumul să fie finalizat la sfârşitul lui 


2008. Dar, în mod ciudat, o cascadă de atacuri ostile 
contra reţelei noastre John Templeton a început exact la un 
an de la înscăunarea Patriarhului Daniel. Primul act a fost 
retragerea lui Adrian Lemeni din comitetul de redacţie al 
revistei noastre  Transdisciplinarity în Science and 
Religion. Bineînţeles, am fost perplex şi i-am cerut 
explicaţii. După multe insistenţe, dl Lemeni mi-a spus că, 
la recepţia care a avut loc la Patriarhie pentru celebrarea 
unui an de la înscăunarea Patriarhului Daniel, un înalt 
ierarh (mi-a indicat numele lui) i-a spus Patriarhului că 
transdisciplinaritatea nu este adaptată dialogului între 
teologia ortodoxă şi ştiinţă. Nici mai mult, nici mai puţin! 
Şi fără niciun argument. 

Alte acte ostile s-au succedat rapid: astfel, de 
exemplu, suspendarea excelentei emisiuni a Părintelui 
Gheorghe Istodor „Ştiinţă şi Religie” la Trinitas TV (care 
totuşi - cel puţin în parte - era finanțată de noi) şi 
neacceptarea publicării a unei cărţi a Părintelui Gheorghe 
Istodor, conţinând transcrierea unei selecţii din emisiunile 
sale, în colecţia de la Curtea Veche. 

În faţa acestei situaţii, care mi se părea absurdă, de 
neînțeles, am cerut o audienţă Patriarhului Daniel, pentru 
a clarifica toate lucrurile. Am fost invitat la cină, la Palatul 
Patriarhiei, în seara zilei de 8 noiembrie. 

Profitând de acest voiaj, am planificat o întâlnire de 
lucru pentru pregătirea volumului, care a avut loc la 7 
noiembrie 2008. La începutul reuniunii, dl Adrian Lemeni 
mi-a înmânat o scrisoare datată 2 noiembrie 2008, din 
partea a opt dintre cei 14 autori ai diferitelor texte, cerând 
Patriarhului Daniel retragerea volumului de la Curtea 
Veche şi publicarea lui la Editura Basilica a Patriarhiei 
Române. 

După cum puteţi observa din documentul anexat, 
şase autori nu au semnat această scrisoare: cei de la Cluj 


şi cei de la Ploieşti. După cum puteţi observa tot din 
documentul anexat, Patriarhul Daniel a scris pe colţul 
scrisorii „Se va da satisfacţie autorilor”. Am spus 
participanţilor că nu vom discuta conţinutul acestei 
scrisori deoarece îl voi discuta a doua zi, pe 8 noiembrie, la 
întâlnirea privată cu Preafericitul Părinte Daniel. Am 
corijat însă, în cursul întâlnirii de lucru, numeroasele erori 
care mai persistau pe plan ştiinţific şi terminologic în trei 
dintre lucrările prezentate. Câteva dintre aceste erori erau 
extrem de grave. De exemplu, unii autori confundau 
„metode” şi „metodologie”. 

După terminarea întâlnirii de lucru, dl Lemeni a venit 
să mă vadă, anunţându-mă că cei opt semnatari acceptă 
totuşi publicarea la Curtea Veche Publishing, dar numai 
dacă directorii colecţiei satisfac două condiţii imperative. 
Am acceptat prima condiţie - eliminarea frazei standard 
care se pune pe coperta a patra a tuturor cărţilor din 
colecţie, dar ne-a fost imposibil, pe plan deontologic şi 
democratic, să acceptăm a doua condiţie - cea a eliminării 
din volum a excelentei lucrări prezentate de grupul din 
Ploieşti. Precizez că în grupul din Ploieşti era un 
protestant, fapt care probabil era considerat inadmisibil de 
către semnatarii scrisorii. 

Urmarea refuzului nostru a fost imediată: cina 
programată pe 8 noiembrie a fost anulată în ultimul 
moment şi nu a fost reprogramată nici până astăzi. 

Ultimul act al acestei mini-drame/ comedii: volumul 
publicat la Basilica? - comportă o introducere de 50 de 
pagini, dintre care 40 de pagini sunt consacrate 
inadecvării metodologiei transdisciplinare în dialogul 
dintre teologia ortodoxă şi ştiinţă. 

Fiecare dintre cele patru lucrări ale volumului are 
numele autorilor respectivi. În mod neobişnuit însă 
introducerea este semnată anonim „autorii”. Care autori? 
În orice caz, grupul de la Cluj nu a semnat scrisoarea 
menţionată şi nu a participat la redactarea introducerii. De 
altfel, o analiză a stilului şi a referinţelor date arată clar că 
este vorba de un singur autor, pe care, însă, prefer să nu îl 
numesc, deşi îi cunosc numele. 

Remarc, în trecere, că autorul introducerii nu are nici 
măcar bunul-simţ de a ne mulţumi, mie şi d-nei Stavinschi, 
pentru corecturile făcute şi care au fost integrate de autori 
în textele publicate. Un Robespierre al ortodoxiei nu îşi 
poate permite, desigur, luxul mulţumirilor. 

P M. Şi M. E.: Care sunt argumentele aduse 
împotriva metodologiei transdisciplinare? 

B. N.: Opt pagini ale introducerii sunt consacrate lui 
Jakob Böhme, într-un context care nu are de a face cu 
transdisciplinaritatea: faptul că eu am scris o carte despre 
Böhme nu înseamnă că Böhme este un far al 
transdisciplinarităţii. Referințele la Böhme sunt cu totul 
marginale în abundenta literatură  transdisciplinară 
internaţională. Eu am scris respectiva carte pentru a 
răspunde celebrei întrebări a lui Joseph Needham: „De ce 
ştiinţa modernă s-a născut în Europa?”. Să analizăm totuşi 
argumentele autorului privind direct transdisciplinaritatea 
şi nu istoria ştiinţei moderne. 

Pentru autor, „justificarea opțiunii de lecturare a 
acestei doctrine prin intermediul grilei de lectură 
transdisciplinare, motivată ca gest cultural şi modern de 
încercare contemporană de instaurare a unei noi 
raţionalităţi, nu poate estompa cu nimic lipsa manifestă de 
discernământ teologic a acestui demers de otrăvire, la 
nivel ideatic sau  imagistic-metaforic, a omului 
contemporan cu elemente de «teologie» căzută” (p. 30). 


Bun, deci eu nu am „discernământ teologic” şi mă pretez la 
un „demers de otrăvire” a omului contemporan. Dar de ce 
oare această teologie este „căzută”? Cine a decis acest 
lucru? Böhme nu a fost niciodată „eretic” în mod oficial. 
Doar preotul din orăşelul Gorlitz, de unde era şi Bohme, 
gelos pe marele prestigiu pe care Böhme l-a avut încă din 
timpul vieţii sale, urla în predicile lui că Böhme era eretic 
şi i-a profanat crucea de pe mormânt. 

Am avut onoarea să particip, în 1995, la ceremonia 
de la Vatican pentru încheierea procesului Galileo Galilei 
şi, cu această ocazie, am avut o discuţie privată despre 
Böhme cu Papa loan Paul al II-lea, care citise cartea mea. 
Papa mi-a spus că îl consideră pe Böhme un „mare om”. Să 
îmi fie permis să mă încred mai mult în discernământul 
teologic al Papei Ioan Paul al II-lea decât în cel al autorului 
introducerii. Ca să rămânem pe plan românesc, nu este 
oare interesant că Petre Ţuţea nu se jena să îl citeze 
pozitiv pe Jakob Böhme în cartea sa Omul, Tratat de 
antropologie creştină, Problemele sau Cartea 
întrebărilor3? Este poate Ţuţea un „eretic” (cuvânt care 
revine obsesiv în introducerea-manifest)? 

Autorul introducerii afirmă doct: „Dacă, însă, la nivel 
de ştiinţă, mai putem spera să nu fie sminteală pentru 
mulţi... la nivel teologic lucrurile îşi au gravitatea lor...” (p. 
30). Sunt recunoscător autorului că speră că 
transdisciplinaritatea „să nu fie sminteală pentru mulţi” 
dar este greu să dialoghez în acest stil necivilizat şi 
neacademic. 

Culmea  grotescului este atinsă când autorul 
sugerează, citând o carte a lui Alain Besancon, precum că 
Bohme ar fi un precursor al leninismului şi al ideii 
instaurării Reich-ului... Teza de bază a cărţii lui Besançon- 
este că leninismul este o formă a gnozei, teză care nu are 

acordul comunităţii ştiinţifice. Citarea lui Besançon este 
într-adevăr ciudată. Pe de o parte, Alain Besançon nu este 
un specialist al gândirii lui Böhme, ci un istoric. Pe de altă 
parte, citarea lui Böhme este cu totul marginală în cartea 
lui: Într-o carte de 405 pagini, Besancon îl citează pe 
Böhme doar de şase ori. lar când îl citează, îl citează 
simultan cu alte nume. Acolo unde Besançon scrie „La 
Paracelsus, Valentin Weigel, la Böhme”, autorul nostru 
scrie numai „Bohme”. 

Această manipulare a citatelor pare fi o specialitate a 
autorului introducerii. Voi da un exemplu flagrant. Autorul 
scrie, citând o dezbatere pe care am avut-o în grupul 
„Phantasma” de la Cluj în 2006%: „Ştiinţa rămâne în 
ultimă instanţă - chiar dacă este incompletă - un fel de 
parapet împotriva delirului religios... Am văzut că, pentru 
gânditorii transdisciplinari, credinţa religioasă este un act 
de raţionalizare a misterului, dar o raţionalizare utopică şi 
care are particularitatea de a aluneca spre un delir 
religios, faţă de care ne putem apăra la adăpostul acelui 
parapet numit ştiinţă...” (p. 55, 58). Or, cuvintele mele 
exacte sunt: „Pentru mine, ştiinţa rămâne un fel de parapet 
împotriva delirului esoteric sau delirului religios, delirului 
de orice gen”. 

— Lipsa d%e onestitate a autorului introducerii- 
manifest este evidentă. Eu vorbesc de „delirul de orice 
gen” şi nu am afirmat niciodată că religia „are 


Paris, 1996; traducere din franceză de Lucreția Văcar: Originile 
intelectuale ale leninismului, Ed. Humanitas, Bucureşti, 2007. 

89 Basarab Nicolescu, „Cosmodernitatea", Steaua, Cluj-Napoca, nr. 10- 
11, octombric-noiembrie 2006, pp. 64-82, dezbatere cu Grupul 
„Phantasma" (Corin Braga, Ruxandra Cesereanu, Sanda Cordoş, Anca 
Haţiegan, Marius Jucan, Doru Pop, Vlad Roman, Nicolae Ţurcan, Mihaela 
Ursa), Universitatea Babeş-Bolyai, Cluj-Napoca. 

90s Basarab Nicolescu, „Cosmodernitatea", Steaua, Cluj-Napoca, nr. 
10-11, octombrie-noiembrie 2006, p. 74. 


particularitatea de a aluneca spre un delir religios”. Orice 
construcţie umană poate aluneca spre delir. Delirul 
ştiinţific, de exemplu, are multiple forme, cea mai recentă 
fiind scientismul, formă a delirului ştiinţific pe care o 
analizez îndelung în scrierile mele. 

Autorul reproşează transdisciplinarităţii 
„condiţionarea” sa „disciplinară”. E adevărat că eu am 
afirmat întotdeauna că nu există transdisciplinaritate fără 
discipline. Dar există oare teologia ortodoxă fără disciplină 
respectivă care se învaţă în Facultăţile de Teologie 
Ortodoxă? Dacă cunoaşterea este legitimată, cum spune 
autorul, doar prin experienţa eclezială, atunci de ce mai 
există examene la Facultăţile de Teologie Ortodoxă? 

Punctul capital al argumentaţiei autorului este 
pretinsa „aderenţă” a transdisciplinarităţii la „doctrina 
adevărului nemanifest”. Autorul scrie: „Incompletitudinea 
cunoştinţelor, lipsa certitudinii, inaccesibilitatea 
adevărului absolut, precum şi atitudinea de relativism şi 
«toleranţă» gnoseologică reprezintă, după cum am văzut, 
ideile axiale pe care se întemeiază doctrina adevărului 
nemanifest, idei la care aderă necondiţionat - am văzut, de 
asemenea - promotorii transdisciplinarităţii”. (p. 51) 
Această afirmaţie nu este numai mincinoasă, dar atinge 
chiar nonsensul. În metodologia transdisciplinară nu există 
posibilitatea unui „adevăr nemanifest” - el nu poate fi 
decât şi manifest, şi nemanifest. Dar acest lucru nu poate 
fi înţeles dacă ne plasăm, aşa cum face autorul, în 
domeniul logicii binare şi dacă acceptăm, aşa cum face 
autorul, tăietura epistemologică între Subiect şi Obiect. 
Este evident că autorul ignoră total semnificaţia terţului 
inclus şi a 'erţului Ascuns şi el inventează astfel o 
caricatură a transdisciplinarităţii pe care o combate. 
Confuzia între transdisciplinaritate şi caricatura ei este 
gravă şi justifică toate divagaţiile posibile. 


În sfârşit, autorul introducerii-manifest discută 
„ficţiunea transreligiozităţii”. El scrie: „In înţelegerea 
promotorilor săi, transdisciplinaritatea este nici religioasă, 
nici nereligioasă, ci «transreligioasă»... Nicio religie nu 
este însă îndreptăţită să revendice o poziţie privilegiată, în 
sensul universalităţii sale... J Miza de fond care se 
întrevede aici este, în opinia noastră, negarea posibilităţii 
împărtăşirii de către vreo Biserică sau confesiune 
religioasă a credinţei universale şi a adevărului 
dumnezeiesc. Prin contrast, să remarcăm faptul că pentru 
ortodocşi există o singură credinţă deplină, cea ortodoxă, 
şi o singură Biserică, cea Una, Sfântă, Sobornicească şi 
Apostolească, adică Biserica Ortodoxă” (p. 54, 56). Opinia 
autorului introduceriimanifest este pur şi simplu greşită pe 
plan strict teologic. El nu ştie oare că teologii români 
elimină expresia „religie ortodoxă” în favoarea celei de 
„teologie ortodoxă” tocmai pentru a afirma unicitatea 
teologiei ortodoxe şi nu a o relativiza introducând-o în 
ansamblul confesiunilor religioase? El nu ştie oare că, 
pentru teologii români, teologia ortodoxă traversează şi 
merge dincolo de confesiunile religioase, ceea ce 
corespunde exact definiţiei transreligiosului? Acest fapt a 
fost observat de unii prieteni ai mei teologi, dar alţii văd că 
au ajuns la concluzia opusă. Fiecare cu putinţa lui de 
înţelegere. 

PM. Şi M. E.: Care este, în fond, motivaţia acestei 
ciudate afaceri? 

B. N.: Nu ştiu. Cartea de la Basilica putea apărea 
foarte bine fără introducerea-manifest, care este lipită 
artificial celorlalte texte. Am însă o ipoteză. Cred că 
această afacere este rezultatul unor lupte intestine în 
sânul Bisericii Ortodoxe Române, luptă care nu are nimic 
de a face nici cu mine, nici cu transdisciplinaritatea. 

Revelația târzie a  inadecvării metodologiei 


transdisciplinare în dialogul dintre teologia ortodoxă şi 
ştiinţe este foarte ciudată. Majoritatea autorilor cărţii de la 
Basilica (inclusiv autorul introducerii!) erau, până de 
curând, adepţi entuziaşti ai  transdisciplinarităţii. 
Coordonatorul cărţii, dl Adrian Lemeni, pe care l-am 
cunoscut la Paris în anul 2000, îmi spunea, pe când era 
mai tânăr, că ar dori să fondeze un centru transdisciplinar 
la Facultatea de Teologie Ortodoxă din Bucureşti şi, după 
aceea, a participat activ la toate activităţile noastre 
transdisciplinare în România. Iar însuşi Patriarhul Daniel 
ştia bine ce este transdisciplinaritatea încă de la congresul 
din 2001, când m-a ascultat vorbind despre viziunea 
transdisciplinară a sacrului. Tocmai la acest congres s-au 
înfiripat relaţiile noastre prieteneşti. El nu a ezitat să îşi 
publice lucrarea Necesitatea dialogului dintre ştiinţă şi 
credinţă”'-alături de lucrarea mea Nivelurile de realitate şi 
sacrul”. Nu mai târziu decât în septembrie 2007, 
Preafericitul Daniel ne-a făcut onoarea să participe şi să 
vorbească la un congres care avea cuvântul 
„transdisciplinar” chiar în titlu - „Transdisciplinary 
Approaches of the Dialogue Between Science, Art, and 
Religion in the europe of Tomorrow” ®”. 
Transdisciplinaritatea nu are nevoie de legitimarea 
Tradiţiei Bisericii după cum Tradiţia Bisericii nu are nevoie 
de legitimarea transdisciplinarităţii. Singura legitimare a 


91 Daniel, Mitropolitul Moldovei şi Bucovinei, „Necesitatea dialogului 
dintre ştiinţă şi credinţă", în Basarab Nicolescu şi Magda Stavinschi 
(ed.), Ştiinţă şi Religie — Antagonism sau Complementaritate pp. 22-25. 
92 Basarab Nicolescu, „Nivelurile de realitate şi sacrul", op. cit., pp. 
37-50. 

93 Basarab Nicolescu and Magda Stavinschi (ed.), Transdisciplinary 
Approaches of the Dialogue Between Science, Art, and Religion in the 
Europe of Tomorrow, Curtea Vechc Publishing, Series „Science and 
Religion", Bucharest, 2008. 


metodologiei transdisciplinarităţii este în fecunditatea 
aplicării ei în diferitele domenii ale cunoaşterii. Această 
fecunditate a fost dovedită pe deplin pe plan internaţional. 

În orice caz, „afacerea” pe care o evocaţi nu trebuie 
supradimensionată. Introducerea-manifest nu reprezintă 
decât punctul de vedere al unei minorităţi nesemnificative 
din rândul teologilor şi oamenilor de ştiinţă din România. 
Eu personal am avut ocazia să discut cu numeroşi teologi, 
preoţi şi studenţi în teologie care sunt foarte interesaţi de 
aplicaţiile metodologiei transdisciplinare. 

Merg chiar mai departe, afirmând că această afacere 
are şi un aspect extrem de pozitiv: ea ne-a învăţat care 
sunt obstacolele în calea unui veritabil dialog dintre religie 
şi ştiinţă într-o ţară postcomunistă, unde mentalităţile 
moştenite de la sistemul totalitar sunt încă vii. Rezultatele 
obţinute de noi timp de un deceniu în acest laborator al 
dialogului dintre religie şi ştiinţă în România pot servi 
drept model ţărilor vecine cu majoritar ortodoxe. 

Oamenii de ştiinţă s-au îndepărtat de religie, dar 
astăzi tot ei sunt cei care militează pentru împăcare, mai 
mult decât teologii 

Interviu acordat lui Tudor Călin Zarojanu (2010)... 

Tudor Călin Zarojanu: Ce este realitatea - cum de am 
a uns să ne punem o asemenea întrebare? 

Basarab Nicolescu:  „Realitatea” face parte, cu 
siguranţă, dintre cuvintele cele mai prostituate, în toate 
limbile Pământului. Probabil că există tot atâtea sensuri 
câţi locuitori are planeta. Ambiguitatea este totală. E o 
mare distanţă de la intuiţie până la reprezentările despre 
realitate. Or, reprezentările noastre sunt dominate de 
gândirea clasică. O viziune fundamentată pe determinism, 
pe separabilitate, pe continuitate, în contradicţie totală cu 
cele trei mari revoluţii ale secolului trecut: cuantică, 
biologică şi informatică. 


T. C. 2.: Înţeleg că nu se pune în discuţie doar modul 
de percepţie a realităţii, ci chiar realitatea. 

B. N.: Wolfgang Ernst Pauli - Premiul Nobel pentru 
Fizică -, extrem de cultivat în filosofie şi specialist în 
alchimie, mare prieten al lui Karl Gustav Jung, spunea că 
sarcina esenţială a secolului XXI va fi construirea unei noi 
reprezentări a realităţii. Pauli punea deja, în 1950, 
problema  transdisciplinarităţii, vorbind despre marele 
pericol a diviziunii sectoarelor 

— România literară, Bucureşti, nr. 12, 9 aprilie 2010, 
pp. 12 - 13. 

de cunoaştere în catastrofa disoluţiei ideii de 
realitate. Revoluţia cuantică a dat o cu totul nouă 
dimensiune a ideii de realitate. 

T. C. Z.: Dar fără a „scoate în afara legii” ceea ce au 
gândit Newton sau Kepler. 

B. N.: Bineînţeles! Adevărurile gândirii clasice sunt 
indiscutabile, dar se aplică la un domeniu restrâns al 
realităţii. Ele devin false dacă le aplici unui domeniu mai 
extins. Cele trei revoluţii tocmai asta au făcut, au extins 
domeniul realităţii. Galilei era inflexibil, nu Biserica. 

T. C. Z.: Ştiinţa şi religia nu s-au luptat de la început. 

B. N.: Nu, nu, bineînţeles! Metafizică, filosofia, toate 
erau îmbinate, inclusiv în Evul Mediu, pe care noi îl vedem 
că obscurantist, dar gândirea era extrem de bogată. 
Ruptură a apărut când ştiinţa modernă, care tocmai se 
năştea, a dorit să devină autonomă, ca să se dezvolte. Dar 
autonomia s-a transformat în independenţă şi astfel s-au 
rupt legăturile. Un caz exemplar este cel al lui Galileo 
Galilei, care a fost transformat de noi în martir, dar 
lucrurile sunt mult mai complicate. Am avut şansa 
extraordinară de a asista, în 1992, la sfârşitul procesului 
lui Galilei. Am fost invitat la Academia Pontificală de 
Ştiinţe pentru o sesiune despre complexitate. Nu ni s-a 


spus nimic despre proces! În ultima zi mi s-a spus: Aveţi o 
audienţă papală. Acolo era o comisie condusă de 
Cardinalul Poupard, care studiase ani de zile documente 
care ne-au fost puse acum la dispoziţie şi nouă. Şi lucrurile 
sunt surprinzătoare! Galilei a fost interogat de un om 
extrem de fi n, Cardinalul Bellarmin, prieten cu el. Primul 
lucru care reiese din documente este că Galileo Galilei 
avea o teorie atomică, conform căreia materia îşi pierde 
proprietăţile la nivelul atomului, ceea ce azi e clar. Biserica 
a văzut în asta o atingere a dogmei euharistiei: Înseamnă 
că nu poţi comunica la nivel atomic cu Divinitatea. Iar 
despre sistemul lui Copernic, Bellarmin îi spune lui Galilei: 
Foarte bine, dar spune că e un model, nu spune căe 
Adevărul. Şi Galilei răspunde: Nu! ESTE Adevărul! Deci, 
curios, rolurile se inversează: reprezentantul Bisericii este 
un relativist şi cel al ştiinţei - un absolutist. Foarte ciudată 
poveste... Papa loan Paul al II-lea era deja bolnav, dar în 
momentul în care a început să vorbească i s-a iluminat 
faţa. Şi a spus ceva uluitor, care n-a fost preluat de 
jurnalişti: Epoca lui Galileo Galilei era una a simplicităţii, 
epoca actuală este una a complexităţii, a adevărului plural! 
Să auzi asta de la un Papă! A fost foarte emoţionant. 

T. C. Z.: De altfel, Ioan Paul al II-lea a avut exprimări 
cel puţin concesive chiar şi la adresa teoriei lui Darwin. 

B. N.: Bineînţeles. Dar nu-i vorba de vreo concesie. 
Ce concesie? O teorie ştiinţifică este o teorie ştiinţifică, 
religia este altceva! Metodologia ştiinţei, prin definiţie, 
exclude evenimentele singulare. Domeniul singularităţii 
Divinităţii este cu totul exclus din ştiinţă, care nu poate să 
spună nici că Dumnezeu există, nici că nu există. Teoria lui 
Darwin este una ştiinţifică, bazată pe multe probe. Sigur, 
se pot discuta detalii. De-asta ştiinţa e ştiinţă, pentru că se 
pune ea însăşi în discuţie. În România, pe planul ăsta, 
lucrurile sunt tragice - şi îmi măsor cuvintele. Am fost uluit 


să aflu că teoria lui Darwin a fost scoasă din programa 
şcolară! Am încercat să aflu de ce, nu am reuşit. Am scris o 
scrisoare Prezidiului Academiei, cerându-i să intervină. 
Teoria nu se împotriveşte nimănui! E foarte ciudat ce se- 
ntâmplă în România. 

T. C. Z.: Numai în România? 

B. N.: Nu! În Statele Unite situaţia e mult mai 
dramatică, fundamentaliştii sunt mult mai agresivi şi au 
făcut acţiuni în justiţie. Conflictul între creaţionism şi 
evoluţionism e comic aproape, e copilăresc, se situează pe 
un plan al confuziei. De altfel, acest punct de vedere a fost 
dezvoltat chiar în România de către un teolog pe care îl 
apreciez foarte mult, Doru Costache, stabilit acum în 
Australia. El a făcut studii foarte serioase în care arată 
fără dubiu că nu există contradicţie între creaţionism 

Oamenii de ştiinţei s-au îndepărtat de religie... 

şi evoluţionism, între teologie şi ştiinţă. Conflictul 
este în mintea oamenilor. Fondatorii Patristicii se „băteau” 
între ei, erau cercetători ai Adevărului, încercau să-l 
găsească, nu-l aveau gata făcut, gata digerat. „Conflictul” 
dintre ştiinţă şi religie vine, după părerea mea, din 
încremenirea în texte. Toţi, oricât de evoluaţi am fi, suntem 
manipulaţi de reprezentările noastre mintale - şi aici 
psihanaliza a avut un rol imens. 

T. C. Z.: „Conflictul” nu provine şi dintr-o citire ad 
litteram a textelor? Nu luăm prea la propriu informaţia că 
Dumnezeu l-a creat pe om din lut? j 

B. N.: Şi lumea în şase zile! Care zile? În Statele 
Unite s-au apucat să calculeze lungimea zilelor biblice... E 
o citire simplistă, care duce la conflicte inutile. Cum să 
măsori timpul lui Dumnezeu!? Cine poate face asta? 

T.C. Z.: Oamenii de ştiinţă s-au îndepărtat de religie, 
dar astăzi tot ei sunt cei care militează pentru împăcare, 
mai mult decât teologii. 


B. N.: Nu. Dv. Vorbiţi poate din perspectiva 
românească. Nu e valabil la nivel internaţional. Din zona 
protestantă şi cea catolică această cerere de dialog vine 
imperios, deja, de 10 - 15 ani. Acum 20 de ani era 
imposibil de gândit aşa ceva, separarea era totală. Dar 
globalizarea a adus cu sine pericolul dispariţiei religiilor. 
Dacă globalizarea va fi haotică vor dispărea şi ideologiile, 
şi ştiinţa, şi totul va deveni o „supă” unică, o uniformizare 
totală. Or, acest pericol i-a făcut pe unii teologi să-şi 
îndrepte privirile spre ştiinţă, pentru că ştiinţa are ceva de 
spus. E o autoapărare, un proces foarte interesant, valabil 
de ambele părţi. Ştiinţa a descoperit că nu e deținătoarea 
adevărului absolut, lucru ştiut deja de către fondatorii 
mecanicii cuantice. Max Planck era un mare credincios şi 
credinţa lui s-a întărit prin ceea ce făcea! Acelaşi lucru cu 
Heisenberg, unul dintre corifeii fizicii noi şi un filosof 
important: credinţa lui s-a întărit prin descoperirile 
ştiinţifice. 

T. C. Z.: Dar religiile ce au de împărţit între ele? 

B. N.: Pe Dumnezeu! Există mai mulţi Dumnezei? 
Unul al islamicilor, unul al protestanților, unul al 
catolicilor, unul al iudaicilor...? Ce este asta? Înseamnă că 
suntem în plin politeism! Dialogul interreligios de până 
acum a fost foarte sărac. Poţi discuta multe lucruri, dar 
când ajungi la întrebarea „Care e credinţa cea adevărată?” 
dialogul se blochează. Cum se poate depăşi acest blocaj? 
Eu cred că numai prin intervenţia transdisciplinarităţii. Or, 
asta nu s-a înţeles de către anumite medii fundamentaliste 
din sânul Bisericii Ortodoxe Române, care s-au simţit în 
pericol de  relativizare. Dar _ transdisciplinaritatea nu 
propune decât un limbaj terţ. Nu o nouă religie, nu o nouă 
filosofie, ci o metodologie. 

T. C. Z.: Putem să sperăm că va veni o zi în care la 
şcoală cărţi ca ale dv., Taofizica lui Capra sau De la ştiinţă 


la Dumnezeu a lui Peter Russel vor fi, dacă nu predate, 
măcar pomenite, atât la orele de religie, cât şi la cele de 
fizică? 

B. N.: Nu ştiu. Asta depinde de o conjunctură politică, 
în România întotdeauna imprevizibilă. E ţara lui Urmuz şi a 
lui Eugene Ionesco! Dar ce pot să spun este că 
transdisciplinaritatea se implementează deja în România! 
Am fost foarte impresionat, făcând o vizită la Arad, când ni 
s-au prezentat experienţele transdisciplinare de la Colegiul 
Naţional „Moise Nicoară”, întinse pe un an de zile. La laşi 
s-a înfiinţat un Centru transdisciplinar la Universitatea „Al. 
I. Cuza”, la Bacău la Universitatea „George Bacovia”... lar 
în domeniul reţelei noastre de ştiinţă şi religie vorbim 
despre o bibliotecă de 36 de titluri publicate în doi ani, 
anul acesta urmând să mai publicăm 23! Este o minune, 
care a fost posibilă întâi pentru că am avut un grant de 
peste un milion de euro de la Fundaţia Templeton, pentru a 
face colocvii, congrese, publicaţii, cursuri. Şi am făcut! 
Profesorii cer asta! Pe de altă parte, colaborarea noastră 
cu Editura Curtea Veche este exemplară. Ce m-a 
impresionat în aceşti zece ani de aventură în domeniul 
ştiinţei şi religiei este numărul de tineri, inclusiv teologi, 
care cer acest dialog. 

T.C. Z.: Să mai lămurim ceva. Transdisciplinaritatea 
nu înseamnă că toată lumea va trebui să se priceapă la 
toate. 

B. N.: Ar fi o absurditate. Şi o imposibilitate. 
Enciclopedismul nu mai funcţionează astăzi, pentru un 
motiv simplu: există peste 8.000 de discipline academice! 
Cum să ai o privire globală!? 

T. C. Z.: Aţi plecat din ţară în 1968, anul în care 
destui intelectuali români s-au apropiat de Ceauşescu 
datorită presupusei sale distanţări faţă de Moscova. Dv. N- 
aţi simţit vântul acela de speranţă? 


B. N.: Eu am văzut invers! Dovadă că am plecat. Era 
o perioadă de relativă liberalizare în care cu urechile mele 
l-am auzit pe M.R. Paraschivescu cerând public 
desfiinţarea cenzurii! Dar în sinea mea o voce îmi spunea 
că nu poate fi decât pe termen scurt. Doi ani mai târziu s-a 
dovedit că totul fusese un foc de paie. 

T. C. Z.: Aţi spus undeva că aţi plecat ca să vă salvaţi 
sufletul... 

B. N.: Vă mulţumesc că citați asta... T.C. Z.: Vi l-aţi 
salvat? 

B. N.: Cred că da, că altfel n-am vorbi... Aş avea 
onestitatea să nu vorbesc. L-am salvat, dar cu un preţ 
mare, cel al exilului fără întoarcere. Ceea ce m-a făcut să 
plec a fost minciuna, care se instalase peste tot. Era clar 
că, dacă rămân, voi fi obligat să mint, ceea ce structural nu 
puteam. Deci mi-am luat valiza, cu diplomele ascunse 
printre cămăşi, nu cunoşteam în Franţa pe nimeni, dar 
eram decis să dorm sub podurile Parisului dacă e nevoie. 
M-am întors după 25 de ani, în 1993, aşteptând să vădo 
mare explozie de bucurie, şi am găsit oameni cu privirile în 
pământ! Între timp lucrurile au evoluat, fireşte, dar 
comunismul, cred acum, a reuşit într-un fel: nu economic, 
nu politic, dar a reuşit în planul „Omului Nou”. Îl regăsesc 
acum - în 2010! 

— Ascuns în structurile subconştiente. E acolo! 
Veghează! Chiar în oamenii evoluaţi. Chiar în tinerii care 
nu au trăit sub comunism şi care mi se par mai „răi” decât 
cei pe care îi cunoşteam înainte de plecare. Soţia mea, 
care e psihanalist, mi-a atras atenţia că tinerii au trăit în 
anumite familii... Cred că o adevărată democraţie în 
România se va stabili când va dispărea acest Om Nou. 

T. C. Z; Aţi fost olimpic la matematică şi la românăiar 
până la urmă aţi ales fizica. Domeniul QCD (Quantum 
Chromodynamies, teorie care explică interacţiunea forţe 


ca fiind una între quarci şi gluoni - n. TEZ), în care aveţi 
contribuţii majore, a dat mai multe Premii Nobel - pe dv. 
De ce v-au „sărit”? 

B. N.: M-au sărit, şi pe drept! Obsesia Premiului 
Nobel este mare în România, mai ales în domeniul 
literaturii, o cunosc... Eu am făcut o descoperire 
importantă în 1973, odderonul, o disimetrie între materie 
şi antimaterie la energii foarte înalte, care avea nevoie de 
confirmare experimentală. Experienţa nu s-a făcut încă şi 
conceptul n-a fost nici confirmat, nici infirmat, e o situaţie 
foarte ciudată în ştiinţa modernă. Dar dorm foarte liniştit 
şi fără Premiul Nobel, nu vă îngrijiţi de asta! Eu cred că 
lucrul esenţial pe lumea asta nu e gloria, nu e 
recunoaşterea socială, ci găsirea propriului loc pe acest 
Pământ. Şi cred că, spre sfârşitul acestei vieţi destul de 
lungi, am găsit acest loc. Restul îl privesc ca pe un 
spectacol. 

Cunoaşterea poetică este mai riguroasă decât cea 
ştiinţifică 

Interviu acordat lui Cassian Maria Spiridon (1999). 

Cassian Maria Spiridon: Stimate domnule Basarab 
Nicolescu, prietenul dvs. Michel Camus, în postfaţa la 
Teoreme poetice, afirma că, prin această carte, ne aflăm în 
faţa unui nou arhetip, acela de poet ştiinţific. Consideraţi 
că Homer, Shakespeare, Dante, Novalis, Eminescu etc. 
Erau mai puţin ştiinţifici sau că nu acopereau această 
latură? 

Basarab Nicolescu: Cu siguranţă că nu, în sensul 
ştiinţific al cuvântului epocii lor, ei îl acopereau, 
bineînţeles. Dar ceva nou s-a întâmplat cu trecerea 
timpului. Pe timpul lui Shakespeare, de exemplu, 
cunoaşterea ştiinţifică nu era cunoaşterea adevărului, nu 
era cunoaşterea fundamentală a realităţii. Pe vremea 
marilor poeţi din Antichitate era alt tip de cunoaştere. 


Ceva nou s-a întâmplat în secolul al XVI-lea: ideea că 
adevărul nu poate fi decât ştiinţific. 

C.M. S.: Să nu uităm că, de exemplu, Novalis era 
inginer... 

B. N: Novalis a fost un mare precursor a ceea ce 
încerc să fac. E adevărat, e un fel de frate spiritual, 
Novalis. Îi cunosc de multă vreme opera, de când eram 
adolescent. Da, tot curentul filosofiei naturii germane a 
sosit, într-un anume sens, mult prea devreme. Încerc să 
explic. Ce spun că s-a întâmplat nou nu e dogma 
cunoaşterii (cunoaşterea trebuie să fie ştiinţifică). 

— Convorbiri literare, laşi, nr. 3, martie 1999, pp. 4 - 
6. 

ce s-a întâmplat nou e că omul şi-a dat mijloacele să 
studieze natura, ca un fel de oglindă a propriei sale fiinţe, 
în sensul că natura devine un fel de receptor al propriei 
înţelegeri a omului, dar prin mijloace extrem de elaborate 
şi extrem de puternice, şi financiare, şi economice, de 
exemplu, marile acceleratoare de particule nu au existat 
pe vremea lui Novalis. Nu-i vorba numai de mijloace 
tehnice, ci este faptul că pentru a pătrunde în 
străfundurile naturii, ideea lui Novalis că se poate 
pătrunde în misterul naturii numai prin imaginar nu este 
foarte clară. Ceva nou s-a întâmplat. Ce este nou, este 
faptul experimental, faptul palpării realităţii, faptul 
senzorialităţii cunoaşterii naturii, înainte era oarecum 
speculativ. Lucrul nou, care poate că intră în demersul 
natural al avansării cunoaşterii umane, al avansării de sine 
pentru natură - faptul nou este că s-a întâmplat această 
aventură, aventura cunoaşterii ştiinţifice, care nu este 
numai tehnică, numai pentru ştiinţă, ci cunoaştere pentru 
cunoaştere, în sensul acesta un lucru nou, ireductibil se 
întâmplă, care nu poate fi înlocuit de altceva. 

C.M. S.: Sunteţi de acord că T.S. Eliot era şi un poet 


ştiinţific? 

B. N.: Nu pot spune cu siguranţă. Era ştiinţific pentru 
vremea lui. Toată povestea, la întrebarea profundă, 
implicită pe care o puneţi, este că există ceva nou, 
ireductibil în timpul istoric. Ceea ce s-a întâmplat acum 
2000 de ani, ce s-a întâmplat acum câteva secole şi ce se 
întâmplă acum nu sunt reductibile una la alta. Asta este 
marea problemă. Acumularea de cunoştinţe, asta este 
banal - întotdeauna se întâmplă acumulare, dar ce este 
nou este saltul, cuantic aş spune, saltul discontinuu în 
cunoaştere. E o opţiune, un postulat care nu poate fi 
demonstrat. Mie mi se pare că în timpul istoric se 
manifestă ceva nou, puţin importă ce punem înăuntru - 
Teilhard de Chardin vedea în timpul istoric un fel de 
concretizare a lui Hristos... Dacă într-adevăr există, ca să 
luăm cuvântul lui Eliade, o tranzistorie care se 
materializează în istorie, dacă ceva se încarnează în 
istorie, ceva nou, cu totul nou, ireductibil. Mi se pare de 
asemenea importantă o anumită nuanţă pe care aş vrea s-o 
adaug: În perioadele, aş spune, preştiinţifice, adică 
înaintea ştiinţei moderne, aşa cum a fost definită de 
Newton, de Kepler şi de Galileo Galilei, înainte, în perioada 
preştiinţifică, a predominat ideea cunoaşterii prin 
cunoaşterea universului interior - este schematizat 
desigur, dar în mod predominant a fost această idee. După 
cei trei mari fondatori ai ştiinţei moderne, a predominat o 
altă idee: ideea că într-adevăr cunoaşterea vine prin 
cunoaşterea universului exterior. Mi se pare că o nouă 
etapă începe, o nouă etapă în care înţelegerea lumii în 
care suntem vine din corespondenţa între universul 
interior şi universul exterior; şi poate în acest sens putem 
spune că poet ştiinţific sau cunoscător ştiinţific, nu 
cercetător ştiinţific, vine astăzi în corespondenţă cu cele 
două universuri. 


C.M. S.: Îmi puteţi da şi un exemplu de poet ştiinţific 
contemporan? 

B. N.: Omar Khayyam. 

C. M. S.: Da, mulţumesc! Credeţi în evoluţie la nivelul 
omului? Dacă da, cum argumentaţi? 

B. N.: Nu cred că se poate argumenta altfel decât 
prin rezistenţa pe care omul o are, fiinţa umană o are în 
faţa crizelor periodice pe care le traversează istoria, 
societatea. Până acum, evoluţia a fost văzută pe planul 
biologic şi există o teorie a evoluţiei care e bine cunoscută 
- teoria evoluţiei biologice. Se pare, în cazul în care 
cunoaşterea noastră ştiinţifică nu este chiar inexactă, că s- 
a cam terminat evoluţia biologică, adică probabil că n-o să 
căpătăm aripi, că n-o să devenim alt gen de fiinţă... In 
orice caz, evoluţia acum se petrece pe alt plan, pe planul 
conştiinţei. Mircea Eliade vorbea de evoluţia prin cultură - 
ceea ce-i foarte curios pentru un istoric al religiilor ca 
Eliade, care părea fixat în trecut. In ce sens „evoluţie prin 
conştiinţă”? Nu crearea unui om nou, cum se spunea pe 
vremuri, este vorba de altceva: ca un fel de nivel de 
materialitate de alt gen care nu mai este biologic dar este, 
să spunem, psihic, care este de natură umană proprie, 
proprie nu câinelui şi omului, ci omului însuşi, singulară, 
cu alte cuvinte. E foarte curios că pare greu de înţeles 
această idee, că şi conştiinţa poate evolua aşa cum materia 
biologică poate evolua. Deci, cred că nu există alegere: fie 
omul va evolua, din punct de vedere al conştiinţei, pentru a 
putea face faţă la ceea ce se întâmplă acum, o discordanţă 
extraordinară între accelerarea tehnologică, de exemplu, şi 
mentalitatea pe care o are omul acum, dacă nu există o 
evoluţie a conştiinţei. Pare foarte curios că nu se poate 
realiza realitatea acestui concept de evoluţie a conştiinţei. 
Conştiinţa nu e ceva pe care putem să punem mâna, ceva 
mate nal, ceva substanţial, dar care, în acelaşi timp, dacă 


nu ar exista, probabil că noi nu am fi umani. Şi cred că nu 
există alegere, în sensul că fie vom evolua din punct de 
vedere al conştiinţei, fie vom dispărea exact ca dinozaurii 
altă dată. 

C.M. S.: Sub acest aspect al conştiinţei, credeţi că 
faţă de Platon noi suntem cu mult mai avansați? 

B. N.: Indiscutabil că nu; nu există niciun fel de 
evoluţie, în sensul personal, în sensul individual al 
cuvântului. Indivizi realizaţi din punct de vedere al 
conştiinţei au existat întotdeauna: Sfinţii Părinţi, Părinţii 
Deşertului, Platon, toţi marii oameni care au creat în 
lumea asta au avut o realizare care nu are nimic de-a face 
cu o evoluţie în timp. Este o evoluţie în timpul prezent care 
nu depinde de istorie. Dar eu vorbesc acum de altceva: 
vorbesc de omul ca specie umană şi nu ca individ. Omul - 
ca specie -, dacă nu va evolua pe planul conştiinţei, va 
dispărea. Nu poate face altceva decât să dispară. 

C. M. S.: Chiar toţi filosofii şi-au risipit timpul negând 
miracolele? Parcă sunt, totuşi, şi dintre cei care le-au 
acceptat! 

B. N.: Puţini, marginali, sau care au fost 
marginalizaţi. Gândiţi-vă numai la cazul Bisericii - nu 
vorbesc de Biserica Ortodoxă, vorbesc de Biserica 
Catolică. În fond, care-a fost demersul ei? Să nege 
existenţa miracolelor, în sensul a ceea ce este important, 
afirmarea prin credinţă. Paradoxul este că lisus a făcut 
totuşi anumite miracole, dar care erau puse pe seama, să 
spunem, subdezvoltării timpului istoric respectiv, în care 
comunicarea nu se putea face altfel decât prin acest mijloc 
oarecum jurnalistic, care era producerea miracolelor. Este 
o altă înţelegere a miracolului, mult mai profundă şi care 
mi se pare interesantă în contextul discuţiei noastre, ideea 
miracolului ca intervenţie a unui nivel de realitate asupra 
altui nivel de realitate. Negarea miracolelor revine, 


filosofic vorbind, la afirmarea unui singur nivel de 
realitate, a unui om orizontal, a unui om fără niciun fel de 
verticalitate. Dacă înţelegem miracolul în acest sens, 
această intervenţie a unui nivel de realitate asupra altui 
nivel de realitate nu poate fi decât un eveniment rar, 
pentru că fiecare nivel de realitate are legile lui. Deci, 
legea noastră, de exemplu legea nivelului microscopic, 
legea scării la care ne aflăm cu corpul nostru, bineînţeles 
că poate recepta, să spunem, influenţe cuantice ale altui 
nivel de realitate. Pentru noi este un miracol, pentru că 
influenţa cuantică este influenţa unei scări asupra altei 
scări - aceste influenţe nu le vedem, sunt invizibile, totuşi 
se petrec. De exemplu, în creierul nostru, acum când 
vorbim, o mulţime de evenimente cuantice se întâmplă, nu 
le vedem, este un miracol. In fond, ce este un miracol? 
Inspirația, de exemplu; faptul că în conversaţia noastră, la 
un moment dat, găsim amândoi o idee nouă care nu era 
aşteptată nici de unul, nici de celălalt. 

C.M. S.: De ce ar fi „tragedia divină” unica excepţie 
privind sursa tragediilor acestei lumi, şi anume: „ne- 
acceptarea propriului său loc”? 

B. N.: Tragedia divină este o idee care poate fi 
regăsită, de exemplu, la Jakob Böhme, în toată opera lui. 
Care este tragedia divină? Faptul că Dumnezeu nu a vrut 
să rămână singur şi a vrut să se autocunoască într-un 
anume sens şi ne-a creat pe noi, bietele creaturi. 

În momentul în care te autocunoşti trebuie să te 
separi. Trebuie să tai, să separi, o separabilitate este 
introdusă. In sensul ăsta folosesc expresia de „tragedie 
divină”. Este o tragedie a separării pe care o vedem foarte 
bine, care s-a manifestat chiar în cursul câtorva secole, 
prin ideea compartimentării, prin ideea fragmentării, prin 
ideea unei definiţii pe care o putem da despre fiinţa 
umană; e o idee de separare, de obiectivizare, a puterii 


fiinţei umane ca obiect, deci, o idee că totul poate fi 
separat şi studiat. Acum, prin revoluţia cuantică şi ajutată 
de revoluţia informatică - de informaţie, mai precis spus -, 
ideea nonseparabilităţii revine. Cu alte cuvinte, un fel de 
întoarcere la atenuarea suferinţei divine, în sensul 
terminologiei din teologia lui Jakob Bohme. El spunea 
despre rugăciune că este o hrană pentru lisus, adică 
rugăciunea este oferită ca o hrană. În ce sens de hrană: de 
suferinţă, este o suferinţă fără hrană terestră. E o idee 
extrem de mare, este o idee de coparticipare cosmică, o 
idee de coparticipare a Universului, în care fiecare parte a 
Universului are un loc bine determinat. Nu înseamnă un 
loc de constrângere, un loc de închisoare. Pentru că noi, 
aproape toată viaţa noastră - eu vorbesc despre mine, nu 
generalizez - n-am făcut decât să caut locul meu. 
Întotdeauna mi-am plasat locul în altă parte decât locul 
unde eram într-adevăr eu însumi, adică în funcţie de 
imaginile pe care alţii le aveau despre mine, despre 
societatea care trebuie să-mi creeze o imagine şi aşa mai 
departe; să găsesc locul precis este poate evenimentul 
cosmic cel mai important pe lumea asta, pentru că, în acel 
moment, armonia începe să funcţioneze. 


C.M. S.: Lucifer şi latan se deosebesc numai prin 
faptul că unul singur este purtător al antisensului şi 
celălalt al nonsensului? Nu sunt, în final, una şi aceeaşi 
persoană? 

B. N.: În sensul simbolic al cuvântului, cu siguranţă 
nu. E o idee, din nou foarte veche, pe care am preluat-o 
prin ceea ce cunoşteam eu, ca om de ştiinţă - presupunând 
că ştiu totuşi anumite lucruri despre natură, despre mine 
însumi. Ce înseamnă Lucifer? Însemna fiul luminii, fiul 
care purta lumina, fiul mult iubit. De ce fiul mult iubit s-a 
transformat deodată în adversarul absolut? Din momentul 


în care el nu şi-a păstrat locul. Care este ideea locului? Ce 
înseamnă Lucifer? Lucifer înseamnă o verigă în armonia 
lumii, o verigă de lumină, împărat al luminii, am putea să 
spunem. Dar în momentul în care împăratul luminii, fiul 
luminii a încercat să ia stăpânirea, reiau cuvintele lui 
Jakob Böhme, care spunea: când fiul luminii a încercat să 
ia locul, să găsească şi să pună mâna pe sursa magică a 
realităţii, în acel moment el s-a transformat în Satan, în 
Diavol. În ce sens? În sensul în care locul nu este 
respectat. E un lucru extrem de elaborat şi care ar merita 
un interviu întreg. Ce înseamnă sursa magică? Sursa 
magică a realităţii e o sursă care nu poate fi tradusă în 
discurs. Ca să iau un exemplu modern, noi credem că totul 
poate fi redus la teoretizare, la raţionalizare, la discurs. În 
momentul în care încerci să formalizezi sursa magică 
printr-un discurs precum Satan, în momentul în care nu 
recunoşti o zonă în care nimic nu poate fi atins fără să fie 
murdărit şi poate inversul este de asemenea adevărat, este 
o zonă a sacrului. 

C.M. S.: Cum explicaţi faptul că omul este veriga ce 
lipseşte diferitelor niveluri de realitate? 

B. N.: Totul este legat de înţelegerea rolului 
conştiinţei în funcţionarea cosmică. Deocamdată noi, în 
lumea oamenilor de ştiinţă, ştim exact, printr-o teorie 
extrem de elaborată, de ce particulele invizibile - quarcii, 
particulele elementare, în momentul Big Bangului, în 
momentul iniţierii universului, au fost aşa cum sunt pentru 
a da naştere planetelor, pentru a da naştere elementelor 
grele, care condiţionează viaţa, pentru a da naştere chiar 
omului aşa cum este, ca fiinţă biologică. Cu alte cuvinte, 
teoriile ştiinţifice actuale dau o legătură extraordinară, pe 
plan fizic, între tot ce există pe plan de materie: lucru care 
pare foarte ciudat. Ce rol are, în economia cosmică, 
conştiinţa? 


Ştiinţa nu poate să spună un singur cuvânt 
deocamdată, este o necunoscută totală. Noi ştim exact de 
ce quarcii trebuie să aibă interacţiunea pe care o au, dar 
nu ştim de ce există conştiinţa, la ce serveşte. 

C.M. S.: Care este, mai explicit, contradicţia ternară? 

B. N.: E foarte uşor de explicat care este contradicţia 
ternară. Să imaginăm un băț, un lucru care are două 
capete. Şi că un anumit individ vrea neapărat să separe 
capătul unui băț. El nu vrea să aibă băţul întreg, vrea să 
aibă capătul lui stâng. Şi atunci el taie băţul în două şi 
spune: acum voi ajunge să separ cele două capete. Taie-n 
două şi vede că sunt două bețe, nu sunt două capete, ci 
două bețe. Şi după aceea continuă. Va continua astfel la 
infinit. 

C. M. S.: Putem considera Terțul tainic inclus, 
operatorul cu care lucraţi în Teoreme poetice, un posibil 
echivalent al Sfântului Duh? 

B. N.: Nu ştiu, pentru că nu L-am întâlnit pe Sfântul 
Duh, dar ceea ce pot spune, din experienţa pe care o am 
despre 'Terţul tainic inclus, este că pot vorbi despre trei 
tipuri de terţ: Terţul logic, care este legat de consistenţa 
logică a propoziţiilor, a discursului care poate fi formalizat; 
Terţul ontologic, legat de devenire, de fiinţă, de 
interacţiunea nivelurilor de realitate unul asupra celuilalt, 
şi Terţul tainic inclus care e un fel de gardian al integrităţii 
noastre, al singularităţii noastre. In ce sens? In sensul că, 
orice aş face, este imposibil să dau definiţia celui care este 
în faţa mea, a celuilalt. De unde vine adevărata toleranţă 
dacă nu din necunoaşterea unei zone de necunoaştere 
totală în celălalt, care este nesupusă niciunui fel de 
control, nici mintal, nici ideologic, nici filosofic, nici 
metafizic din partea mea. Cu alte cuvinte, acest terţ tainic 
inclus este un fel de condiţie a adevăratei toleranţe, o 
condiţie a adevăratului respect şi, în sensul Sfântului Duh, 


aş spune următorul lucru: marii gânditori au întâlnit 
această problemă în momentul în care au încercat să 
definească dogma Trinității, în secolul al IV-lea. În secolul 
al IV-lea au fost mari dezbateri, extrem de violente, pentru 
definirea Sfântului Duh. Ce este Sfântul Duh? Este un 
produs al Fiului şi al Tatălui? Este cumva Fiul produsul 
Tatălui şi Sfântul Duh produsul Fiului? Şi aşa mai departe. 
Toate posibilităţile au fost explorate şi, până la urmă, au 
ajuns la o singură formulare. Care este ideea, care este 
transpusă de altfel într-un mare simbol foarte frumos, într- 
o catedrală din Toulouse, în care Trinitatea este 
reprezentată ca un triunghi cu un centru. În centru este 
prefigurat cuvântul Dumnezeu. Se spune: Dumnezeu este 
şi Tatăl, este şi Fiul, este şi Sfântul Duh. În acelaşi timp, pe 
laturi scrie: Tatăl nu este Fiul; Fiul nu este Sfântul Duh; 
Sfântul Duh nu este Tatăl. Este o afirmaţie de profunzime 
extraordinară. În acest sens, „Terţul tainic inclus” am 
putea spune că este precum centrul acelui triunghi, nu 
este Dumnezeu, dar, precum centrul acelui triunghi, este, 
în acelaşi timp, ceva care e şi de natura Tatălui şi de 
natura Fiului şi de natura Sfântului Duh. 

C.M. S.: „Evidenţa Absolută” este Dumnezeu - de ce 
preferaţi această sintagmă şi nu Dumnezeu? 

B. N.: Eu sunt adeptul înţelesului vechi al cuvântului 
Dumnezeu, în sensul că este un cuvânt de nepronunţat. În 
fond, Dumnezeu este un cuvânt scris prin litere, dar 
realitatea lui se refuză oricărui fel de discurs, oricărui fel 
de ideologie, oricărui fel de filosofie, oricărui fel de religie 
chiar, în sensul că Dumnezeu este intangibil. Dacă este 
ceva intangibil, de ce să discutăm? La ce avem noi acces? 
Avem sentimentul interior al unui Real care este existent 
în mod absolut şi, în acest sens, numesc „Evidenţa 
Absolută” - un sentiment interior. 

C. M. S.: Afirmaţi că discontinuitatea cuantică este 


unul dintre semnele conştiinţei cuantice. Rezultă că 
susţineţi existenţa acestei conştiinţe. Vă rugăm să definiţi 
mai pe larg, inclusiv mijloacele şi căile ei de manifestare. 

B. N.: Calea cea mai directă, cea mai uşor de înţeles 
a manifestării este în aşa-numita inspiraţie. De unde vine 
inspiraţia? 

Ce sursă de inspiraţie captează un mare creator în 
momentul în care apare o creaţie nevăzută înainte, 
nefăcută înainte, cu totul nouă? Trebuie să existe o sursă 
de informaţie. În sensul acesta, inspiraţia poate fi legată de 
originea etimologică a cuvântului, care e legată de 
cuvântul „aer”. Inspiraţie vine din „respiraţie”, din „a 
respira”. De altfel, „spirit” vine din aceeaşi rădăcină, a 
cuvântului „aer”. De unde vine aerul? Este extrem de 
fascinant. În lumina cunoaşterii ştiinţifice de acum, aerul e 
un rezultat al proceselor de la originea cosmosului, de la 
Big Bang. Nu ar exista aerul dacă nu ar fi existat înainte 
particulele cuantice în interacţiune de neseparabilitate; 
aerul e un fel de memorie a acestei neseparabilităţi, care a 
făcut să evolueze acest vid cuantic, un vid plin de galaxii, 
în planete, în fiinţe, în animale, în plante. Ideea conştiinţei 
cuantice este o idee legată de memorie, de o memorie a 
originilor care, în acelaşi timp, paradoxal, este o memorie 
a timpului prezent. 

C. M. S.: Înseamnă că la această memorie ar trebui 
să avem toţi acces. 

B. N.: Fără niciun fel de demagogie, aş spune că 
accesul la acest tip de conştiinţă cuantică, discontinuă, de 
inspiraţie, nu este apanajul geniilor. Cred că este la 
îndemâna oricui, dar este atât de ascuns, atât de nevăzut 
încât pare inexistent. Este prezent în fiecare moment, la 
îndemâna oricui, dar printr-un efort enorm. Efortul enorm 
înseamnă detaşarea totală de obiceiuri, de obiceiuri 
mintale, de obiceiuri de limbaj, de obiceiuri de gândire şi 


asta este poate dificultatea cea mai mare. Dar e o 
dificultate care poate fi depăşită. 

C. M. S.: Ce vrea să argumenteze faptul că natura 
este, prin natura sa, cum afirmaţi, transdisciplinarăf 

B. N.: Disciplinele, adică decupajul realităţii, 
reprezintă o creaţie recentă. Disciplina a apărut odată cu 
primele universităţi, din secolele XII-XIII. Ideea că, prin 
decuparea realităţii, avem acces la realitatea întreagă e o 
idee nebună, o idee revoluționară extraordinară, 
revoluţionară pentru epoca ei, dar care acum pare 
depăşită. În ce sens? Ce înseamnă decupare disciplinară? 
Înseamnă, în primul rând, ideea că ar fi, să spunem, o 
disciplină de bază, de exemplu, fizica, din care toate 
celelalte discipline pot fi obţinute. Acest model s-a dizolvat. 
Acum este fragmentat în sute de discipline, care fiecare 
clamează propria ei pertinenţă. Dar nu trebuie uitat 
niciodată că acest decupaj e făcut mintal, e făcut de 
mintea noastră. Natura este sursa ştiinţei, sursa 
necunoscutului. Dacă n-ar fi necunoscut, n-ar exista ştiinţă. 
În fiecare moment, ştiinţa este pusă la îndoială, teoriile se 
prăbuşesc una după alta. De ce? Pentru că natura nu 
acceptă decupajul, fragmentarea. Cunoaşterea noastră a 
progresat imens prin fragmentare, dar poate că acum e o 
etapă nouă în care, dacă nu punem lucrurile împreună, 
dacă nu încercăm să înţelegem care este sensul acestor 
fragmente puse laolaltă, nu avem, probabil, altă cale decât 
să fim ucişi de propriile noastre creaţii, de tehnoştiinţă, 
care va îngropa specia umană. 

C.M. S.: Credeţi că suntem capabili de a cuprinde 
întregul f 

B. N.: Noi, ca indivizi, cu siguranţă nu. Este absolut 
absurd de crezut că cineva poate domina acum întregul. 
Eu nu cunosc o mulţime de teorii în fizică. Eu cunosc 
anumite lucruri în specialitatea mea, în „teoria particulelor 


elementare”. Dar nu despre asta este vorba în reintegrarea 
unei cunoaşteri unificate. Ce este cunoaşterea unificată? 
Este ideea de a găsi legăturile între diverse domenii. Cu 
alte cuvinte, caracteristicile extrem de generale, care este 
una din ipostazele transdisciplinarităţii, sunt de aceeaşi 
natură în orice disciplină. Şi este foarte interesantă o 
legătură cu programatorii în calculatoare electronice, ca 
să coborâm la un nivel concret. Sunt două tipuri de 
programatori. Sunt programatori care, având o sumă de 
cunoştinţe, o sumă de programe, spun că totul poate fi 
dominat. Pui una lângă altă reţeta A cu reţeta B cu reţeta 
C, faci lucrul respectiv, împingi în butoanele respective şi 
obţii rezultatul respectiv. Deci, ideea că prin acumulare 
cunoaşterea progresează. 

Un alt tip de programatori sunt cei care nu îţi dau, 
cum se spune, un pachet întreg de reţete, care nu văd 
decât legăturile între diferitele programe şi care ghicesc 
soluţia unei probleme foarte diferite, într-un câmp foarte 
diferit, la un timp infinit mai scurt decât cei care încearcă, 
prin acumulare, să determine soluţia unei probleme. 

C.M. S.: Prin intuiţie. 

B. N.: O intuiţie extrem de informată, extrem de 
formată, o intuiţie care nu poate fi decât educată. E vorba 
de un nou tip de cunoaştere în care nu numai mintea 
participă, dar şi corpul şi sentimentele. Cu alte cuvinte, noi 
suntem ca o fiinţă cu trei compartimente, dar care nu 
trăim decât în unul singur de multe secole. Pe celelalte 
două le privim ca un fel de anexe, ca un fel de ornamente, 
dar nu ca instrumente de cunoaştere. Cele trei sunt: 
mintalul, care este favorizat de civilizaţia occidentală; 
sentimentele, care sunt considerate extrem de subiective, 
dar care - în acest sens vorbesc de cunoaşterea poetică, 
fiind mai riguroasă decât cunoaşterea ştiinţifică - sunt 
purtătoare ale unei cunoaşteri; iar corpul, ce poate fi mai 


îmbogăţitor pentru cunoaştere decât corpul, care e un fel 
de înmagazinare a memoriei universale de la creaţia 
primelor particule, ale primelor planete, până la noi, care 
vorbim, care gândim. Dar, în fond, corpul are o inteligenţă, 
corpul este un instrument de cunoaştere, care nu este 
deloc utilizat ca instrument de cunoaştere. 

C. M. S.: Este, cum se spune în Biblie, Vasul sfânt în 
care Dumnezeu şi-a coborât Harul. 

B. N.: Dacă nu ar fi fost Vasul sfânt, nu ar fi fost Har, 
şi dacă n-ar fi fost Har n-ar fi fost nici Vasul sfânt. Trebuie 
toate trei, nu numai cele două împreună, adică Harul, 
Vasul sfânt şi un al treilea lucru, un al treilea lucru care 
condiţionează întâlnirea între Harul sfânt şi receptacul. 

C. M. S.: Transdisciplinaritatea ar putea fi o 
disciplină, gen logică formală, care să găsească 
conexiunile. 

B. N: Cu siguranță nu. De unde vine 
transdisciplinaritatea? Vine, în primul rând, din ideea unei 
tentative de cunoaştere a lumii actuale, de reconstituire a 
unităţii cunoaşterii. Deci, ideea că există un flux de 
informaţie, care se găseşte între diversele discipline, care 
traversează toate disciplinele şi care este dincolo de orice 
disciplină; dacă este dincolo de orice disciplină, nu poate fi 
o nouă disciplină. 

C. M. S.: Spuneţi că ştiinţele „terţului tainic inclus 
„studiază doar Supranatura. Ce este Supranatura? 

B. N.: Supranatura - sau Transnatura, în sensul pe 
care-l folosesc, care cred că este folosit, pentru că nu 
numai eu sunt autorul leoremelor poetice, de asemenea 
cel care m-a inspirat, adică cel pe care nu-l cunosc, acest 
necunoscut care este Harul. În acest sens, nu mă simt eu 
autorul teoremelor poetice. Această Supranatură are un 
sens extrem de precis. Nu este o simplă metaforă. Există o 
natură directă care este legată de ceea ce putem explora 


prin organele noastre de simţ şi prin instrumente de 
măsură care prelungesc organele noastre de simţ. Există o 
natură intermediară, al doilea tip de natură, care mediază 
interacţiunea între un nivel de realitate şi un alt nivel de 
realitate. Deci, care ne asigură posibilitatea să trecem de 
la unul la altul. De exemplu, de la fizica cuantică la fizica 
microscopică, de la ciber-spaţiu-timp la spaţiu-timp 
obişnuit ş.a. În.d. În sfârşit, există Supranatură. Această 
Supranatură este de natură misterioasă, dar este extrem 
de raţională. Este în afara tuturor nivelurilor de realitate. 
Supranatura este necesară pentru a asigura coerenţa 
tuturor nivelurilor de realitate, o coerenţă dincolo de 
limitarea organelor noastre de simţ şi a instrumentelor 
noastre de măsură. Există o „distanţă”, să spunem, între 
nivelurile de realitate existente, care nu poate fi decât 
finită. Dincolo de această distanţă există o zonă de 
transparenţă pe care o putem numi Supranatură. 

C. M. S.: Nu-i prea simplist să consideraţi „terţul 
tainic inclus” doar o mişcare perpetuă evoluţie-mvoluţie? 

B. N.: Mai degrabă simplu. Atât de simplu, încât 
probabil că este adevărat. În ce sens este un perpetuum- 
mobile? Ideea că ar exista numai evoluţie mi se pare o 
fantasmă. O fantasmă interesantă, care a justificat anumite 
mişcări religioase, anumite mişcări filosofice, ideea că 
totul se dezvoltă spre progres, spre avansare, spre 
evoluţie. Ideea că totul merge spre dezintegrare, spre 
involuţie mi se pare tot atât de fantasmatică, în sensul că 
nu ar exista decât accident, descompunere, nu suntem 
decât un accident al cosmosului ş.a. În.d... O involuţie 
inevitabilă - entropia. Tot ceea ce vedem în natură este de 
alt gen. E o mişcare într-adevăr perpetuă, continuă, 
contradictorie ar spune Stephane Lupasco, între cele două 
tendinţe - entropia pozitivă şi entropia negativă, adică 
între creşterea şi diminuarea entropiei, creşterea şi 


diminuarea ordinii, între moarte şi viaţă. O mişcare 
perpetuă, în ce sens? Că una nu poate exista fără cealaltă. 
Dacă una dispare, dispare şi cealaltă. În acest sens, este o 
mişcare perpetuă. 


C. M. S.: Scutirea de nemurire consideraţi că ne-a 
asigurat cunoaşterea. În afara Genezei biblice ce alte 
argumente mai susţin această aserţiune? 

B. N: E un fapt aş putea spune fizic, aproape 
inevitabil, în concordanţă cu ceea ce ştim; nu avem nevoie 
să facem apel la lucruri metafizice sau religioase. În fond, 
ce este moartea dacă nu o schimbare pe un anume nivel de 
realitate, trecerea de la ordine la dezordine. Asta nu 
înseamnă că nu există în acelaşi timp un alt nivel de 
realitate, în care se trece de la dezordine J.i ordine. Cu alte 
cuvinte, moartea, despre care este vorba aici, sau 
nemurirea, este din nou în timp. Dar în netimp sau într-un 
alt timp - nu există neapărat numai timpul fizic - există 
alte procese de entropie descrescătoare. În cunoaştere se 
consum.) energie; consumându-se energie, este, în mod 
inevitabil, o tre' cere spre dezordine, spre moarte, pe un 
anume plan, ţin să pro cizez, pe un plan fizic, unde regăsim 
ideile tradiţiei. Adie... această moarte nu este decât o 
aparenţă, un fel de preţ pe care-l plătim, prin cunoaştere, 
pentru obţinerea unui alt tip de viaţă, care probabil 
continuă după moarte. 

C.M. 5 Vă consideraţi panteist? 

B. N.: În niciun caz. Pentru mine panteismul 
înseamnă un fel de blasfemie, pentru că el neagă orice fel 
de transcendenţă, în sistemul de cunoaştere pe care-l 
propun, transcendenţa este o parte a realităţii. Nu este 
realitatea întreagă, este numai o parte a realităţii. Or, dacă 
punem totul în natură, dacă punem totul în lucrurile 
observabile, iese un model cu totul opus ideii mele. 


C. M. SCE v-a îndemnat să scrieţi acest manifest 
poetic al mileniului HI? 

B. N.: O necesitate interioară, un fel de urgenţă 
interioară. De altfel, ideea unui manifest nu a venit de la 
mine, a venit de la prieteni, care cunosc ideile mele de 
multă vreme şi mi-au spus că au nevoie de un document 
care să reunească anumite puncte de vedere ce se exprimă 
acum în diverse colţuri ale lumii şi care (unele) au fost 
iniţiate într-adevăr de scrierile, de ideile meleun fel de 
document programatic şi axiomatic. Michel Omus în 
particular, mi-a cerut să scriu acest manifest. Mi s-a părut 
interesantă ideea, pentru că mi-am spus că sunt sute de 
manifeste care apar anual în lumea noastră. Dar au fost 
două care au rezistat în timp: Manifestul Partidului 
Comunist şi Manifestul Suprarealist. Şi mi-am spus: de ce 
au rezistat? Au rezistat pentru că au încarnat o necesitate 
la un moment dat. Liste poate chiar necesar să mă supun 
şi eu acestui ritual, fără niciun fel de vanitate, crezând că 
acesta va fi al treilea care va rezista în timp... 

În absenţa unei metodologii, transdisciplinaritatea nu 
este decât vorbărie, o modă trecătoare 

Interviu acordat Augustei Thereza de Alvarenga 
(Brazilia, 2008)”. 

Augusta Thereza de Alvarenga: Când aţi început să 
vă interesaţi de gândirea transdisciplinară? 

Basarab Nicolescu: Din adolescenţă, cu toate că 
acest cuvânt,  „transdisciplinaritate”, nu fusese încă 
inventat. Prima mea carte, publicată în România în 1968, 
chiar cu câteva luni înaintea plecării mele definitive în 
Franţa, lon Barbu - Cosmologia „Jocului secund”, a fost 
consacrată relaţiilor între matematică şi poezie în operă 
unui mare poet român, lon Barbu, cunoscut de asemenea 
ca un matematician de reputaţie internaţională, Dan 
Barbilian, care îşi semna poemele cu pseudonimul Ion 


Barbu. 

— Originalul, în limba franceză, „Congrès 
internationaux sur la transdisciplinarité: leur importance 
pour l'émergence d'une méthodologie transdisciplinaire” 
este publicat pe site-ul internet al Centrului Internațional 
de Cercetări şi Studii Transdisciplinare (CIRET): 
http://basarabnicolescu. perso. 
sfr.fr/ciret/ARTICLES/Nicolescu fichiers/ Intervieval 
varengaFR2.htm 

Traducerea în limba engleză, „International 
Congresses on Transdisciplinarity: Their Importance for 
the emergence of a Transdisciplinary Methodology” a fost 
publicată în revista Transdisciplinarity în Science and 
Religion, nr. 3, 2008, Curtea Veche Publishing, Bucureşti, 
pp. 193 - 202. Traducerea în limba română de Adriana 
Teodorescu, revăzută de autor: „Congresele internaționale 
ale transdisciplinarităţii: importanţa lor pentru emergenta 
unei metodologii transdisciplinare” a fost publicată în 
revista Discobolul, Alba Iulia, nr. 136 - 138, aprilie-iunie 
2009, pp. 324 - 333. 

T.d. A.: Cum s-a realizat această traiectorie? 

N.: Intr-o manieră naturală, aş putea spune chiar 
înnăscută. Ca elev şi apoi student, am acumulat cunoştinţe 
solide în filosofie. Interesul meu se concentra în jurul lui 
Schopenhauer şi Hegel. Literatura mă pasiona, chiar dacă 
matematica rămânea centrul pasiunilor mele. De 
asemenea, am beneficiat, către vârsta de şase ani, de o 
educaţie ortodoxă foarte elaborată, datorită unui preot 
care s-a dovedit apoi a fi unul dintre cei mai mari teologi 
români - Părintele Galeriu - care m-a făcut să descopăr 
instinctiv semnificaţia terţului inclus (cu multă vreme 
înainte de a întâlni filosofia lui Lupasco) şi m-a învăţat 
gustul gândirii apofatice (în special Dionisie Areopagitul, 
Grigore din Nişă şi Grigore Palama), gust care s-a 


dezvoltat în continuare prin practicarea fizicii cuantice, 
componentă fundamentală a metodologiei 
transdisciplinare pe care am elaborat-o după sosirea mea 
în Franţa. Fizica cuantică a constituit pentru mine un 
spaţiu de conciliere între toate aceste preocupări aparent 
contradictorii. Referințele mele majore în filosofia fizicii 
cuantice şi a matematicii au fost - şi sunt în continuare - 
Werner Heisenberg, Wolfgang Pauli, Niels Bohr şi Kurt 
Godel. 

A. Td. A.: Când şi cum aţi luat cunoştinţă de 
propunerea unei metodologii transdisciplinare bazate pe 
trei piloni: cel al complexităţii, cel al diferitelor niveluri de 
Realitate şi cel al logicii terţului inclus? 

B. N.: Nu am luat cunoştinţă. Eu am fost cel care a 
elaborat-o. Am formulat metodologia transdisciplinarităţii 
într-o serie de articole publicate în revistă franceză de 
Millenaire (seria veche), care au fost reluate în prima mea 
carte publicată în Franţa Nous, la particule et le mondex 
(Editions Le Mail. 

1 Basarab Nicolescu, Noi, particula şi lumea, 
traducere din franceză de Vasile Sporici, Ed. Junimea, Iaşi, 
2007. 

Paris, 1985; a doua ediţie: Rocher, Collection 
«Transdisciplinarite», Monaco, 2002). 

A. T.d. A: Cum s-a realizat acest proces de 
elaborare? 

B. N.: Foarte lent. Mi se părea important de formulat 
o metodologie, căci, în absenţa unei metodologii, 
transdisciplinaritatea nu este decât vorbărie, o modă 
trecătoare. Dar această metodologie trebuia să fie 
deschisă, non-dogmatică. De aceea, mi se părea crucial ca 
transdisciplinaritatea să fie definită prin metodologia sa. O 
metodologie unică - care este/ o gew-ul metodelor - este 
compatibilă cu un număr mare de metode diferite. Altfel 


spus, transdisciplinaritatea se sprijină pe o metodologie 
unică, dar pot exista diferite variante ale 
transdisciplinarităţii. Acest lucru nu este în totalitate 
înţeles nici astăzi, pentru că unele persoane - cultivate 
chiar - confundă metodologia şi metodele. Demersul meu 
de gândire se întemeiază pe exemplul metodologiei ştiinţei 
moderne: una şi aceeaşi metodologie, cea formulată de 
către Galilei, Newton şi Kepler, s-a dovedit compatibilă cu 
teorii extrem de diferite, ca, de exemplu, mecanica clasică 
(cele două teorii ale relativităţii ale lui Einstein fiind 
incluse aici) şi mecanica cuantică. 

O altă dificultate esențială în formularea 
metodologiei transdisciplinarităţii este legată de pl ezența 
ireductibilă a Subiectului în transdisciplinaritate. Prin 
urmare, îmi era clar că metodologia ştiinţei moderne, 
fondată pe excluderea Subiectului, nu este valabilă în 
domeniul transdisciplinarităţii. Unificarea între ştiinţele 
tari (exacte) şi ştiinţele slabe (umane) nu poate fi făcută 
prin metodologia ştiinţei moderne. O metodologie nouă se 
dovedea necesară şi, timp de câţiva ani, m-am angajat în 
formularea ei. 

Prima axiomă (sau „postulat” sau „pilon”, după o 
terminologie populară), cea privind nivelurile de Realitate, 
mi-a apărut ca o evidenţă din 1970, prin propria mea 
practică de fizician cuantic. Dar ideea nu exista în corpusul 
ştiinţific constituit şi ezitam să o public. Din fericire, în 
timpul stagiului meu post-doctoral la Lawrence Berkeley 
Laboratory (19761977), am fost în contact cu Geoffrey 
Chew, fondatorul teoriei bootstrap, şi de asemenea cu 
Henry Stapp, care m-a încurajat să o public. În sfârşit, am 
enunțat prima axiomă într-un articol publicat în de 
Millenaire (nr. 1, martie-aprilie 1982). Am aflat mult mai 
târziu, în 1998, că Werner Heisenberg a propus şi el o 


formulare a conceptului de nivel de Realitate”. 

A treia axiomă, cea referitoare la complexitate, a fost 
enunțată în aceeaşi perioadă, în cartea mea, Noi, particula 
şi lumea. Există, desigur, un număr mare de definiţii ale 
complexităţii, practic toate incompatibile cu noţiunea de 
nivel de Realitate. Singura care convine însă 
transdisciplinarităţii este cea a lui Edgar Morin. 

Paradoxal, cea de-a doua axiomă, cea vizând logica 
terţului inclus, a fost cel mai dificil de formulat. Eram, 
desigur, în contact cu Stephane Lupasco din 1969. 
Cunoşteam şi consideraţiile lui Aristotel şi mai ales ale lui 
Hegel, care a aplicat această logică în Filosofia spiritului. 
Dar mi se părea de domeniul evidenţei că o logică strict 
formală era inadaptată transdisciplinarităţii, căci era 
săracă, limitându-se să rezolve paradoxurile teoretice. In 
plus, logica terţului inclus a lui Lupasco nu ţinea seama de 
existenţa nivelurilor de Realitate, având în schimb 
capacitatea de a fi o veritabilă filosofie. De aceea am extins 
şi generalizat logica lui Lupasco introducând nivelurile de 
Realitate ale Subiectului şi nivelurile de Realitate ale 
Obiectului. Rezultatul a fost publicat, însoţit de încurajarea 
lui L.upasco însuşi, în Noi, particula şi lumea. 

Prin această metodologie,  transdisciplinaritatea 
reuşeşte performanţa de a reuni ontologia (prima axiomă), 
logica (a doua axiomă) şi epistemologia (a treia axiomă). 

A. T.d. A.: Ce importanţă atribuiţi Congreselor 
Transdisciplinarităţii, organizate din 1985, cu sprijinul 
UNESCO, pentru emergenţa şi consolidarea abordării 


94 Werner Heisenberg, Philosophie — Le manuscrit de 1942, Paris, 
Seuil, 1998. Traducere din limba germană şi introducere de Catherine 
Chevalley. Prima ediţie în limba germană: Ordnung der Wirklichkeit, 
Munich, R. Piper GmbH § KG, 1989. Text publicat în W. Blum, H.P. Diirr, 
and H. Rechenberg (€d.), W. Heisenberg Gesammelte Werke, Voi. C-l : 
Physik und Erkenntnis, 1927-1955, Munich, R. Piper GmbH § KG, 1984, 
pp. 218-306. 


metodologice a transdisciplinarităţii bazate pe aceşti trei 
piloni? 

B. N.: Aceste congrese, trebuie să afirm cu toată 
modestia (căci eu sunt iniţiatorul sau animatorul 
majorităţii lor), au avut un rol important în naşterea unei 
comunităţi internaţionale de cercetători transdisciplinari, 
reuniți în jurul metodologiei, deja existente, a 
transdisciplinarităţii. Putem cu siguranţă vorbi în acest 
sens de o consolidare metodologică. Dar nu este corect să 
se vorbească despre „emergenţa” metodologiei în cursul 
acestor congrese, pentru că metodologia exista deja. E 
adevărat că am ales, din raţiuni tactice, să dezvălui treptat 
această metodologie, apogeul fiind atins în cadrul primului 
Congres Mondial al Transdisciplinarităţii şi la Congresul 
de la Locarno. Nu trebuie uitat că atmosfera din mediile 
academice ale epocii era foarte nefavorabilă 
transdisciplinarităţii şi trebuia procedat cu curaj, dar şi cu 
prudenţă. 

A. T.d. A.: Dintre Congresele 'Transdisciplinarităţii 
enumerate mai jos, la care aţi participat dumneavoastră în 
persoană? 

Colocviul de la Veneţia „Ştiinţa în faţa frontierelor 
cunoaşterii”, 1986. Congresul „Ştiinţă şi tradiție: 
perspective transdisciplinare pentru secolul XXI”, 1991. 

Primul Congres Mondial al Transdisciplinarităţii, 
1994. Congresul Internaţional al Transdisciplinarităţii 
„Cum va fi Universitatea de mâine? Către o evoluţie 
transdisciplinară a Universităţii”, Locarno, 1997. Al doilea 
Congres Mondial al Transdisciplinarităţii, 2005. 

B. N.: Am participat la toate aceste congrese. 

A. T.d. A.: Care este percepţia dumneavoastră 
referitor la importanţa fiecărui congres la care aţi 
participat pentru emergenţa gândirii transdisciplinare, 
bazate pe cei trei piloni? 


B. N.: Colocviul de la Veneţia „Ştiinţa în faţa 
frontierelor cunoaşterii”: pregătirea naşterii unei 
comunităţi. Congresul „Ştiinţă şi tradiţie: perspective 
transdisciplinare pentru secolul XXI”: pregătirea Primului 
Congres Mondial. Primul Congres Mondial al 
Transdisciplinarităţii: nucleul comunităţii e constituit. 
Congresul Internaţional al Transdisciplinarităţii „Cum va fi 
Universitatea de mâine? Către o evoluţie transdisciplinară 
a Universității”, Locarno: implicarea educatorilor şi 
profesorilor din statele membre ale UNESCO. 

Al doilea Congres Mondial al Transdisciplinarităţii: 
sporirea comunităţii internaţionale cu un mare număr de 
cercetători transdisciplinari din America de Sud. 

A. T.d. A.: Putem considera că astfel de congrese au 
favorizat constituirea a ceea ce am putea desemna (pentru 
a folosi o terminologie a lui Thomas Kuhn) o „comunitate 
de gânditori transdisciplinari”. Aceasta deoarece apreciem 
că mulţi dintre cei care au participat la aceste congrese 
devin adepţi şi încep să apere ideea că această propunere 
a unei metodologii transdisciplinare axate pe trei piloni ar 
trebui să fie folosită, în reflecţiile asupra 
transdisciplinarităţii, că schemă de bază sau chiar ca 
„paradigmă” (de asemenea în accepţia lui Kuhn), pentru că 
ea se formează în cea mai bună strategie metodologică 
disponibilă. Ce credeţi despre această ipoteză? 

B. N.: Sunt întru totul de acord în ceea ce priveşte 
această idee a comunităţii de gânditori transdisciplinari. 
Dar am rezerve serioase referitor la cuvântul „adepţi”, 
care are o conotaţie New Age. Nu trebuie ca 
transdisciplinaritatea să dea naştere la tot soiul de guru. 
De asemenea, am rezerve faţă de cuvântul „paradigmă”, 
care a fost folosit de Thomas Kuhn într-un context precis - 
cel al ştiinţei - şi nu ar trebui utilizat în alte contexte. 

A. Td. A.: În opinia dumneavoastră, care este punctul 


(sau punctele) forţe al (e) acestor congrese la care aţi 
participat? 

B. N.: Colocviul de la Veneţia „Ştiinţa în faţa 
frontierelor cunoaşterii”: cuvântul „transdisciplinaritate” 
este menţionat pentru prima dată într-un document 
instituţional. 

Congresul „Ştiinţă şi tradiție: perspective 
transdisciplinare pentru secolul XXI”: intrarea în mişcarea 
transdisciplinară a marelui poet argentinian Roberto 
Juarroz, care de altfel a formulat, în acest context, o 
expresie importantă a terminologiei transdisciplinare - cea 
de „atitudine transdisciplinară”. 

Primul Congres Mondial al Transdisciplinarităţii: 
adoptarea Cartei Transdisciplinarităţii care este încă şi 
astăzi cel mai important document al mişcări 
transdisciplinare. 

Congresul Internațional al  Transdisciplinarităţii 
„Cum va fi Universitatea de mâine? Către o evoluţie 
transdisciplinară a Universităţii”, Locarno: formularea 
recomandărilor privitoare la învățământul superior, 
adresate statelor membre UNESCO. 

Al doilea Congres Mondial al Transdisciplinarităţii, 
2005: demonstrarea vitalităţii mişcării transdisciplinare în 
America de Sud. 

A. T.d. A.: Şi care este punctul (sau punctele) slab (e) 
al (e) aceloraşi congrese, în opinia dumneavoastră? (Dacă 
sunt mai multe, am rugămintea de a le aranja într-o listă, 
în ordinea importanţei descrescătoare.) 

B. N.: Colocviul de la Veneţia „Ştiinţa în faţa 
frontierelor cunoaşterii”: colocviul a fost restrâns la un 
număr mic de personalităţi ale lumii culturale şi ştiinţifice. 

Congresul „Ştiinţă şi tradiție: perspective 
transdisciplinare pentru secolul XXI”: participarea 
eteroclită, datorată unui dublu şi contradictoriu patronaj 


(UNESCO şi o asociaţie de ingineri). 

Primul Congres Mondial al Transdisciplinarităţii: 
niciun punct slab. Organizarea acestui congres a fost 
asigurată într-un mod excepţional de către marele pictor 
portughez Limă de l - reitas, şi a beneficiat de aportul 
intelectual important al Preşedintelui Portugaliei, Mario 
Soares. 

Congresul Internațional al  Transdisciplinarităţii 
„Cum va fi Universitatea de mâine? Către o evoluţie 
transdisciplinară a Universităţii”, Locarno: niciun punct 
slab. Acest congres s-a bucurat de participarea unor 
personalităţi foarte importante, precum laureatul 
Premiului Nobel, Werner Arber, şi marele arhitect Mario 
Botta. 

Al doilea Congres Mondial al Transdisciplinarităţii, 
2005: un document diluat în comparaţie cu Carta 
Transdisciplinarităţii. E prea specific mişcării braziliene şi 
mai puţin adaptat comunităţii internaţionale. 

A. Td. A.: În opinia dumneavoastră, care au fost 
provocările importante apărute în dezvoltarea şi / sau 
aprofundarea acestei propuneri  transdisciplinare, din 
punct de vedere metodologic/ epistemologic şi teoretic? 

B. N.: Provocările sunt imprevizibile. Şi deviaţiile 
posibile - numeroase. 

O orientare a cercetării spre binele omului, şi nu spre 
distrugerea lui, se poate face numai printr-un dialog între 
specialişti din diverse discipline 

Interviu acordat lui Constantin Iftime (2008)”. 

Constantin  Iftime: Cum apreciaţi prezența 
spiritualităţii în România f 

Basarab Nicolescu: Eu nu pot face o apreciere pentru 
că stau de 40 de ani în Franţa. Timp de 25 de ani, între 
1968 - 1993, nu am vizitat România. Acum vin foarte des, 
ţin cursuri la Universitatea din Cluj. Am o mare 


sensibilitate la dimensiunea spirituală. Mi se pare că există 
un proces de autodiminuare. Am auzit foarte des acest 
discurs - cine suntem noi, nu avem o cultură mare, nu 
putem face faţă etc. E un fel de autoculpabilizare, 
autodiminuare, care nu mi se pare justificată în domeniul 
spiritual şi cultural... 

C. I.: Dar Cioran, în Franţa, spunea ăsta în modul lui 
paradoxal, care poate să inducă în eroare... 

B. N.: Cioran este un caz foarte special. Dimensiunea 
religioasă la el este foarte prezentă, deşi pare un nihilist, 
dar el discută tot timpul cu Dumnezeu, reproşându-i, într- 
un anumit fel, că nu i s-a arătat lui însuşi. Cu România are 
aceeaşi relaţie 

* „Există şansa unui dialog între Ştiinţă şi Religie”, 
Lumina, Bucureşti, Centrul de presă Basilica al Patriarhiei 
Române, nr. 259 (1160), 6 noiembrie 2008, pp. 1, 8 - 9. 

pasională. El spunea că România este o ţară minoră, 
dar, în acelaşi timp, nu putea să trăiască fără ea. A trăit în 
Franţa pentru că a fost salvat de limba franceză. Limba 
asta l-a salvat de propriile lui contradicții. Este o ipoteză 
personală. L-am cunoscut şi am editat o monografie Cioran 
la Paris. A fost lansată la Editura „Exus”, unde am publicat 
zece monografii în colecţia „Românii din Paris”. Care este 
cazul lui Cioran? Cioran avea această fascinaţie faţă de 
România. Eu ţin minte un lucru pe care l-am trăit. Lumea 
spunea: Cioran nu vorbeşte româneşte, nu vrea să 
vorbească româneşte... L-am auzit cu urechile mele şi 
bineînţeles că vorbea româneşte, era pasionat de limba 
română. Dar simţea că nu se poate face filosofie în limba 
română, ceea ce este cu totul altceva. Cioran este un caz 
de fascinaţie faţă de Dumnezeu şi faţă de România, care 
capătă aspecte paradoxale. Dar nu trebuie luat ca un 
model de denigrare a României, ar fi absurd. Apropo, cine 
spunea că Cioran denigrează România? Asta se putea citi, 


când eram eu elev, în Scânteia... A şi fost interzis până în 
1989. 

C. I.: Aţi spus, la un moment dat, că dacă viziunea 
ştiinţifică nu are o dimensiune spirituală, poate duce la 
autodistrugere. Şi vă dau acum câteva exemple din alte 
domenii, care se află în primele rânduri ale cercetărilor 
ştiinţifice. Cercetarea pe embrion, cercetarea genetică, 
care merge doar pe mâna oamenilor de ştiinţă şi a 
legislatorilor, aflaţi la cheremul politicului, nu poate duce 
la autodistrugere? 

B. N.: Da, indiscutabil... De altfel, mijloacele pe care 
le avem acum, mă refer la armele atomice, pot distruge 
specia umană de câteva ori, nu o singură dată. Mijloace de 
distrugere există. In acest sens, etică, dimensiunea 
spirituală trebuie să fie prezentă, şi ea nu poate fi apanajul 
unui expert. Nu un fizician poate decide ce este etic. Nu un 
biofizician poate decide ce este etic, în domeniul 
aplicaţiilor ştiinţifice. Puterea tehnologică şi comercială a 
descoperirilor ştiinţifice este atât de mare, încât trebuie 
contracarată de un fel de inteligenţă transdisciplinară. 

Cu alte cuvinte, o orientare a cercetării spre binele 
omului, şi nu spre distrugerea lui, se poate face numai 
printr-un dialog între specialişti din diverse discipline. În 
Franţa, de exemplu, pentru discutarea problemelor legate 
de clonare etc., s-a format un comitet de etică. Pe cine l-au 
pus şeful acestei comisii? Pe un biofizician. Nu se poate, nu 
merge, nu funcţionează... Ştiinţa, prin ea însăşi, nu are 
capacitate de autoreflecţie, de autoreferire. Aici nu este 
importantă dimensiunea pur ştiinţifică. Ştiinţa face ce 
trebuie: descoperă. E vorba de dimensiunea 
tehnoştiinţifică, care e foarte diferită de cea ştiinţifică. In 
momentul în care intervine tehnologia, intervine economia, 
factorul de eficacitate etc. Deci, tot ceea ce se poate face 
se va face în domeniul ştiinţei, al tehnologiei, care nu se 


dezvoltă decât prin obsesia eficacităţii, fără nicio referinţă 
la uman. 

C. I.: Ce propuneţi dvs? Ca aceste domenii, care sunt, 
iată, propulsate de economic, de cercetare, de curiozitatea 
ştiinţifică, de inteligenţă, să fie stăpânite în mod înţelept? 

B. N.: Ceea ce mi se pare important este crearea de 
organisme transdisciplinare, de organisme din care să facă 
parte şi preoţi, şi biologi, şi fizicieni, şi oameni politici, dar 
acolo nimeni nu are dreptul să dicteze. 

C. /.: Dar propunerea dvs. Nu este cumva utopică? 
Ceea ce spuneţi s-ar putea pune în aplicare în câteva 
decenii, însă, până atunci, s-ar putea ca omul politic deja 
să domine, să acţioneze iresponsabil, cum s-a întâmplat în 
timpul celor două războaie mondiale. Omul politic, cred, se 
află în defazaj. Este dominat de o viziune depăşită. 
Comunismul, ca şi cele două războaie mondiale, poate fi 
considerat şi un efect întârziat al gândiriimecaniciste. 

B. N.: Nu sunt de acord cu dvs. Cred că aceste 
devieri, autodistrugeri sunt crize ale mentalului, ale 
raţiunii umane, care devine posesoare a adevărului, care 
doreşte să stăpânească lumea. Nu este vorba nici de ştiinţă 
aici, nici de politică, este ceva irațional. Şi dacă acest 
factor irațional nu se identifică, putem da oricâte soluţii 
dorim şi toate vor fi proaste. 

C. I: În acest moment, credeţi că intelectualitatea 
românească, cu posibilităţile de acum, are deschideri 
pentru un asemenea tip de înţelepciune? 

B. N.: DI Horia-Roman Patapievici, de exemplu, are 
această sensibilitate transdisciplinară şi în ceea ce scrie. 
Înţeleg că lumea intelectuală s-a fragmentat în clanuri, în 
poziţii, unul contra celuilalt. E un fenomen sociologic, care 
cred că e independent de calitatea unei personalităţi sau a 
alteia. Eu cred în puterea de discernământ a 
intelectualului român, care se izbeşte de anumite 


obstacole, de o anume dominație etc. 

C. I.: Aveţi o experienţă care v-a făcut să ajungeţi la o 
viziune înţeleaptă asupra lumii, care porneşte de la 
transdisciplinaritate. Cum se pune problema evoluţiei 
conceptului de materie în momentul de faţă, concept 
fundamental pentru a înţelege şi viziunea teologiei? 

B. N.: Este o veritabilă mutație de la apariţia 
mecanicii cuantice şi a teoriei relativităţii în conceptul de 
materie. Înainte de teoria relativităţii şi mecanica cuantică, 
materia se identifică cu substanţa. De altfel, dacă întrebi 
pe oricine, pe stradă, fără educaţie ştiinţifică, dacă un 
lucru este material, imediat se gândeşte dacă e substanţă, 
dacă poate fi cântărit. Conceptul de materie s-a rafinat 
extrem de mult în sensul că include materia ca substanţă, 
materia ca energie, materia ca spaţiu-timp şi materia ca 
informaţie. Deci, patru componente şi cu transformări 
reciproce între ele. Substanţa se poate transforma în 
energie, energia se poate transforma în substanţă, spațiul- 
timp devine gravitație. Este o concepţie atât de rafinată, 
încât nu mai are nimic de-a face cu conceptul vechi, dar 
care, din păcate, continuă să funcţioneze în ştiinţele 
umane. Când se vorbeşte de materialism, se are în vedere 
materia identificată cu substanţa. Distincția între material 
şi spiritual devine aproape caducă, apare ideea de opoziţie, 
de dualism. În momentul în care materia devine aproape 
evanescentă - şi în fizica cuantică aşa este, sunt particule, 
sunt energii care se transformă în particule, e un spațiu- 
timp care face să se curbeze raza de lumină când trece pe 
lângă mase extrem de intense ş.a. În.d. 

— Toate lucrurile demonstrează că vechiul concept 
de materie şi vechiul concept de spirit, care se opune 
materiei, trebuie revăzut, trebuie regândit. Frontiera 
devine din ce în ce mai vagă. Şi din cauza asta poate că 
legătura dintre ştiinţă şi religie era odată un lucru aproape 


interzis în Occident, spre exemplu. Acum devine chiar un 
lucru normal. Asta are ca bază epistemologică 
transformarea conceptului de materie. Sunt lucruri 
esenţiale care trebuie înţelese. 

C. I.: În secolul al XIX-lea şi chiar în secolul XX, când 
ştiinţa a triumfat, dimensiunea spirituală în cunoaştere a 
scăzut. A scăzut în viaţa omului. Vorbiţi de o reevaluare a 
dimensiunii materialiste, care domină. Cum se va realiza 
redescoperirea spiritualităţii? Democraţia s-a extins, dar şi 
spiritul liberalismului, spirit care duce la consumism, la 
criză spirituală. Cum vor putea avea aceste idei un impact 
vizibil asupra vieţii omului în România? 

B. N.: Mi se pare asta şi o şansă imensă şi pentru 
democraţie. Ce înseamnă democraţie fără dimensiune 
spirituală? E un sentiment că există o şansă - nu de 
convertire a ştiinţei la spiritualitate sau a spiritualităţii la 
ştiinţă, asta este o absurditate -, ci că există şansa unui 
dialog. Un dialog care să dea o şansă unei vieţi spirituale 
demne, în care oamenii de ştiinţă să devină aliaţii numărul 
unu. Pentru că ei ştiu dinăuntru această evoluţie a 
conceptelor, care le dă posibilitatea să dialogheze. Eu sunt 
implicat în acest dialog, în toate colţurile pământului. Dar 
văd că în România merge puţin mai greu. 

C. I: Aţi spus că ideea centrală este ideea unui 
dialog, că numai prin dialogul tuturor disciplinelor 
cunoaşterii se poate construi ceva. Acest dialog, între 
ştiinţă şi religie, trebuie să fie deschis, iar ştiinţa este 
dominantă, în momentul de faţă, ca imagine, cel puţin... De 
aici vine şi dificultatea dialogului? 

B. N.: Ştiinţa este dominantă în imaginarul colectiv, 
dar nu este dominantă din punct de vedere economic 
deloc. Acesta este paradoxul ştiinţei. Are un limbaj 
dominant. De la revoluţia franceză, cu toate transformările 
sale, ideea puterii raţiunii fără mister, care va epuiza 


realitatea acestei lumi, s-a dezvoltat din ce în ce mai mult. 
Dar nu este vorba de ştiinţă aici, ci de o interpretare 
ideologică. Deci în imaginarul colectiv domină limbajul 
ştiinţei. Tehnoştiinţa este altceva... Tehnologia dictează 
orientarea unor anumite experienţe ce se caută. De 
exemplu, în industria farmaceutică, cine credeţi că 
dictează, ştiinţa? În industria farmaceutică există o 
importantă cercetare ştiinţifică. Şi atunci e firesc să ne 
întrebăm: cine o dirijează? 

C. /.: Cine odirijează? 

B. N.: Interesul economic. 

C. /.: Şi celpolitic? 

B. N.: Sunt amândouă legate între ele... Cunoaşterea 
este altceva decât politica, decât dimensiunea economică. 
Există în domeniul ştiinţific o dimensiune a cunoaşterii în 
sine, care se apropie de dimensiunea spirituală. De asta se 
poate dialoga. Poate politicul de mâine, care va avea o 
dimensiune spirituală, va face altfel. Dar nu vreau să intru 
în utopii. Într-o situaţie de criză, pentru că suntem într-o 
situaţie de criză a valorilor, există o diferenţă între 
mentalități şi mijloacele tehnologice. Mentalităţile noastre 
sunt vechi. Omul din Antichitate este omul de acum. E o 
distanţă enormă... Aici trebuie căutată sursa acestei crize, 
în diferenţa dintre mentalități şi mijloacele tehnoştiinţifice 
actuale. 

De ce pasiunea pentru spiritualitate ar fi 
extravagantă? 

Interviu acordat Ruxandrei Cesereanu (2005). 

Ruxandra Cesereanu: Dragă domnule Basarab 
Nicolescu, deşi risc să vă pun o întrebare desuetă poate, 
care a fost întâlnirea dumneavoastră cu cercetarea 
imaginarului? 

Basarab Nicolescu: Prin vise. Am notat ani de zile 
visele mele, am învăţat diferite tehnici de rememorare a 


viselor şi am încercat chiar să modific în mod conştient 
cursul lor. Dar am fost dezamăgit, numărul viselor 
simbolice fiind mult mai mic decât al celor cu caracter 
asociativ. Acum sunt convins că metoda cea mai eficientă 
de punere în lumină a imaginarului este practică 
meditaţiei. 

În ceea ce priveşte teoria, am avut revelaţia 
imaginatului după lectura celebrei conferinţe din 1964 a 
lui Henry Corbin, Mundus imaginalis ou l'imaginaire et 
l'imaginal şi numai după aceea am descoperit opera lui 
Gilbert Durand. Din nefericire nu l-am cunoscut pe Henry 
Corbin, dar sunt bun prieten cu Gilbert Durand, 
companion fidel al meu în aventura transdisciplinară. 

R. C.: Sunteţi autorul unei cărţi care a făcut carieră 
în străinătate şi în România: Transdisciplinaritatea. Cum s- 
a născut acest concept şi cum v-a venit ideea unei Carte a 
Transdisciplinarităţii legate de acest concept, cartă 
semnată, de altfel, cu doi alţi iluştri cercetători? 

* „Despre transdisciplinaritate şi imaginar”, Steaua, 
Cluj-Napoca, nr. 3 - 4, 2005. 

B. N.: În 1984, terminam de redactat prima mea 
carte apărută în Franţa, Noi, particula şi lumea, apărută în 
traducere în limba română la Editura Polirom. Această 
carte constituie nucleul gândirii mele, fără de care toate 
celelalte cărţi ale mele nu pot fi înţelese. În ea am analizat 
prelungirile mecanicii cuantice în filosofie, în spiritualitate, 
în cultură. Eram spre sfârşitul cărţii şi mi se părea că 
lipseşte ceva important, care să unească totul. Dintr-odată, 
a apărut în mine cuvântul „transdisciplinaritate”. Acest 
cuvânt exprima ceea ce voiam - identificarea fluxului 
informaţional ce se află între diverse domenii de 
cunoaştere, le traversează şi este dincolo de toate 
disciplinele. Cum sunt un om al referinţelor, am căutat 
îndelung şi am găsit că, pentru prima oară, cuvântul a fost 


folosit de Jean Piaget, în 1970. 

Ideea necesităţii unei Carte a Transdisciplinarităţii a 
apărut mult mai târziu, cu ocazia primului Congres 
Mondial al Transdisciplinarităţii, care a avut loc în 
Portugalia, la Convento da Arrâbida, în noiembrie 1994. La 
acea dată manifestul meu al transdisciplinarităţii nu fusese 
încă publicat şi simţeam cu toţii necesitatea unui 
document programatic care să permită cercetătorilor din 
toate colţurile lumii să se recunoască între ei. Am redactat 
o primă formă la Paris, inspirându-mă direct, ca formă, din 
Carta Drepturilor Omului, care mi se părea incompletă: 
„dreptul la sens” este tot atât de important ca toate 
celelalte drepturi ale fiinţei umane. În atmosfera magică 
de la Convento da Arrâbida (un fel de mănăstire tibetană 
dominând oceanul) am redactat o formă mai edulcorată (ea 
trebuia votată de participanţi) în colaborare cu 
binecunoscutul sociolog Edgar Morin şi cu Limă de 
Freitas, considerat unul dintre cei mai importanţi pictori ai 
Portugaliei. Pare desigur paradoxal că mişcarea 
transdisciplinarităţii, fondată pe ideea libertăţii interioare, 
ar fi avut nevoie de o „cartă” care este, prin definiţie, un 
document constrângător. Dar în preambul se precizează că 
această cartă este „concepută ca un ansamblu de principii 
fundamentale ale comunităţii spiritelor transdisciplinare, 
constituind un contract moral pe care fiecare semnatar al 
acestei Carte îl face cu sine însuşi, fără nicio constrângere 
de ordin juridic ori instituţional”. Constrângerea faţă de 
sine este, în fond, un aspect al libertăţii interioare. 

R. C.: In Transdisciplinaritatea aveţi un capitol care 
începe cu următoarea propoziţie: „Modernitatea este 
mortiferă”. De ce puneţi modernitatea sub semnul 
întrebării şi cum vă raportați la postmodernitate? 

B. N.: Modernitatea este mortiferă pentru că este 
fondată pe ideea existenţei unui singur nivel de Realitate şi 


pe logică binară asociată acestui unic nivel de Realitate, 
cea a adevărului absolut şi a falsităţii absolute. In acest 
sens, sunt de acord cu Michel Henry că modernitatea este 
un focar al barbariei. Modernitatea este mortiferă pentru 
că logica sa ascunsă este o logică a barbariei. 

Postmodernitatea poate fi o şansă a ieşirii din 
barbarie dacă va avea curajul să depăşească tentaţia 
relativismului fără coloană vertebrală. Altfel, ce mare 
diferenţă ar fi între o barbarie dură şi o barbarie moale, 
difuză? Absența fundamentelor nu duce neapărat la un 
relativism deşănţat. Ea poate constitui, în mod aparent 
paradoxal, un nou fundament. Este exact ceea ce propune 
transdisciplinaritatea. 

Dacă postmodernitatea se va baza pe ideea 
multiplelor niveluri de Realitate şi pe logică asociată lor - 
cea a terţului inclus, atunci mă voi simţi pe deplin un 
participant la postmodernitate. Drept să vă spun, pentru 
evitarea oricărei confuzii, prefer termenul de 
„cosmodernitate”. 

R. C.: Aţi scris o carte despre Jakob Bohme şi aveţi o 
slăbiciune pentru Sfântul Ioan al Crucii. De unde aceste 
pasiuni, extravagante aş spune, pentru cei doi mistici? 
Curiozitatea mea este legată şi de faptul că eu însămi sunt 
o pasionată a poeziei mistice a Sfântului Ioan al Crucii. 

B. N.: De ce pasiunea pentru spiritualitate ar fi 
extravagantă? 

De altfel nu cunoaşteţi toate pasiunile mele vinovate. 
Voi mărturisi deci că am o pasiune ascunsă pentru trei 
femei: Sfânta Vivia Perpetua, care a trăit la Cartagina şi a 
murit ucisă de un gladiator la 7 martie 203, la vârsta de 22 
de ani, Marguerite Perete, care a murit arsă pe rug în 
1310, la Paris, şi Seraphine de Senlis, o extraordinară 
pictoriţă de la începutul secolului XX, care a murit în 1942, 
într-un spital de nebuni. Nu vă pot dezvălui acum cauza 


acestei pasiuni. Într-o zi voi scrie şi voi mărturisi de ce 
sunt îndrăgostit de aceste trei femei. Dar acum vă pot 
spune de ce sunt extrem de interesat de Bohme şi de 
Sfântul Ioan al Crucii. Eu nu îi consider mistici, ci gnostici, 
dar poate această distincţie vi s-ar părea prea pedantă. 
Böhme şi Sfântul loan al Crucii mi se par a anticipa ceea 
ce va fi un cercetător de Adevăr în secolul nostru. Ei au 
fost interesaţi de universul lor interior şi au încercat să 
descifreze legile acestui univers. Modernitatea s-a 
preocupat de legile Universului exterior, universul interior 
fiind aruncat în necunoaştere şi deci în inexistentă. A venit 
timpul punerii în corespondenţă a Universului exterior şi a 
universului interior. Nu există altă cale de supravieţuire a 
speciei noastre. 

R. C.: Aţi fost prieten cu Stephane Lupasco, i-aţi 
cunoscut pe Eliade, Culianu, Cioran, Ionesco. Sunteţi 
prieten cu Gilbert Durand (întemeietorul cercetării 
instituţionale asupra imaginarului şi unul dintre autorii 
care au influenţat decisiv formarea mea intelectuală). Aţi 
putea face nişte microportrete ale acestor oameni celebri? 

B. N.: Microportretele ar cere un spaţiu întins, aşa că 
mă voi limita la nanoportrete. 

Stephane Lupasco: o încarnare a inocenţei. A fost un 
copil până la moartea lui, la 88 de ani. Era incapabil să 
conceapă răul şi era convins că a demonstrat, graţie 
filosofiei sale, inexistenţa morţii. Mare generozitate: 
partenerul de discuţie se simţea întotdeauna mai inteligent 
la plecare decât la venire. 

Mircea Eliade: un om grăbit. Lupta lui cu timpul 
atingea dimensiuni tragice. Şi-a sacrificat viaţa operei, 
văzută mereu ca neterminată. A confundat India cu, 
România şi pe Gandhi cu Codreanu. IÎmpărtăşesc cu el 
credinţa în destin. Mare precursor al transdisciplinarităţii, 
mai ales prin conceptul de „tranzistorie”. 


loan Petru Culianu: mare jucător esoteric, ceea ce 
este normal pentru cel care socotea că esoterismul este un 
joc. A cunoscut atât de bine regulile jocului încât şi-a 
prezis propria moarte. În mod clar spera cu disperare că 
există ceva dincolo de joc şi a crezut că Eliade îi va oferi 
iniţierea. A fost până la urmă dezamăgit văzând că Eliade 
nu era „decât” un profesor. 

Emil Cioran: un cârcotaş celest. La înmormântarea 
lui Lupasco era alături de mine în convoiul care urma 
sicriul şi mi-a şoptit tot timpul la ureche tot felul de 
anecdote sperând să mă convingă cât de meschin era 
bunul lui prieten, Lupasco. De asemenea, cârcotaş întru 
Dumnezeu, supărat fiind că Dumnezeu nu a comunicat cu 
el de la egal la egal. 

Eugene lonesco: cel mai mistic dintre toţi marii 
români pe care i-am cunoscut. Moartea a fost în centrul 
vieţii şi operei sale. La o întâlnire cu el, m-a chestionat 
îndelung asupra felului în care fizica înţelege moartea. 
Cum i-aş fi putut spune că fizicienii nu ştiu nimic despre 
moarte? îi sunt recunoscător că l-a menţionat pe Lupasco 
în Victimes du devoir. 

Gilbert Durand: Grand Seigneur devant l'Éternel. De 
o onestitate intelectuală cum rar se întâlneşte în lumea 
universitară franceză, ceea ce, bineînţeles, i-a atras 
numeroase adversități. Inevitabil deci este mai cunoscut în 
străinătate decât în Franța. Un sens natural al ritualului, 
ceea ce explică marele lui talent în arta culinară. Contrast 
puternic între stilul de o erudiție copleşitoare şi mesajul 
ardent pe care îl transmite. 

R. C.: Cum percepeţi interesul pentru cercetarea 
imaginarului astăzi, în România? 

B. N.: Imaginarul este un teren fabulos de cercetare 
şi mă bucur să constat că la Cluj există un Centru de 
Studiu al Imaginarului atât de dinamic şi fecund. Perioada 


istorică pe care o traversează România favorizează 
interesul pentru imaginar prin contradicţia între sechelele 
regimului totalitar şi necesitatea reconstrucției nu numai 
economice, dar şi psihice. În acest context, cartea dv. 
Imaginarul violent al românilor mi se pare extrem de utilă. 

R. C.: Care consideraţi că este starea culturii române 
actuale aşa cum se vede de la Paris? Şi cum percepeţi 
condiţia intelectualului român la IS ani de la schimbările 
politice din decembrie 1989? 

B. N.: Din păcate, cultura română nu se prea vede la 
Paris. Ce se vede sunt cerşetorii, hoţii, copiii străzii, 
prostituatele sau, în cel mai bun caz, lăutarii. Este o 
problemă extrem de serioasă care depăşeşte o simplă 
problemă de imagine. Nepăsarea în acest domeniu 
înseamnă, pur şi simplu, iresponsabilitate. 

Cât despre „condiţia intelectualului român”, şocul, 
pentru mine, este mare. Am plecat din ţară în 1968 şi nu 
m-am întors decât în 1993. Pe vremea mea, 
intelectualitatea era o forţă considerabilă, de care puterea 
se temea în mod continuu. Cu toate inevitabilele rivalități, 
exista totuşi o solidaritate creată de existenţa unui inamic 
comun. Acum forţa a dispărut şi au apărut micile clanuri. 
Când merg la Bucureşti şi vorbesc de bine de o persoană, 
imediat cineva îmi vorbeşte de rău de persoana respectivă. 
Este foarte obositor. Spun „la Bucureşti”, pentru că la Cluj 
nu am avut o asemenea experienţă. Să fie oraşul dv. O 
fericită excepţie? 

În fond, cred că situaţia prezentă este, în mod 
paradoxal,  preferabilă celei din trecut. Puterea 
intelectualului dinainte de 1989 era rezultatul unei situaţii 
artificiale. Puterea politică crease puterea intelectualului, 
o putere de altfel destul de iluzorie pe planul acţiunilor şi 
nu al vorbelor. Solidaritatea intelectualilor de atunci nu se 
baza pe un ideal comun, ci pe un inamic comun. Cred că 


este de preferat singurătatea şi fragmentarea de astăzi 
pentru că intelectualul este astfel silit să se întoarcă spre 
singura sa putere reală - cea a operei. 

Libertatea mea este să fiu conform propriilor mele 
credinţe şi convingeri 

Interviu acordat lui Luigi Bambulea (2008)”. 

Luigi Bambulea: Spuneaţi în Manifestul 
Transdisciplinarităţii că acesta s-a născut din nevoia de a 
mărturisi. Sunteţi şi veţi rămâne, cred, un om al 
începutului de secol XXI. Nu vreau să folosesc cuvinte 
mari, dar mi se pare relevantă această expresie. Care e 
mărturia dvs. Despre începutul acestui secol? Ce trebuie 
să ştie urmaşii noştri, esenţial, de la Basarab Nicolescu, 
despre începutul de secol XXI? 

Basarab Nicolescu: Îmi voi măsura cuvintele, ca să 
nu pară prea emfatice ori declarative, dar cred că trăim 
într-o epocă foarte interesantă. Ambiguă, dar foarte 
interesantă, unde lucruri extrem de bune sunt prezente în 
acelaşi timp, potenţial, în lucrurile cele mai rele cu putinţă. 
Deci, în acest sens, este o epocă admirabilă. În asemenea 
epoci, pe care le putem caracteriza drept decadente, 
foarte multe lucruri se pot crea. De ce decadente? 
Decadente, în primul rând, dintr-o disproporţie care există 
între viziunea creată în ştiinţa modernă (dar care este cu 
totul ignorată de marele public) şi mentalităţile din cetate, 
mentalităţile din viaţa de zi cu zi. In această disproporţie 
apar o mulţime de elemente care sunt extrem de 
interesante, periculoase, în acelaşi timp magnifice, pentru 
că pot da naştere unei noi renaşteri. În ce sens? Suntem 
martorii unei dezvoltări tehnologice care a schimbat şi 
care va schimba, în 

anii care urmează, faţa pământului, evoluţie ce nu e, 


însă, acompaniată de o evoluţie spirituală. Astfel, mărturia 
mea ar fi, pe scurt, că trăim o epocă de transformare (deşi 
toate epocile au fost într-un fel sau altul în criză), epoca 
noastră  particularizându-se prin faptul că avem la 
dispoziţie mijloace (materiale) de a ne distruge (şi pe care 
înainte nu le aveam). 

L. B.: Şi înţeleg că, din punctul acesta de vedere, 
cunoştinţa nu rimează cu conştiinţa; tocmai de aceea 
evoluţia pe care aţi amintit-o nu s-a echilibrat. 

B. N.: Exact acesta este centrul reflecţiei mele şi al 
dorinţei mele de a mărturisi. 

L. B.: Mi se pare că am intrat în perfect acord cu 
dvs., intuind ceea ce aţi spus, şi anume faptul că toate 
epocile au fost epoci de criză. O scurtă incursiune în 
istoria mentalităților ne arată că fiecare epocă şi-a trăit 
propria spaimă escatologică. Suntem într-un real timp al 
sfârşitului acum? spuneaţi prin 1994 că „ori ne vom asuma 
o gândire cuantică şi transdisciplinară, ori vom pieri”. Mai 
credeţi în această teoremă poetică astăzi? 

B. N.: Cu atât mai mult astăzi, fiindcă între timp s-a 
petrecut actul extrem de la 11 septembrie 2001, care 
pentru mine depăşeşte cu totul proporţia unui accident sau 
a unei întâmplări politice, sociale ori religioase. Este un 
simbol, simbolul întregii noastre epoci. E simbolul castrării 
puterii economice, prin această radere cu totul uluitoare a 
symbolon-urilor falice, care erau cele două turnuri (fiind, 
totodată, şi simbolurile celei mai mari puteri a ultimului 
secol). 

L. B.: Şi simbolul civilizaţiei occidentale, până la 
urmă. 

B. N.: N-aş spune asta. 

L. B.: Spengler vorbea cu o jumătate de secol mai 
devreme de această decădere. 

B. N.: Eu am retineri să folosesc expresia „civilizaţie 


occidentală” pentru puterea imperială, care este puterea 
americană. Cred că civilizaţia occidentală e mult mai largă 
şi ea include multe aspecte. Dar America e, în orice caz, 
simbolul unei civilizaţii - să zicem - tehnologice, 
neacompaniate de conştiinţa de care aminteaţi. Deci actul 
din 2001 e foarte interesant, pentru că s-a făcut în numele 
unei religii, dar prin mijloacele tehnologiei. E foarte curios, 
fiindcă teroriştii care au făcut acele lucruri au folosit exact 
mijloacele pe care ar fi trebuit să le combată. Actul de la 
11 septembrie (această tragedie, care nu este un non- 
eveniment, cum spuneau unii, ci un eveniment, cred, 
major, simbolic pentru epoca noastră: nu mai putem trăi la 
fel, după 2001, cum trăiam înainte) e, deci, un simbol al 
ambiguităţii despre care vorbesc, ambiguitatea care 
defineşte această modernitate târzie. 

L. B.: Continuând ideea dvs., aş zice că e şi un trist 
exemplu de dialog reuşit, dar nefericit, între religie şi 
ştiinţă. 

B. N.: Poate că nu e totuşi un dialog, ci o confruntare 
tragică, o confruntare despre care aş spune că nu s-a făcut 
nici în numele ştiinţei, nici în numele religiei, ci în numele 
unui totalitarism ori al unui dogmatism ce nu pot fi 
calificate drept ştiinţă sau religie. In sensul acesta, e vorba 
de o confruntare - în fond - de putere. Cei care sunt 
dezarmaţi de tehnologie folosesc tehnologia, cei care sunt 
dezarmaţi de globalizarea civilizaţiei tehnologice - zise 
occidentale - nu se pot compara decât prin acte teroriste: 
aceştia sunt simbolul tragic al epocii noastre, de unde 
necesitatea - nu aş spune a dialogului dintre ştiinţă şi 
religie, dar a - dialogului dintre culturi şi a dialogului 
dintre religii. Dacă acest dialog va exista, atunci astfel de 
evenimente, precum cel de la 11 septembrie, pot fi 
eliminate din istoria noastră. 

L. B.: Cred că nu întâmplător aţi amintit acest 


eveniment; nu era în gândul meu să vorbim despre 
tragedia de la WIC, dar e relevantă această reflecţie, 
fiindcă evenimentul acesta dă seama despre ceea ce 
discutam, şi anume că epoca noastră se află într-un real 
impas. Aminteam şi conceptul de transdisciplinaritate, 
despre care dvs. Spuneaţi, prin 1996, că este „de o 
frumuseţe virginală”. Cum este legat fundamental de 
gândirea dvs., nu se putea să nu îl amintesc. V-aş ruga să 
spuneţi câteva cuvinte despre cum vedeţi iniţială şi scurta 
istorie a receptării sale, ca şi impactul avut asupra 
comunităţii culturale şi ştiinţifice. 

B. N.: Termenul însuşi a apărut în 1970, în psihologia 
lui Jean Piaget. Are, deci, deja o istorie, cel puţin ca 
vocabular. Perioada de dezvoltare a fost după anii '80, 
când s-au pus bazele teoretice şi formale, metodologia 
culminând cu Manifestul din 1996. Dar rămânea decalată 
partea acţiunii de aceea a teoriei. Nouă perioadă, de după 
anii '90, este perioada de explozie a transdisciplinarităţii în 
toate ţările, pe planul aplicaţiilor: În învăţământ, în 
medicină, în dezvoltarea durabilă. Sunt aplicaţii care 
mărturisesc că mă depăşesc şi pe mine, în sensul că sunt 
atât de multe lucruri care se fac. Şi acest fapt este unul 
ambiguu, fiindcă poate coincide cu o pervertire într-o 
modă, a ceea ce ani de zile s-a construit. Dar cred că 
aceste pericole ale pervertirii şi ale devierii de la ceea ce 
se doreşte să fie (adică o reîntregire a cunoaşterii) pot fi 
depăşite dacă transdisciplinaritatea pătrunde în mediul ei 
natural, care este universitatea. Şi trebuie să spun că, în 
acest sens, Universitatea din Cluj este în avanpostul 
acestei mişcări: aici, pentru prima dată în lume, există un 
curs de transdisciplinaritate. 

L. B.: „. Despre care o să vă rog să spuneţi mai multe, 
dar nu înainte de a vă întreba dacă dvs. Consideraţi că 
transdisciplinaritatea va provoca de aici înainte mutații 


majore (ea nefiind o disciplină): În epistemologie, ca şi, în 
general, în disciplinele ce-i sunt subsumate. 

B. N.: Speranţa mea e legată de un fapt simplu. 
Transdisciplinaritatea nu este o nouă disciplină, nu este o 
nouă religie, nu este o nouă ştiinţă, nu este o nouă 
ideologie. Transdisciplinaritatea este o nouă metodologie. 
Pare un cuvânt modest din partea mea, dar este în acelaşi 
timp foarte puternic, într-un anumit sens. Dau exemplul 
metodologiei ştiinţifice. Ea a fost formulată de către 
Galileo Galilei, deci acum câteva secole, durând până azi 
fără schimbare, cu toate că a fost confruntată cu schimbări 
enorme în teorii şi în diverse modele ştiinţifice. Numai în 
viaţa mea scurtă (relativ lungă, din unele puncte de 
vedere) am văzut trecând o mulţime de teorii, care au 
dispărut una după alta. Toate erau conforme metodologiei 
ştiinţifice. Ce vreau să spun? Că metodologia are un timp 
de viaţă mult mai mare decât o ideologie sau decât o 
teorie. În acest sens, speranţa mea este că supravieţuieşte 
modei şi schimbărilor de teorii, de ideologii, de filosofii. De 
ce? Oferă o metodologie de reunificare a persoanei umane, 
a subiectului, o reunificare a întregului cunoaşterii, care 
nu este nicidecum enciclopedică (imposibilă, de altfel - nu 
doar pentru o persoană umană, ci şi pentru o comunitate - 
în prezenţa a peste 8.000 de discipline academice). Dar ce 
este posibil sunt legăturile: Între domeniile de cunoaştere, 
între ştiinţe, între fapte, între oameni. 
Transdisciplinaritatea poate oferi o nouă metodologie şi 
asta am încercat să fac cu modestele mele puteri în peste 
20 de ani de muncă. 

L. B.: Cum s-a ajuns la dispută dintre ştiinţă şi 
religie, pentru că astăzi suntem nevoiţi să înaintăm ideea 
unui dialog, a necesităţii unui astfel de dialog? 

B. N.: Disputa are origini multiple, complicate, dar să 
încercăm să simplificăm puţin şi această chestiune. 


Disputa se creează dintr-o alunecare de la postulatele lui 
Galilei (care sunt impecabile, deci fără păcat), postulate ce 
au fost, însă, transformate în timpul Renaşterii, dar mai 
ales în timpul epocii Luminilor, alunecând spre ideea că 
orice adevăr nu poate fi decât un adevăr al Raţiunii. Astfel, 
ne-am trezit în Franţa, la Notredame, în catedrală, că, în 
loc să punem statuia Fecioarei Maria, o punem pe aceea a 
unei târgoveţe franceze, care era în postura de zeiţă a 
Raţiunii; aceasta, într-o epocă revoluţionară care a găsit 
ideea alunecării spre rațiune, că singur element explicativ 
al lumii. Rațiunea - numai Rațiunea, adevărul - numai 
adevărul ştiinţific: astfel a fost generat scientismul, care 
nu este o ştiinţă, ci o ideologie („Singurul adevăr este 
adevărul ştiinţei!”). Deci confruntarea a venit din această 
alunecare (de orgoliu) a omului, care s-a crezut egalul lui 
Dumnezeu, înlocuind raţiunea divină cu raţiunea umană şi 
adevărul unui mister cu adevărul legat de reprezentare: 
reprezentările au fost puse în locul misterului. Prin această 
derivă s-a ajuns la această dramă profundă. De cealaltă 
parte, religiile au negat statutul ştiinţei: printr-o reacţie 
defensivă, prin intermediul reprezentanţilor lor, şi-au 
format şi formulat mijloace de apărare. E apărarea prin 
atac, în sensul negării valorii adversarului. Or, din 
adversari, ştiinţa şi religia pot deveni cooperanţi, pentru o 
receptare a valorilor într-o lume care se află într-o 
fragmentare accelerată. Fragmentarea accelerată 
înseamnă lipsă de valori. Valorile cine le poate da astăzi? 
Nu le poate da religia, nu le poate da ştiinţa. Dar cine le 
poate da? Le poate da dialogul. Aici este ideea centrală a 
dialogului: dialogul între ştiinţă (care captează ceea ce 
este bun în timp) şi religie (care captează ceea ce este bun 
în eternitate). Dar nu poate să existe cu succes una fără 
cealaltă. Eliade avea acest cuvânt magnific: tranzistorie. El 
înţelegea istoria - fără evenimente epifanice - doar 


„povestirea unui nebun” (ca să îl cităm şi pe Shakespeare) 
- iată ce devine istoria fără ceea ce este dincolo de sine. 

L. B.: Or, gândirea dvs. Tocmai aceasta încearcă să 
demonstreze (şi mă refer inclusiv la conceptul de 
transdisciplinaritate), faptul că există, chiar la niveluri 
diferite de realitate, posibilitatea unui dialog. Vă 
mărturisesc că m-a mirat să constat că noţiunea nivelurilor 
de realitate (care este unul dintre conceptele de bază ale 
transdisciplinarităţii) este concordantă cu Scriptura. Vă 
spun şi la ce nivel. Ziceaţi undeva că sunteţi uimit de 
modul în care omul reuşeşte să găsească toate riscurile şi 
contradicţiile unei probleme, fără, însă, a înţelege coerenţa 
şi propunerea esenţiale. In relatarea biblică a Creaţiei şi, 
mai exact, în dispută din jurul acestei relatări, observaţia 
dvs. Se potriveşte foarte bine. Dacă am reuşi să înţelegem 
că Pavel are dreptate când spune că „Cerurile spun slava 
lui Dumnezeu, iar facerea mâinilor Lui o vesteşte tăria...”, 
am înţelege şi că Revelația naturală poate fi cu succes 
atribuită ştiinţei, în timp ce Revelația supranaturală poate 
fi cu succes atribuită religiei. Transdisciplinaritatea are, 
deci, puterea de a aşeza ştiinţa şi religia la aceeaşi masă a 
dialogului, dar trebuie să o facă, mai ales astăzi, 
sistematic; ştiinţa şi religia nu mai sunt doar într-un dialog 
de idei; mă refer la caracterul lor instituţional şi 
instituţionalizat. Credeţi că acest caracter instituţionalizat 
al religiei, şi al ştiinţei, astăzi, împiedică într-o oarecare 
măsură acest dialog, sau îl facilitează? 

B. N.: Amândouă. Îl împiedică şi îl facilitează. 
Depinde de persoană, depinde de cine reprezintă aceste 
instituţii. Dacă este cineva luminat, poate să facă loc 
dialogului, fiindcă instituţia reprezintă un loc de putere 
foarte important; ea poate produce mijloace de dialog, 
care sunt încarnate într-o situaţie determinată de 
globalizare (care cere eforturi extraordinare unei naţiuni 


sau unui stat ca să supravieţuiască în contextul dizolvării 
identităţii). În acest sens, totul depinde de personalităţile 
care coordonează aceste instituţii: dacă ele captează 
această necesitate, dialogul va fi lung, dar posibil. Sigur că 
acest dialog nu trebuie limitat numai la ştiinţă şi religie, el 
trebuie extins la artele vizuale, la poezie, la toate 
domeniile cunoaşterii. Câteodată spun în mod provocator 
că transdisciplinaritatea este un ecumenism generalizat. 
Discutând despre dialogul ştiinţă-religie, cum să excluzi 
din discuţie dialogul cu arta (în cazul ortodoxiei, dialogul 
cu iconografia, arta icoanelor aducând un sens acestui 
dialog)? 

L. B.: Sau dialogul dintre poezie şi ştiinţă: 
Cosmologia Jocului secund e o dovadă. 

B. N.: „. Sau Blaga, pentru a rămâne pe tărâm 
transilvan! Deci potenţialităţile sunt enorme, dar ele pot fi 
transformate într-un fel de curent de idei. De aceea, repet, 
ceea ce mi se pare foarte important este intrarea 
transdisciplinarităţii în domeniul universitar. Cu greutate, 
pentru că birocraţia este aceeaşi peste tot. Trebuie 
aprobări, trebuie înfiinţate diverse comisii naţionale de 
acreditare, fiindcă, pentru schimbarea unui cuvânt (după 
cum suntem obişnuiţi în fragmentare), trebuie introdusă o 
nouă disciplină. Or, dacă vii şi spui „Nu este o nouă 
disciplină!”, atunci unde îţi ai locul? 

L. B.: „. Din punct de vedere instituţional. 

B.N.: Exact. 

L. B.: Poate discutăm puţin şi despre cadrele, 
contextele în care demersurile dvs. Se concretizează. 

B. N.: Da. Este foarte important. Ambiţia mea, de 
câţiva ani, este introducerea tezelor de doctorat cu 
caracter transdisciplinar. Ele au existat întotdeauna, în 
diverse discipline: În filosofie, în ştiinţă, în pedagogie; dar 
nu-şi găseau un loc al lor, o nişă a acestor teze, care sunt 


cercetări în domeniul intersecţiei, cercetări a ceea ce 
există între discipline, a ceea ce traversează şi a ceea ce 
depăşeşte orice disciplină. În Franţa, de pildă, sunt două 
universităţi, la Tours şi la Vincennes, unde mai apare din 
când în când câte o teză transdisciplinară, dar nu este un 
loc doar pentru aceste teze. Cereri există peste tot, dar 
studenţii se tem să facă un asemenea doctorat; ei spun „Ce 
facem după aceea?”, de vreme ce nu există recunoaşterea 
instituţională a unei discipline transdisciplinare bine 
determinate. Deci este o poveste de inventivitate 
instituţională. S-au găsit mijloacele în două locuri până 
acum, ceea ce este totuşi mult, pentru că este un lucru 
recent. Primul loc este la Cluj, la Universitatea „Babeş- 
Bolyai”, şi trebuie să exprim omagiul meu foarte sincer 
domnului profesor Marga, care a captat această 
necesitate, dând posibilitatea unui curs şi a unui doctorat 
chiar în transdisciplinaritate (bineînţeles, înscris într-un 
loc care este filosofia, un cadru instituţional mai larg; şi 
este foarte bine să fie aşa, pentru că în acest fel nu am 
provocat seisme administrative). Acelaşi lucru se întâmplă 
acum la 

Stellenbosch, o universitate importantă din Africa de 
Sud - şi una dintre cele mai importante din Africa -, unde 
se introduc studii doctorale şi un doctorat transdisciplinar. 
Imediat ce vă acord interviul şi după ce îmi termin 
cursurile aici, plec în Africa de Sud, pentru pregătirea 
acestor studii doctorale la Stellenbosch University. Lucrul 
e pasionant pentru mine, pentru că aşa se poate face 
transmiterea. Va fi greu la început, fiindcă fiecare va privi 
cu o oarecare suspiciune: „Ce înseamnă asta? Despre ce 
este vorba? Ce vizează? Care este scopul? „In fond, nu este 
niciun scop de putere sau altceva; este vorba pur şi simplu 
de o transmitere de cunoştinţe şi de un răspuns la o 
necesitate mondială. Eu cunosc situaţia în toate ţările şi 


ştiu că, de exemplu, la Cluj, ar veni mâine zece oameni de 
primă mână, chiar unii profesori ajunşi la ultimul stadiu de 
titlu academic, care să-şi facă o teză de doctorat 
transdisciplinar aici. Dar nu au mijloacele instituţionale, 
pentru că trebuie să reia viaţa de student, iar asta nu se 
poate, în cazul unei personalităţi. Dar solicitări există 
peste tot. Până la urmă, transdisciplinaritatea e un pariu 
foarte mare, care nu este doar de ordin epistemologic sau 
filosofic, este chiar un pariu de ordin social şi politic. 

L. B: „. Şi pe care cu bucurie constat că, iată, 
Universitatea noastră mizează. Dvs. Mai aveţi, pe lângă 
această încercare de introducere la nivelul doctoratelor a 
transdisciplinarităţii, diferite programe în care sunteţi 
implicat. Îmi vine în minte acum programul pe care îl 
desfăşuraţi împreună cu d-na Magda Stavinschi. Despre ce 
este vorba, mai exact? 

B. N.: Este vorba de o utopie a mea, şi anume să 
consacru timp, de asemenea, pentru acţiune. Pentru că eu 
sunt făcut pentru reflecţie, pentru cărţi, pentru scris. 

S-a întâmplat să frecventez cam din anii 2000 (deci 
de multă vreme) o fundaţie americană, Templeton, foarte 
bogată, care este specializată în această ofertă de 
sponsorizare a programelor de dialog între ştiinţă şi 
religie. Am încercat să-i conving: unu - că ortodoxia există, 
doi - că România există. A luat cam doi ani să-i conving. Ei, 
fiind oameni pragmatici, au venit şi au vizitat; printre 
altele, i-am făcut să-l viziteze şi pe Părintele Galeriu, care 
era încă în viaţă. 

L. B.: Deci înainte de 2004. 

B. N.: Sigur. Primul congres a avut loc în 2001, la 
Academia Română şi la Institutul Francez din Bucureşti. 

L. B.: Eugen Simion v-a fost de ajutor? 

B. N.: Da, de foarte mare ajutor, pentru că el a înţeles 
de la bun început pariul şi nu a ezitat să plaseze dialogul 


între ştiinţă şi religie ca fiind prioritar în Academia 
Română, ceea ce chiar şi pe mine, ca membru al 
Academiei, m-a mirat (şi m-a mirat în sensul bun). A fost şi 
o surpriză plăcută. Am avut tot sprijinul său şi ne-a ajutat 
să ajungem acum un an la un mare program de trei ani, 
care are vreo şapte poli universitari în întreaga ţară. E 
primul program naţional, în cadrul acestei fundaţii 
Templeton, şi vă mărturisesc că eram în competiţie cu 
Vaticanul. Până la urmă şi Vaticanul, dar şi noi am obţinut 
finanţarea. Deci s-a pornit acest program, care constă în 
cercetare, în conferințe regionale, în conferințe 
internaționale, în cursuri, în publicații. Revin la publicații - 
fiindcă asta este, totuşi, prima mea pasiune şi plăcere. 
Sunt mulţumit că în acest cadru reuşim să publicăm o 
colecţie - care e prima colecţie din lume - de ştiinţă şi 
religie, la Curtea Veche Publishing. Nu întâmplător am 
ales această editură, întrucât voiam să avem o dimensiune 
umană, pentru a putea colabora. Dialogul nostru e 
impecabil. Noi aducem, desigur, sprijinul nostru financiar, 
dar nu finanţăm în întregime cărţile. E un acord de 
colaborare. Editura plăteşte o parte, noi o parte, şi, în felul 
acesta, am reuşit acest miracol, pe care nici în Franţa, 
unde am condus două colecţii până acum, nu l-am reuşit; 
nu am publicat acolo nouă volume într-un an de lansarea 
colecţiei, precum la Curtea Veche. Şi nu este vorba de 
orice volume: deocamdată sunt mai ales traduceri, pentru 
că acest dialog al ştiinţei cu religia - domeniu oarecum 
virgin în România - nu este defrişat, nu este cunoscut încă. 

L. B.: Dar aţi dovedit că e posibil. 

B. N.: Am dovedit că e posibil, dar pentru aceasta 
trebuia să aducem informaţia necesară, să creăm o 
bibliotecă, să arătăm ce s-a făcut, mai ales în ţările anglo- 
saxone, în domeniu. Catolicii, bineînţeles, dar nu numai 
catolicii, ci şi protestanții, au fost printre primii care s-au 


lansat în acest dialog (şi încă într-un mod foarte profund). 

L. B.: Aceste lucrări demonstrează că religia şi ştiinţa 
nu sunt ireconciliabile. 

B. N.: Dar cine a decis că sunt ireconciliabile? 
Materialismul dialectic? Scientismul? Neoateismul 
contemporan (pe care trebuie să-l luăm în seamă)? 
Extremismul religios? Sigur că nu trebuie reprezentat un 
tablou idilic al acestei situaţii, pentru că rezistenţele sunt 
foarte mari (referindu-mă aici la proiectul din România), 
rezistenţe ce pot veni şi din partea oamenilor de ştiinţă, şi 
din partea instituţiilor religioase. 

L. B.: Este pregătită ortodoxia românească pentru 
acest dialog? Biserica Ortodoxă Română e pregătită la 
acest moment? 

B. N.: Eu cred că este: prin trecutul ei, prin gânditorii 
pe care i-a avut (îi citez doar pe Dumitru Stăniloae sau pe 
Andre Scrima, acesta din urmă fiind un ecumenist 
convins). Dar trebuie privită cu multă atenţie situaţia. 
Rezistenţa oamenilor de ştiinţă vine de la ideea că eo 
pervertire, o prostituare a ştiinţei acest dialog cu religia: 
ceea ce pe un anume plan este just, dar cu totul fals pe un 
altul. Depinde cum este realizat acest dialog, care nu e 
făcut pentru convertirea ştiinţei la religie. Dialogul este 
făcut pentru dialog, pentru găsirea unui terţ, a unei 
transmiteri, a unei transmisiuni. „Trans” înseamnă terţ. 
Aici este dificultatea. Trebuie să existe un limbaj terţ, care 
conciliază aparentele  incompatibilităţi. lată rolul 
transdisciplinarităţii. Dar, din cauza acestui rol de terţ, ea 
e percepută ca un fel de pericol şi de o parte, dar şi de 
cealaltă. De partea ştiinţei, e pericolul dizolvării într-un fel 
de magmă a unităţii cunoaşterii, în care nimic nu mai 
poate fi distinct (ceea ce este fals; pentru cine studiază 
transdisciplinaritatea este invers, pentru că fiecare 
identitate se poate întări prin dialog). De partea religiei, 


transdisciplinaritatea apare ca pericol al unei erezii, în 
sensul că ar fi o nouă religie; s-a spus şi s-a scris lucrul 
acesta, ceea ce este cu totul fals şi chiar puţin naiv. Cum să 
fie o nouă religie, dacă este o metodologie? Or, 
metodologia nu este un sistem de gândire; ea oferă 
mijloacele pentru un sistem de gândire (şi mai ales 
mijloacele de dialog, despre care am vorbit). Am găsit de 
asemenea scris într-o carte, care era prezentată ca un fel 
de manual de teologie dogmatică, că terţul inclus (concept 
introdus în epistemologie de Stephane Lupasco) ar fi o 
erezie din punct de vedere ortodox. De unde vine asta, 
decât dintr-o apropiere puţin primitivă, simplistă a 
termenului? Lucrurile acestea nu trebuie ignorate! Ele 
există şi sunt un obstacol în calea dialogului. Pentru cei 
care, însă, înţeleg despre ce este vorba, importantă e 
clarificarea liniştită, cu răbdare, pedagogică, a mizei şi 
posibilităţii acestui dialog. Care e această miză pentru 
religie? Vă spun, din punctul meu de vedere (fiindcă am 
experienţa a 40 de ani în Occident, în Franţa). Marele 
pericol este dizolvarea tuturor religiilor într-o religie 
mondială, bazată pe o putere economică mondială. Ideea s- 
a formulat deja, pot da sursele bibliografice: În Noua 
Ordine Mondială trebuie să existe o ordine politică, 
economică, deci şi religioasă. Asta ar fi groaznic, fiindcă ar 
fi o religie de tip Medonnald's. Deci pericolul dizolvării 
religiilor mari, care s-au impus în cursul istoriei, nu 
trebuie neglijat. Sfârşitul religiei (ca şi deja anunţatele 
sfârşituri ale istoriei şi ştiinţei) nu e virtual, dacă religiile 
care azi au identitate se dizolvă într-o magmă mondială. 
Or,  transdisciplinaritatea oferă mijlocul metodologic 
pentru a păstra identitatea în perspectiva unităţii şi a 
diversităţii, simultan. Aceasta înseamnă terţ inclus, pe un 
anume plan: şi posibilitatea de a-ţi păstra identitatea, şi 
posibilitatea de a participa la concertul mondial. 


L. B.: Aţi participat în 1992, la Vatican, la 
reechilibrarea relaţiei dintre ştiinţă şi religie, când Galileo 
Galilei (şi aportul său la ştiinţa modernă) a fost 
reconsiderat şi reabilitat de către Biserica Catolică. Este 
un moment simbolic, dar nu doar simbolic, ci fundamental, 
al istoriei relaţiei dintre cele două domenii de cunoaştere. 
Putem să fim optimişti după semnalul dat de Vatican acum 
aproape două decenii, când dvs. Aţi fost invitat ca expert 
internaţional la desfăşurarea lucrărilor prezidate de Papa 
loan Paul al II-lea? 

B. N.: Vă mulţumesc pentru informaţia bogată pe 
care o aveţi şi vă sunt foarte recunoscător pentru această 
întrebare. A fost un moment istoric, într-adevăr: sfârşitul 
procesului lui Galileo Galilei care, cum aţi spus, a fost 
declanşat de Papa Ioan Paul al II-lea. A fost constituită o 
comisie dirijată de Cardinalul Poupard, care a studiat 
foarte atent documentele procesului. În această comisie au 
fost invitaţi membri ai Academiei Pontificale de Ştiinţă şi 
experţi internaţionali. Din Franţa am fost invitaţi eu şi 
René Thom. Am fost prezenţi la acest moment istoric 
excepţional. A fost de necrezut să auzi în secolul pe care l- 
am trăit un papă care să vorbească despre faptul că în 
trecut a fost o eră a simplicităţii şi că în prezent trăim o 
epocă a complexităţii, a multiplicităţii, în ceea ce priveşte 
adevărul. A fost un mare moment, istoric, când doar cineva 
ca Papa loan Paul al II-lea putea face o astfel de declaraţie. 
E un om care m-a marcat foarte mult în viaţa mea. L-am 
văzut când începuse deja să fie bolnav; era şi obosit, era 
lângă mine, într-o sală impresionantă de la Vatican (unde a 
avut loc o fastuoasă ceremonie de pronunțare a verdictului 
final al procesului): când a început să vorbească, lumina i-a 
traversat fiinţa. I-am simţit prezenţa, care îi era inspirată 
cu siguranţă şi de formaţia sa filosofică. Mai mult, înaintea 
ceremoniei, închipuiţi-vă despre ce am vorbit câteva 


minute: despre Jakob Bohme... 

L. B.: „. Care a făcut obiectul unui studiu al dvs. 

B. N.: Aşa e. Dar a fost minunat să auzi cuvintele de 
apreciere ale unui papă, despre cineva care a fost 
considerat eretic în timpul lui Galilei. Şi continuă să fie 
tratat drept eretic de unii teologi sau cvasi-teologi 
români... 

L. B.: Nu avem niciun beneficiu de pe urma faptului 
că în Franţa am avut marile figuri ale generaţiei 1927? 
Astăzi, chiar, sunt nume citabile, foarte cunoscute în 
Franţa, provenind din cultura română. 

B. N.: Avem un beneficiu enorm. Chiar eu însumi am 
încercat să contribui la acest beneficiu, prin fondarea 
colecţiei „Românii din Paris”, pe care am coordonat-o la 
Editura Exus şi în cadrul căreia am publicat zece 
monografii despre oameni ai culturii române de primă 
mână. Dar acest lucru nu este suficient! Trebuie dusă o 
politică coerentă. Majoritatea francezilor ignoră că Cioran 
a fost român. Majoritatea francezilor ignoră că Brâncuşi a 
fost român (Brancuzi, cum îl pronunţă francezii)! Nu se 
ştie! De ce? Pentru că nu există o politică coerentă. 

L. B.: Dar e capabilă cultura română actuală să 
provoace Europa la un dialog consistent şi solid? 

B.N.: Bineînţeles, deoarece cultura română are 
talente foarte mari astăzi; nu o să dau nume, pentru a nu 
face clasamente, dar le am în minte. Eu urmăresc ce se 
publică în romane, în poezie, în filosofie. Numele sunt 
foarte importante, dar când sunt dizolvate într-o cultură 
aşa-zis „minoră”, care se prezintă ca fiind minoră, e 
evident că nu vor avea niciun impact. După cum spunea un 
prieten al meu, care a fost ambasador al Braziliei în 
România, românii nu au ambiția de a-şi apăra propriile 
valori. 

L. B.: În cazul acesta, şansele intrării noastre într-un 


canon (nu neapărat occidental!) sunt mici? 

B. N.: Nu, nu sunt deloc mici, fiindcă noi întotdeauna 
am fost la limita Occidentului, după cum am fost şi la 
limita Orientului. Acesta este avantajul nostru enorm: 
putem fi oameni ai transgresiunii frontierelor. Şi nu este o 
întâmplare faptul că unii s-au născut în România! Cine a 
inventat teatrul absurdului oare? 

L. B.: Cel care a spus „Dacă eram francez, eram 
genial...”! 

B. N.: Da, şi a scris cartea aceea, care era o negare a 
marilor valori din România, dar care s-a întors la România 
la sfârşitul vieţii lui. Iar cartea lui Matei Călinescu, pe care 
a publicat-o în colecţia mea de la Paris, la Exus, despre 
„dublă identitate a lui Ionescu”, e foarte relevantă în 
această problemă! De asemenea, îl invoc pe Eliade, 
fondator al istoriei moderne a religiilor. Cum s-a întâmplat 
că vine de aici? Stephane Lupasco, un om al transgresiunii. 
Sau oameni vii: Matei Vişniec, Andrei Şerban, alţii... De ce 
vin ei din România? Pentru că istoria noastră ne face să nu 
avem o mare istorie, după cum se exprima Cioran. Noi nu 
am cucerit alte ţări, noi nu am constituit imperii: deci nu 
am construit marea Istorie. Astfel că a trebuit să ne 
întoarcem înăuntru: lnăuntrul nostru. Acesta e marele 
secret al culturii române. 

L. B.: Vă consideraţi un ambasador al culturii 
române? 

B. N.: Nu, eu nu mă consider nimic. Şi nu vă spun 
asta dintr-o falsă modestie. Nu am niciun fel de titluri, nu 
am niciun fel de reprezentare; nu mă reprezint decât în 
ideile proprii, încerc să fiu onest cu mine însumi, nu am 
niciun fel de misiune şi nici nu aş vrea să am, pentru că nu 
aş mai fi liber. Libertatea mea este să fiu conform 
propriilor mele credinţe şi convingeri. 

Stephane Lupasco nici morţii nu i-a făcut prea multe 


concesii 

Interviu acordat lui Horia Bădescu (2000)””. 

Horia Bădescu: Iubite Basarab Nicolescu, îmi este 
greu să încep discuţia noastră despre această imensă 
personalitate care este Stephane Lupasco. Îmi este greu, 
gândindu-mă din ce punct am putea-o aborda. Să începem 
cu Stephane Lupasco - omul, să începem cu Stephane 
Lupasco - filosoful? Dar făcând această distincţie, eu 
însumi cad într-un mod de a fi total nelupascian, adică într- 
o gândire binară, pentru că, deopotrivă, omul şi filosoful se 
regăsesc în acea identitate profundă, care suntem noi, cei 
adevăraţi. Şi, pentru că, totuşi, trăim într-o lume în care 
funcţionează încă această gândire binară, mi-aş permite să 
pornesc de la Lupasco - omul, şi aş vrea să spun de la 
început că eşti cel mai în măsură să vorbeşti despre acest 
mare gânditor român pentru că între tine şi Stephane 
Lupasco a existat o prietenie pe care am putea-o numi 
exemplară. Prietenia este totdeauna rodul unor întâlniri 
între naturi afine. Cum apare Lupasco din perspectiva unei 
prietenii exemplare? 

Basarab Nicolescu: Primul lucru care m-a 
impresionat era simplitatea lui. Pentru că filosofia lui pare 
destul de complicată - spun pare, pentru că se poate citi şi 
ca un roman poliţist în 

„Publicat în Jurnalul literar, nr. 15 - 18, august- 
septembrie 2000, număr dedicat lui Stephane Lupasco, p. 
1, 4, cu următoarea precizare: „In cadrul emisiunii 
Diaspora literară. Centenar Stephane Lupasco, Radio 
România Cultural, 31 iulie 2000. Redactori: Ileana Corbea 
şi Georgeta Drăghici”. 

fond, când eşti familiarizat puţin cu terminologia 
respectivă - omul însă era de o simplitate extraordinară, 
fără niciun fel de morgă, fără niciun fel de vanitate, chiar 
aş spune că era exagerat de onest faţă de unele 


manifestări destul de dure care i s-au adresat, în ceea ce 
priveşte lucrările sale sau chiar viaţa sa. Deci primul lucru 
ar fi simplitatea. Al doilea lucru ar fi această ciudată 
combinaţie de traversare a culturilor. Pentru că, noi, 
bineînţeles, ne-am cunoscut ca români. Eu venind în 1968 
la Paris, a fost printre primii pe care i-am contactat, ca 
român, dar, în acelaşi timp, vorbeam tot timpul 
franţuzeşte, pentru că el nu făcea decât să citească în 
româneşte - înţelegea bine româneşte, citind - şi deci 
aveam această traversare naturală a celor două culturi, 
franceza şi româna, în relaţiile noastre. Un alt lucru care 
mi se pare important, în ceea ce priveşte personalitatea sa, 
este că era în întregime situat încontinuu în propria sa 
lume, ca şi cum ar fi trăit în alt nivel de realitate, fără să 
dea niciodată impresia unui lucru artificial, de poză sau de 
teatru, ci într-un mod extrem de natural. Şi nu era obsesia 
unui limbaj, nu era obsesia unor noţiuni, era ceva care mi 
se părea pur şi simplu natural. Ţin minte o anecdotă, şi mi 
se pare importantă, legată de momentul când am lucrat 
împreună cartea Omul şi cele trei etici ale sale (LHomme 
et şes Trois Ethiques). La un moment dat, el vorbea despre 
un al treilea univers, care trebuie să existe în această 
lume, universul spiritual, în care trebuie să fie copaci 
spirituali, oameni spirituali ş.a. In.d. Şi i-am spus: Domnule 
Stephane Lupasco, unde aţi văzut asemenea lucruri? Nu s- 
a văzut niciodată un univers spiritual, ca univers cu 
planete spirituale, cu galaxii spirituale! Da, mi-a răspuns 
el, dar eu le-am văzut! 

H. B.: Era acea interioritate profundă de care 
vorbeai. lartă-mă că te-am întrerupt, dar poate că tocmai 
din acest plonjon în propriul lăuntru venea acea 
extraordinară energie vitală pe care o iradia şi care te 
făcea să te întorci de fiecare dată, oricât ai fi fost de obosit 
sau odihnit, de la întâlnirile cu Lupasco! 


B. N.: Da, era un fenomen energetic destul de ciudat, 
pe care eu nu l-am uitat şi n-o să-l uit niciodată, 
bineînţeles, şi care mi s-a mai întâmplat, dar extrem de rar, 
şi cu alte personalităţi. Vreau să spun că, printr-un simplu 
contact, puteam vorbi chiar de unele lucruri banale, să 
schimbăm - ştiu eu - informaţii despre ce se întâmpla în 
literatură, în filosofie, şi simţeam că se întâmpla ceva pe 
plan energetic. Este foarte ciudat, în sensul că eram într- 
adevăr reîncărcat de energie. Şi cred că ai dreptate, cred 
că, în mod natural, el, de multă vreme, probabil de la 
naştere, din copilărie, a avut acest dar - Dumnezeu ştie 
cum! 

— Pentru că nu a urmat niciun fel de tehnică 
spirituală, nu era deosebit de credincios, nu a urmat nicio 
cale spirituală specială. Totuşi, probabil, a avut acces 
direct la această sursă imensă de informaţii, care se află în 
noi, în fiecare dintre noi, de altfel, şi de acolo vorbea. 

H. B.: Şi pentru că tot ai pus în discuţie aspectul 
biografic în ceea ce-i priveşte pe Lupasco, există un 
moment-paradoxal aş spune - în biografia sa. Un moment 
de o stranietate - aş putea să-l numesc mai bine ca un 
umor ionescian -, dar şi de o semnificaţie profundă pentru 
ceea ce reprezintă gândirea lui în contextul gândirii 
europene din acest veac. În 1956, după cum bine ştii, după 
zece ani de muncă în cadrul Centrului Naţional de 
Cercetări Ştiinţifice, Lupasco este obligat să-l părăsească, 
pentru că lucrările lui erau considerate inclasabile pentru 
vreuna din comisiile instituţiei. Te-aş ruga să comentezi 
această  inclasabilitate a cercetărilor sale, această 
singularitate a unei viziuni care, punând bazele unei 
cunoaşteri integratoare, se refuza oricărei normări. 

B. N.: Da. E legat, cu siguranţă, de caracterul lui 
întreg. Adică nu era un om capabil de concesii, după cum 
nu era un om capabil de gelozie. Nu era un om capabil de 


duşmănie sau de resentimente faţă de alte persoane. Dar 
asta însemna că nu ştia să facă nicio concesie faţă de ceea 
ce credea el că este adevărul. Şi în felul acesta nu a 
adoptat limbajul de lemn al cercetării, al Universităţii care 
era atunci şi care este încă şi acum, care are o anumită 
structură, anumite norme. El era Stephane Lupasco şi îşi 
urmă gândirea. De exemplu, în cărţile sale - dau un singur 
exemplu, ca să se înţeleagă despre ce vorbim - sunt foarte 
puţine referinţe. Or, în cercetarea universitară sau în 
cercetarea ştiinţifică, filosofică obişnuită, dacă nu dai, să 
spunem, zece referinţe pe pagină, nu poţi să subzişti cu o 
lucrare - să spunem - de specialitate. 

Deci, în felul ăsta, Stephane Lupasco, care în 
lucrările sale vorbea de logică, vorbea de biologie, vorbea 
de fizică, de filosofie, bineînţeles, nu putea fi clasat. Nu 
putea fi clasat şi deci putem înţelege perplexitatea celor 
care au fost nevoiţi să-l judece, dintre care unii îl apreciau 
extrem de favorabil, ca Gaston Bachelard, care i-a fost 
raportor la Centrul Naţional de Cercetări Ştiinţifice. Dar, 
neputând să facă vreo concesie, a continuat pe această 
cale originală. Şi asta i-a adus pierzania în sistemul de 
„establishment” care cere respectarea anumitor norme. In 
fond, incidentul este de înţeles. Dar, în acelaşi timp, 
paradoxal, i-a acordat o libertate imensă această 
înlăturare, această îndepărtare de structurile tradiţionale. 
Probabil că ar fi scris mult mai puţin, şi probabil că ar fi 
scris mult mai puţin original, dar ar fi avut o carieră care l- 
ar fi afirmat pe firmamentul dicţionarelor şi al titlurilor, 
dar care, probabil cu timpul, s-ar fi stins ca orice altă 
celebritate. 

H. B.: Dar, spre fericirea noastră, Lupasco a rămas 
Lupasco şi ne-a oferit această viziune extraordinară asupra 
lumii. Dar vorbeai de logica lui Lupasco. Logica lui 
Lupasco - şi dacă putem vorbi - şi în mod sigur putem 


vorbi de ontologia lui Stephane Lupasco, se bazează pe 
conceptul stării terţului inclus, care rezolvă tensiunile 
iscate în ecuaţia  contradicţiei, prin jocul dintre 
potenţializare şi actualizare, prin mereu miraculoasa 
schimbare a măştilor între virtualitate şi realitate, între e 
şi non-e, care se sprijină unul pe altul pentru a se arăta 
sporiţi ca sens, pentru a fiinţa rezolvând blestemul acelei 
viziuni binare. Ce este, în fond, acest terţ inclus, care la 
tine devine terţ secret inclus, şi care este diferenţa, în plan 
ontologic, dintre aceste două concepte? 

B. N.: Este o întrebare care ar merita o lungă 
discuţie, încerc să o rezum. Aş spune, în primul rând, un 
lucru foarte simplu, este o părere personală, desigur. Cred 
că dacă Lupasco va rămâne în istoria filosofiei, un secol, 
două secole, multe secole, de acum înainte, va rămâne 
tocmai prin terţul inclus. Terţul inclus nu el l-a inventat, 
bineînţeles. Terţul inclus a existat dintotdeauna în logică. 
Aristotel ştia deja de terţul inclus. L-a eliminat pentru că 
ar fi deranjat o anumită construcţie formală pe care a 
introdus-o şi care se numeşte astăzi logica clasică. Insă 
terţul inclus era cunoscut ca posibilitate. Ce-i nou este 
faptul că Lupasco a legat totul printr-o şansă istorică. În 
fond, care era această şansă istorică? Şansa istorică a fost 
că el era student la Paris, în momentul când marii 
fondatori ai fizicii cuantice, ai mecanicii cuantice erau în 
plină activitate. Cei care nouă astăzi ni se par oameni 
foarte îndepărtați în istorie, ca de pildă Planck, Niels Bohr, 
Heisenberg, pentru el erau contemporani. De altfel, este 
interesant că el s-a născut în anul în care mecanica 
cuantică s-a născut, adică în 1900. Deci, Lupasco a asistat 
la cursuri de fizică cuantică şi de aici a avut o revelaţie 
care l-a urmărit toată viaţa. Care era această revelaţie? 
Revelația era că terţul inclus nu este numai o posibilitate 
logică, dar că există în viaţă, există în realitate şi chiar 


realitatea cea mai dură, adică cea mai constrânsă de 
raţiunea noastră, care este ştiinţa. De aici a venit revelaţia 
ce înseamnă terţul inclus în sensul pe care l-a simţit prin 
1924 - 1927, când şi-a trecut certificatele în Ştiinţe şi 
Literatură la Sorbona. A văzut că fenomenele fizice, 
contrar fizicii clasice, pe care a studiat-o foarte bine în 
teza sa de doctorat din 1935, sunt în acelaşi timp un lucru, 
o entitate, sunt în acelaşi timp o entitate opusă şi, pentru 
ca lucrurile să fie totuşi coerente trebuie postulat un al 
treilea termen, care să facă legătura între ele. De exemplu, 
binele este un termen - să spunem - al realităţii. Răul este 
termenul său opus. În fizica cuantică - asta este, 
bineînţeles, o analogie - binele şi răul apar în acelaşi timp 
atribute ale aceluiaşi eveniment. Altfel, în mod natural, 
spre 1950, deci destul de tardiv, Lupasco a propus ca 
terţul inclus să fie cel care mediază legătura între cei doi 
termeni contradictorii - în cazul exemplului nostru, binele 
şi răul -, că dincolo de bine şi de rău există un al treilea 
termen, care face legătura între ei, care îi conciliază şi 
care face ca lumea să meargă mai departe. 

H. B.: Avem în acelaşi timp şi bine şi rău. 

B. N.: Şi dincolo de bine şi de rău. Asta este ideea 
nouă a terţului inclus. Este ceva care este dincolo de A şi 
non-A, dincolo de bărbat şi femeie, dincolo de dreapta şi 
stânga, dincolo de român şi neromân ş.a. În.d., deci un al 
treilea termen care aduce o unificare. În fond, terţul inclus 
este un postulat, aş spune, de unificare a lumii. 

H. B.: Ar putea fi teoria lupasciană, îmbogăţită prin 
cercetările tale, prin viziunea transdisciplinară, ar putea fi 
această viziune - care nu este absolut nouă în esenţă, dar 
care este atât de nouă ca demers în reactualizarea acestui 
adevăr al unităţii lumii - baza unei noi morale sociale la 
nivel planetar? 

B. N.: Indiscutabil! Repet că să nu se creadă că este o 


simplă reluare a terţului inclus din istorie ceea ce a făcut 
Lupasco. Ceea ce este nou este că el a arătat că terţul 
inclus este rădăcina unei logici, o logică necontradictorie, 
o logică formală deci ceea ce este în nucleul spiritului 
ştiinţific; adică spiritul ştiinţific este bazat pe logică, altfel 
este altceva. Deci ce este nou este faptul că terţul inclus 
apare în cetatea raţiunii care, în principiu, exclusese terţul 
inclus. Asta este noutatea extraordinară a filosofiei lui 
Lupasco. Bineînțeles, extinderile acestui terţ inclus 
Lupasco le-a făcut el însuşi în domeniul estetic. Are o carte 
fundamentală care se numeşte Logică şi contradicţie 
apărută în 1947, unde se văd toate resursele lui Lupasco, 
ca poet, pentru că în fond viziunea sa este legată de o 
viziune poetică. Ca poet, în sensul viziunii. E o viziune care 
merge pe linia esteticului, a neurofiziologicului, deci l-a 
extins el însuşi. Nu l-a extins la domeniul social - e 
adevărat - şi la etică; l-a extins puţin înainte să moară; 
cartea pe care am menţionat-o şi despre care ar trebui să 
spunem două cuvinte despre ea, Omul şi cele trei etici ale 
sale, pentru că ea a circulat în România înainte de 1989, 
graţie, de altfel, doamnei Doina Cornea. Într-adevăr, la 
baza terţului inclus ar sta ideea unei reînnoiri şi sociale, şi 
politice, şi individuale, pentru că cele două lucruri sunt 
legate. În ce sens? În sensul lărgirii domeniului realităţii. 
Terţul inclus, precum Sfântul Duh în Trinitatea creştină, 
aduce o noutate esenţială, aşa cum creştinătatea a apărut 
prin dogma Trinității, una dintre dogmele fundamentale, şi 
a cerut multă, foarte multă vreme pentru formularea să mă 
o primă manifestare a terţului inclus - vorbesc pe plan 
textual - care trebuia să aibă o anumită coerenţă, o primă 
manifestare în planul misterului. Cum poate fi 
conceptualizat misterul fără să fie distrus, deci, terţul 
inclus poate sluji cu siguranţă la o deschidere fără 
precedent în istorie. De ce? Pentru că istoria are, 


bineînţeles, etapele sale, e legată de dezvoltarea ştiinţifică, 
de dezvoltarea tehnologică. În mod normal am trăit câteva 
secole pe paradigma ştiinţei şi tehno-ştiinţei. 

H. B.: Şi ă-propos de acest suflet de poet al lui 
L.upasco, şi care există în mod sigur, cred că şi acest suflet 
de poet v-a apropiat foarte mult, tu însuţi un poet în 
interioritatea ta cea mai profundă. Mi-aduc aminte, citez 
acum, că în Principiul antagonismul şi logica energiei, 
vorbind despre discontinuitatea spaţiului şi timpului, 
Lupasco afirma că „spaţiul-timp cuantic este timpul celei 
de a treia materii, al fenomenelor cuantice estetice şi 
psihice”. Este, după ştiinţa mea, pentru prima dată când 
cineva, o personalitate din lumea ştiinţelor aşa-zis exacte 
asociază esteticul unei viziuni asupra lumii, dându-i 
importanţa cuvenită. I-ai urmat cu acele extraordinare 
teoreme poetice, în care poeticul aproape că se suprapune 
acelei zone de nouă rezistenţă pe care o propui ca 
definitorie pentru sacru, în rezonanţă cu afectivitatea lui 

Lupasco şi cu realul voalat al lui Bernard d'Espagnat, 
viziune pe care, cum ştii, o împărtăşesc cu entuziasm. 

B. N: Este eu siguranţă ceva esenţial şi ceva care 
plutea - cum să spun - în realitatea timpului acestui secol 
care a trecut - şi, slavă Domnului că a trecut! 

— A secolului XX. Lucrurile pe plan istoric stau puţin 
mai complicat. Adică, într-adevăr Lupasco a dus la o mare 
înălţime aceste izomorfisme, pe care le-ai menţionat şi 
care sunt capitale. Dar, foarte ciudat, acum, cu apariţia 
diverselor arhive, corespondențe etc., se regăsesc anumite 
idei la fondatorii mecanicii cuantice. De exemplu, acum doi 
ani a apărut în Franţa un manuscris foarte important al lui 
Heisenberg, care se numeşte Manuscrisul din 1942 şi, în 
mod ciudat, legătura între fenomenele microfizice şi 
estetică este făcută de el. Dar citindu-l, trebuie să spun, 
am ajuns la concluzia că este la un mod mult mai naiv 


decât la Lupasco. Lupasco a împins-o pe planul sistemului. 
La Heisenberg era pe planul intuiţiei, dar intuiţia era 
aceeaşi. Acelaşi lucru se poate spune despre un alt mare 
nume, care nu contează, bineînţeles, pentru filosofie în 
sistemul de specializări pe care noi îl facem astăzi, dar 
care contează pe planul gândirii, Wolfgang Pauli (Premiul 
Nobel pentru fizică în 1945) şi care, în lunga discuţie de 
câteva decenii cu Jung, al cărui pacient a fost de altfel, a 
emis o idee similară. Deci, ce mi se pare mie interesant 
este că această idee corespunde unei realităţi istorice, unei 
- aş spune - evoluţii, pe planul mentalităților, dar care, 
într-adevăr a fost cristalizată, de Stephane Lupasco. 

H. B.: Mi-aduc aminte că acum o lună şi ceva, la 
ultima ediţie, a cincea, a „Colocviului internaţional Blaga” 
de la Paris, vorbeai despre bună cunoaştere pe care Blaga 
a avut-o asupra teoriei cuantice şi chiar despre reflexele 
acesteia în filosofia lui. Această abordare ontologică a 
cuanticii se petrece la Blaga concomitent, dacă nu chiar 
puţin înainte de a o aborda Stephane Lupasco. 

B. N.: E foarte ciudat. Cronologic, la Blaga se petrece 
înainte. Este însă foarte interesant ce se întâmplă pe 
planul acestei minunate generaţii dintre cele două 
războaie, pentru că erau în mod cert spirite care ar trebui 
să ne inspire şi acum. Blaga, într-adevăr, era deja pe un 
drum, prin anii 1930 - 1935, când Lupasco nu era încă 
decât la stadiul teoriei relativităţii. Teza lui din 1935 
aborda teoria relativităţii, care este un fel de apogeu al 
fizicii clasice, dar unde intuiţiile cuantice nu erau decât 
intuiţii. De altfel, la sfârşitul tezei sale, el anunţa o carte 
care avea să apară în 1940, Experienţa microfizică şi 
gândirea umană. Deci, pe planul cronologiei, Blaga este 
înainte. Şi trebuie să se ştie că sunt cam în acelaşi timp, de 
fapt, pentru că Lupasco s-a întors în ţară, la un moment 
dat, şi a publicat în Revista Fundațiilor Regale o serie de 


articole, în 1937 - 1938, legate de intuiţiile sale în privinţa 
fizicii cuantice. Deci este o minunată coincidenţă. 

II. B.: Este o minunată coincidenţă şi este minunată 
această intruziune, această pătrundere fecundă a teoriei 
fizicii cuantice în domeniul esteticului. Pentru că iată, fiind 
la o emisiune literară, mi-am permis să ne cantonăm ceva 
mai mult în acest domeniu. În acelaşi principiu al 
antagonismului şi logicii energiei, Lupasco afirma: 
„Logica, dinamica contradictoriului se prezintă ca însăşi 
logica experienţei şi, în acelaşi timp, ca însăşi experienţa 
logicii”. Parcă îl aud pe Valery spunând: poemul este 
facerea poemului, sau pe Aristotel care spunea: cel ce 
învaţă să cânte la liră, învaţă cântând din liră. 

B. N.: In ceea ce priveşte estetică, poezia, mistică, 
Lupasco merge chiar mai departe cu afirmaţiile sale. De 
exemplu, în cartea Logique et contradiction şi, de 
asemenea, într-o altă carte fundamentală, mai puţin 
cunoscută, care se numeşte Du rêve, de la mathématique 
et de la mort, afirmă în mod esenţial că merge mai departe 
de sursa lui, adică de fizica cuantică. El spune că fizică se 
preocupă întotdeauna de  necontradicţii. In anumite 
fenomene, ca bolile mintale, apare contradicţia. Deci un fel 
de oscilare între contradicţie şi necontradicţie. El spune: 
estetică, poezia, mistica merg mai departe. 

În ce sens? Sunt două dinamisme care sunt ţinute în 
acelaşi timp:  necontradicţia şi  contradicţia. Este o 
observaţie foarte interesantă care ar merita să fie studiată 
şi cercetată în sensul că nu înseamnă că este ilogică sau 
iraţională (estetică, poezia, arta), dar că ea este într- 
adevăr dinamica însăşi a realităţii. Cam aşa se spune în 
Logique et contradiction. De altfel, el a debutat printr-o 
carte de poezie, în 1926, Dehors. A scris despre pictori. 
Are o monografie, importantă şi astăzi, despre un pictor 
cunoscut care se numeşte Benrath. În America, dau un alt 


exemplu, s-a făcut o teză de doctorat asupra barocului prin 
teoriile lupasciene. Deci e o legătură extrem de profundă 
între Lupasco şi ontologie, estetică, poezie ş.a. În.d., dar 
care ne dă ocazia să eliminăm, cu ajutorul acestei discuţii, 
o neînțelegere care persistă şi astăzi, în ceea ce-i priveşte. 
El nu aplică fizica cuantică în alte domenii, ci se inspiră din 
fizica cuantică, deci aceasta este o sursă de inspiraţie pe 
care însă, la un moment dat, o depăşeşte, şi o depăşeşte 
prin celebra sa afectivitate, acest al patrulea termen, 
dincolo de cei trei termeni ai logicii, care este alogica. 
Afectivitatea este o entitate în sine, care demonstrează 
toată dimensiunea ontologică a filosofiei lui Lupasco. 

H. B.: Care n-ar fi fost aşa cum este, dacă - aşa cum 
spuneainu ar fi fost şi aceste influxiuni, de exemplu, care 
vin din zona poeticului. Mă gândesc, de pildă, că acea 
coexistenţă a triadei terţului inclus în acelaşi moment 
temporal, cel care o deosebeşte de clasica triadă 
hegeliană, face din timpul terţului inclus un timp poetic, 
un timp parmenidian, într-un fel. 

B. N.: Într-adevăr. Asta ne apropie de terţul tainic 
inclus. Dar acum aş vrea să spun câteva cuvinte despre un 
eveniment care se întâmpla în 1973 în spaţiul românesc, şi 
care mi se pare demn de semnalat, pentru că este vorba de 
Constantin Noica. Constantin Noica, în 1973, publică la 
„Centrul de informare şi documentare” (Ştiinţele sociale şi 
politice) o monografie Stephane Lupasco, unde traduce şi 
câteva texte şi face o mică bibliografie, care rămâne şi 
astăzi, într-adevăr, un text de referinţă. 

Adică, în mod esenţial, ideea lui Noica este 
următoarea: prin ce este Lupasco original, şi prin ce nu? Şi 
dă un răspuns paradoxal, şi care mi se pare extrem de 
valabil, şi anume că Lupasco vrea să meargă la rădăcina 
lucrurilor, şi că nu vrea să dea o construcţie, aşa cum face 
toată filosofia modernă, după Socrate. O construcţie care 


nu este realul. Realul este altceva, despre care nu se poate 
spune nimic, în mod strict, nimic. Lupasco vrea să spună 
ceva despre real, ca presocraticii. Observaţia lui Noica mi 
se pare fundamentală. Tentativa lui Noica era de a face 
cunoscută şi admisă filosofia lui Lupasco în condiţiile de 
atunci. Opera lui Lupasco a fost o încercare avortată, 
pentru că nu a mers, nu s-a putut impune. Deci Lupasco a 
continuat să rămână necunoscut multă vreme în ţară, însă 
gestul mi se pare extrem de important, şi textul lui Noica 
ar merita redescoperit. 

H. B.: Cu adevărat şi ceea ce spunea Noica despre 
gândirea lupasciană îmi oferă poate cel mai bun argument 
sau punctul din care putem încheia, la nivelul gândirii 
lupasciene, această discuţie a noastră. Şi, mulţumindu-ţi 
pentru faptul de a fi acceptat să fii prezent la această 
sărbătorire a unui secol de la naşterea lui Stephane 
L.upasco, te-aş întreba, pentru că eşti cel mai în măsură să- 
mi răspunzi la această întrebare. Este cu adevărat 
Stephane Lupasco un filosof, un gânditor pentru secolul XX 
şi pentru mileniul al treilea? 

B. N: E greu să răspund prin da sau nu la această 
întrebare. Pentru că faţă de ceea ce am vorbit, este clar că 
Lupasco depăşeşte clasificările obişnuite. Deci, în sensul 
ăsta nu se poate spune: este un filosof care... este un 
gânditor care... va fi un gânditor al mileniului trei. Este, cu 
siguranţă, un model, aş spune. Un model de gândire 
pentru acest mileniu în care intrăm acum, este un model în 
sensul libertăţii. Adică nu este o dogmă. În fond, tot 
sistemul lui filosofic se bazează pe o intuiţie, cea a terţului 
inclus, care dă o deschidere extraordinară în toate 
domeniile, aşa cum ai menţionat mai înainte. Deci, este un 
domeniu de cercetare, în fond. În sensul ăsta este o figură 
a mileniului trei, pentru că acest mileniu cred că s-a 
săturat de toate clasificările, de toate fragmentările în care 


sunt închise viaţa, gândirea, existenţa noastră. Bineînţeles 
că aceste specializări, aceste fragmentări sunt necesare pe 
plan economic, pe un plan de productivitate ş.a. In.d. Dar 
Lupasco mi se pare a fi, în primul rând, un prototip de 
transdisciplinaritate. În primul rând, pentru acest nou 
mileniu, un premergător al unei viziuni noi, care este cea a 
realului în întregul său. 

H. B.: Şi cea care exclude ceea ce a mânat bunul 
mers, dacă vrei, al omenirii atâtea veacuri, care exclude 
dogma din gândirea şi din practica omenească. 

B.N.: Exact! 

Georgeta Drăghici: Deşi nu aş fi vrut să intervin în 
această discuţie foarte interesantă, pe care dv., domnule 
Basarab Nicolescu, şi dl Horia Bădescu ne-aţi oferit-o 
astăzi, aş vrea să vă întreb, legându-mă de o parte a 
dialogului pe care l-aţi purtat, dacă această imposibilitate 
de a fi normat a lui Lupasco a contribuit şi ea la faptul că 
este necitit şi necunoscut în România? Sau poate că mai 
există şi alte explicaţii? N 

B. N.: Avem şi alte explicații, cu siguranță. In primul 
rând, vă mulţumesc că interveniţi, pentru că ilustraţi, în 
mod viu, legea contradictoriului. Pentru că dacă am fi 
rămas între bărbaţi ar fi fost ceva extrem de steril. Deci, o 
intervenţie - cum să spun - echilibrantă şi conciliantă, 
feminină, este capitală. Acum să vă răspund în câteva 
cuvinte la această întrebare. S-a făcut o tentativă, la un 
moment dat, de recuperare a lui Lupasco. Deci, nu era 
legat de ceea ce spuneaţi. Era legat de frică, în ceea ce 
priveşte România, o frică imensă. Despre ce este vorba? 
Eu am fost student la fizică şi ştiu că, premergător 
studiilor mele universitare, se vorbea atunci de fizica 
cuantică ca fiind o ştiinţă degenerată, burgheză ş.a. În.d. 
Deja fizica cuantică era un pericol, pentru că aducea 
concepte cu totul opuse celor care au fondat gândirea 


filosofică marxistă, în versiunea lui Engels, bineînţeles. 
Deci era ceva extrem de profund în teamă faţă de Lupasco 
în România. Această teamă s-a încercat să fie depăşită prin 
Noica, în primul rând, care a făcut enorm pentru 
reintroducerea lui Lupasco în România. De asemenea, 
Vasile Sporici, care a încercat să facă împreună cu Noica o 
ediţie în româneşte, înainte de 1989, de fapt un fel de 
culegere, dar care a provocat aici, în Paris, în 
apartamentul lui Lupasco, o adevărată explozie, pentru că 
volumul respectiv era împănat cu note care explicau unde 
s-a înşelat L.upasco în ceea ce priveşte filosofia marxistă. 
Deci rezistenţa venea de altundeva. Asta a declanşat un 
teribil acces de furie al lui Stephane Lupasco, care s-a 
manifestat şi la radio „Europa Liberă”. Cei din ţară s-au 
supărat: cum altfel voiai să te facem cunoscut? Dar el nu 
făcea concesii. Asta trebuie înţeles. Nu făcea niciun fel de 
concesii şi aşa a şi murit, fără să facă niciun fel de 
concesii. De altfel, cred, că nici morţii nu i-a făcut prea 
multe concesii... 

Cosmodernitate 

Dezbatere  „Phantasma” (2006) cu Corin Braga, 
Ruxandra Cesereanu, Sanda Cordoş, Anca Haţiegan, 
Marius Jucan, Doru Pop, Vlad Roman, Nicolae Ţurcan, 
Mihaela Ursa, Alex Goldiş”. 

Corin Braga: Dragi prieteni, iată, Phantasma a intrat, 
cum se spune în serialele de televiziune, în sezonul al 
doilea. Am încheiat, practic, în decembrie, primul sezon, 
cu conferinţa pe marginea textului lui Ştefan Borbely cu 
privire la necesitatea memoriei în societatea actuală, 
moment în care noi am ajuns practic la a închide şirul de 
conferinţe legate de concepte emanate, create de către 
membrii centrului şi ceea ce vă propun în continuare este 
o deschidere a dezbaterilor Phantasma către invitaţi din 
afară. Ideea ar fi aceea de a transforma aceste dezbateri 


cam în ceea ce era cercul Eranos din Elveţia, unde Jung şi 
invitaţii săi aveau permanent nişte întâlniri în care pur şi 
simplu dezbăteau ceea ce un om desemnat anume expunea 
acolo. Primul nostru invitat din acest al doilea sezon de 
conferinţe este dl Basarab Nicolescu, pe care ne face 
plăcere să-l avem în mijlocul nostru. Domnia sa este foarte 
cunoscut pentru demersurile sale, transdisciplinaritatea, 
apropierea dintre fizică 

— Steaua, Cluj-Napoca nr. 10 - 11, octombrie- 
noiembrie 2006, dezbatere cu Grupul „Phantasma” (Corin 
Braga, Ruxandra Cesereanu, Sanda Cordoş, Anca 
Haţiegan, Marius Jucan, Doru Pop, Vlad Roman, Nicolae 
Ţurcan, Mihaela Ursa). 

Nota autorului: În 2011 a apărut în SUA o carte 
extrem de importantă, care clarifică aspecte capitale ale 
legăturii între cosmodernitate şi literatură: Christian 
Moraru,  Cosmodernism - American Narrative, Late 
Globalization, and the New Cultural Imaginary, The 
University of Michigan Press, Anne Arbor, 2011. 

şi celelalte ştiinţe în general - pe de o parte 
literatură, artele plastice, filosofie, gândire umanistă de 
cealaltă parte, încât am să-idau direct cuvântul, că domnia 
sa să ne prezinte un concept pe care îl are în lucru, cel de 
cosmodernitate, şi noi, în cele din urmă, să începem să-l 
dezbatem. 

Basarab Nicolescu: Vreau, în primul rând, să-i 
mulţumesc Ruxandrei Cesereanu, pentru această idee, de 
a crea oportunitatea întâlnirii noastre. De asemenea, vreau 
să spun că îl cunosc pe Corin de multă vreme, de mai de 
multă vreme decât pe Ruxandra, şi chiar înainte ca acest 
centru de studiu al imaginarului să fi existat. Ne-am 
întâlnit la Paris şi am discutat lucruri importante pentru 
amândoi. Ceea ce vreau să spun acum este ceea ce 
americanii numesc work în progress. Conceptul de 


cosmodernitate este implicit în toate cărţile mele şi explicit 
numai într-o carte care se va reedita anul viitor la Editura 
Cartea Românească şi care se numeşte Teoreme poetice. 
Este o carte diferită de celelalte cărţi ale mele din toate 
punctele de vedere şi, mai ales, prin libertatea de expresie 
pe care nu am avut-o în celelalte cărţi, care aveau 
„corsetul” ştiinţific şi universitar. Aştept foarte mult de la 
întâlnirea de astăzi, prin interacţiune. Pe mine asta mă 
interesează. E un fel de test pe care îl fac, un test al ideilor 
care circulă în tot ceea ce am scris, centrate pe ideea de 
cosmodernitate. Cred că ar fi interesant să dau câteva 
elemente şi după aceea să avem o discuţie deschisă. 

Prima idee este resurecţia ideii de cosmos care, 
personal, mi se pare elementul cel mai important al 
secolului XX în planul cunoaşterii, idee de cosmos care a 
reapărut graţie revoluţiei cuantice. Din punct de vedere 
etimologic, cosmos înseamnă ordine, ordinea Universului 
şi înseamnă de asemenea lumile, iar lumile lumilor nasc 
cosmosurile, iar totalitatea  cosmosurilor alcătuieşte 
Universul. 

Fie spus în trecere, cuvântul „cosmetice” derivă şi el 
din ideea de cosmos. 

Îndrăznesc să spun că resurecţia ideii de cosmos mi 
se pare evenimentul cel mai important al secolului XX în 
planul cunoaşterii, pentru că ea se află în opoziţie radicală 
cu scientismul, una dintre caracteristicile importante ale 
modernităţii. Ideologia scientistă a apărut în secolul al 
XVII-lea, ca o ideologie de avangardă, a cunoscut o 
înflorire spectaculoasă în secolul al XIX-lea. Pe plan 
spiritual, consecinţele scientismului au fost considerabile. 
Din punct de vedere al scientismului, o cunoaştere demnă 
de acest nume nu poate să fie decât o cunoaştere 
ştiinţifică, obiectivă. Singură Realitate demnă de acest 
nume este Realitatea obiectivă, guvernată de legi 


obiective. Orice altă cunoaştere este izgonită în infernul 
subiectivităţii, tolerată ca ornament, privită cu dispreţ că 
fantasmă, iluzie, regresiune, produs al imaginaţiei. Însuşi 
cuvântul de spiritualitate devine suspect, iar folosirea sa e 
practic abandonată. În fond, dincolo de imensa speranţă pe 
care a suscitat-o, scientismul ne-a inculcat o idee 
persistentă şi tenace, aceea a existenţei unui singur nivel 
de Realitate, unde nimic nu poate exista, nici viaţă, nici 
libertate, nici creaţie de nou. În acest sens, spun în 
scrierile mele că modernitatea este mortiferă - ea vorbeşte 
despre moartea omului, moartea lui Dumnezeu, moartea 
naturii, sfârşitul ideologiilor, sfârşitul istoriei, iar mâine, 
poate, sfârşitul religiilor. Cum am ajuns la această situaţie? 
Scientismul nu este ştiinţă, bineînţeles, este o ideologie 
care se sprijină arbitrar pe fizica clasică. Ştiinţa modernă 
se sprijină pe ideea unei separări radicale a subiectului 
care cunoaşte Realitatea, Realitate care este presupusă a fi 
complet independentă de subiectul care o observă. În 
acelaşi timp, ştiinţa modernă propunea trei postulate care 
căutau prelungirea pe planul raţiunii, a noţiunilor de legi şi 
ordine. Primul postulat, existenţa legilor universale cu 
caracter matematic. Al doilea postulat, descoperirea 
acestor legi prin experienţa ştiinţifică. Postulatul al treilea: 
reproductivitatea perfectă a datelor experimentale. 

Deci, o viziune cu totul revoluţionară pentru acea 
epocă şi în contrast cu evidenţa dată de organele de simţ. 
Nimic nu este, în fond, de genul ăsta în Realitatea 
obişnuită - nici legile universale, nici experienţa ştiinţifică, 
nici reproductivitatea perfectă. Ceea ce a mediat această 
posibilitate de încarnare a celor trei postulate este un 
limbaj artificial, limbajul matematic, diferit de cel obişnuit, 
ridicat de Galilei la rangul de limbaj comun între 
Dumnezeu şi om. Succesele formidabile ale fizicii clasice, 
de la Galilei până la Einstein, au confirmat justeţea acestor 


trei postulate. În acelaşi timp, pe planul culturii, ele au 
contribuit la instaurarea unei paradigme de simplicitate 
care a devenit predominantă în secolul al XIX-lea şi în felul 
ăsta, ideea de progres de aici a venit, de la fundamentele 
fizicii clasice. In jurul acestei paradigme de simplicitate, se 
creează o viziune liniştitoare şi optimistă şi care a generat 
ideea de progres. 

De unde vine paradigma simplicităţii? În primul rând, 
ea este bazată pe ideea de continuitate, în acord cu 
dovezile aduse de organele de simţ. Cu alte cuvinte, nu se 
poate trece de la un punct al spaţiului şi timpului la alt 
punct al spaţiului şi timpului fără a se trece prin toate 
punctele intermediare. Ideea de continuitate este legată de 
un alt concept-cheie al fizicii clasice, care după aceea a 
migrat în cultură: cauzalitatea locală, numită în limbajul 
obişnuit, pur şi simplu, cauzalitate. Adică oricare fenomen 
fizic poate fi înţeles printr-o înlănţuire de cauze şi efecte. 
Fiecărei cauze, la un punct dat, îi corespunde un efect într- 
un punct infinit de apropiat şi fiecărui efect într-un punct 
dat îi corespunde o cauză într-un punct infinit de apropiat. 
Cu alte cuvinte, nu există găuri în spaţiu şi timp. Alt 
concept-cheie, conceptul de determinism, este central în 
fizica clasică. Ecuațiile fizicii clasice sunt astfel alcătuite, 
încât dacă sunt cunoscute poziţiile, vitezele, condiţiile 
iniţiale la un moment dat, pot fi precizate poziţiile şi 
vitezele la un alt moment al timpului. Legile fizicii clasice 
sunt deterministe. Stările fizice sunt, ele însele, funcţii de 
viteză şi poziţie, şi deci dacă precizăm aceste funcţii 
iniţiale, putem prezice, în mod complet, starea la orice alt 
moment al timpului. Cred că înţelegeţi cum au migrat 
aceste concepte în toate domeniile - în teoria literaturii, în 
economie, în politică. Obiectivitatea, un alt concept-cheie, 
este fundamentată, după cum cuvântul spune, pe obiect, 
care evoluează într-un spaţiu-timp cu patru dimensiuni. 


Cuvântul „obiect” are aceeaşi rădăcină ca şi cuvântul 
„obscen” - ceea ce se pune în faţa scenei. Scientismul 
acaparează această obiectivitate, rezultat al realismului 
clasic, astăzi cu totul depăşit. Deci nu e surprinzător că 
omul occidental transformă natura dintr-un partener într- 
un sclav. Natură e făcută, conform scientismului, pentru a 
fi dominată, posedată, ca o femeie. De altfel, scrierile din 
secolul al XIX-lea sunt extraordinare pentru un psihanalist 
- natură e comparată cu o femeie care trebuie dominată, 
trebuie posedată ş. A.M. D. 

Fundamentul scientismului este neantul. Iată de ce: 
promisiunea mesianică a scientismului este neantizarea. În 
particular, prostituarea cuvintelor este arma de distrugere 
în masă a modernităţii. Filosofia germană a încercat fără 
succes să reziste acestei filosofii nocive, romantismul nu 
avea însă nicio putere în faţa forţei brute a tehnoştiinţei. 
Marele eveniment care a pulverizat fundamentele 
scientismului a fost revoluţia cuantică, produsă prin 
explorarea unei lumi aparent foarte îndepărtate de lumea 
noastră, lumea infinitului mic. Ideea pe care vreau s-o 
transmit este că fizica modernă nu mai este fizică 
modernităţii. Voi încerca să argumentez că modernitatea, 
prin fizica modernă, se reîntoarce la sursele ei, 
metamorfozându-se, astfel, în ceea ce voi numi 
cosmodernitate. Discontinuitatea cuantică, 
indeterminismul, aleatoriul constructiv, non-separabilitatea 
cuantică, bootstrap-ul, unificarea tuturor interacțiunilor 
fizice, dimensiunile suplimentare ale spaţiului, Big Bangul, 
principiul entropie sunt tot atâtea poeme ale unei 
gigantice Mahābhārata sub privirea noastră oarbă. 
Revoluţia cuantică este ignorată de sistemul actual de 
educaţie. Max Planck este, după părerea mea, un personaj 
central al acestei Mahābhārata a  postmodernităţii. 
Conform descoperirii lui Planck, energia are o structură 


discretă. Ce înseamnă, în câteva cuvinte simple, 
discontinuitate? Discontinuitate înseamnă că între două 
puncte ale spaţiului şi timpului nu există nimic, nici 
obiecte, nici atomi, nici particule, nici molecule - şi chiar 
cuvântul „nimic” este de prisos. O cantitate fizică are, 
conform teoriei cuantice, mai multe valori posibile, 
afectate de probabilităţi bine determinate. Când facem o 
măsură experimentală, bineînţeles că găsim un singur 
rezultat. Această abolire bruscă a pluralităţii valorilor 
posibile a unei observabile fizice prin actul măsurării, deci 
prin actul interferenţei dintre o scară macroscopică, a 
noastră, şi o scară microscopică, infinitul mic, avea o 
natură obscură, însă ea arăta cu claritate existenţa unui 
nou tip de cauzalitate. La şapte decenii după naşterea 
fizicii cuantice, natura acestui nou tip de cauzalitate a fost 
lămurită graţie unui rezultat teoretic riguros, teorema lui 
Bell, şi în felul acesta, îşi făcea intrarea în fizică un nou 
concept, care nu a migrat încă în cultură, pentru că el 
rămâne ferecat în limbajul tehnic, matematic, al fizicii 
cuantice. O idee de o mare potenţialitate pe plan cultural 
este cea de non-separabilitate. Entităţile cuantice continuă 
să interacţioneze indiferent de distanţa dintre ele. De 
exemplu, dacă doi fotoni, care au interacţionat la un 
moment dat, se află unul într-o galaxie şi celălalt rămâne 
pe Pământ, oricare dintre ei continuă să resimtă în mod 
instantaneu ce se întâmplă cu celălalt. Nu e vorba de 
metafizică, de filosofie, de interpretare, ci de fizică. 
Entităţile cuantice - cuantonii - nu sunt nici particule, nici 
unde, iar celebrele relaţii ale lui Heisenberg arată fără 
nicio umbră de îndoială că este imposibil să se localizeze 
un cuanton într-un punct precis al spaţiului şi timpului. 
Altfel spus, e imposibil să se atribuie o traiectorie bine 
determinată unei particule cuantice. Foarte multe dintre 
conceptele noastre din viaţa de zi cu zi sunt inconştient 


fondate pe ideea de traiectorie. Indeterminismul ce 
guvernează lumea cuantică este nu un indeterminism 
probabilistic, aşa cum se spune în proastele cărţi de 
popularizare, ci este un indeterminism constitutiv, 
fundamental, ireductibil, ce nu înseamnă, în niciun caz, 
hazard sau imprecizie. Aşa-zisele paradoxuri cuantice, 
precum celebrul caz al pisicii lui Schrödinger, sunt false 
paradoxuri. Ele se traduc prin contradicții exclusiv în 
raport cu limbajul natural, care este cel al realismului 
clasic. Ele încetează a fi paradoxuri în limbajul propriu al 
mecanicii cuantice. Deci limbajul este foarte important aici 
şi el nu este deloc unic. Limbajul realismului clasic e un 
limbaj, limbajul fundat pe realismul cuantic e cu totul alt 
limbaj. Eu încerc să vorbesc în limbajul cuantic în cărţile 
mele. Obiectul clasic este localizat în spaţiu-timp, pe când 
obiectul cuantic nu este localizat în spaţiu-timp, el 
evoluează într-un spaţiu matematic abstract, descris prin 
algebra operatorilor, şi nu prin algebra numerelor. În fizica 
cuantică, abstractizarea este o componentă a realităţii, nu 
doar un mijloc de descriere a realităţii. Obiectul clasic se 
supune cauzalităţii locale, obiectul cuantic nu se supune 
acestei  cauzalităţi. Este imposibil de prevăzut un 
eveniment cuantic individual. Nu putem prevedea decât 
probabilitatea, în limbajul nostru, de producere a 
evenimentului. Cheia înţelegerii acestei situaţii paradoxale 
şi chiar iraționale din punct de vedere al realismului clasic 
este conceptul de superpoziţie cuantică. Fapt care 
înseamnă că dacă suprapunem două stări cuantice, să 
spunem „da” şi „nu”, obţinem că suprapunerea este o stare 
fizică tolerabilă, realistă (în realismul cuantic). Revoluţia 
cuantică ne arată că trebuie să ne schimbăm în mod 
radical concepţia despre Realitate dacă vrem să 
supravieţuim. Concepţia despre Realitate determină nu 
numai viaţa socială şi individuală, ci, de asemenea, 


economia şi politică. Conceptul central al 
transdisciplinarităţii este termenul de nivel de Realitate. 
Integrarea acestui concept în viaţa de fiecare zi ar avea un 
impact cultural major. El corespunde repunerii în discuţie 
a dogmei contemporane de existenţă a unui singur nivel de 
Realitate. Eu înţeleg prin Realitate ceea ce rezistă 
experienţelor, reprezentărilor, descrierilor, imaginilor, şi 
chiar formalizărilor noastre matematice. Suntem nevoiţi să 
atribuim noțiunii de Realitate şi o dimensiune mai 
pragmatică, de rezistenţă ontologică, în măsura în care 
natura participă la fiinţa lumii. Prin nivel de Realitate 
înţeleg un ansamblu de sisteme invariant la acţiunea unui 
număr minim de legi generale. De exemplu, entităţile 
cuantice supuse legilor cuantice, care, la rândul lor, se află 
într-o radicală opoziţie cu legile lumii noastre obişnuite. 
Deci vom spune că două niveluri sunt diferite dacă, 
trecând de la unul la celălalt, există o ruptură a legilor şi a 
conceptelor fundamentale (de exemplu, cauzalitatea 
globală în raport cu cauzalitatea locală). Acest fapt 
corespunde proprietății de discontinuitate, pe care o 
împrumut de la fizica cuantică, dar nu e o aplicație a fizicii 
cuantice. Conceptul de discontinuitate se găseşte în multe 
civilizații. Civilizația indiană, de pildă, acum 2000 de ani, 
vorbea de acest concept de discontinuitate, dar conceptul 
a fost marginalizat. Existența nivelurilor de Realitate 
diferite a fost afirmată de diverse culturi, însă această 
afirmaţie se baza fie pe dogme religioase, fie pe explorarea 
exclusivă a universului interior. Modernitatea a înlăturat 
universul interior ca nefiind interesant şi l-a înlocuit cu 
universul exterior. Emergenţa a cel puţin trei niveluri de 
Realitate în studiul sistemelor naturale - nivelul 
macrofizic, nivelul microfizic şi cyber-spaţiul-timp - este un 
eveniment important în istoria cunoaşterii, căci ne poate 
readuce la regândirea vieţii noastre individuale şi sociale, 


la o nouă lectură a cunoştinţelor străvechi, la un alt tip de 
explorare a sinelui. În domeniul ştiinţelor sociale, putem 
distinge nivelurile următoare: nivel individual, nivel al 
comunităţilor geografice şi istorice (ca de exemplu familie 
şi naţiune), nivelul planetar, nivelul comunităţilor în cyber- 
spaţiu-timp şi, în sfârşit, nivelul cosmic. În prezenţa mai 
multor niveluri de Realitate, spaţiul dintre discipline sau 
domenii de cunoaştere este plin, aşa cum vidul cuantic 
este plin de toate potenţialităţile. Există o legătură directă 
între noţiunea de nivel de Realitate şi cosmos. Pentru a 
clarifica această legătură, trebuie să luăm în discuţie un 
lucru esenţial, care este proximitatea imediată a unui nivel 
de Realitate faţă de cele două niveluri imediat „inferioare” 
şi „superioare”. Deci există o structură ternară în această 
schemă a nivelurilor de Realitate. Proximitatea înseamnă 
aici interacţiune reciprocă între cele trei niveluri, iar 
interacţiune înseamnă o acţiune a legilor operând la un 
nivel dat asupra legilor care operează pe nivelurile imediat 
proxime. Până acum, am subliniat ideea de discontinuitate 
între niveluri şi acum încercăm să stabilim o legătură între 
niveluri, care restabileşte unitatea contradictorie între 
continuitate şi discontinuitate. 

Doru Pop: Eu am o problemă cu reprezentarea 
aceasta unidimensională. 

B. N.: Poate fi tridimensională. 

D. P: Nu înţeleg faptul că... folosiţi o reprezentare 
unidimensională care aparţine notorietății, poate că nu e 
foarte clar cum se produc aceste relaţii între nivelurile pe 
care le descrieţi. 

B. N.: Remarca dv. Anticipează ceea ce voiam să 
spun. Este vorba de o reprezentare, bineînţeles, simbolică. 
Transdisciplinaritatea nu e o teorie matematică, nu e o 
ştiinţă. Ea este şi artă şi ştiinţă. In sensul acesta, limbajul 
care convine transdisciplinarităţii este limbajul simbolic 


definit, de exemplu, în lucrările lui Gilbert Durand şi Henry 
Corbin. Noţiunile evocate trebuie înţelese că simboluri, nu 
ca reprezentări în spaţiu şi timp. Pentru a respecta o 
coerenţă raţională, trebuie să atribuim fiecărui nivel de 
Realitate un spaţiu-timp diferit. Conform teoriei actuale, 
pentru a înţelege nivelul cuantic, ne trebuie 11 dimensiuni 
- 10 dimensiuni de spaţiu şi o dimensiune de timp, ceea ce 
este complet nereprezentabil pentru imaginile fondate pe 
organele noastre de simţ. Deci coexistenţa contradictorie 
în discontinuitate a nivelurilor de Realitate înseamnă, de 
asemenea, coexistenţa contradictorie în discontinuitate a 
spaţiilor-timp asociate acestor niveluri. 

D. P: Încercam să-mi fac o reprezentare. 

B. N.: Reprezentarea e greu de făcut în spaţiul cu trei 
dimensiuni şi timpul cu o dimensiune. Culianu, de pildă, 
vorbea foarte mult de a patra dimensiune a spaţiului în 
legătură cu fenomenele supranaturale. Deja o dimensiune, 
nu şapte, una doar, suplimentară, ne scoate cu totul din 
reprezentările noastre obişnuite. Limbajul matematic, în 
schimb, are această capacitate de a capta Realitatea fără 
imagini - fireşte, se ajută de imagini, dar de imagini 
speciale, ca nişte „cârje” simbolice, pentru ceva care e 
tradus în limbajul matematic. 

A fost o mare discuţie în timpul nazismului asupra 
spaţiului - timp, nu ştiu dacă ştiţi. Aşa-numita Deutsche 
Physik nega existenţa dimensiunilor suplimentare, în 
opoziţie cu Jüdische Physik, fizica evreiască, fizica lui 
Einstein şi a mecanicii cuantice. Heisenberg, într-un text 
fundamental, un manuscris din 1942, introduce un concept 
similar cu cel de niveluri de Realitate. L-am descoperit 
mult după ce eu am introdus, în 1984, nivelurile de 
Realitate. Am descoperit că nu sunt original, ceea ce m-a 
satisfăcut foarte mult. Heisenberg, în 1942, vorbea de 
niveluri de Realitate ca o reacţie împotriva regresiunii 


reprezentate de Deutsche Physik. Deci a existat chiar o 
luptă ideologică legată de  spaţiu-timp. Textul lui 
Heisenberg a rămas în manuscris până în 1984, când s-a 
publicat în nemţeşte. Eu l-am citit spre sfârşitul anilor '90, 
când s-a publicat în franceză. 

Anca Haţiegan: De ce vorbiţi de interacţiune între 
niveluri proxime? Nu putem presupune că interacţiunea 
aceasta se poate extinde? Vorbeaţi de faptul că în fizica 
cuantică distanţa nu contează. 

B. N.: Întrebarea este întemeiată şi voi trece la 
problema aceasta în curând. Dar, deocamdată, încercarea 
pe care o fac aici este de a crea o punte între Realitate şi 
Real. Realitatea este ceea ce rezistă, ceea ce este accesibil 
cunoaşterii noastre. Realul este ceea ce este necunoscut 
pentru totdeauna. Ceea ce încerc să fac aici, prin discuţiile 
asupra transdisciplinarităţii, este de a crea o punte între 
Real şi Realitate. În lumea Realităţii, accesibilă nouă, avem 
nevoie de reprezentări. Deci întrebarea e bună, în sensul 
că face distincţia între nivelurile de Realitate şi nivelurile 
de reprezentare. Până acum, eu am vorbit despre niveluri 
de reprezentare. 

C. B.: Se poate spune că reprezentarea aceasta nu 
este una geometrică, ci topologică? 

B. N.: Într-adevăr, ea nu este geometrică, ci 
topologică, în sensul de proximitate, în cadrul unei 
gravitaţii generalizate. O piatră cade pe Pământ, nu cade 
în Soare. Există, în mod similar, un fel de interacţiune 
gravitaţională a acestor niveluri de Realitate, în sensul 
unei proximităţi de interacţiune a legilor lor. Dacă 
încercăm să ne gândim mai bine, ajungem la o zonă de tip 
apofatic şi nu vreau să discut despre aceasta, aici şi acum. 
Dar întrebarea este excelentă. Reprezentarea nu este 
niciodată reală. Această interacţiune de care vorbesc a fost 
foarte bine descrisă de un mare fizician contemporan, 


Walter Thirring. El face afirmaţii interesante, anume: că 
legile oricărui nivel inferior nu sunt complet determinate 
de legile nivelului superior, cu alte cuvinte, concepte bine 
ancorate în gândirea clasică, precum cele de fundamental 
sau accidental, trebuie  reexaminate. Ceea ce este 
considerat fundamental la un nivel de Realitate bine 
determinat poate fi cu totul accidental la un nivel superior. 
Şi invers: ceea ce este accidental într-un anume nivel de 
Realitate poate fi conform legilor pe alt nivel de Realitate. 
Este singurul sens raţional pe care, în particular, pot să-l 
acord cuvântului de  „miracol”. Miracol înseamnă 
intervenţiile unor legi de la nivel superior într-un nivel 
inferior. Legile unui nivel inferior depind mai mult de 
circumstanţele apariţiei lor decât de legile unui nivel 
superior. Există o istorie a cosmosului, a cosmosurilor, care 
este o istorie a universului, în sensul fizic. Nimic nu este 
dat o dată pentru totdeauna. Există deci un fel de 
autonomie locală a nivelului de Realitate respectiv. Dar 
legile nivelului superior sunt importante pentru rezolvarea 
de ambiguităţi existente în nivelul inferior. În sfârşit, 
ierarhia legilor evoluează odată cu universul însuşi. Legile 
nu sunt date o dată pentru totdeauna. Ele evoluează în 
timp, se nasc şi mor. 

Deci, într-adevăr, în propunerea mea de niveluri de 
Realitate şi de cosmodernitate dispare fundamentul, dar, 
într-un fel, el este recuperat ca fiind mişcarea însăşi. Deci 
când se vorbeşte, în tratatele de filosofie sau în istoria 
diverselor mişcări moderne şi postmoderne, despre 
dispariţia fundamentelor, eu nu înţeleg la ce se face 
referire. Dacă fundament înseamnă nivel de Realitate unic 
la care te referi, este vorba de un caz cu totul particular. 
Este cursa în care au picat mari gânditori. Nu le voi 
menţiona numele pentru că sunt morţi şi trebuie iertaţi. 

Nicolae Ţurcan: Mi-e foarte greu să cred că legea 


atracției gravitaționale nu va funcţiona la fel pe toată 
perioada Universului. 

B. N.: Aveţi şi nu aveţi dreptate. O să vă explic în ce 
sens. Există o idee veche, din anii 1940, a marelui fizician 
Paul Dirac, unul dintre fondatorii fizicii cuantice. El se 
referea nu atât la legi, cât la constante, ceea ce noi numim 
constante universale, care indirect exprimă legi. Constanta 
gravitaţiei e constantă sau evoluează în timp? Dirac a 
încercat să stabilească o relaţie între diversele constante 
ale Universului, precum vârsta Universului, cu constanţa 
gravitaţiei universale şi cu constanţa electromagnetică. 
Efectele de variaţie a constantelor universale se văd la 
scară foarte mare de timp. Deci, pe plan pragmatic, pe 
planul unei generaţii, această variaţie este 
nesemnificativă. Dacă e vorba de generaţia '80, ea nu va 
mai fi aici de multă vreme. 

N. T.: Aşa s-ar putea explica, de exemplu, faptul că 
patriarhii Vechiului Testament trăiau câteva sute de ani. Să 
fie vorba de o modificare a unei constante? 

B. N.: Greu de spus. Acest fapt depăşeşte puterea 
mea de analiză. Dar cred că explicaţia e de alt gen decât 
cea despre care vorbim aici. După cum spuneaţi, este 
vorba de asceză, de punerea în mişcare a unei energii 
diferite, care este de ordin spiritual. 

D. P: Dacă există un moment zero al Universului 
cunoscut, care ar fi Big Bangul, atunci e evident că legile 
pe care noi le cunoaştem acum nu se aplicau în acel 
moment zero. 

B. N.: În momentul Big Bangului nu era nimeni, nu 
erau laboratoare, dar legile probabil că existau deja. In 
orice caz, momentul zero nu poate fi definit, fiind vorba de 
o singularitate. 

D. P: Aş fi curios să ştiu, continuând într-un fel 
întrebarea aceasta, cum se aplică aceste legi care sunt 


exclusiv fizice, să zicem, unui Univers dominat în 
continuare de prezenţa omului. Putem să explicăm prin 
nişte legi sau prin nişte explicaţii fizice care fie 
anticipează, fie precedă existenţa omului, nişte fenomene 
umane? 

B. N.: Singurul lucru pe care-l pot spune imediat este 
că omul ca atare, dacă nu este numai un animal, deci doar 
un sistem natural, scapă fizicii. E greu de răspuns la 
întrebarea dv. Eu vorbesc aici despre legile sistemelor 
naturale. Este de ajuns să se schimbe infim de puţin o 
constantă fizică, de exemplu constanta electromagnetică, 
pentru a demonstra că nu se pot forma galaxiile, nu se pot 
forma planetele şi elementele grele care condiţionează 
apariţia vieţii. Aceasta nu înseamnă fenomenul uman. E 
adevărat, există o legătură, formulată prin principiul 
antropic, foarte prost numit, căci nu e vorba de anthropos, 
ci de un principiu de viaţă biologică. Condiţiile vieţii sunt 
create printr-o ajustare extrem de fină a constantelor 
fizice. Venind din nou la întrebarea pe care aţi formulat-o, 
accept ideea de cosmos ca fiind trei niveluri contigue. 
Unitatea care leagă toate nivelurile de Realitate, dacă 
există, trebuie în mod necesar să fie o unitate deschisă. În 
transdisciplinaritate, prin această idee de unitate deschisă 
în multiplicitatea complexă, regăsim ideea foarte veche a 
interdependenţei universale, care a existat de când 
civilizaţia există. O regăsim astăzi, într-o formă mai 
sofisticată, în funcţie de cunoştinţele ştiinţifice pe care le 
avem. Cu alte cuvinte, din punct de vedere strict ştiinţific, 
este indiscutabil că există o autoconsistenţă a 

Universului, care pare să guverneze evoluţia 
acestuia, de la infinitul mare la infinitul mic, de la infinitul 
scurt la infinitul lung. Singurul lucru care scapă fizicii este 
finitul, scara noastră. Revin la ştiinţă. Un exemplu elocvent 
al unei asemenea evoluţii a ştiinţei moderne este naşterea 


unei ramuri care este, într-adevăr, transdisciplinară, 
numită cosmologie cuantică - şi care pune împreună fizica 
cuantică şi cosmosul, cosmosul aşa cum este el înţeles de 
fizicieni, fără nicio componentă spirituală. Aşa cum arată 
numele, această nouă ştiinţă se întemeiază pe ideea 
unităţii între două scări ale naturii care erau considerate 
cu câţiva ani în urmă cu totul diferite, scara cuantică şi 
scara cosmologică. Cu alte cuvinte, interacţiunile între 
particule, între cuantoni, ne pot da informaţii asupra 
evoluţiei cosmosului, iar informaţiile asupra dinamicii 
cosmologice pot clarifica anumite aspecte ale fizicii 
cuantice. Într-o lume supusă autoconsistenţei universale, 
totul are sens. Regăsim o idee veche, a lui Paracelsus, că 
totul este semn. Putem astfel regăsi înrudirea matricială 
nu numai cu Pământul, dar şi cu cosmosul în întregimea 
sa. Deci cosmodernitatea, căci la ea voiam să ajung, 
abordează, într-o lumină nouă, străvechea problemă a 
evoluţiei spirituale a omului, a poziţiei sale, a relaţiilor sale 
cu diversele cosmosuri. Există, desigur, o coerenţă a 
tuturor nivelurilor de Realitate, iar această coerenţă poate 
fi descrisă printr-o curbă închisă care traversează în mod 
continuu nivelurile de Realitate discontinue. Există o 
transmisie de informaţie de la un nivel la altul. Dacă nu 
există transmisie de informaţie, conform legilor fizice 
actuale, universul se poate dezintegra instantaneu, 
imediat. Faptul că nu se dezintegrează e deja un semn al 
acestei coerenţe, care s-a arătat în fizica secolului XX în 
multe feluri, de exemplu prin principiul antropic de care 
vorbesc în cartea mea Noi, particula şi lumea şi prin 
principiul bootstrap, de care vorbesc în alt capitol al 
aceleiaşi cărţi. Lucrul important pe care voiam să-l 
subliniez aici este că pentru asigurarea acestei coerenţe 
care are o bază ştiinţifică, suntem obligaţi să considerăm 
că ansamblul nivelurilor de 


Realitate se prelungeşte printr-o zonă de non- 
rezistenţă, care e desemnată printr-un spaţiu unde nu sunt 
niveluri - ele trebuie să se oprească la un moment dat dacă 
subiectul e finit. Organele de simţ sunt limitate, raţiunea 
noastră este limitată. La un moment dat explorarea acestor 
niveluri de Realitate se va opri, este inevitabil. Aceasta nu 
înseamnă că şi cunoaşterea se va opri, pentru că între 
două niveluri de Realitate se poate descoperi un număr 
infinit de alte niveluri de Realitate. Deci avem ceea ce 
cunoaşte pentru milenii şi milenii, dar distanţa topologică 
de care vorbeai, Corin, între nivelul cel mai de sus şi 
nivelul cel mai de jos, este finită. Deci trebuie să 
considerăm că această zonă de rezistenţă se prelungeşte, 
pentru ca universul să fie coerent, printr-o zonă de non- 
rezistenţă, şi această zonă de non-rezistenţă nu se 
regăseşte numai vizual, în imagine, în afara nivelurilor de 
Realitate, ea se găseşte de asemenea între nivelurile de 
Realitate. Această buclă de coerenţă traversează nivelurile 
de Realitate. Cu alte cuvinte, este imposibil de înţeles 
corect ce vreau să spun aici într-o logică binară. În această 
discuţie, ne situăm într-o logică diferită de „da” şi „nu”. 

Marius Jucan: E de-a dreptul esoteric. 

B. N.: Dacă vreţi. Dar eu aş spune că este pur şi 
simplu o idee veche a lui Aristotel care nu prea era 
esoterică. Terţul inclus ţine de logică şi filosofie. Sper să 
fim amândoi în viaţă când, în 5 - 10 ani, terţul inclus va fi 
prezent în calculatoarele cuantice. Terţul inclus este intim 
legat de lumea cuantică. Lumea cuantică e deja prezentă 
în computere. Lectura este clasică, da şi nu; pui la Google 
numele cutare, vezi da sau vezi nu. Noile calculatoare vor 
utiliza o logică de tipul rădăcină de „nu“ sau rădăcină de 
„da”. Există o teorie nouă, teoria cuantică a informaţiei, 
care nu este deloc esoterică. Dar, desigur, depinde ce 
înţelegem prin esoteric. 


M. J.: Dar dumneavoastră aveţi o concepţie despre 
esoterism ca şi cum ar fi ceva peiorativ. Spuneţi că ar 
exista o asemenea prezenţă unitară între foarte multe 
domenii, aş spune chiar un fel de transdisciplinar. 

B. N.: Dumneavoastră îl folosiţi în sensul pozitiv al 
cuvântului. 

M. J.: Absolut. 

B. N.: In Franţa, care este o țară super-raţionalistă, 
acest cuvânt este cu totul devalorizat, este considerat ca 
exprimând o Realitate de bazar. Singura excepție este 
LEcole Pratique des Hautes Etudes, unde există o secție 
de esoterism. 

M. J.: Nu mă refer la un ştiu ce culte religioase care 
sunt acuma, sau la un ştiu ce practici magice sau aşa 
ceva... celălalt termen e exotericul. Deci există, şi noi, 
literaţii sau filosofii, folosim acest termen într-o accepţie 
foarte bună. 

B. N.: E foarte important. Sensul unui cuvânt depinde 
de contextul cultural. Spuneaţi deci că, în context 
românesc, cuvântul esoteric este pozitiv. 

M... Pentru mine, da. Inclusiv în ceea ce îmi 
prezentaţi dumneavoastră, pentru că eu voiam să vă 
întreb, la un moment dat, deşi nu doresc să devansez ceea 
ce dumneavoastră vreţi să spuneţi, care va fi legătura între 
conjunctură, între teoria foarte frumoasă, un fel de cosmo- 
hermeneutică, şi conceptul de cultură în secolul XX. 

B. N.: Am putea păstra această întrebare pentru 
discuţie? Ar merita o dezvoltare mult mai largă decât pot 
să dau eu acum în câteva minute. 

M. J.: Adevărul e că nu trebuie să uităm că oamenii 
sunt, totuşi, fiinţe muritoare şi spunea un economist, 
Caines, că „in the long run, we îl be all dead”. Şi până 
atunci trebuie să vedem, să cunoaştem ce se întâmplă, 
pentru că altfel noi vom dispărea cu între da şi nu, şi eu n- 


aş vrea să dispar aşa. 

B. N.: lar dacă eu vin la Phantasma şi, în loc să-mi fac 
lucrările de fizică, petrec timpul cu conferinţe şi dezbateri 
de genul acesta, înseamnă că şi eu împărtăşesc 
convingerea dumneavoastră. Dar ca să răspundem serios 
la întrebarea aceasta, prefer s-o abordăm în timpul 
discuţiei, pentru că trebuie o anumită dezvoltare la care n- 
am pus bazele încă. 

D. P: Ca să înţeleg poziţia dumneavoastră în raport 
cu celelalte filosofii sau concepţii apropiate, cum se 
raportează această descriere pe care o faceţi la ceea cea 
propus fenomenologia, Husserl? 

B. N: Anticipaţi. Lucrul ăsta îl voi spune imediat. 
Deci, pentru a exista o unitate deschisă, trebuie, raţional, 
să considerăm prelungirea printr-o zonă de non-rezistenţă, 
care este datorată pur şi simplu limitării organelor noastre 
de simţ şi a ceea ce prelungeşte organele noastre de simţ, 
adică ansamblul instrumentelor de măsură. Întotdeauna 
există o limitare tehnică. Ca să putem vorbi în mod 
coerent, ansamblul nivelurilor de Realitate structurate la 
diverse cosmosuri şi zona sa complementară de non- 
rezistenţă le voi numi obiect şi ca să îl disting de celelalte 
obiecte din fizica aşa cum se învaţă ea la şcoală sau în 
manualele de filosofie, le voi numi obiect transdisciplinar. 
Diversele niveluri de Realitate pot fi explicate graţie 
existenţei în noi, în specia umană, a unor niveluri de 
percepţie. Ansamblul nivelurilor de percepţie şi zona 
complementară de  non-rezistenţă constituie ceea ce 
numesc subiectul transdisciplinar. În domeniul percepţiei, 
mă inspir direct din fenomenologia lui Husserl, nu am 
nevoie să introduc o noţiune nouă. Numai că ea apare în 
complementaritate cu obiectul disciplinar de care Husserl 
nu vorbeşte, cel puţin nu în mod explicit. Deci în acest 
sens, subiectul cu  stratificarea lui pe niveluri 


corespunzătoare nivelurilor de Realitate ne apare ca un 
microcosmos care reflectă macrocosmosul obiectului 
transdisciplinar. Universul cuantic şi transdisciplinar, 
univers al interconexiunii, implică o participare a 
subiectului, adevărat microcosmos reflectând 
macrocosmosul, şi această participare, această 
conformitate, ne spune că este imposibil să se vorbească 
serios, riguros, de obiectivitate absolută sau de o 
subiectivitate absolută a ştiinţei, simple fantasme, în 
sensul negativ al cuvântului. Cunoaşterea nu este nici 
exterioară, nici interioară, ci este şi exterioară şi 
interioară. Cu alte cuvinte, studiul obiectului universului şi 
studiul fiinţei umane se susţin reciproc. Experienţa vieţii, 
experimentarea eului interior au o valoare cognitivă 
comparabilă, din acest punct de vedere, cunoaşterii 
ştiinţifice. Modernitatea este caracterizată printr-o 
separație binară subiect-obiect, o dogmă care persistă şi 
acum, în timp ce cosmodernitatea, dacă acceptați 
construcția pe care v-am prezentat-o până acum, e bazată 
pe o unificare ternară: subiect, obiect şi ceea ce numesc eu 
terţul ascuns. Trebuie ca aceste bucle de coerenţă să aibă 
cel puţin un element comun de contact X. 

D. P: Intrebarea mea este iarăşi una schematică şi 
pentru înţelegerea reprezentărilor. Pentru că din punctul 
de vedere al direcţiei reprezentării aţi prezentat cele două 
scheme, una aparţinând, să zicem, unei direcţii de 
deplasare şi de întâlnire a nivelurilor realităţii cu acest 
spaţiu, să zicem, paranteticca să folosesc limbajul 
husserlian - şi această descriere husserliană aţi prezentat- 
o pe o altă direcţie: nivelurile din prima reprezentare erau 
liniile realităţii. Credeţi că obiectului îi aparţine prima 
reprezentare şi subiectului cea de a doua? 

B. N.: Aceasta este o separare operată de limbaj. Ar 
trebui gândit în trei, nu în doi. E adevărat că trecerea de la 


doi la trei e teribil de grea, simbolic şi logic vorbind. 
Trebuie să ne obişnuim să folosim limbajul cuantic de care 
vorbeam adineauri. 

D. P: Şi atunci putem să imaginăm, putem să 
descriem un al treilea nivel similar, nivelul acesta al 
întâlnirii, este el punctual, sau este şi el descriptibil într-o 
astfel de schemă? 

B. N.: Dacă sunt coerent cu ce am spus până acum, el 
este indescriptibil. Nu putem spune nimic, în afară de 
faptul că trebuie să existe. Facem deci o afirmaţie 
raţională de existenţă. 

Dar tot ceea ce este dincolo această afirmaţie va fi o 
raţionalizare, ceea ce nu e echivalent cu raționalitatea. Ne 
vom lansa astfel într-un discurs asupra raţionalităţii. Cred 
că multe doctrine esoterice şi filosofice sunt raţionalizări 
ale unor aspecte foarte generale. Eu încerc să nu cad în 
raţionalizare. Ştiu că tentaţia este cea a raţionalizării, 
pentru că ea îţi dă o siguranţă a discursului, eliminarea 
fricii de necunoscut. În sensul acesta, între paranteze fie 
spus, vorbesc de o gândire transdisciplinară, care poate 
merge de la aspecte pragmatice în domeniul psihologiei şi 
educaţiei până la aspecte apofatice, ale nereprezentării, 
ale nelimbajului, ale necuvintelor, cum spunea Nichita 
Stănescu. 

N. T.: Dacă am suprapune schema pe care o faceţi 
dumneavoastră cu o posibilă schemă blagiană a trilogiei 
cunoaşterii, avem de a face cu o schemă care reprezintă o 
teorie a cunoaşterii. Acest terţ ascuns pe care l-aţi numit 
nu este perfect superpozabil cu misterul blagian, pentru că 
misterul blagian presupunea o anumită dinamică, era un 
mister care permitea cunoaşterea, dar rămânea şi o zonă 
tare, niciodată cognoscibilă. Intrebarea mea este în 
această zonă, care ţine de teoria cunoaşterii: mai există 
ceva intermediar între subiectul transdisciplinar şi obiectul 


transdisciplinar, şi anume chiar cunoaşterea care nu 
există, dar va exista în urma interacțiunii dintre cele două? 

B. N.: Asta spuneam adineauri, între două niveluri 
pot fi plasate un număr infinit de niveluri. Cunoaşterea 
prin limbaj, prin raționalitate, va fi recuperată în domeniul 
obiectului. Blaga nu face diferenţa între ceea ce numesc eu 
punctul X, care ar fi, poate, Marele Anonim, şi buclele de 
coerenţă. Misterul de care vorbeşte Blaga ar fi mai 
degrabă această buclă de coerenţă care traversează 
nivelurile, le informează. Blaga are dreptate, misterul 
poate fi adâncit, dar punctul X nu poate fi adâncit 
niciodată, pentru că el este sursa totală a întregii realităţi. 

M. J.: Există o pluralitate de simboluri aici... Colegul 
nostru s-a gândit la Blaga, eu mă gândesc, de pildă, la 
schema plotiniană, cu trei termeni, în care spiritualitatea 
este nous-ul, sau mă gândesc la Trinitatea creştină, în care 
spiritualitatea este chiar Duhul Sfânt, care acoperă şi 
salvează ceva, şi iniţiază, de fapt, lumea, deci o face să 
existe. Vreau să spun, la un moment dat, dumneavoastră 
vreţi să ne translaţi toate aceste posibilităţi pe un punct 
unic... 

B. N.: Unic şi multiplu. 

M... Unic şi multiplu, da, deci spre un centru atunci, 
cu mai multe periferii sau centru cu mai multe niveluri, 
care este această „filosofie cuantică”, aş spune eu, între 
ghilimele. 

B. N.: Ambiţia mea e să dau o schemă care se poate 
aplica în mai multe situaţii. Noi, particula şi lumea în 
franceză se numeşte Nous, la particule et le monde, un joc 
de cuvinte care are în centru „nous“. În legătură cu 
Trinitatea, în 1993 am prezentat, în colaborare cu Thierry 
Magnin, un preot catolic foarte bine documentat, un studiu 
al dogmei creştine a Trinității, al apariţiei sale şi al 
diverselor formulări existente. Ceea ce încerc eu să fac 


este să dau o schemă care nu este reductibilă la o teorie, 
dar care reflectă o multitudine de teorii. Pe plan 
iconografic, de asemenea, m-am amuzat să fac tot felul de 
secţiuni ale modelului meu de Realitate şi să găsesc astfel 
diverse reprezentări regăsibile în iconografia creştină sau 
budistă. Ideea unităţii transcendentale a religiilor de care 
vorbea şi Eliade poate să fie de această natură, adică un 
fel de mecanism cosmologic universal, un fel de structură 
care a existat în diversele contexte culturale religioase. 
Realitatea cuprinde şi subiectul, şi obiectul, şi terţul 
ascuns. Fără aceste fațete, Realitatea nu mai e reală, ci e o 
fantasmagorie. Problema subiect-obiect a fost în centrul 
reflecţiei filosofice a părinţilor fondatori ai mecanicii 
cuantice, Heisenberg, Pauli, Bohr şi, de asemenea, a lui 
Husserl, Heidegger, Cassirer. Ei au contestat, ca şi mine, 
axioma fundamentală a  metafizicii moderne, adică 
separarea totală între subiect şi obiect. Terţul ascuns nu 
poate fi redus nici la subiect, nici la obiect. Natura devine 
astfel vie şi, aş adăuga, vieţuirea socială devine posibilă. 
Ternarul axial al cosmodernităţii - nivelurile de Realitate, 
nivelurile de percepţie şi nivelurile de terţ inclus - 
reprezintă mijlocul esenţial de investigaţie, dar el trebuie 
contextualizat, altfel rămâne o schemă vidă. Putem defini 
astfel o serie întreagă de niveluri extrem de utile în foarte 
multe situaţii, de la situaţii sociale, la situaţii de educaţie, 
de teorie estetică, psihanalitică ş. A.M.D. Care sunt aceste 
ternare am încercat să sintetizez în dispozitivul următor: 
niveluri de organizare, niveluri de structurare, niveluri de 
integrare; niveluri de confuzie, niveluri de limbaj, niveluri 
de interpretare; nivel fizic, nivel biologic, nivel psihic; 
niveluri de ignoranță, niveluri de inteligenţă, niveluri de 
complexitate; niveluri de cunoaştere, niveluri de 
înţelegere, niveluri de fiinţă; niveluri de spiritualitate, 
niveluri de materialitate, niveluri de non-dualitate. Facem 


astfel trecerea de la structura virtuală - niveluri de 
Realitate, niveluri de percepţie şi terţ ascuns, la nivelurile 
de reprezentare. Astfel, o mulţime de teorii pot fi 
compatibile cu o singură metodologie. 

Ruxandra Cesereanu: Aş vrea să vă întreb ce 
înţelegeţi prin niveluri de fiinţă. 

B. N.: Ştiam că întrebarea cea mai dură va veni de la 
Ruxandra. Aceasta e o idee foarte nedemocratică, foarte 
periculoasă, foarte politically incorect. Toată civilizaţia 
mărturiseşte existenţa unor fiinţe care au ajuns la un nivel 
de înţelegere, aş spune de contemplaţie în sensul 
cunoaşterii, care presupune un nivel de fiinţă diferit de 
nivelul nostru obişnuit de funcţionare. Cred că nivelurile 
de fiinţă le avem în mod potenţial fiecare dintre noi, dar 
ele sunt adormite dacă nu sunt structurate, educate, 
exercitate, puse la încercare. Ca să fiu concret, cred că 
Sfântul loan al Crucii, de exemplu, a fost o fiinţă de genul 
acesta. Sunt oameni care au ajuns la un alt stadiu de fiinţă 
şi dacă citeşti, de exemplu, Ascensiunea pe muntele 
Carmel, acolo vezi descrisă lumea interioară în felul în 
care un fizician modern descrie lumea exterioară. Deci nu 
dau expresiei „niveluri de fiinţă” un sens elitist, în sensul 
culturii sau erudiţiei. Universul interior este tot atât de 
bogat, dacă nu mai bogat decât Universul exterior. Prin 
acest univers interior avem acces la mai multe niveluri de 
fiinţă. 

R. C.: Acum înţeleg ce vreţi să spuneţi: niveluri de 
autocunoaştere şi de cunoaştere fiinţială. 

B. N.: Exact. 

C. B.: Şi nebunii, schizofrenicii, ar fi linia inferioară, 
să zicem? 

B. N.: Nebunia este o noţiune foarte ambiguă. 
Schizofrenia, de exemplu, e patologică, dar nebunia, în 
general, poate fi o cale de acces la o stare diferită de 


fiinţare, de funcţionare, dar fără să avem pregătirea 
necesară pentru a face faţă unui flux de informaţie prea 
bogat. 

C. B.: Mă gândesc la nebunie chiar în sensul medical, 
la cele la care se tratează diverse forme de scădere a 
funcţiilor mentale, care ar putea să reprezinte linia de 
dedesubt. Avem cele trei linii: deasupra sunt asceţi, sfinţi, 
mistici, şamani, la mijloc, noi, normalii... 

B. N.: E o idee foarte interesantă, pentru că înseamnă 
unitatea acestui cosmos de care vorbeşti, şi aceasta îmi 
place, e conformă cu ceea ce gândesc. Cred că nebunia e 
tratată în mod prost şi foarte periculos, cu medicalizare 
din ce în ce mai severă, când, în fond, poate să fie vorba de 
stări de experimentare a unui mod de funcţionare anormal, 
dar extrem de înrudit cu starea mistică. 

Mihaela Ursa: Ceea ce aş vrea să întreb se leagă 
direct de povestea cu nebunii. Nebunia aceasta de care 
vorbiţi e supraabundenţă de informaţie fără pregătire? 
Ceea ce vreau să subliniez este că nu cred că atât 
instrumentele de gestionare lipsesc în tipurile acestea de 
nebunie, cât memoria. Lipseşte o memorie a acelei fiinţe 
funcţionale la nivelul din mijloc, să zicem. Bănuiesc că eu 
pot să trec printr-un acces din asta de nebunie, dar atâta 
timp cât am memoria fiinţei mele anterioare, am şanse să 
mă întorc la nivelul intermediar, înainte să mă fi lovit 
supraabundenţa energetică, informaţională, cum o numiţi. 

B. N.: Când eşti într-o stare de şoc, de suferinţă, când 
un eveniment oribil se întâmplă în viaţa ta, cred că 
memoria nu funcţionează decât dacă a fost exersată 
îndelung printr-o educație specială. In domeniul 
transdisciplinar, există mulţi psihanalişti şi psihiatri care s- 
au interesat de lucrurile acestea, şi într-adevăr, sunt cazuri 
şi cazuri, nu se poate generaliza. De exemplu, memoria 
poate deveni un factor al stărilor patologice atunci când ea 


devine un fel de bagaj, de valiză prea grea care trebuie 
aruncată. 

Două cuvinte despre ceea ce numesc pluralitate 
complexă şi unitate deschisă. Pluralitate complexă 
înseamnă că fiecare nivel este legat de celelalte niveluri, 
identitatea lui fiind condiţionată de interacţiunea dintre 
toate nivelurile, deci de interacţiunea cosmosurilor de 
cosmosuri, în limbajul meu. Unitate deschisă înseamnă că 
nimeni nu poate să spună că ştie tot. Gândirea unică este o 
prostie imensă, dar foarte fertilă. În transdisciplinaritate 
am formulat un nou principiu pe care l-am numit principiul 
relativităţii, fără nicio aluzie directă la Einstein, în sensul 
că niciun nivel de Realitate a obiectului sau niciun nivel de 
Realitate a subiectului nu constituie un nivel privilegiat de 
unde se pot înţelege toate celelalte niveluri de Realitate. 
Multe teorii, religii, ideologii postulează ideea celei mai 
bune teorii, celei mai universale religii, celei mai perfecte 
ideologii. E greu să înţelegi lucrurile acestea dacă nu ai o 
pregătire prealabilă şi rişti ca în anumite cercuri 
fundamentaliste să fii tratat imediat drept eretic. Vom 
reveni la problema aceasta şi la ce înseamnă că o religie e 
universală. Dumnezeu poate să fie universal, dar religia e o 
raţionalizare a misterului. În transdisciplinaritate există o 
coexistenţă a diverselor puncte de vedere şi teorii, dar nu 
este o coexistenţă haotică, ci o coexistenţă structurată prin 
unitate dar care, ea, este întotdeauna inaccesibilă. Deci 
obţinem astfel o nouă perspectivă asupra culturii, religiei, 
politicii, vieţii sociale, şi dacă viziunea noastră se schimbă, 
lumea se schimbă. Nicio cultură şi nicio religie nu pot 
constitui locul privilegiat din care pot fi judecate alte 
culturi şi alte religii. În acest sens vorbesc în cărţile mele 
de transcultural şi transreligios, dar nu în sensul unei noi 
religii universale şi nu în sensul unei noi culturi universale, 
ci în cel al coexistenţei pluralităţii complexe a culturii, a 


religiilor, într-o unitate întotdeauna deschisă. 

Vlad Roman: Care e diferenţa dintre transcultural şi 
transre ligios, pe de o parte, şi pe de altă parte, 
multicultural? 

B. N.: La această întrebare voi răspunde în timpul 
discuţiilor. Aş adăuga întrebării dumneavoastră interogaţia 
asupra diferenţei între mulţişi intercultural. Dar vreau să 
vă dau câteva repere de provocare, o provocare reciprocă 
de altfel. Folosesc deci cuvintele „transcultural” şi 
„transreligios” în sensul de ceea ce traversează, de ceea ce 
trece dincolo de diversele culturi şi religii. Am putea astfel 
aduce în discuţie conceptul de „tranzistorie”, propus de 
Eliade, care aparţine deopotrivă de domeniul 
inimaginabilului şi epifaniei. 

În încheiere, aş dori să menţionez încercarea relativ 
recentă de conciliere a modernităţii şi a postmodernităţii 
prin conceptul de transmodernitate, un cuvânt mai recent, 
apărut în anii 1980. Bineînţeles, ca de obicei, conceptul 
are semnificaţii diferite şi chiar contradictorii de la un 
autor la altul. Terminologic, transmodernitatea pare să 
facă apel în mod direct la transdisciplinaritate. După cum 
voi arăta imediat, unii autori se inspiră într-adevăr din 
transdisciplinaritate, dar alţii sunt în contradicţie cu ea. 

Ca să lansez câteva piste de reflecţie asupra 
raportului între modernitate, postmodernitate, 
transmodernitate şi cosmodernitate, aş rezuma toate 
lucrurile acestea în tabelul următor: deci în coloana din 
stânga este vorba de modernitate, a doua coloană - 
postmodernitate, a treia coloană - transmodernitate, a 
patra coloană - cosmodernitate. Fiecare coloană a 
tabelului ar putea face obiectul unei discuţii separate. O să 
fac numai două comentarii. 

Să considerăm linia masculin, feminin, transsexual, 
hierogamos. Folosesc aici cuvântul de hierogamos cu 


sensul terţului inclus între Real şi Realitate. Hierogamos 
este căsătoria sacră între Real şi Realitate. În multe 
reprezentări alchimice ale cuplului bărbat-femeie, apare 
un al treilea. În cosmodernitate, hierogamos e net diferit 
de transsexual. 

Să considerăm, de asemenea, ultima linie, spirit, 
corp, cyborg şi, în cosmodernitate, nouă naştere a fiinţei 
umane. Vorbesc de o nouă naştere acum, în viaţă, nu de o 
nouă naştere după moarte. Am scris multe lucruri privind 
acest aspect într-o carte de discuţii cu Michel Camus, 
Rădăcinile libertăţii, publicată în română la Curtea Veche 
Publishing. Sensul pe care-l atribui acestei sintagme de 
nouă naştere exprimă responsabilitatea noastră, cum ai 
spus adineauri, pentru autocunoaştere şi 
autotranscendenţă, care e terţul inclus între ştiinţă şi 
conştiinţă. Am numit homo sui transcendentalis, în 
manifestul care s-a publicat la Editura Polirom, omul care 
se autotranscende şi care sper că este pe cale de a se 
naşte. El nu este un oarecare om nou, ci un om care se 
naşte din nou. Această nouă naştere mi se pare o 
potentialitate înscrisă înăuntrul fiinţei noastre. Bineînţeles 
nimeni şi nimic nu ne poate obliga să evoluăm. Putem 
alege între evoluţie şi dispariţie. 

A. H. Evoluţia înţeleasă ca mişcare între diferitele 
niveluri de Realitate? 

B. N.: Exact. 

A. H.: Dar ce motivaţie am dacă spuneţi că pe niciun 
nivel de Realitate nu am cuprinderea totală, niciun nivel nu 
este privilegiat? 

B. N.: De ce vreţi totul deodată? Mai mult, totuşi, nu-i 
rău. Să spunem că locuieşti într-o pivniţă abominabilă, 
igrasioasă. 

Ştii că sus e o cameră curată, frumoasă. O s-o refuzi 
pentru că nu este un palat? În fond, această modestie a 


cunoaşterii cred că face parte din evoluţie. Cunoaşterea 
faţă în faţă este un mister pe care eu nu-l pot discuta aici. 
Sper în el, dar nu ştiu ce este. Poate că în momentul morţii 
îl voi înţelege, dar eu vorbesc de lucruri acum şi aici. Deci, 
putem alege între evoluţie şi dispariţie, evoluţie nu în sens 
biologic, ci în sensul unei autotranscendenţe, iar în centrul 
acestei evoluţii posibile se află problema raportului între 
trezirea individuală şi trezirea colectivă. In Franţa, de 
exemplu, unde am plecat în 1968, e o distincţie totală între 
sfera socială şi sfera individuală. Bineînţeles că nu statul 
va legaliza trezirea individuală şi trezirea colectivă, dar el 
poate crea condiţiile de manifestare a lor. Dacă un om 
trăieşte într-un megalopolis de tip São Paulo, el nu va avea 
condiţiile unei dezvoltări globale, colective. Aici e o 
problemă foarte delicată, concretă, care mă interesează 
din ce în ce mai mult. În orice caz, evoluţia astăzi nu e o 
evoluţie biologică, ci a conştiinţei, şi în acest sens, a crea 
condiţiile  actualizării acestei evoluții devine o 
responsabilitate politică. Asta voiam să spun. 

C. B.: Nu avem maestru de ceremonii, cuvântul e 
liber. 

R. C.: Aş vrea, apropo de schema propusă, să întreb 
care este totuşi argumentul esenţial pentru care 
transmodernitatea mediază între modernitate 
şipostmodernitate. De ce, de pildă, transmodernitatea n-ar 
putea să fie mai degrabă o stază, o etapă 
ulterioarăpostmodernităţii? 

B. N.: În opinia mea, postmodernismul nu a înlocuit 
modernismul.  Transmodernitatea e  coexistentă cu 
postmodernitatea şi modernitatea. Nu există o succesiune 
cronologică, una nu a înlocuit-o pe cealaltă. Conciliere 
înseamnă păstrarea a ceea ce este luminos în modernitate: 
rolul raţiunii, rolul individualităţii ş.a. In.d. De asemenea, 
sunt aspecte ale postmodernităţii care sunt extrem de 


valabile, ca de exemplu multiplicitatea punctelor de 
vedere. În sensul acesta înţeleg transmodernitatea, un 
cuvânt pe care eu îl evit din motive evidente, anume 

pentru a evita confuzia cu cosmodernitatea. Această 
tentativă de conciliere rămâne de ordin teoretic, dar ea 
răspunde unei necesităţi reale. 

R. C.: Sunt aici coloanele acestea: modernitate, 
postmodernitate, transmodernitate, cosmodernitate. Dar 


mi se pare că nu e o separare atât de mare între ele. De ce, 
de pildă, la modernitate există numai sex şi în cadrul 
postmodernităţii numai erotism? Eu cred că în cadrul 
modernităţii există şi sex, şi erotism. La fel, de ce 
cybersexul ar fi neapărat specific pentru transmodernitate 
şi nu mai degrabă pentru postmodernitate? 

B. N.: În primul rând, am precizat sursa bibliografică 
a primelor trei coloane. Nu e vorba de inexistenţa unei 
caracteristici, ci e vorba de dominanţă. Ca să înţelegem, 
trebuie să distingem. De exemplu, accentul pe cybersex 
este evident dacă înţelegem transmodernitatea ca pe ceva 
care nu mai se leagă de erotism, de sex real, ci de sex 
virtual. Nu ştiu dacă ai avut curiozitatea să te uiţi pe 
Internet, pentru a-i observa pe cei care se autofilmează. Că 
în modernitate se pune accentul pe sex, mi se pare 
evident. Că după aceea s-a produs o alunecare înspre ceva 
mai învăluitor, mi se pare la fel de evident. Deci ai 
dreptate, aspectele acestea coexistă. E vorba de 
predominanţă. Să luăm, de exemplu, ternarul public- 
privat-obscenitatea intimităţii. Bineînţeles, obscenitatea 
intimităţii a existat chiar în modernitate. Dar acum devine 
o tehnică, chiar pentru copiii de opt, nouă sau zece ani. 
Schematizarea este, bineînţeles, grosolană, ca orice 
schematizare. 

R. C: O ultimă nuanţare. Vorbiţi de cultură, 
multicultură, transcultural şi transreligios. Aţi evitat, şi 
aici mă refer şi la faptul că ne-aţi mărturisit că sunteţi 
ortodox, aţi evitat anume sau v-aţi gândit vreodată să 
folosiţi termenul ecumenism? Vă feriţi de acest termen? 

B. N.: Ca de diavol. Faptul că multicultural devine o 
caracteristică a postmodernităţii e o evidenţă. E de ajuns 
să mergi în orice librărie americană şi vei vedea rafturi 
întregi cu studii feministe, homosexuali, lesbiene ş.a. 
În.d... Multicultural înseamnă juxtapunere, fără nicio 


legătură între cele juxtapuse, în afară de faptul că ele 
coexistă în acelaşi mediu. Intercultural înseamnă un 
transfer care se realizează de la o cultură la alta, deci e 
diferit de simpla juxtapunere. Transcultura, în sensul 
folosit, de exemplu, în cercuri de intelectuali americani în 
jurul preşedintelui Bush, este înţeleasă ca o cultură unică, 
deci e opusul transdisciplinarităţii de care vorbesc. 
Transcultura, în această accepţie, înseamnă o simplă 
dizolvare, o simplă fuzionare într-o cultură unică. Ceea ce 
numesc eu transcultural nu este o juxtapunere, ci este 
căutarea a ce uneşte sau traversează diverse culturi şi 
transgresează toate culturile. Transreligios înseamnă, în 
mod similar, ceea ce este între, traversează şi este dincolo 
de orice religie. Nu este vorba de o ierarhie superior/ 
inferior, ci de unitate în diversitate, de funcţionare într-un 
cadru comun. 

V. R.: Nu înţeleg, de ce nu implicaţi pluralitatea în 
postmodernitate. 

B. N.: După ştiinţa mea, n-am auzit de scriitori 
postmodernişti care aplică noţiunea de niveluri de 
Realitate. Puteţi să-mi daţi un exemplu? 

V. R.: A, nu, mă refeream la acest exemplu. 

B. N.: Transcultural înseamnă niveluri de Realitate, 
niveluri de percepţie şi Terţul Ascuns... dacă nu, nu ştim 
despre ce vorbim. 

M. U.: Mai există o diferenţă fundamentală în felul în 
care definiţi dumneavoastră transculturalitatea versus 
multiculturalitate prin faptul că multiculturalitate, pe de o 
parte, este, cum bine aţi zis, o contiguitate de culturi, şi pe 
de altă parte, e o încercare evidentă a fiecărei dintre 
aceste microculturi de a-şi impune supremaţia. 

B. N.: Nu există neapărat o tendinţă de hegemonie, 
este doar o coexistenţă. 

M. U.: Poate o microcentralizare. 


B. N.: Asta da. 

M. U.: În momentul în care spui, în transculturalitate, 
că niciun nivel de Realitate nu e privilegiat, ca punct de 
observaţie, spui cu totul altceva. Spui exact garanţia 
libertăţii. 

B. N.: Exact. 

N. T: Dacă facem o separație clară între fizic şi 
metafizic, şi dacă în zona cultură, multicultură, 
transcultură, transcultural, lucrurile sunt cât de cât 
configurabile, în ceea ce priveşte transreligiosul, lucrurile 
nu mai sunt chiar aşa de clare. În această zonă, ceea ce se 
află dincolo de toate religiile, între religii şi traversează 
religiile este un obiect transdisciplinar, ca să reiau limbajul 
dumneavoastră, care nu deţine nicio posibilitate de 
manifestare fizică. Deci, în acest domeniu suntem în plină 
metafizică. Dacă suntem în plină metafizică şi obiectul 
transdisciplinar este absent, atunci ceea ce numim 
transreligios ţine de transcendental, adică, în ultimă 
instanţă, este reductibil la ceva de ordinul umanului, nu de 
ordinul a ceea ce religiile susţin, ceva de ordinul 
transcendentului. Aşadar, acest caz religios are un minus: 
el nu se referă decât la ceva configurabil din perspectiva 
umanului, adică a subiectului transdisciplinar şi ratează, 
oarecum, obiectul transdisciplinar, care nu este prins. 

B. N.: Ce spuneţi dumneavoastră este foarte corect, 
numai că faceţi o ipoteză pe care aţi spus-o în trecere, dar 
pe care am remarcat-o. Care este ipoteza de bază care v-a 
dat dreptul să faceţi toate înlănţuirile acestea? Aţi spus 
„dacă fizicul e separat de metafizic”, or eu refuz această 
separare binară, care nu are niciun sens. Există metafizic 
în fizic, şi fizic în metafizic. Terţul ăsta înseamnă, refuzul 
acestei împărțiri binare. Dacă faceţi ipoteza aceasta, tot ce 
spuneţi este adevărat, dacă nu o faceţi, nu mai este 
adevărat. 


N. T.: Se mai poate cădea într-o altă aporie: dacă nu 
faceţi distincţia între fizic şi metafizic... 

B. N.: N-am spus aceasta, nu m-aţi ascultat. Eu fac 
distincţia, dar nu fac separarea totală. Nu fac ipoteza 
fuzionării sau a separabilităţii. Şi una, şi alta, în sensul 
terţului. Terţul este transcendentalul de care vorbiţi. 
Atenţie, foarte mare atenţie: limbajul este o cursă 
nemaipomenită. Sunt multe demonstraţii care au ipoteze 
ascunse în limbaj. 

N. T.: Aporia în care totuşi se cade este că atunci 
orice altă teorie care este coerentă poate reclama acelaşi 
nivel de plauzibilitate că teoria pe care dumneavoastră ne- 
o expuneţi. 

B. N.: Eu nu propun un sistem de gândire sau o 
ideologie, ci o metodologie. Nu contest teoriile care sunt 
adevărate într-un domeniu restrâns. Dacă vrei să depăşeşti 
acest domeniu restrâns, trebuie să faci sacrificiul de a 
renunţa la teorii. 

D. P: S-a spus aici cuvântul metodologie. Aici aş vrea 
dacă aţi putea să nuanţaţi puţin. Dacă pornim de la 
premisa că produsele culturale ale modernităţii sunt 
cauzate de un anumit tip de ideologie, şi aici vorbim 
despre faptul că literatura majoră se naşte odată cu 
apariţia unei filosofii de viaţă, Sheakespeare este produsul 
unui mod de viaţă specific anglo-saxon care ne domină pe 
toţi astăzi, dacă pornim de la această premisă, toate 
producţiile literare, culturale, sunt rezultatul acestei 
presiuni ideologice. Fenomenologia a generat o metodă 
analitică a produselor culturale care se vede în 
antropologia vizuală, ceea ce se cheamă studiile calitative. 
Există o metodologie foarte precisă în qualitative studies, 
care abandonează tehnicile strict cantitative ale 
empirismului, şi care promite, să zicem, o nouă 
metodologie. Intrebarea mea ar fi în ce măsură termenul 


propus de dumneavoastră,  cosmodernitate, are o 
metodologie care să poată fi aplicată unor manifestări ale 
umanului, ale realului. 

B. N.: Nu ştiu să răspund în mod general la această 
întrebare, îmi trebuie un caz concret. 

D. P: Să zicem, textul shakespearian, în termeni 
strict cantitativi, poate fi sau chiar este analizat de această 
lingvistică de tradiţie saussuriană. In sens calitativ, noile 
abordări spun că textul shakespearian poate fi privit din, 
să zicem, perspectiva analizei lacaniene. Atunci, privim 
obiectul literar pe baza unor noţiuni propuse - oglinda, 
numele tatălui ş.a. In.d. In ce fel vorbiţi despre o 
metodologie, unde duce  cosmodernitatea în sens 
metodologic? 

B. N.: O paranteză: printre membrii fondatori ai 
Centrului de Studii Transdisciplinare pe care l-am 
constituit în 1987, a fost şi Peter Brook, care a montat o 
mulţime de piese de Shakespeare. Cu el am avut discuţii 
interesante cam pe aceeaşi temă. 

Ideea este următoarea: ceea ce poate oferi această 
metodologie nu este excluderea celorlalte metodologii. Eu 
cred În coexistenţa, pluralitatea metodologiilor. 
Metodologia înseamnă ştiinţa metodelor. Eu spun un 
singur lucru: această metodologie transdisciplinară se 
bazează pe existenţa nivelurilor de Realitate şi de 
percepţie, pe logică terţului inclus şi pe complexitate. 
Aceste principii metodologice pot să dea naştere la o 
infinitate de metode, deci nu există o metodă unică de 
analiză a unui text de Shakespeare. Dar este o 
multiplicitate care poate tinde spre unitate: de exemplu, 
care sunt nivelurile de Realitate în Regele Lear, cum 
operează terţul inclus în sonete ş.a. În.d. Sunt întrebări 
precise, contextuale, care pot fi analizate. 

C. B.: Am putea da un exemplu, care sunt nivelurile 


de Realitate în Regele Lear? Un exemplu, chiar dacă îl 
inventăm. 

B. N.: Ar trebui o analiză directă, pe text, discutată la 
concret. Un nivel de Realitate la care poate fi studiat 
Regele Lear este acela al unui bătrân care e trădat de cei 
apropiaţi şi se află în completă decădere. Există şi un cu 
totul alt nivel. La Kurosawa, Regele Lear apare ca o dramă 
cosmică, unde nu mai este vorba de o dramă a unei familii 
într-un context bine determinat. E foarte diferită viziunea 
lui Kurosawa faţă de alte reprezentări. Fiecare îşi aduce 
bagajul lui, în funcţie de nivelul de Realitate respectiv. 

M. U.: Ceea ce spuneţi nu e congruent cu ce spun 
teoreticienii literaturii cu privire la lumile posibile, de 
pildă? Şi nu mă gândesc neapărat la Toma Pavel, cât la 
Dolezel, mă gândeam acum, stârnit de interesul pe care 
schema dumneavoastră îl arată noţiunii de cosmos. Şi 
pentru el, organizarea cosmotică se află în centrul acestei 
teorii a lumilor posibile, el decelând între ficțiuni de tip 
utopic, imposibile, în orice lume actuală, de nişte ficțiuni 
de tip heterocosmic, chiar aşa se numeşte una din cărţile 
lui, Heterocosmica, care ar fi posibile din orice tip de lume 
actuală. Şi mă gândesc că la nivelul analizei literare, pe 
text, o bună aplicare a metodologiei de tip cosmodern. 

B. N.: Iertare, nu cunosc autorul. Nu mă pronunţ cu 
privire la lucrurile pe care nu le cunosc. Dar am eu o 
întrebare, ca să înţeleg despre ce vorbiţi. Eu folosesc 
cosmodernitatea în sensul că spiritualitatea este inevitabil 
prezentă. Deci dacă spiritualitatea nu e prezentă în ce 
spuneţi, poate că nu e nicio legătură. 

M. U.: Cred că la Toma Pavel nu e prezent, dar la 
Dolezel găsesc destule referinţe cu privire la acest aspect. 

M. J.: Aş avea câteva mici argumente înainte de a 
ajunge la întrebare. Eu am citit Transdisciplinaritatea când 
a fost publicată în română şi am fost entuziasmat de 


perspectiva unei cercetări calitative care s-a amintit aici, 
tocmai pentru că în câmpul de analiză pe care îl făceam, 
studii americane, vedeam că această transdisciplinaritate 
poate să-şi propună obiecte clare chiar în a trece de la 
literatură la politică, de pildă, de la religie la political 
coreciness, dacă vrem. Al doilea punct de plecare a fost, de 
fapt, atacul care s-a produs din partea unor oameni de 
ştiinţă, a ştiinţelor tari, împotriva studiilor culturale, atac 
concretizat prin cazul Sokal. Nu reiau problema, este 
înfăţişată aici şi este interesant pusă, ca un fel de 
memento pentru a putea ajunge la această teză pe care o 
prezentaţi dumneavoastră. Vă mărturisesc că în materie de 
fizică sunt absolut inocent, deci nu am putut controla nimic 
din ceea ce aţi spus dumneavoastră. Am fost fascinat de 
cosmosul care s-a putut încarna aici prin cuvintele 
dumneavoastră, cu o voce extrem de persuasivă, cu tonuri 
joase şi înalte după aceea, deci aveam chiar o diagramă, la 
un moment dat puteam chiar să evoluez în ea, şi totuşi, 
fiara din mine spunea: trebuie să te rupi de această vrajă, 
pentru că e vraja hetero, a acelui străin. Fără să am 
argumentaţia dumneavoastră extrem de solidă, 
sistematică, impresia mea este că efortul dumneavoastră 
teoretic, şi aţi folosit acest cuvânt de câteva ori, este de 
reconciliere. Doriţi să reconciliaţi ceea ce începutul 
modernităţii sau modernitatea însăşi a secţionat - un plan 
al spiritualului de unul al practicului. Această tentativă de 
reconciliere există la diverşi gânditori tocmai care trăiesc 
în perioada înfloririi scientismului, care nu sunt scientişti. 
De pildă este Hegel, care în prefața la Fenomenologia 
spiritului spune exact că noi trăim în această perioadă de 
doliu, în care noi suntem în absenţa magnitudinii lumii, 
bogăţia aceasta spirituală a fost mult mai mare cândva. 
Acest doliu trebuie, însă, transformat, în termeni hegelieni, 
în ştiinţă - fenomenologia spiritului este ştiinţa de a ajunge 


la conştiinţă. Acest efort de conciliere a marii rupturi care 
s-a produs în gândirea carteziană sau în alte tipuri de 
gândiri este realizat, din câte am văzut eu aici, pe această 
coloană, printr-un limbaj, foarte curios, religios. Şi de ce 
spun religios, pentru că vrea să reîntregească, deci este 
restaurator în esenţă, dar mai mult decât atât, refuză 
iconicitatea. Refuză, de fapt, transferul în imagine. Şi vă 
întreb, este un lucru pe care îl plănuiţi, mergeţi şi în 
continuare aşa, pentru că atunci are sens - de fapt, 
abordarea dumneavoastră este o fandare extraordinară 
dinspre ştiinţe într-un limbaj apofatic, care să permită 
concilierea, pentru că dacă folosim vocabularele noastre 
mutilante, de fapt, ajungem din nou să împărţim lumea în 
mici cutiuţe. Aceasta era întrebarea mea: pentru că vreţi 
să ajungeţi la Realitate, şi aţi spus de câteva ori, Realitatea 
este ceea ce rezistă, ceea ce ne este refuzat, 
incognoscibilul, de fapt, invizibilul. Dumneavoastră faceţi o 
foarte interesantă tentativă de aprinde acest incognoscibil 
într-un limbaj apofatic, însă întrebarea mea era aceasta: 
acest limbaj care refuză iconicitatea, deci refuză clar să 
spună 

A este A, nu este şi B la un moment dat, cum va 
ajunge acest apofatism al limbajului să se grupeze pe 
teoria foarte clar  demonstrabilă în ecuație, a 
fundamentelor cuantice, de pildă? Incă o dată, leg această 
problemă a limbajului, pentru că dumneavoastră nu ne-aţi 
prezentat un şir de relații matematice, ci ne-aţi făcut o 
naraţiune, foarte frumoasă şi foarte densă, în sensul 
acesta, dar oarecum era un limbaj care îşi refuza icoană, te 
ducea mereu În spatele icoanei, sau trans -, tocmai aceasta 
e icoana bizantină, e trans -, nu ne uităm exact la cuvânt. 
Deci întrebarea mea, cum se leagă această tehnică de 
rigurozitatea demonstraţiei ştiinţifice de care pomeniti. 

B. N.: O să vă surprindă poate ce o să vă răspund, 


pentru că întrebarea şi comentariul dv. Mă ating foarte 
mult, în multe cele spuse şi nespuse, adică îmi reflectează 
foarte bine încercarea mea. Vă surprinde poate, dar eu nu 
am fost inspirat din vocabularul religios. Eu nu am fost 
inspirat de gândirea apofatică, ci am ajuns la gândirea 
apofatică. Care a fost punctul meu de plecare? E foarte 
deschis ceea ce vă spun şi exprimă o ciudăţenie într-un 
anume sens. Referințele mele fundamentale sunt 
Heisenberg, Pauli, Bohr şi Godel. Godel, pentru mine, 
reprezintă apogeul unui apofatism matematic şi ştiinţific. A 
fost un miracol când am înţeles în sfârşit ce vrea să spună. 
Am intrat până şi în demonstraţia teoremei sale de 
incompletitudine. Punctul meu de plecare a fost, deci, 
ştiinţa modernă, contemporană. Am învăţat astfel un 
anume lucru, că rigoarea nu este deloc principiul 
noncontradicţiei. Astfel am fost interesat mai apoi de 
Lupasco. Rigoarea nu are nimic de a face cu precizia 
limbajului în sensul obişnuit al cuvântului. Pentru mine, 
precizia vine din două surse diferite. În primul rând, din 
formaţia ştiinţifică. Am publicat multe lucrări ştiinţifice, 
care au fost, pentru mine, un fel de parapet care te apără 
să nu ajungi în abis. Pentru mine, ştiinţa rămâne un fel de 
parapet împotriva delirului esoteric sau delirului religios, 
delirului de orice gen. In acelaşi timp, ştiu că ştiinţa e 
incompletă. În Teoreme poetice, spun că poezia este tot 
atât de riguroasă, dacă nu mai riguroasă decât fizica 
cuantică. Când colegi ai mei au văzut această afirmaţie, s- 
au speriat, dar eu spun foarte exact ce vreau să spun. De 
obicei, să ţii amândouă aceste aspecte într-un discurs este 
un exerciţiu de echilibristică, vă asigur, extrem de dificil şi 
care implică o onestitate intelectuală şi spirituală. De aici 
vine, poate, rigoarea şi vigoarea. E adevărat că am avut o 
practică religioasă importantă, când eram copil, am avut 
şansa să am ca educator religios un preot pe atunci 


anonim, care după aceea a devenit un nume important, 
Părintele Galeriu, pe care l-am reîntâlnit după 40 de ani. E 
adevărat, de asemenea, că Hegel a jucat un rol important 
în formarea mea, pentru că s-a întâmplat ca profesorul 
meu de materialism-dialectic, în loc să ne pună să studiem 
textele conducătorilor Partidului Comunist, ne-a pus să 
studiem Hegel, ceea ce a fost o şansă nemaipomenită. Deci 
surse sunt, deşi referinţele sunt puţine. Într-adevăr, 
ruptura gândirii carteziene a fost necesară, dar care, 
continuând, devine extrem de pernicioasă. Dar pe mine mă 
interesează clocotul unei umanităţi care se pregăteşte în 
momentul în care nu s-a făcut încă ruptura. De aceea am 
scris cartea despre Jakob Bohme. Deci limbajul pare 
religios, dar nu e inspirat din religie. 

R. C.: Şi eu, de pildă, remarcasem la coloană 
cosmodernităţii, nouă naştere a fiinţei umane, automat mă 
gândisem la epistolele Sfântului Pavel, unde vorbea de 
noul om, şi care nu era neapărat un nou om, deci el nu se 
referea la un nou om care, mă rog, se va naşte, ci la noul 
om care va trebui să se nască prin convertirea la 
creştinism. Şi pe mine m-a frapat, ca şi pe Marius... 

B. N.: Noţiunea poate să fie şi esoterică, aceasta 
neavând nimic de a face cu religia. De exemplu, în limbajul 
lui Rene Guenon este un lucru curent. Limbajul lui Vasile 
Lovinescu, ca să venim în contextul românesc, nu este 
creştin. Ideea noii naşteri traversează multe culturi şi 
multe religii, dar pare un proces extrem de obscur. Sfântul 
Ioan al Crucii vorbeşte chiar în mod tehnic despre acest 
proces care are de a face cu abandonarea bruscă şi totală 
a tuturor obişnuinţelor de gândire sau de comportament, 
un sacrificiu teribil, dar care nu e neapărat în sens religios. 
Una dintre principalele mele referinţe este Charles 
Sanders Peirce, care spunea că nu putem inventa 
neologisme. E o tentaţie să inventezi cuvinte noi. 


D. P: Nu v-aţi sfiit, totuşi, să inventati 
cosmodernitatea. Apoi aţi devenit, dintr-odată, timid, şi aţi 
recurs la aceşti termeni care în anumite cercuri reprezintă 
sinucidere curată? Agape este încărcat cu nişte conţinuturi 
culturale - Denis de Rougemont e un exemplu, să zicem, 
care a adunat aceste conţinuturi culturale. 

B. N.: E bine că-mi spuneţi. Dar nu cred că trebuie să 
refuzăm minunate cuvinte doar pentru că ele au fost 
prostituate într-un anume context cultural. Trebuie să 
refuzăm prostituarea cuvintelor şi nu cuvintele înseşi. 

D. P: Eu vreau să spun că există acest pericol al 
seriozităţii, pe de o parte, de care vorbea şi Marius Jucan, 
care este extraordinar, adică în anii 1980, termenii pe care 
i-aţi propus au avut un rol foarte important. Nu vorbesc de 
un context negativ, ci de o încărcătură culturală prea 
puternică şi în momentul în care dumneavoastră 
propuneţi, de exemplu, termenul de cosmodernitate şi apoi 
îl asociaţi cu agape, hierogamos, mi se pare... 

B. N.: O să ţin, poate, seama în scris. Mulţumesc 
pentru observaţie, care este foarte prețioasă. Unele noţiuni 
care s-au folosit în unele contexte culturale bine 
determinate, nu sunt deloc epuizate. Hierogamos, pentru 
mine, noţiune apărută acum peste 2000 de ani, e un 
subiect inepuizabil. El exprimă căsătoria sacră. Şi, în 
epoca noastră, resurecţia sacrului este problema esenţială 
pe plan individual şi social. Dar aveţi dreptate, trebuie să 
tin seama de contextul cultural în care mă exprim. 

D. P: Acest exemplu pe care îl folosiţi în tabel, aveam 
efort, hedonism, individualism comunitar şi apoi politica în 
serviciul evoluţiei individuale, pe care eu am scris repede 
cosmosocietate, iar cosmosocietate e un termen, pot să-l 
accept, pot să nu-l accept, dar când spuneţi politica în 
serviciul evoluţiei individuale, intrăm pe un câmp semantic 
minat. Eu, dacă aş vrea să mă duc, să zicem că aş deveni 


ucenicul dumneavoastră, ficţionalizăm, şi m-aş duce într- 
un context serios, academic, nordamerican, aş fi executat 
cu un dispreţ similar celui de care a avut parte apostolul 
Pavel când s-a dus la Acropole şi a spus: Hristos s-a născut, 
zice... da, da, da, vorbim despre această săptămâna 
următoare. Întrebarea mea este... 

B. N.: Sau dacă te-ai duce în China, scuză-mă că te 
întrerup... 

D. P: Dacă mă duc în Islam şi spun agape, s-ar putea 
să-mi taie o mână, chiar o bucată de cap... 

B. N.: Eu aceste cuvinte nu le-am folosit până acum, 
dar le folosesc la Cluj, la Phantasma, cu ocazia reînvierii 
spiritului grupului Eranos. În textele mele nu găsiţi aşa 
ceva, şi sunt obişnuit cu tentativele de executare sumară, 
care nu au efect asupra mea. Singură carte în care mi-am 
permis să trec dincolo de constrângerile contextuale este 
Teoreme poetice. Restul au acest baraj semantic, util 
poate, dar obositor... Dar aici mi-am imaginat că nu sunt 
într-un mediu academic modernist. Dovadă este cum 
reacţionaţi şi ce îmi spuneţi. Cuvintele sunt într-adevăr 
foarte importante. Cuvintele pot distruge. Ele muşcă. 

Sanda Cordoş: Muşcă, dar depinde cum muşcă. 
Muşcă pe orizontală. Dar dacă le citim pe coloana lor 
verticală, e un context, propriul context al gândirii 
dumneavoastră, şi acolo ele se îmblânzesc şi devin aproape 
neutre, devin instrumente. Insă altceva voiam să spun. Am 
şi eu nişte întrebări atât de mici, de inocente, încât mă tem 
că sunt vecine cu prostia, pentru că şi eu sunt o 
necunoscătoare în materie de matematică, de fizică, dar 
sunt fascinată, ca aproape toţi, cred, de aici, şi graţie 
profesorilor noştri, de tot ce înseamnă aceste punti între o 
gândire ştiinţifică şi una literară. Şi când spun profesorii 
noştri, mă gândesc la Ioana Petrescu, în primul rând, Liviu 
Petrescu chiar, şi cred că un stil de al lor de a gândi 


anumite teme se regăseşte printre noi, cei de faţă, cel mai 
bine în cărţile şi în tentativele ştiinţifice, ca să zic aşa, ale 
lui Corin Braga. Deci sunt o inocentă, profană, fascinată de 
ipoteza pe care aţi propus-o dumneavoastră, şi întrebările 
mele mititele, nici nu-mi îngădui să vă cer să-mi răspundeţi 
dumneavoastră, sunt întrebări de  necunoscător, şi 
sugestiile sunt cam aşa: Întâi de toate, în ceea ce priveşte 
această ultimă coloană, cosmodernitatea, cred că ceea ce 
ne-a încurcat pe noi puţin a fost faptul că această coloană 
e a patra aici, este după postmodernitate şi 
transmodernitate, şi de când am început să discutăm, eu 
m-am gândit că mai normal ar fi, ca reprezentare într-o 
schemă, ca această coloană să fie distribuită în spaţiu ca 
alternativă la postmodernitate şi transmodernitate, pentru 
că este o alternativă... eventual un triunghi. Aceasta este 
modernitatea, pentru unii se continuă cu postmodernitatea 
sau transmodernitatea, dar dumneavoastră nu veniţi după 
aceştia, ci dumneavoastră veniţi şi spuneţi, modernitatea, 
de fapt, are nişte date, incluse chiar în ea, care în deceniile 
din urmă, în gândirea ştiinţifică, dar nu numai în deceniile 
din urmă, pentru că dacă înţeleg eu bine, la fizicieni încă 
din interbelic, nu, are nişte date care mă fac să vorbesc 
despre cosmodernitate. Atunci mă gândeam că e un plan 
nu după, ci altceva care vine, după perspectiva 
dumneavoastră, în continuarea modernităţii. 

C. B.: Înainte de acest răspuns, pot să trag eu o mică 
concluzie? Nu ştiu dacă sistemul cosmodernităţii este o 
alternativă la postmodernitate, mai degrabă cred că este 
terţul ascuns între modernitate şi postmodernitate. 

B. N.: Corin exprimă exact ceea ce voiam să spun. 
Există o imagine pe care o folosesc des în cărţile mele, 
imaginea triunghiului. Nivelurile sunt cu trei bucle de 
coerenţă, iar aceste bucle unesc triunghiuri. Triunghiuri 
având ca două vârfuri două contradictorii, situate pe un 


nivel de Realitate, un al treilea vârf fiind situat pe alt nivel 
de Realitate. În acest sens, conceptul de transmodernitate 
este un terţ inclus între modernitate şi postmodernitate, 
înţelese că fiind contradictorii. În sensul în care vorbea 
Corin, putem vizualiza un alt gen de triunghi interesant. 
Modernitatea a pus accentul pe obiect, postmodernitatea a 
pus accent pe subiect, iar cosmodernitatea încearcă să 
facă joncţiunea, prin terţul ascuns de data aceasta, între 
subiect şi obiect. Există multiple niveluri de lectură 
triangulară, în sensul complexificării. Tabelul este liniar, 
din care tot aspectul de terţ dispare. Într-adevăr, tabelele 
didactice sunt distrugătoare. 

S. C.:  Spuneaţi ca pentru dumneavoastră, 
modernitatea continuă, sunteţi oarecum rezervat faţă de 
termenul de postmodernitate. În postmodernitate, găsim 
multe din datele modernităţii. E o altă vârstă, să zicem. Or, 
ceea ce mi se pare partea cea mai interesantă a ipotezei 
dumneavoastră e că încercaţi să identificaţi, contrar 
lecturilor cunoscute mie, punctele de armonizare şi de 
rearmonizare în această vârstă a modernităţii, în această 
cosmodernitate. Şi aici, ipoteza dumneavoastră are puncte 
asemănătoare cu cea lansată de Ioana Petrescu, într-un 
articol foarte interesant, Modernitate/ Postmodernitate - o 
ipoteză. Şi chiar mă gândeam, poate nu e lipsit de 
importanţă că, iată, există nişte puncte comune între 
articolul Ioanei Petrescu şi ceea ce aţi spus 
dumneavoastră, în condiţiile în care amândoi sunteţi 
cititori mai mult decât calificaţi ai lui lon Barbu. Ea de 
altfel, vrea să facă, într-o carte foarte ingenioasă apărută 
postum, din lon Barbu, un scriitor emblematic pentru acest 
tip de postmodernitate. Cartea ei despre Barbu a fost 
predată în 1987 - 1986, când dumneavoastră eraţi la 
index. Mi-a mai venit în minte un lucru cu totul periferic, 
în momentul în care vorbeaţi de spaţiu-timp aşa cum l-au 


gândit fizicienii, mi-a venit în minte cronotopul lui Bahtin, 
concept inventat de Bahtin cam în aceeaşi perioadă, dacă 
eu v-am urmărit cu atenţie, cu aplicabilitate, sigur, mult 
mai redusă. Dar interesantă mi s-a părut această 
vecinătate a preocupărilor şi a ipotezelor. Altminteri, eu 
rămân, dincolo de fascinaţie, cu o enigmă după tot ce am 
citit. Dumneavoastră spuneţi, nu? sunt toate aceste lucruri 
care armonizează, e această transdisciplinaritate, dar în 
acelaşi timp, conceptele au accepţii cât se poate de clare şi 
de precise şi când ne jucăm cu ele, o iau razna, aşa cum aţi 
demonstrat. Şi încheiaţi aşa: această transdisciplinaritate 
se poate baza pe un dialog, şi citez din dumneavoastră, 
acesta nu se poate baza pe conceptele unei discipline sau a 
alteia, ci pe ceea ce au în comun aceste discipline, 
subiectul însuşi. De aici încolo vine enigmă pentru mine: 
subiect care, atunci când interacționează cu obiectul, nu 
admite nicio formalizare, şi îşi păstrează întotdeauna 
misterul de nepătruns. Dacă dialogul se întemeiază pe 
subiect, iar subiectul nu admite nicio formalizare, cum văd 
tocmai dialogul acesta pe care eu încerc să mi-l fac 
sensibil? 

B. N.: Structuralismul, de pildă, a eşuat pentru că a 
încercat să facă o formalizare a subiectului. Subiectul nu 
poate fi obiect, deci nu văd contradicţia exactă. Vreau să 
înţeleg mai bine întrebarea dumneavoastră. 

S. C: E o enigmă pentru mine că dialogul se 
întemeiază nu pe concepte vicioase, spuneţi. Dialogul se 
întemeiază pe subiect, dar subiectul poate fi văzut şi într-o 
disciplină, şi într-o altă disciplină, fără să devină obiect, şi 
subiectul însuşi e dialogul. 

B. N.: Subiectul nu e dialogul. Cuvântul dialog 
înseamnă subiect, obiect, terţ ascuns, punerea în mişcare a 
celor trei elemente. 

S. C.: Dar dacă subiectul nu poate fi formalizat, 


dialogul acesta mai este accesibil? 

B. N.: Da, este accesibil. Când iubiţi, doamnă, 
formalizaţi iubirea? 

S. C.: Da, da, sigur că există... ca s-o întreţin... 

B. N.: Intreţinerea constă tocmai în tehnicile de care 
vorbesc, bazate pe apofatism, pe terţul inclus, pe noţiunea 
de esoterism în sensul înalt de care vorbea dl Jucan. 
Practica terţului este o asceză. 

S. C.: Deci subiectul nu poate fi formalizat, dar se 
poate exprima. 

B. N.: Bineînţeles, exact asta vreau să spun. El se 
poate exprima, dar nu poate fi formalizat. Pentru mine, 
formalizarea înseamnă concepte, axiome, teorie, ideologie. 

C. B.: Aici aş încerca să-mi reprezint demersul lui 
Basarab Nicolescu, din perspectiva acestor întoarceri ale 
unui limbaj religios, ale unor concepte religioase. Mica 
mea istoricizare pe care încerc să mi-o construiesc ar fi 
următoarea: timp de mai multe milenii, diverse civilizaţii, 
populaţii, au avut o concepţie religioasă asupra lumii, au 
crezut în zei, apropo de monoteism, politeism, şi între 
aceste populaţii, aceste credinţe au funcţionat, indiferent 
că o Realitate pe care putem s-o numim zeu, dumnezeu, 
există sau nu, e demonstrabilă ştiinţific sau nu, aceste 
religii au funcţionat la modul concret. Au fost nişte modele 
de conduită, de comportament. Acele civilizaţii n-au 
colapsat pur şi simplu, au rezistat timp de milenii pe baza 
acestui tip de gândire, ceea ce înseamnă că măcar la nivel 
uman, aceste religii exprimau un adevăr, dincolo de 
demonstrabilitatea lui fizică sau chiar ontologică. A venit 
perioada modernă, a venit scientismul, au venit ateismele 
de secol XVIII, XIX, a venit moartea lui Dumnezeu 
proclamată de Nietzsche, golirea transcendenţei şi, 
practic, s-au tratat cu maxim dispreţ toate aceste forme de 
religie ca opiu al popoarelor, ca forme de autoinducere în 


eroare, ca forme de misticism, singura alternativă corectă 
fiind ştiinţa tare, care-ţi dă adevărul. După revoluțiile 
cuantice de secol XX, adevărurile ştiinţeitot ce spun e 
arhicunoscut - au devenit practic insuficiente, s-au dovedit 
locuri de impas. Ele nu mai explicau, aşa cum optimist 
credeau Comte şi ceilalţi, că ştiinţa va merge progresiv, că 
vom elimina tot ce acum este umbră, dacă aşteptăm destul 
timp şi punem destule forţe, nu există o piedică. Or, 
ştiinţele moderne, fizica cuantică, alte forme de meditaţie 
pornind din fizică, au pus în evidenţă nişte principii de 
incertitudine, de interacţiune între subiect şi obiect, de 
indeterminare cuantică, care au făcut să colapseze 
certitudinea ştiinţelor tari. In acest colaps al ştiinţelor tari, 
au apărut nişte concepte cuantice, în care legea 
aristotelică nu funcţionează, care, practic, revin şi 
redescoperă ceea ce acele milenii, populaţiile respective 
dominau, la nivelul lor de discurs, la nivelul lor de aparat 
conceptual cu care lucrau, adică religia, teologia, din 
perspectivă fizică. Şi atunci mă întreb: acest univers al 
cosmodernităţii nu e, cum să zic, o emergenţă a 
conceptelor de tip ocultist, medieval, ci o convergenţă, de 
pe altă bază, a unei ştiinţe fizice, sigur, care şi-a descoperit 
limitele şi ca să progreseze a trebuit, la un moment dat, să 
accepte incapacitatea ei de a explica, definitiv, final, 
complet, principiile de incompletitudine din sistemele 
matematice formalizate. Şi atunci nu e vorba, cum să zic 
eu, de o inspiraţie, stă religia undeva în fundal şi încearcă, 
cumva, să paraziteze discursul ştiinţific şi să se introducă - 
se caţără, uşor, uşor, pe principiile lui Heisenberg, şi apare 
agape la capăt, apare hierogamos ş.a. În.d., ci este o 
convergenţă venită din două episteme diferite, 
convergență care - şi aici vine marea provocare - vine 
întrebarea pe care mi-o pun mie, tuturor, dacă noi avem 
curajul să ne lansăm în acea Realitate pe care o descriu 


aceste sisteme convergente - pe de o parte religia, pe de 
altă parte, aceste fizici cuantice, care şi ele definesc prin 
terţul inclus nişte noţiuni - nu le vom zice agape, 
hierogamos, dar le vom putea zice heterarhie, sisteme 
haordice, dar problema este că deocamdată noi avem de a 
face cu două discursuri: hierogamos, agape, heterocosmie 
ş.a. În.d. In spatele lor ce se află, fiindcă ce se află în 
spatele lor nu este la fel de confortabil pentru noi cum sunt 
noţiunile fizice. Este ceva pe care, dacă ajungem să-l 
acceptăm, este echivalentul religiei, dar updatat la 
discursul ştiinţific modern. 

D. P: Iarăşi, îmi pare rău că trebuie să vorbesc din 
perspectiva unui om antrenat într-un mediu, să zicem, 
nord-american, primejdia cea mai mare este că dacă 
folosim formula aceea a lui Malraux, cu secolul XXI va fi 
religios sau nu va fi deloc, din păcate, secolul XXI va fi 
religios şi nu va mai fi deloc. Pentru că tendinţele, din 
punct de vedere socio-uman sunt acestea: preşedintele 
SUA vorbeşte despre Dumnezeu în momentul în care îşi 
concepe strategiile globale. Islamul se răspândeşte cu o 
viteză care ne ameninţă tuturor existenţa. Or, nu vreau să 
consideraţi că fac neapărat referire la teoria 
dumneavoastră, a deschide această poartă, această cutie a 
Pandorei, a discursului religios care ne-a scutit - iarăşi, 
acum contestăm sau nu beneficiile laicităţii - ne-a scutit de 
multe probleme, iată, vine, dă năvală peste noi. Noi 
suntem produsele unei astfel de forma mentis care ne 
spune religia e chiar bună, putem s-o acceptăm, este o 
recrudescenţă peste tot, chiar şi în societăţile liberale, a 
unor discursuri religioase, or eu, iarăşi, poate că sunt 
deformat ideologic, mă tem de o astfel de abordare. 

B. N.: Vă spun foarte cinstit, eu sunt într-o stare de 
mare perplexitate interioară. E prima dată când mi se 
vorbeşte despre aceasta, despre limbajul religios, şi e 


foarte interesant. Trebuie să ştiţi, nu ca să îmi fac 
autopropagandă, că eu merg în multe ţări ale lumii şi ţin 
un număr mare de conferinţe. Africa de Sud este ultima 
mea descoperire. Nu mi s-a spus niciodată acolo că 
folosesc un limbaj religios. Mi s-au spus, în trecere, unele 
lucruri - un discurs spiritualist sau un discurs gnostic. Mi 
se pare fascinant faptul că venind în România, s-a făcut un 
fel de identificare între spiritualitate şi religie. Există aici 
un context cultural care mi se pare interesant, în sensul că 
puneţi sub semnul egalităţii spiritualitatea şi religia, ceea 
ce eu nu fac deloc. Eu vreau să restabilesc noblețea 
spiritualităţii, dar poate fi o spiritualitate laică, care nu are 
nimic de a face cu religia. Preocuparea mea esenţială nu 
este religia. 

D. P: Eu tocmai ziceam că nu mă refer la discursul 
dumneavoastră. Corin a deschis discuţia despre un proces 
istoric. În momentul acela, din perspectiva cercetătorului 
ştiinţelor umane, nu pot să nu remarc că acest drum istoric 
duce, din păcate, şi semnele lui sunt în afara a ce discutaţi 
dumneavoastră, sunt nefaste, nefericite. Or, a utiliza un 
limbaj de acest gen, eu continui să cred că e... șI 

B. N.: Eu vă respect şi înţeleg acest lucru. Încă o 
dată, ce mă interesează pe mine este să înţeleg de ce s-a 
făcut transferul acesta, între spiritual şi religios. 

M. J.: Eu am fost cel care a spus, dar nu în sensul 
acesta, că dumneavoastră folosiţi un limbaj religios, nu am 
spus aceasta, ci că în spatele acestei teorii sau gândiri, 
există, la un moment dat, un fel de gândire religioasă. Am 
trecut de dincolo de religare tocmai pentru restaurare 
fiindcă aveam mai mult de spus, dar vin la alt nivel: acest 
trans -, transcultural, trans -, trans -, trans -, deci este în 
spiritul oricărei religii că ea predică, îndeamnă la o asceză 
a escatonului, a sfârşitului, acesta este transul. Deci 
dumneavoastră ne deschideţi o uşiţă şi ne spuneţi este 


transcultural, sigur că noţiunea poate să fie foarte criticată 
şi criticabilă, dacă o iau numai din perspectiva lui 
Bourdieu, care dă noţiunea unui habitus, care nu poate fi 
depăşit, este o aporie, practic. Nu intru aici. Deci, pe baza 
aceasta am spus că există la un moment dat un temei 
religios, încă o dată, de recuperare, restaurare a ceva care 
s-a pierdut. Şi ce anume s-a pierdut în modernitate, că aici 
revin. S-a pierdut gândirea analogică. Gândirea nu mai 
este analogică, după Paracelsus şi după ceilalţi, ci este o 
gândire bazată pe experiment. Aici apare ruptură şi nevoia 
ca tot ceea ce ştiu să aibă o reprezentare absolut 
controlabilă, pentru că reprezentările există şi dincolo, în 
Evul Mediu, reprezentările hieratice, care nu sunt 
controlabile. 

Reprezentările ştiinţifice, apoi cele estetice sunt 
absolut  controlabile. Michelangelo nu face o icoană 
bizantină, ci face un tablou în care nudul este nud. Deci 
aceasta se întâmplă în modernitate, or pasul înapoi pentru 
recuperarea acestei mari drame care s-a produs, hai să 
dramatizăm şi să spunem că s-a produs o mare dramă, 
pentru că gândirea analogică totuşi mai continuă, nu 
putem să o negăm. Dar totuşi, ştiinţele, proiectul lor este 
acesta, atenție, domnilor, nu mai  antropomorfizaţi 
societatea şi lumea, pentru că asta este tipul gândirii 
analogice, ci priviţi-o ca pe un experiment. De aceea am 
spus că este o gândire de tip religios, sau care are 
fundamente, în niciun caz limbaj religios. Vreau să 
delimitez. Punctul trei este că dacă luăm spiritualitate şi 
religie, probabil că, totuşi, n-aş vrea să am un model 
spenglerian - că tot ce este cultural la un moment dat este 
cenuşa în civilizaţie fiindcă spiritualitatea este o cenuşă a 
unei religii. Dar religia şi spiritualitatea sunt totuşi legate, 
nu poţi să ai un spirituş cu S mare, un pneuma sau un ruah 
dacă nu ai o credinţă, şi dacă această credinţă nu este 


exersată. 

B. N.: Ar fi diferenţa dintre gust şi diferitele tipuri de 
mâncăruri. Adică pot să apreciez mâncarea chinezească, 
mâncarea franţuzească, italienească, românească cu 
aceeaşi bucurie de descoperire a  virtualităţii 
gastronomice. Gustul permite aceasta. Cel care se 
cantonează în mămăligă cu brânză nu cunoaşte gustul, 
deci ce vreau să spun prin această metaforă? Că, pentru 
mine, religiile sunt creaţii istorice. Dar religiozitatea nu 
este o creaţie istorică. Eu de acel lucru anistoric vreau să 
vorbesc. Deci refuz cuvântul de „religios” în acest sens. 
Pentru mine, religiile sunt istorice, apar ca bucătăriile 
respective pe teritoriul cutare, într-o cultură cutare, în 
contextul cutare. În acest sens, nu mă văd legat de o 
gândire religioasă. Unii din acelaşi orizont religios mă vor 
trata, de pildă, de eretic. S-a întâmplat deja acest lucru în 
România, într-un manual de teologie ortodoxă. Deci 
această lectură multiplă e foarte interesantă. Eu nu 
vorbesc în numele unui Dumnezeu raţionalizat, care nu are 
nici măcar de a face cu religia, nu mai vorbesc de spiritul 
religios. Nivelurile acestea de confuzie cum să le evit? Este 
imposibil. 

D. P: Poate refuzând acest limbaj. 

B. N.: Repet: nu limbajul trebuie refuzat, ci 
prostituarea lui. 

C. B.: Prima distincţie ar fi: limbaj religios, asta poate 
fi un accident, a folosit nişte termeni care, sigur, la un 
moment dat au părut atrăgători, dar care pot fi evitati, 
deci nu sunt determinanţi pentru gândire. Distincția pe 
care aş face-o faţă de ce spunea Marius că în spatele 
gândirii cosmoderne, s-ar afla o formă mentis religioasă. 
Nici măcar această nu cred că se întâmplă. Unde poate 
apărea convergenţa este că religia pe de o parte şi 
cosmodernitatea, fizica cuantică, vorbesc despre nişte 


referenţi care ei au făcut obiectul religiilor, chiar dacă 
acum sunt trataţi într-un limbaj, într-un sistem conceptual 
care ar putea să nu aibă absolut nimic de a face cu religia. 
Faptul, însă, că se ocupă de nişte referenţi care depăşesc 
logica şi raționalitatea aduce în convergenţă un demers de 
tipul ăsta, un demers religios. 

B. N.: Termenul de hierogamos este neapărat 
religios, el se întâlneşte în alchimie, iar alchimia a fost 
tratată ca o erezie. 

C. B.: Da, dar tot în gândirea religioasă... 

N. T.: Gândirea religioasă presupune totdeauna în 
spate existenţa unor raţiuni, unor anume zei, dar din câte 
am înţeles eu, dl B.N. Se detaşează rezumându-se oarecum 
sau sintetizând, încercând să găsească ceea ce este comun 
şi comunul este o formă de sacru şi o formă de 
spiritualitate care în fond este amorfă. Ea nu presupune 
zeii sub forma lor individualizată istoric, dar presupune... 

B. N.: Nu este amorfă, este premorfă, înaintea 
formelor. Cum vi se pare termenul de transreligios? 

D. P: Poate că am acordat prea multă atenţie unor 
termeni ca agape, şi în fond, nu aceasta voiam să 
reprezint. Iarăşi, revenind la efort, hedonism, 
individualism comunitar şi după aceea spuneţi politica în 
serviciul evoluției individuale. Putem să-i spunem 
cosmosocietate şi aţi făcut referire directă la megalopolis. 
Pe mine, această referinţă mă trimite la un spaţiu 
orwellian. 

B. N.: Înţeleg, e foarte importantă reacţia aceasta, 
dar luaţi-o ca testare de limbaj. Ideea interacțiunii între 
sensul individual şi responsabilitatea politică am exprimat- 
o în Rădăcinile libertăţii. Ar fi bine-venit să se creeze 
condiţiile sociale ale dezvoltării evoluţiei individuale, ceea 
ce nu are nimic de a face cu controlul social. E vorba de 
condiţii, iar condiţii orwelliene pot să existe şi într-o 


societate extrem de liberală. 

D. P: Când legi politica de serviciul evoluţiei 
individuale, dacă luăm aceşti doi termeni, pe mine mă 
apucă nişte fiori pe şira spinării. 

N. T.: O să vă dau un citat din Rădăcinile libertăţii 
pentru a vă prăbuşi definitiv: „Pentru mine, politica nu are 
niciun sens dacă nu este legată de problema trezirii 

D. P: Dar aceasta e cumplit. L-aţi prăbuşit complet, 
într-adevăr. Dacă leg politica de trezire, automat... 

B. N.: E curioasă alunecarea aceasta între un context 
care a fost totalitar şi care văd că lasă urme foarte 
serioase aici, pe când eu evoc un aspect inocent. Eu 
vorbesc de o politică care să nu mai fie bazată exclusiv pe 
economic. Ce poate fi mai orwellian decât omul conceput 
ca instrument al societăţii de consum? 

N. T.: Eu sunt de acord. Eu nu ştiam cum veţi putea 
aplica acest lucru. 

B. N.: N-am ajuns încă în condiţia să pot să aplic, dar 
am libertatea să gândesc şi să propun. Aplicarea poate s-a 
făcut, acum peste 2000 de ani, în Egipt. 

M. ].: De pildă, am putea inventa castele? 

B. N.: Cred că s-au făcut tentative în unele societăţi, 
zise tradiţionale, nu neapărat religioase. 

C. B.: Doru, eu aş tempera un pic spaimele tale, 
spaimele sunt reale şi stau călare pe noi, dar problema 
este că negarea religiei, rămânerea într-un discurs laic 
este o soluţie? Nu cumva un pozitivism excesiv dă naştere 
la un fanatism prin contrareacţie? O inflaţie raţională să nu 
fie la un moment dat chiar ea cauzatoare de fanatisme. 
Fiindcă ceea ce exprimă credinţa religioasă sau 
alternativele ei, reprezintă o necesitate reală, o Realitate 
ontologică, poate psihologică. Basarab ştie mai bine, în 
ultimii 6 - 7 ani au apărut în America cercetări numite 
neuroteologie, un titlu foarte sugestiv este ales chiar aşa: 


„Why God won't go away?”. În aceste cercetări foarte noi 
care folosesc tomografe foarte precise, aplicate şamanilor, 
misticilor, yoghinilor, se constată că există o zonă 
cerebrală care se activează în stările trans -, în stările 
mistice. 

D. P: Dar e corect să analizezi o realitate 
transcendentă cu nişte mecanisme ale scientismului? 

C. B.: Bine, sunt de acord că nu... 

B. N. Nu e chiar aşa de simplu. Poate că, fără 
contribuţia raţiunii, totul n-are niciun sens. 

N. T.: Acestea merg împreună. Adică în momentul în 
care cineva a văzut pe altcineva levitând, a fost prin 
mijloacele ştiinţifice, adică prin percepţia oculară... 

D. P: Nu, pentru mine raţiunea înseamnă, cu riscul 
de a cădea în oprobriul public, abilitatea mea de apune la 
îndoială totul. Este un drept natural pe care l-am primit de 
la Descartes. 

Apropo de levitaţie, în India, de exemplu, există o 
categorie socială de indivizi, profesori, care testează... 

B. N.: Dar eu nu vorbesc de lucrurile acestea, ne 
rătăcim... Aş reveni la observaţiile lui Corin, când a spus 
laic. Eu am tot respectul pentru lucrurile laice, dar fac 
distincţia cu ateii. Ateii sunt ceva, laic este altceva. Ateii, 
pentru mine, sunt, în fond, credincioşi, pentru că, dacă 
neagă ceva, înseamnă că există acest ceva, pe când 
agnosticii sunt cei mai capabili, în fond, de a percepe 
genul acesta de chestionare apofatică de care vorbesc. 
Deci cuvintele au rolul lor. Laicitatea este, pentru mine, un 
lucru esenţial, dar pe plan politic, pe plan social. E o altă 
poveste, n-are nimic de a face cu religiosul sau cu 
areligiosul. Laic înseamnă separarea puterilor. 

M. J.: Există totuşi o confuzie, daţi-mi voie să fiu mai 
radical. De cel puţin 120 de ani, Europa gândeşte prin 
sociologi, dacă vreţi prin Durkheim, Weber, până la 


Bourdieu, care pun la baza înţelegerii culturii un ligament 
religios. Eu despre aceasta am vorbit. Este imposibil ca noi 
să înţelegem cultura fără această chestiune magmatică 
care este religiosul şi religiozitatea. Deci dacă eu nu ştiu 
ce se întâmplă acolo, nu pot să vorbesc despre 
transcultural. Mă leg încă o dată de acest termen. Ce este 
transreligiosul, este ideologicul? Secularizarea aceasta a 
însemnat, transreligie. Deci nu mă leg de cei care discută 
cu... 

B. N.: Dincolo de orice. 

D. P: E o dinamică. 

M. J.: Dacă spuneţi transcultural, cel puţin acest 
cultural, mie îmi spune, stai puţin, e vorba de nişte definiţii 
ale culturii, e vorba de nişte lucruri care sunt, totuşi, 
destul de bine statuate şi unde acest trans trebuie explicat 
puţin mai mult. La fel şi transreligiosul. 

S. C.: Deocamdată noi avem în faţă doar o schemă. 

B. N.: Despre transreligios m-am explicat în multe 
locuri şi în multe cărţi. 

M. J.: Acesta este foarte frumos. Dar cum l-aţi putea 
defini? 

B. N.: El este definit prin schema discutată care este 
în acelaşi timp iconică şi aniconică. Religiile le putem 
înţelege ca nişte secţiuni ale realităţii, care secţiuni nu 
sunt transversale, ci orizontale. Secţiunea transversală aici 
înseamnă ştiinţe umane, ştiinţe exacte. Secţiunile pe 
orizontală sunt cu totul de altă natură. Ele privesc 
fragmente, niveluri de Realitate ale obiectului, niveluri de 
Realitate ale subiectului, şi această zonă comună tuturor 
nivelurilor de Realitate şi tuturor nivelurilor de Realitate 
dintre obiect şi subiect, care este acest terţ ascuns. Deci, 
cultură şi religie, pentru mine, sunt nişte secţiuni 
orizontale. Partea comună este acest terţ ascuns al tuturor 
culturilor, al tuturor religiilor. Majoritatea religiilor 


serioase au o dogmatică şi o teologie. În sensul ăsta, 
budismul nu e o religie, e o filosofie. O teologie înseamnă 
că există nişte personalităţi extrem de importante într-un 
teritoriu determinat, în ţara cutare, în epoca cutare (ceea 
ce numesc eu niveluri de Realitate ale obiectului) care au 
captat anumite niveluri de Realitate ale subiectului din 
contextul respectiv, dar care, în acelaşi timp, au acces la 
acest termen comun. Iransreligiosul, pentru mine, 
înseamnă ceea ce traversează şi este dincolo de toate 
aceste secţiuni. Transreligiosul nu este numai sacru, 
numai transcendenţă, lucrurile sunt şi una şi alta, separate 
şi unite în acelaşi timp: transcendenţă şi imanenţă. 
Transreligiosul înseamnă această zonă comună tuturor 
culturilor şi tuturor religiilor. Indiferent de faptul că o 
limbă nu se poate traduce în mod serios într-o altă limbă, 
poeţii ştiu aceasta foarte bine, în ciuda acestui fapt, un 
francez, de pildă, va putea avea acces la sensul poeziilor 
lui Ion Barbu. E acelaşi curent care traversează diferitele 
limbi. 

N. T.: Are acces prin altă poezie sau prin poezia lui 
Ion Barbu? Va putea avea aceleaşi experienţe barbiene 
citind Rilke sau un alt poet? 

B. N.: Mallarme, de exemplu, pentru Barbu, în 
context cultural francez. 

N. T.: Atunci o întrebare despre transreligios. Dacă 
transreligiosul ia ceea ce este comun în toate religiile, la 
nivelul limbajului vom găsi o singură aserţiune care să fie 
valabilă pentru toate? De exemplu, în ipoteza că voi scrie o 
etică transdisciplinară, voi pune „să nu ucizi” ca formulă 
valabilă în toate religiile? 

D. P: Vei pune „să nu”, nu vei pune „să nu ucizi”. 

B. N.: La ceea ce vă referiţi, să nu ucizi, nu văd 
legătura cu religia, văd legătura cu o problemă filosofică 
foarte importantă, a naturii umane. Dacă natura umană se 


reduce la natura animală, nu înţeleg de ce să fii împiedicat 
să ucizi. Criminalii au instinctiv ideea de obiect reductibil 
la un conglomerat de celule, de neuroni. Dacă natura 
umană nu se limitează la biologic, în acel moment nu ai 
dreptul să ucizi, dar nu pe baza unei religii, ci pe bază 
filosofică, generală. Religia doar transformă aceasta în 
comandamente, în porunci. 

N. T.: Ar putea exista o fantă a transreligiozităţii în 
care să fie cuprinse nişte formule valabile? Am sentimentul 
că plutim, că suntem atât de apofatici încât nu vom putea 
formula niciodată... 

B. N.: Dar aţi încercat să trăiţi ceea ce spuneţi? 
Pentru mine, transreligiosul e un subiect de cercetare 
fenomenologică şi deci nu pot să răspund prin da şi nu. 
Valid sau non-valid, acesta trebuie să fie rezultatul 
cercetării întreprinse prin punerea în coerenţă a 
cunoaşterii exterioare şi a cunoaşterii interioare. Deci, 
dacă se poate pune în limbaj scris, asta nu ştiu. Dar se 
poate pune în limbaj experimental, cu siguranţă, dar ştiu 
că asta, pentru dumneavoastră, nu e satisfăcător. Dacă eu 
şi dumneavoastră am trăit acelaşi lucru, ajunge o privire, 
şi ştim despre ce e vorba. Cuvintele nu sunt de ajuns. 

N. T.: Şi totuşi, atunci se pierde exact baza tare a 
demonstraţiei dumneavoastră, celor care se exprimă este 
foarte convingătoare tocmai pentru că ea vine din fizică, şi 
nu veţi putea convinge decât prin procedee de seducţie. 

B. N.: Seducţia nu mă interesează şi mi se pare o 
pacoste comună tuturor care se exprimă în public. Ceea ce 
mă interesează pe mine e experimentul. Dacă, de exemplu, 
într-o colectivitate, se experimentează transreligiosul, el va 
fi judecat precum e judecat un arbore - prin fructele lui şi 
nu prin teorii asupra fructelor. E 

Vă dau un exemplu, trăit, care m-a fascinat. In Africa 
de Sud, mă aşteptam să văd negri pe străzi şi am văzut 


albi. Mă aşteptam la mizerie şi am descoperit superbe 
condiţii economice. Toate imaginile mele despre Africa au 
fost puse sub semnul întrebării. Când le-am vorbit despre 
terţul inclus, a fost foarte curios că pentru ei, s-a declanşat 
ceva extrem de precis, contextual, practic. În 6 - 7 luni, au 
pus deja în aplicare unele aspecte transdisciplinare. Care 
este experienţa lor fundamentală care le-a dat acces la o 
Realitate fără medierea discursurilor? Experienţa de 
apartheid. Politic vorbind, nu mai există apartheid. Negrii 
au puterea politică, dar nu au puterea pe plan economic. 
La Stellenbosch sau la Cape Town vedeam puţini negri pe 
stradă. Am descoperit, până la urmă, la sfârşitul sejurului, 
unde erau: continuau să fie concentrați, să rămână în acele 
comunităţi-ghetouri numite „township”. Deci, pentru ei, 
terţul inclus n-avea nevoie de teorii, pentru că terţul exclus 
a fost o experienţă dramatică trăită prin apartheid. La ei 
există juxtapoziţia limbajelor: vorbesc peste 30 de limbi 
diferite. Religia africană coexistă cu religia catolică şi cu 
cea protestantă. Şi acum ei aplică într-o comunitate şi într- 
o şcoală lângă Stellenbosch ideile transreligioase şi 
transculturale. 

Cred că în România blocajul vine din experienţa 
sistemului totalitar, care a creat un fel de traumatism 
general, care a atins conştiinţele înăuntrul lor. 

In Africa de Sud, cei care şi-au pus problema 
reformelor sunt albi care nu mai vor să aibă, singuri, 
puterea economică. Experienţa devine un limbaj. Lucrurile 
acestea nu le-au învăţat la şcoală. Inteligența emoţională şi 
instinctivă este la fel de importantă ca şi cea analitică. 
Educaţia acestei triple inteligenţe este un aspect esenţial 
al educaţiei transdisciplinare. În această triplă inteligenţă, 
noţiuni ca transreligios şi transcultural devin evidente, dar, 
pentru aceasta, trebuie o lungă educaţie. În educaţia 
veche, de tip analitic, toate lucrurile acestea par, cum 


spuneţi, imposibil de aplicat, dar posibilităţile de aplicare 
sunt locale, nu sunt universale. 

Alex Goldiş: Nu vorbiţi de multiculturalism, în 
exemplul pe care l-aţi dat, în loc de un transculturalism? 

B. N.: Nu, pentru că multiculturalismul presupune o 
confruntare imediată. 

N. T.: Vreau să vă mai pun o întrebare pornind de la 
Lucian Blaga şi eonul dogmatic. Blaga anunţa că va veni, 
tocmai datorită confruntărilor dintre multiple ideologii şi 
idei, datorită similarităţii dintre epoca secolului XX, XXI, să 
zic, şi epoca elenistă, va veni un nou eon dogmatic, adică 
un eon în care două teorii, el lua ca exemplu dogma 
Treimii, două teorii contradictorii la nivel maximal, vor fi 
acceptate, amândouă, în acelaşi timp, fără medierea unui 
al treilea. 

B. N.: Aceasta e problema lui Blaga. El a ajuns la un 
lucru minunat în analiza antinomiilor transfigurate, 
minunat, dar incomplet. În schema triunghiulară pe care 
am evocat-o adineauri, Blaga se plasează numai pe apexul 
terţului inclus. E o tentativă extrem de interesantă. Cioran, 
de pildă, rămâne suspendat în interiorul triunghiului şi 
devine un negator continuu, adică rămâne suspendat în 
contradicţie. Soluţia pe care Blaga o oferă corespunde 
realizării absolute, orgasmului cosmic permanent. O 
soluţie, deci, puţin mai utopică decât a mea. Eu vorbesc 
atât despre lucruri foarte concrete şi precise, cât şi despre 
lucruri care merg, poate, la un nivel mai înalt. 

Fără utopie, mi se pare că omul va dispărea. Ştiu că 
şi aceasta poate să fie o provocare pe planul limbajului, 
dar fără utopie omul dispare. El are nevoie de utopie ca să 
supravieţuiască, să-şi dea un sens. Bineînţeles că există şi 
utopii distrugătoare, dar aceasta nu înseamnă că toate 
utopiile sunt distrugătoare. Utopia creştină, de pildă, este 
tot o utopie. 


R. C.: Cred că acesta e cel mai bun final. 

